ఎమ్బీయస్‍ - గ్రేట్‍ ఆంధ్ర ఆర్కయివ్స్ ప్రాజెక్టు

**2019 Q4 అక్టోబరు - డిసెంబరు ఆర్టికల్స్**

**(పిడిఎఫ్‍ రూపంలో)**

**విషయసూచిక**

**సింధియా అవస్థ**

**అభిమానం - అసహనం**

**యూజ్‍ అండ్‍ త్రో కెసియార్‍**

**బిజెపికి ఎదురు లేని హరియాణా**

**వెనిజువెలాపై సానుభూతా?**

**వేధింపులా? కర్తవ్యనిర్వహణా?**

**జమిలి ఎన్నికలు డౌటే!**

**జగన్‍ తప్పటడుగు**

**ఇంగ్లీషు మీడియం అనర్థదాయకమా?**

**మహా’ తమాషా**

**శివసేన అత్యాశ**

**అజిత్‍ నాటకానికి శరద్‍ సూత్రధారా?**

**మతానికి, భాషకు ముడి పెట్టవచ్చా?**

**ఫడణవీస్‍ వైఫల్యం**

**కర్ణాటకతో పోలిక నప్పుతుందా?**

**శ్రీలంకలో ఫలించని భారత్‍ వ్యూహం**

**పవన్‍కి మతోయిందా?**

**ఆటవిక న్యాయాన్ని హర్షించవద్దు**

**మూడు రాజధానుల ముచ్చట**

**ఈ ఏటి ప్రముఖుడు - జగన్‍**

**ఉద్యోగులపై జాలి**

**తెలుగు మీడియం లాభాలు?**

**అమరావతి రైతు ఆందోళన**

**రాజధానికీ, అభివృద్ధికీ లింకుందా?**

**దృష్టి మరల్చడానికేనా?**

అక్టోబరు 2019 ఎమ్బీయస్‌: సింధియా అవస్థ

2018 డిసెంబరులో అసెంబ్లీ ఎన్నికలు జరిగిన మధ్యప్రదేశ్‌లో 230 సీట్లలో కాంగ్రెసుకు 114 సీట్లు వచ్చి, ప్రభుత్వం ఏర్పాటు చేసే అవకాశం కనబడగానే ముఖ్యమంత్రి అభ్యర్థి ఎవరు అనే ప్రశ్న ముందుకు వచ్చింది. పార్టీ అధ్యక్షుడిగా ఉన్న రాహుల్‌ యువతరాన్ని ప్రోత్సహిస్తాడు కాబట్టి రాజస్థాన్‌లో సచిన్‌ పైలట్‌ను, మధ్యప్రదేశ్‌లో జ్యోతిరాదిత్య సింధియాను ముఖ్యమంత్రులను చేస్తాడని అనుకున్నారు. కానీ సోనియా రంగంలో దిగి, సీట్లు తక్కువ ఉన్నాయి కాబట్టి ప్రభుత్వం కూర్చడానికి, నడపడానికి చాతుర్యం కావాలి కాబట్టి అనుభవం ఉన్న వృద్ధ నాయకత్వమే కావాలి అంటూ రాజస్థాన్‌లో గెహలోట్‌ను, మధ్యప్రదేశ్‌లో కమల్‌ నాథ్‌ను సిఎంలుగా చేసింది. యువ పోటీదారులకు ఉపముఖ్యమంత్రి పదవి ఆఫర్‌ చేస్తే పైలట్‌ తీసుకున్నాడు, సింధియా వద్దన్నాడు. కమల్‌ టక్కుటమార విద్యలతో నలుగురు స్వతంత్రుల, ఒక ఎస్పీ, యిద్దరు బియస్పీ సభ్యుల మద్దతు కూడగట్టుకున్నాడు.

సింధియా ఉపముఖ్యమంత్రి పదవి వద్దన్నాడు కాబట్టి పోనీ పార్టీ రాష్ట్ర అధ్యక్షుడిగా చేస్తారేమో ననుకుంటే అదీ చేయలేదు. రెండు అధికార కేంద్రాలు ఏర్పడతాయి కాబట్టి సోనియా వద్దందని వార్త. గత పది నెలలుగా కమలే రెండు బాధ్యతలూ నిర్వహిస్తున్నాడు. జరుగుతున్నదేమిటంటే కమల్‌, దిగ్విజయ్‌ సింగ్‌ చేతులు కలిపి సింధియాను పక్కకు నెట్టేశారు. గతంలో దిగ్విజయ్‌ రాష్ట్రంలో పాలించేటప్పుడు కమల్‌ దిల్లీలో ఉండి, అతనికి మద్దతు యిచ్చేవాడు. ఇప్పుడు కమల్‌ రాష్ట్రంలో ఉండగా దిగ్విజయ్‌ దిల్లీలో అతనికై లాబీయింగు చేస్తున్నాడు. కాబినెట్‌ కూర్చినపుడు కమల్‌ అనుయాయులు, దిగ్విజయ్‌ అనుయాయులు, సింధియా అనుయాయులకు తలా 8 పదవులు దక్కాయి.

సింధియా పలుకుబడిని హరించడానికి కమల్‌, దిగ్విజయ్‌ చాలా యత్నాలు చేశారు, చేస్తున్నారు. హై కమాండ్‌ వారికి వంత పాడుతోంది. పార్లమెంటు ఎన్నికల వేళ అతన్ని ఉత్తర ప్రదేశ్‌ ఎన్నికల పరిశీలకుడిగా వేశారు. 2014లో బిజెపి ప్రభంజనంలో కూడా గుణ నియోజకవర్గం నుంచి నెగ్గిన అతనికి యీసారి టిక్కెట్టు చాలా ఆలస్యంగా ప్రకటించారు. చివరకు అత్యంత ఆశ్చర్యకరంగా అతను ఓడిపోయాడు. వీళ్లిద్దరూ ఏదో కుట్ర చేసి అతన్ని ఓటమిపాలు చేశారని గుసగుసలున్నాయి. ఇప్పుడు అతన్ని మహారాష్ట్ర ఎన్నికల స్క్రీనింగ్‌ కమిటీలో వేశారు. అంటే ఏదో విధంగా రాష్ట్ర రాజకీయాల నుంచి అతన్ని దూరంగా ఉంచే ప్రయత్నాలు సాగుతున్నాయి. వీటితో విసిగిపోయిన సింధియా అనుచరులు బిజెపిలో చేరమని అతనిపై ఒత్తిడి తెస్తున్నారు. 'ఇప్పటికే బిజెపిలో నాయకులు చాలామంది ఉన్నారు. నేను వెళితే వాళ్లను పక్కకు పెట్టి నాకు మంచి పదవి యిస్తారనే నమ్మకం లేదు' అని అతను వారికి చెప్పాడట.

పార్లమెంటు ఎన్నికలలో గతంలో 2 సీట్లు వస్తే యీసారి ఒకటే గెలవడం, కమల్‌ ప్రభుత్వంపై పెరుగుతున్న అసంతృప్తి చూసి యికనైనా పార్టీని చూసేందుకు ఎవరో ఒకరు ఫుల్‌టైమర్‌ ఉండాలని అలజడి కలిగింది. సెప్టెంబరు 1 కల్లా అది జరుగుతుందని, సింధియాను ఆ పదవిలో కూర్చోబెడతారని అనుకున్నారు. కానీ అది జరగలేదు. గ్వాలియర్‌లో అతని అనుయాయులు అతనికి పదవి యివ్వాలంటూ పోస్టర్లు కూడా వేసినా హై కమాండ్‌లో చలనం లేదు. యువతరమంటూ కలవరించిన రాహుల్‌ తనే తప్పుకోవడంతో సింధియా తరఫున మాట్లాడేవారూ లేరు. సింధియా వంటి గట్టి నాయకుణ్ని కాకుండా రాజకీయంగా బలహీనుడైన వాణ్ని అధ్యక్షుడిగా పెట్టాలని సోనియా ఆలోచనట. మాజీ ముఖ్యమంత్రి అర్జున్‌ సింగ్‌ కొడుకు అజయ్‌ సింగ్‌ను ఆ పదవిలో కూర్చోబెడితే బాగుంటుందని దిగ్విజయ్‌ సిఫార్సు చేస్తున్నాట్ట.

దాంతో తిక్క రేగిన సింధియా తన పార్టీతోనే పోట్లాడడానికి తయారవుతున్నాడు. 'రాష్ట్రంలో అక్రమ మైనింగ్‌ జరుగుతోందని, ప్రభుత్వం ఏదో ఒకటి చేయకపోతే తనే రంగంలో దిగాల్సి వుంటుందని' అతను యీ మధ్య ఓ ప్రకటన చేశాడు. దిగ్విజయ సింగ్‌పై ధ్వజమెత్తిన అటవీశాఖ మంత్రి ఉమంగ్‌ సింఘార్‌కు బహిరంగ మద్దతు తెలుపుతూ మాట్లాడాడు. ఉమంగ్‌ ధ్వజమెత్తిన సందర్భం ఏమిటంటే - తను చేసిన రాజకీయపరమైన అభ్యర్థనల సంగతి ఏమైందంటూ దిగ్విజయ్‌ యిటీవల మంత్రులందరికీ (అర్బన్‌ అడ్మినిస్ట్రేషన్‌ మంత్రిగా ఉన్న తన కొడుకు జై వర్ధన్‌ సింగ్‌కు తప్ప) ఉత్తరాలు రాశాడు. 'ఇది ప్రభుత్వాన్ని బ్లాక్‌మెయిల్‌ చేయడమే, ప్రతిపక్షాలకు అస్త్రాలను అందించడమే. ఓ పక్క పరోక్షంగా ప్రభుత్వాన్ని నడుపుతూ ఆయన యిలా చేయడమేమిటి?' అంటూ ఉమంగ్‌ బహిరంగంగా విమర్శించాడు. ఉమంగ్‌ గిరిజన ఎమ్మెల్యే. గతంలో దిగ్విజయ్‌ కాబినెట్‌లో ఉపముఖ్యమంత్రిగా పని చేసిన జమునాదేవికి మేనల్లుడు. రాహుల్‌ గాంధీ సిఫార్సుతో యిప్పుడు మంత్రి అయ్యాడు. రాహుల్‌ నిష్క్రమణతో కమల్‌కు దగ్గరవుతున్నాడు. ఇప్పుడీ ప్రకటనలతో దిగ్విజయ్‌, కమల్‌ల మధ్య దూరం పెరుగుతుందని అంచనా. సింధియాకు కావలసినది అదే కాబట్టి అతను ఉమంగ్‌ను సమర్థిస్తున్నాడు.

దిగ్విజయ్‌ మద్దతుతో కమల్‌ గొప్పగా పాలించేస్తూ ఉంటే సింధియాను నిర్లక్ష్యం చేయడానికి సోనియాకు తగినంత కారణం ఉందనుకోవచ్చు. కానీ అక్కడ అలాటి పరిస్థితి ఏమీ లేదు. ఋణమాఫీ విషయంలో కాంగ్రెసు వేసిన కప్పగంతుల కారణంగా రైతాంగం వారి మీద కత్తి కట్టింది. అసెంబ్లీ ఎన్నికల సమయంలో కాంగ్రెసు రూ.2 లక్షల వరకు ఋణమాఫీ చేస్తానని రైతులను ఆకట్టుకుంది. దాంతో బిజెపికి కంచుకోట లాటి మాళ్వా నిమార్‌ ప్రాంతంలో బిజెపికి 56 నుంచి 28కి సీట్లు తగ్గగా కాంగ్రెసుకు 35 నుంచి 66 సీట్లకు ఎగబాకింది. పార్లమెంటు ఎన్నికలు వచ్చేసరికి బిజెపి కార్యకర్తలు యిల్లిల్లూ తిరిగి ఋణమాఫీ విషయంలో కాంగ్రెసు చేసిన 'దగా' గురించి రైతులను నమ్మించడంతో అక్కడున్న 8 సీట్లలో కాంగ్రెసు ఒక్కటి కూడా గెలవలేక పోయింది. దీనికి తోడు కేంద్రంలోని బిజెపి ప్రభుత్వం అమలు చేస్తున్న ప్రధానమంత్రి ఆవాస్‌ యోజనా, ఉజ్జ్వలా యోజనా వంటి 12 సంక్షేమ పథకాల గురించి విస్తృతంగా ప్రచారం చేసి, అక్కడ బిజెపిని దింపేస్తే యివన్నీ ఆగిపోతాయని కన్విన్స్‌ చేశారు.

కమల్‌ అధికారం చేపట్టిన గంటల్లోనే జై కిసాన్‌ ఋణమాఫీ స్కీమును అమలు చేస్తున్నామని ప్రకటించాడు. పార్లమెంటు ఎన్నికల తర్వాత పోడు వ్యవసాయం చేసే సంచార రైతులకు కూడా మేలు చేస్తానన్నాడు. తర్వాత భారం తగ్గించుకోవడానికి రూ.2 లక్షలకు మించి ఋణం తీసుకున్న రైతులకు యీ స్కీము వర్తించదన్నాడు. అలా 5 లక్షల మందిని జాబితాలోంచి తీసేశారు. ఇది వాళ్లకు షాక్‌ కలిగించింది. రూ.3 లక్షలు అప్పు తీసుకున్న రైతు, రూ.2 లక్షల వరకు ప్రభుత్వం తీరుస్తుందని, పై లక్ష మాత్రమే తను తీర్చుకోవాలనీ అనుకుంటూ వచ్చాడు. ఇప్పుడు మొత్తం 3 లక్షలూ అతనే కట్టాలనేసరికి భగ్గుమన్నాడు. తర్వాత ఆదాయపు పన్ను చెల్లింపుదారులు, క్లాస్‌ 1, 2, 3 ప్రభుత్వాధికారులు, ప్రస్తుత, మాజీ ఎమ్మెల్యేలు, ఎంపీలు, రాజకీయ పదవులు అనుభవిస్తున్నవారు, అనుభవించినవారూ అర్హులు కాదన్న నియమం పెట్టి 7 లక్షల మందిని తీసేశారు.

ఈ విధంగా చేసినా చివరకు 48 లక్షల మంది తేలారు. వీరిలో 50 వేల రూ.ల కంటె తక్కువ అప్పు ఉన్న రైతుల ఋణాలు, ఎన్‌పిఏ (నిరర్ధక ఆస్తులు)గా మారిన రూ. 2 లక్షల ఋణాలను ప్రభుత్వం మొదటగా తీర్చేసింది. దీనికి రూ.7 వేల కోట్లు ఖర్చయింది. 20 లక్షల మంది రైతులకు మేలు కలిగింది. 50 వేల నుంచి లక్ష రూ.ల పరిధిలో ఉన్న మరో 6 లక్షల మందికి తర్వాతి విడతలో మాఫ్‌ చేస్తామంది. ఇక మూడో కేటగిరీ (లక్ష నుంచి 2 లక్షలు)లో కోఆపరేటివ్‌, గ్రామీణ బ్యాంకుల నుంచి తీసుకున్న వారి అప్పులు తీర్చేసి, ఆ తర్వాత మిగిలినవారి సంగతి చూస్తామంది.

రాష్ట్ర ఆర్థిక పరిస్థితి ఏమంత బాగా లేదు. రూ.34 వేల కోట్లు బిజెపి నుంచి వారసత్వంగా వచ్చింది. పైగా గోధుమ సేకరణపై బోనస్‌, 'భావ్‌ అంతర్‌' స్కీము వంటి బిజెపి పథకాలను కొనసాగించవలసిన నైతిక బాధ్యత కూడా ఉంది. గోధుమ ఉత్పత్తికి అయిన ఖర్చుకి, కేంద్రం యిచ్చే మద్దతు ధరకు మధ్యలో గల ధరలో తేడాను భావాంతర్‌ స్కీము కింద రాష్ట్రం భరిస్తూ వచ్చింది. రాష్ట్ర ఆర్థిక స్థితి తెలిసి కూడా అధికారంలోకి వద్దామనుకున్న పార్టీ ఎడాపెడా కొత్త పథకాలపై హామీలు గుప్పిస్తుంది. గద్దె నెక్కాక 'ఖాళీ ఖజానా యిచ్చారు' అని వాపోతూ ఉంటుంది. ఇక్కడా అదే కథ.

ఋణమాఫీ సత్ఫలితాలను యివ్వకపోగా దానికే చాలా నిధులు ఖర్చవడంతో ప్రభుత్వం యితర హామీలు నెరవేర్చ లేకపోయింది. కొత్త పథకాలను ప్రవేశపెట్టలేక పోగా ఉన్న సంక్షేమ పథకాలను కూడా కుదించవలసి వచ్చింది. ఇలా రెండున్నర నెలలు గడిచేసరికి ఎన్నికల కోడ్‌ వచ్చి పడింది. ముఖ్యమంత్రిగా కమల్‌ వస్తే చింద్వారా నియోజకవర్గంలో చేసినట్లే తన పరిచయాలతో రాష్ట్రమంతటికీ పెట్టుబడులను రప్పించి పరిశ్రమలు పెట్టిస్తాడని, ఉద్యోగాలు వస్తాయని ఆశ పడిన యువత నిరాశ చెందారు. ఉద్యోగాలకు టైమ్‌టేబుల్‌ యిస్తూ కమల్‌ ప్రకటించిన 'యువ స్వాభిమాన్‌ యోజనా' పథకం వారిలోకి వెళ్లలేదు.

1990ల నుంచి మధ్యప్రదేశ్‌ రాష్ట్ర ఓటర్ల ధోరణి గమనిస్తే వాళ్లు అసెంబ్లీ ఎన్నికల సమయంలో ఒకరిని ఆదరిస్తే, పార్లమెంటు ఎన్నికల సమయంలో మరొకరిని ఆదరిస్తున్నారు. అవి కొద్ది నెలల వ్యవధిలో వచ్చినా సరే, యీ లోగా మనసు మార్చేసుకుంటున్నారు. నవంబరులో 40.9% ఓట్లు గెలుచుకుని ప్రభుత్వం ఏర్పాటు చేసిన కాంగ్రెసు మే నాటికి పార్లమెంటు ఎన్నికలలో 34.5% ఓట్లు మాత్రమే తెచ్చుకుంది. అప్పుడు 41% తెచ్చుకున్న బిజెపి యీసారి 58% తెచ్చుకుంది. అంటే బిజెపికి 17% పెరిగితే, కాంగ్రెసుకు 6.4% తగ్గాయి. మొత్తం 29 సీట్లలో ఒక్కటంటే ఒక్కటే ఒక్కటి కాంగ్రెసుకి దక్కింది. నెగ్గిన చింద్వారా సీటు కమల్‌ది. అతను అక్కణ్నుంచి 9 సార్లు (1977లో సైతం) గెలిచాడు. ఈ సారి అభ్యర్థి అతని కొడుకు నకుల్‌! కానీ గెలిచినది కేవలం 37 వేల తేడాతో! భోపాల్‌లో ప్రజ్ఞా ఠాకూర్‌ అనే 'సాధ్వి' ఎన్నికలలో అవాకులు, చెవాకులు వాగినా దిగ్విజయ్‌ వంటి దిగ్గజాన్ని 3 లక్షల తేడాతో ఓడించింది.

ఒబిసి కోటాను 14 నుంచి 27కు పెంచడం వలన వాళ్లేదో ఓట్లేస్తారని అనుకున్నారు కానీ అది జరగలేదు. అసెంబ్లీ ఎన్నికలలో 41% మంది ఒబిసిలు కాంగ్రెసుకు ఓటేయగా, పార్లమెంటుకు వచ్చేసరికి 27% మంది మాత్రమే వేశారని ఓ సర్వే చెపుతోంది. బిజెపికి అది 48%, 66%. అగ్రవర్ణాలు బిజెపికి అసెంబ్లీ ఎన్నికలలో 58% మంది వేసినా, పార్లమెంటులో 75% వేశారు. కాంగ్రెసుకు అది 33%, 25%. ముస్లిముల విషయానికి వస్తే అసెంబ్లీలో కాంగ్రెసుకు 52%, బిజెపికి 15% వేసి, పార్లమెంటులో కాంగ్రెసుకు 67%, బిజెపికి 33% వేశారట. ఎస్సీ, ఎస్టీలపై అత్యాచారాల చట్టాన్ని బిజెపి నీరుకారుస్తోందన్న అభిప్రాయంతో ఆ వర్గాలు అసెంబ్లీ ఎన్నికలలో కాంగ్రెసుకు మద్దతు యిచ్చాయి. దళితులు అసెంబ్లీ ఎన్నికలలో కాంగ్రెసుకు 49%, బిజెపికి 33% వేయగా, పార్లమెంటు ఎన్నికలలో అవి 50%, 38% అయ్యాయి. గతంలో బహుజన సమాజ్‌ పార్టీకి యీ ఓట్లన్నీ వెళ్లేవి. కానీ వారి బలం 6.5% నుంచి 5%కి క్షీణించింది.

 గ్వాలియర్‌-చంబల్‌ ప్రాంతంలో ఎస్సీ, ఎస్టీ వర్గాలు జనాభాలో 20% ఉన్నారు. 2018 ఏప్రిల్‌లో జరిగిన భారత్‌ బంద్‌ సందర్భంగా ఆ ప్రాంతంలో 6గురు ఎస్సీ, ఎస్టీలు చంపబడ్డారు. అసెంబ్లీ ఎన్నికలు వచ్చేసరికి అక్కడున్న 27 సీట్లలో కాంగ్రెసు 21 గెలిచింది. గిరిజనులు అధికంగా ఉన్న మహాకోసల్‌ ప్రాంతంలో 38 సీట్లలో కాంగ్రెసు 24 గెలిచింది. పై సర్వే ప్రకారం అప్పుడు వారి ఓట్లలో 40% కాంగ్రెసుకు పడగా, 30% బిజెపికి పడ్డాయి. కానీ పార్లమెంటు ఎన్నికలు వచ్చేసరికి కాంగ్రెసుకు 38%, బిజెపికి 54% వేేశారు. దాంతో 4 సీట్లున్న గ్వాలియర్‌-చంబల్‌ ప్రాంతంలో బిజెపియే అన్నీ గెలుచుకుంది. ఇదే ప్రాంతంలోని గుణ నియోజకవర్గంలో 1.26 లక్షల తేడాతో సింధియా ఓటమి అనూహ్యమైనది. పైగా అతను ఓడిపోయినది ఒకప్పటి తన సహాయకుడు కెపి యాదవ్‌ చేతిలో! అతను 2002 నుంచి అక్కడ గెలుస్తూ వచ్చాడు. 2014లో బిజెపి 54.8% ఓట్లు, కాంగ్రెసుకు 35% ఓట్లు వచ్చినప్పుడు కూడా అతను గెలిచాడు. తన నియోజకవర్గానికి మెడికల్‌ కాలేజీ, ఇంజనీరింగు కాలేజీలు, స్టేడియం వగైరాలు తెప్పించినా, తండ్రి, నాయనమ్మ కంటె ఎక్కువగా ప్రజలకు అందుబాటులో ఉన్నా అతనెందుకు ఓడాడు అంటే ఆ నియోజకవర్గంలో 70% రైతులేట. ఋణమాఫీ వైఫల్యం దెబ్బ కొట్టిందంటున్నారు.

కాంగ్రెసు నాయకుల మధ్య అసెంబ్లీ ఎన్నికలలో కనబడిన సఖ్యత పార్లమెంటు ఎన్నికల నాటికి కానరాలేదు. పార్లమెంటు ఫలితాల తర్వాత కమల్‌ తను దిగిపోతానన్నాడు కానీ పార్టీ ఎమ్మెల్యేలు ఒప్పుకోలేదు. జి.ఎస్‌ దామోర్‌ అనే బిజెపి ఎమ్మెల్యే ఎంపీగా నెగ్గడంతో అతని ఝాబువా అసెంబ్లీ నియోజకవర్గంలో అక్టోబరు 21న ఉపయెన్నిక జరగనుంది. బిజెపి భానూ భూరియా అనే యువకుణ్ని నిలబెట్టగా, కమల్‌ సిఫార్సుపై కాంగ్రెసు మాజీ కేంద్రమంత్రి కాంతిలాల్‌ భూరియాకు టిక్కెట్టిచ్చింది. దాంతో జేవియర్‌ మేడా అనే నాయకుడికి కోపం వచ్చింది. బిజెపిలో కూడా టిక్కెట్టు ఆశించి భంగపడిన కల్యాణ్‌ దామోర్‌ పార్టీ నుంచి రాజీనామా చేశాడు.

ఈ ఎన్నికలో కాంగ్రెసు నెగ్గకపోతే కమల్‌ ప్రతిష్ఠ మసకబారుతుంది. కమల్‌ కుటుంబసభ్యులపై, సన్నిహితులపై ఏప్రిల్‌లో జరిపిన ఇన్‌కమ్‌టాక్స్‌ దాడులు పార్లమెంటు ఎన్నికలలో కాస్త ప్రభావం చూపించాయి. కమల్‌ మేనల్లుడు రతుల్‌ పూరి పేరు అగస్టావెస్ట్‌ల్యాండ్‌ స్కాములో వినవస్తోంది. బిజెపి నాయకులు దొరికితే వారిని కూడా కేసుల్లో యిరికించి అందరం ఒకే తానులో ముక్కలం అని చూపించడానికి కమల్‌ తాపత్రయ పడుతున్నాడు. జులై 27న రాష్ట్ర ప్రభుత్వపు ఎకనమిక్‌ అఫెన్సెస్‌ వింగ్‌ (ఇఓడబ్ల్యు) నిర్మల్‌ అవస్థి, వీరేంద్ర పాండే అనే వారిని అరెస్టు చేసింది.

బిజెపి హయాంలో మంత్రిగా చేసిన నరోత్తమ్‌ మిశ్రా దగ్గర ఒఎస్‌డి (ఆఫీసర్‌ ఆన్‌ స్పెషల్‌ డ్యూటీ)గా వీరేంద్ర పనిచేయగా, నిర్మల్‌ ఆయన యింట్లో టెలిఫోన్‌ ఆపరేటర్‌గా పని చేశాడు. ఇద్దరూ కలిసి వాటర్‌ రిసోర్సెస్‌ డిపార్టుమెంటుకు సంబంధించిన ఈ-టెండర్లను మేనేజ్‌ చేశారని అభియోగం. ఆ డిపార్టుమెంటులో పని చేసే యింజనియర్లు, పోర్టల్‌ నిర్వహించిన ప్రయివేటు కంపెనీ సహాయంతో వీరు అక్రమాలు చేశారట. ఒక గుజరాతీ కంపెనీకి రూ.116 కోట్ల టెండర్‌ కట్టబెట్టే వ్యవహారంలో మధ్యవర్తిగా పని చేసిన మనీశ్‌ ఖారే అనే మే నెలలో అరెస్టు చేయగా, అతనే వీళ్లిద్దరి పేర్లూ చెప్పాడట. తన సిబ్బందిని అరెస్టు చేసి వారి చేత తన పేరు చెప్పించాలని కమల్‌ ప్రయత్నిస్తున్నారని నరోత్తమ్‌ ఆరోపిస్తున్నాడు. 'ఈ-టెండర్లను నిర్వహించేది ఉన్నతాధికారులు తప్ప వీరి లాటి చిన్న ఉద్యోగులు కాదు' అని అతని వాదన.

ఈ నరోత్తమ్‌ తను అధికారంలో ఉండగా యిద్దరు కాంగ్రెసు ఎమ్మెల్యేలను బిజెపిలోకి ఫిరాయింప చేశాడు. ఇప్పుడు కూడా కొందరు కాంగ్రెసు ఎమ్మెల్యేలను లాక్కుని వచ్చి కమల్‌ ప్రభుత్వాన్ని పడగొడతానని ప్రకటించుకున్నాడు. ప్రస్తుతం కేవలం ఎమ్మెల్యే అయిన నరోత్తమ్‌కు కేంద్రమంత్రులకు యిచ్చే వై కేటగిరీ యిప్పిస్తున్నాడు, అతనికి సన్నిహితుడైన అమిత్‌ షా! నరోత్తమ్‌ అర్బన్‌ డెవలప్‌మెంట్‌ మంత్రిగా ఉండగా ముకేశ్‌ శర్మ అనే అవినీతిపరుడైన వ్యాపారవేత్త ఒక హైదరాబాద్‌ కంపెనీ ద్వారా లంచం యిచ్చాడని ముకేశ్‌ యింటిపై యిన్‌కమ్‌టాక్స్‌ శాఖ చేసిన దాడుల్లో డాక్యుమెంట్లు దొరకడంతో ఆ శాఖ 2008లోనే ఓ కేసు నమోదు చేసి ఉంది. ఇఓడబ్ల్యు యిప్పుడు దానిపై కూడా విచారణ జరుపుతోంది. కమల్‌పై కత్తులు దూస్తున్న బిజెపి జనరల్‌ సెక్రటరీ కైలాస్‌ విజయవర్గీయకు వ్యాపమ్‌ కేసులో పాత్ర ఉందంటారు. కైలాశ్‌కు బుద్ధి చెప్పడానికి కమల్‌ ఆ కేసు కూడా తిరగతోడే ప్రయత్నాల్లో ఉన్నాడట.

పరిస్థితులు యిలా వుండగా 48 ఏళ్ల శ్వేతా సప్నిల్‌ జైన్‌ అనే ఆమె కొన్నేళ్లగా నిర్వహిస్తూ వచ్చిన హనీ ట్రాప్‌ వ్యవహారం సెప్టెంబరు మూడో వారంలో తెరమీదకు వచ్చింది. ముఖ్యమైన రాజకీయ నాయకులకు, అధికారులకు అమ్మాయిలను ఎర వేసి, వారి రాసలీలలను రహస్యంగా రికార్డు చేసి ఆడియో, వీడియో టేపులను చూపించి వారిని బ్లాక్‌మెయిల్‌ చేసి, డబ్బు గుంజడం ఆమె పని. ఆమెకు ముఖ్య సహాయకురాలిగా పని చేసిన శ్వేతా విజయ్‌ జైన్‌ కూడా సాంకేతిక నిపుణురాలే. బెంగుళూరుకి చెందిన సంతోష్‌ నిర్వహిస్తున్న సైబర్‌ సేఫ్టీ, సైబర్‌ ఫోరెన్సిక్‌, ఫోన్‌ భద్రతకు సాఫ్ట్‌వేర్‌ రూపొందించారు. ఈ సాఫ్ట్‌వేర్‌ ద్వారా శ్వేత చాటింగ్‌, ఎస్సెమ్మెస్‌, ఫోన్‌కాల్స్‌ రికార్డు చేసింది. ఈమె 2009-13 మధ్య బిజెపి యూత్‌ వింగ్‌లో పని చేసిందిట. కాంగ్రెసు ఐటీ సెల్‌ వైస్‌ ప్రెసిడెంటు అమిత్‌ సోనీ భార్య బర్ఖా కూడా యీ టీములో సభ్యురాలు. మోనికా యాదవ్‌ అనే 18 ఏళ్ల పేద అమ్మాయి కూడా ఆ టీములో ఉంది. ఆమె అప్రూవర్‌గా మారవచ్చంటున్నారు. ఆరతీ దయాల్‌ మరో సభ్యురాలు. కారు డ్రైవర్‌ ఓంప్రకాశ్‌ కోరీ వీరికి సహాయకుడు. వీరందరినీ ఇండోర్‌లో, భోపాల్‌లో అరెస్టు చేశారు.

వీరి వలలో చిక్కినవారిలో కొందరు క్యాష్‌ యిచ్చారు, మరి కొందరు యిరువురు శ్వేతలు నడిపే కంపెనీలకు టెండర్లు, కాంట్రాక్టులు యిప్పించారు. ఇంకొందరు వీళ్లు నడిపే బోగస్‌ స్వచ్ఛంద సంస్థలకు విరాళాలు యిప్పించారు. ఈ ముఠా తనను రూ. 3 కోట్లు యిమ్మనమని బ్లాక్‌మెయిల్‌ చేస్తోందంటూ ఇండోర్‌ మునిసిపల్‌ కార్పోరేషన్‌లో ఇంజనియర్‌ ఫిర్యాదు చేయడంతో వీరు పట్టుబడ్డారు. వీళ్ల దగ్గర 4 వేల వీడియోలు, ఆడియోలు, ఫోటోలు ఉన్నాయట. హనీట్రాప్‌ నిర్వాహకులు ఎన్నికల సమయంలో తమ వద్ద నున్న రాజకీయ నాయకుల వీడియోలను వారి ప్రత్యర్థులకు అమ్ముదామని చూశారట. గుత్తబేరంగా రూ. 30 కోట్లు అన్నారట. అన్నీ అక్కరలేదు, మా పోటీదార్లవి యిస్తే చాలు, వాళ్ల పరువు బజారు కీడుస్తాం అని అవతలివాళ్లు అన్నారు. విడివిడిగా యివ్వమని వీళ్లు కొన్నాళ్లు మొండికేశారు కానీ చివరకు అలాగే అమ్మవలసి వచ్చిందట. ప్రభుత్వం మారడంతో కంగారు పడి అయినకాడికి అమ్మేసుకుందామని చూసే తొందరలోనే పోలీసులకు పట్టుబడ్డారట.

దీనిపై బిజెపి కేంద్ర ఆధిపత్యంలో ఉన్న సిబిఐ చేత విచారణ చేయించాలంటోంది కానీ కమల్‌ రాష్ట్ర స్థాయిలో స్పెషల్‌ యిన్వెస్టిగేషన్‌ టీము (సిట్‌) వేయడం జరిగింది. దీని ద్వారా 15 ఏళ్లగా అధికారంలో ఉన్న బిజెపి నాయకుల, వారి హయాంలో వెలిగిన అధికారుల కార్యకలాపాలను బయటపెడదామని కమల్‌ ప్రయత్నం. కానీ ఆ క్రమంలో కాంగ్రెసు నాయకులు కూడా దొరికితే ఏం చేయాలో తెలియదు పాపం. తన పరిస్థితి బాగా లేని టైములో సింధియా వచ్చి ఎక్కడ దెబ్బ తీస్తాడోనని కమల్‌ భయం. అందువలన సోనియా అడిగినప్పుడు పార్టీ రాష్ట్ర అధ్యక్షుడిగా ఎవరైనా గిరిజనుణ్ని పెట్టాలని పట్టుబడుతున్నాడు. నువ్వూ, కమల్‌ యిద్దరూ కలిసి సిఫార్సు చేసిన వ్యక్తికి ఆ పదవి యిస్తానని సోనియా మెలిక పెడుతోంది.

అంటే అది తనకు దక్కదని సింధియాకు అర్థమై పోయింది. అందుకని కాంగ్రెసు అధిష్టానంపై రాళ్లు వేయడం మొదలుపెట్టాడు. నిన్న సల్మాన్‌ ఖుర్షీద్‌ ఒక వ్యాసం రాస్తూ ఓటమితో రాజీ పడలేకపోతున్న కాంగ్రెసు హరియాణా, మహారాష్ట్రలలో ఓడిపోవడం ఖాయం అని రాశాడు. 'మా నాయకుడు రాహుల్‌ పార్టీని అధ్వాన్న పరిస్థితిలో వదిలేసి వెళ్లిపోయాడు, అతని స్థానంలో వచ్చిన సోనియా తను తాత్కాలిక ప్రత్యామ్నాయమే అనుకుంటున్నారు. దాంతో పైన శూన్యం ఏర్పడింది.' అన్నాడు. అతని మాటలను సంజయ్‌ నిరుపమ్‌ అనే కాంగ్రెసు నాయకుడు సమర్థించాడు. సింధియా కూడా 'కాంగ్రెసు అర్జంటుగా ఆత్మపరిశీలన చేసుకోవాలి, లేకపోతే భవిష్యత్తు అంధకారమే' అన్నాడు. ఏ ప్రాధాన్యతా లేక కుములుతున్న సింధియా తెగించి ఏమైనా చేసినా చేయవచ్చనిపిస్తోంది. - ఎమ్బీయస్‌ ప్రసాద్‌ (అక్టోబరు 2019)

అక్టోబరు 2019 వీక్లీకై ఎమ్బీయస్‌: అభిమానం - అసహనం

మనం కొన్ని విషయాలను, కొందరు వ్యక్తులను అభిమానిస్తాం. ఈ అభిమానం ఎలా ఏర్పడుతుంది అంటే చెప్పడం కష్టం. ఒక పాట, ఒక రచన, ఒక కళారూపం మనసుకు హత్తుకుంటుంది. ఇది పూర్తిగా వ్యక్తిగతం. అదే పాట యింకోర్ని మెప్పించలేక పోతుంది. మరి వీరి కెందుకు నచ్చింది అంటే వీళ్ల అభిరుచి, సంస్కారం, కుటుంబనేపథ్యం, పెరిగిన సామాజిక వాతావరణం యిలా అనేక కారణాలుండవచ్చు. మన తెలుగువాళ్లకు కర్ణాటక సంగీత బాణీ నచ్చినంతగా హిందూస్తానీ శాస్త్రీయ సంగీతం తలకెక్కదు - దాన్ని సరళీకరించి, హిందీ సినిమా పాటగా మలిస్తే తప్ప! భరతనాట్యం, కూచిపూడి నచ్చినట్లుగా కథక్‌, కథాకళి నచ్చవు. మళ్లీ మనలో అందరికీ కర్ణాటక సంగీతమూ, భరతనాట్యం నచ్చవు. దానికి కుటుంబనేపథ్యం ఒక కారణం అనుకోవాలేమో! కానీ అలాటి నేపథ్యం ఉన్న అందరికీ నచ్చదు, ఆ నేపథ్యం లేకపోయినా నచ్చేవాళ్లున్నారు. అందువలన ఏది ఎవరికి ఎందుకు నచ్చుతుందో చెప్పలేం.

ఆ నచ్చడం కూడా స్థిరంగా ఉంటుందన్న గ్యారంటీ లేదు. చిన్నపుడు ఒక్కొక్క స్కూలు టీచరు అంటే పడి ఛస్తాం. (దీన్ని ఇంగ్లీషులో స్కూల్‌ గర్ల్స్‌ క్రష్‌ అంటారు) పెద్దయ్యాక అలా ఎందుకు పడి చచ్చామా అని మనమే ఆశ్చర్యపడతాం. చిన్నపుడు ఎత్తుగా కనబడిన బురుజులు, విశాలంగా కనబడిన వీధులు, గంభీరంగా కనబడిన వక్తలు పెద్దయ్యాక అంత ఎత్తుగా, విశాలంగా, గంభీరంగా ఆనరు. సినీతెరపై చిన్నపుడు మురిపించిన కత్తియుద్ధాలు, గుఱ్ఱపుస్వారీలు పెద్దయ్యాక నవ్వు తెప్పిస్తాయి తప్ప థ్రిల్‌ కలిగించవు. చిన్నప్పుడు పులకింపచేసిన ప్రేమ నవలలు పెద్దయ్యాక చప్పగా, చైల్డిష్‌గా అనిపిస్తాయి. చిన్నపుడు ఆరాధించిన అపరాధపరిశోధకుడు పెద్దయ్యాక హాస్యాస్పదంగా తోస్తాడు. ఇలా మన అభిప్రాయాలు, అభిమానాలు నిరంతరం మార్పుకు గురవుతూనే ఉంటాయి. ఒక్కోసారి అవి పలుచనవుతాయి. మరి కొన్ని సందర్భాల్లో అవి ఆవిరై పోతాయి. ఇంకొన్ని సందర్భాల్లో వెగటు కలిగిస్తాయి కూడా.

అభిరుచుల విషయంలోనే కాదు, రుచుల విషయంలో కూడా మార్పులు వస్తాయి. చిన్నపుడు అమ్మ చేతి వంటే అమృతం. హాస్టల్‌కో, ఉద్యోగరీత్యా పొరుగూరికో వెళ్లినపుడు కొత్త రుచులు అలవడి, అవీ నచ్చుతాయి. అమ్మ వంటను పోల్చి చూసి మార్కులు వేస్తూంటాం. అలాగే దేవుడి విషయం. చిన్నపుడు యింట్లో ఏ దేవుణ్ని మొక్కితే ఆ దేవుడే సర్వస్వం అనుకుంటాం. తర్వాత ఆ దేవుడు మార్కులు సరిగ్గా తెప్పించలేదనో, ఉద్యోగం యిప్పించలేదనో, క్లాసుమేటు చెప్పిన దేవుణ్ని ట్రై చేసి చూస్తాం. అది క్లిక్కయితే ఆయన్ని నమ్ముకుంటాం. కొంతకాలానికి ఏ దేవుడూ పనిచేయడం లేదన్న విసుగుతో దేవుడే లేదంటాం, వయసు మీద పడిన కొద్దీ, మన చేతిలో ఏమీ లేదని గ్రహించినకొద్దీ దేవుడిమీద మళ్లీ నమ్మకం పెంచుకుంటాం.

ఎందుకొస్తున్నాయి యిలాటి మార్పులు? అనుభవం వలన! మన దృష్టి విశాలమై, మన జ్ఞానం విస్తరించిన కొద్దీ మన పూర్వవిశ్వాసాలు సడలుతాయి. మనకు ఎక్స్‌పోజర్‌ పెరుగుతున్నకొద్దీ కొత్త సంగతులు తెలిసి, ఆలోచనా పరిధి పెరుగుతుంది. హైస్కూలులో ఉండగా యింటి పక్క అమ్మాయే రంభలా అనిపిస్తుంది, కాలేజీలో పక్క వూళ్ల నుంచి వచ్చిన అమ్మాయిలను కూడా చూసిన తర్వాత అనిపించడం మానేస్తుంది. యూనివర్శిటీలో పక్క జిల్లాల అమ్మాయిలను కూడా చూసిన తర్వాత కాలేజీ అమ్మాయిలను చూసి నోరు చప్పరిస్తాం. వాళ్లకు ప్రేమలేఖలు ఎందుకు రాశామా అని ఆశ్చర్యపడతాం. పర రాష్ట్రం, పరదేశం వెళితే యిక చెప్పనే అక్కరలేదు.

హిమాలయాలకు వెళ్లేవరకూ తిరుపతి కొండే మహాపర్వతం. మన వీధిలోనే ఉన్నంత కాలం గొప్పవాళ్లంతా మన కులంలోనే పుట్టారనుకుంటాం. లోకం తెలుస్తున్న కొద్దీ అర్థమవుతుంది - మన కులమే కాదు, అన్ని కులాలూ గొప్పవేనని, మన ప్రాంతమే కాదు, అన్ని ప్రాంతాలూ గొప్పవేనని. మనం ఒక దానిలో రాణిస్తే, వాళ్లు మరో దానిలో రాణిస్తున్నారు అని గ్రహించేసరికి మన కులాభిమానం చెదురుతుంది. పరిపూర్ణ జ్ఞానం రావాలంటే ఎక్స్‌పోజర్‌ పెరగాలి. ప్రపంచ భాషల్లో కల్లా తెలుగే గొప్పది అనే స్టేటుమెంటు యిచ్చే ముందు ప్రపంచంలోని సకల భాషల పేర్లయినా తెలుసుకోవాలి. విశ్వమతాలన్నిటిలో హిందూమతం గొప్పది అనే ముందు, లోకంలోని సమస్త మతాల సిద్ధాంతాలు, అవి అమలవుతున్న విధానం తెలుసుకోవాలి.

జ్ఞానం అనేది రాత్రికి రాత్రి వచ్చేయదు. విద్యార్జన అనేది నిరంతర ప్రక్రియ. కొత్త పరిశోధనలు జరుగుతున్న కొద్దీ ఆ విద్య కూడా విస్తృతమౌతూ ఉంటుంది. మనం గుడ్డు దశలో ప్రారంభమై, లార్వా, ప్యూపా దశలకు ఎదుగుతూ పూర్తి కీటకంగా మారడానికి కొన్ని ఏళ్లు పడుతుంది. మనం ఉన్న దశ గుడ్డో, లార్వాయో తెలుసుకోకుండా కీటకాన్ని విమర్శించడం మొదలుపెడితే 'గుడ్డొచ్చి పిల్లను వెక్కిరించిందట' సామెతను నిజం చేసినవారం అవుతాం. కానీ మనం విమర్శకు దిగుతున్నాం. కారణమేమిటంటే అభిమానం! మనం ఆ సమయానికి నమ్ముతున్న సిద్ధాంతం పట్లో, నమ్మకం పట్లో, కళాకారుడి పట్లో అభిమానం పెంచుకుని మనతో విభేదించినవారిని విమర్శిస్తున్నాం. నిజానికి పైన చెప్పినట్లుగా యీ రోజు మన అభిమానం రేపు ఉండకపోవచ్చు. ఇంతలోపే అర్జంటుగా గొడవ పెట్టేసుకోవాల్సిన అవసరం లేదు. తెలిసీ తెలియని వ్యాఖ్యలు చేయనవసరం లేదు.

అభిమానంగా ఉన్నంతవరకు పెద్దగా పేచీలు రావు. అది అంతటితో ఆగకుండా దురభిమానంగా మారడంతోనే వస్తాయి చిక్కులు. మా అభిమాన నటుడు గొప్ప, మా అభిమాన నాయకుడు గొప్ప, మా అభిమాన స్వామీజీ గొప్ప అంటూ కొట్లాటలకు దిగడం జగడాలకు దారి తీస్తుంది. ఒక నటుడి నటనంటే యిష్టం పెంచుకుని అతని సినిమాకు తప్పకుండా చూడడం అభిమానం కింద వస్తుంది. ఫ్యాన్స్‌ అసోసియేషన్‌గా ఏర్పడి, కటౌట్లకు క్షీరాభిషేకాలు చేయడం అభిమానంలో తారస్థాయి. ఇతర నటుల కటౌట్ల మీద దాడి చేయడం, వాళ్ల సినిమాల కెళ్లి యీలలేసి, వెబ్‌సైట్‌లలో వెకిలి వ్యాఖ్యలు చేయడం దురభిమానం కింద వస్తుంది. మా చిన్నప్పుడు ఎన్టీయార్‌ అభిమానులు ఎయన్నార్‌ సినిమాల వాల్‌పోస్టర్లపై పేడముద్దలు కొట్టేవారు. ఎయన్నార్‌ అభిమానులు బదులు తీర్చేసేవారు. బాగా చదువుకుని, మామూలు పరిస్థితుల్లో పేడ ముట్టుకోవడానికి అసహ్యించుకునే వారు కూడా యిలా చేయడానికి కారణం వారి దురభిమానం.

రాజకీయాలకు వస్తే యీ దురభిమానాలు హింసకు, రక్తపాతానికి దారి తీసేవి. కాంగ్రెసు, కమ్యూనిస్టు అనేవి రెండు ప్రధానమైన చీలికలు. కాంగ్రెసులో మళ్లీ సంజీవ రెడ్డి, బ్రహ్మానంద రెడ్డి అభిమానుల మధ్య చీలిక వేరే! నెహ్రూ అనుకూల, వ్యతిరేక వర్గాల మధ్య చీలిక వేరే! నిరంతరం వాదనలు వినబడుతూనే ఉండేవి. పట్టణాలలో విద్యాధికుల మధ్య అరుచుకోవడాలతో ఆగితే, పల్లెల్లో, పాటక జనంలో కర్రలతో కొట్టుకోవడం వరకు వెళ్లేది. ఇవి ఎన్నికల సమయంలో ఉధృతమయ్యేవి. ఆ నాయకుడు రేపు పక్షం మారతాడో, పార్టీ మారతాడో తెలియకుండా వీళ్లు చొక్కాలు చింపుకునేవారు. మా నాన్నగారి తరం వాళ్లు చేసుకునే వాదనలు వింటూ పెరిగిన నేను పెద్దయ్యాక వాళ్లెంత పరిమిత జ్ఞానంతో వాదులాడుకునేవారో తెలిసి నవ్వుకున్నాను. అప్పట్లో తెలుగు పేపర్లు 6 పేజీల్లో వచ్చేవి. దాంట్లోనే స్థానిక, జాతీయ, అంతర్జాతీయ విషయాలన్నీ రేఖామాత్రంగా కవర్‌ చేసేవారు. రాజకీయ విషయాలపై పెద్దగా పుస్తకాలు వెలువడేవి కావు. తెలిసీ తెలియకుండానే వాళ్లు ఆవేశపడిపోయేవారు.

గతంలో యీ దురభిమానాలతో ఆగేవారు. ఇటీవల ఇది అసహనంలోకి మారుతోంది. అప్పట్లో 'మనకు తక్కిన వాళ్ల విషయాలు పెద్దగా తెలియవులే' అనే అవగాహన ఉండేది. ఈనాటి సమాజంలో యింటర్నెట్‌ వచ్చాక అన్నీ తెలుసనే భ్రమలో పడ్డారు చాలామంది. గూగుల్‌లో ఏదో వెతికేసి, మొదట తగిలినదాన్ని అక్షరసత్యమని నమ్మేసి, అభిమానించి, దురభిమానించి ఆ పై తమతో ఏకీభవించనివారిపై అసహనం వెళ్లగక్కుతున్నారు. నిజానికి యింటర్నెట్‌లో ఎవరు కావాలంటే వాళ్లు, ఏం కావాలంటే అది పెట్టేయవచ్చు. అబద్ధం రాసేవేమని కేసులు పెట్టే పరిస్థితి లేదు. ఒక జవాబుదారీతనం లేదు. గాంధీ, నెహ్రూలతో సహా బతికున్నవారిపై, చచ్చిపోయినవారిపై ఎంత బురద చల్లినా చెల్లిపోతోంది. ఇక హిందూ దేవీదేవతలపై అయితే చెప్పనే అక్కరలేదు, ఏ చెత్త రాసినా నమ్మేందుకు జనాలు సిద్ధంగా ఉన్నారు. అసత్యాన్ని నమ్మడంతో ఆగటం లేదు వీరు, దాన్ని ప్రచారం చేయడానికి ముందుంటున్నారు.

దేని గురించైనా అభిప్రాయం ఏర్పరచుకోవాలంటే విషయం పూర్తిగా తెలిసి వుండాలి. తర్జనభర్జనలు చేసుకోవాలి. తర్కం ఉపయోగించాలి. క్రాస్‌చెక్‌ చేసుకోవాలి. కొన్ని అసత్యవార్తల్లో ఫలానావారు దీన్ని ధృవీకరించారు అని రాసినా నమ్మే పరిస్థితి లేకుండా ఉంది. అందువలన ఆ సోర్స్‌ను కూడా చెక్‌ చేసుకోవాల్సి వస్తోంది. దీనికంతా సమయం పడుతుంది. కానీ మనకంత ఓపిక ఉండటం లేదు. ఏదైనా చెడు వినగానే, యితరుల కంటె ముందు మనం ప్రచారంలో పెట్టేయాలనే యావ ఉంటోంది. సోషల్‌ మీడియాలో, వాట్సప్‌లలో యీ అబద్ధాలు వీరవిహారం చేసేస్తున్నాయి. ఇవి చదివిన మిడిమిడి జ్ఞానంతో వాదనకు దిగుతున్నారు కొందరు. అంతటితో ఆగకుండా దానికి వ్యతిరేకమైన వాదన వినిపించినవారి పట్ల అసహనం చూపుతున్నారు. ఇది మన భారతీయ సమాజానికి కీడుగా పరిణమిస్తోంది.

మన భారతీయ సమాజం బహుళత్వాన్ని ఎప్పుడో స్వీకరించింది. మంచి ఆలోచనలను ఎటునుంచి వచ్చినా స్వీకరించమంది. 'వినదగు నెవ్వరు చెప్పిన...' అని పాఠాలు నేర్పింది. వినకపోగా వాడి నోరు నొక్కడం ఫాసిజం లేదా కమ్యూనిజం కింద వస్తుంది. మన మతాచార్యులందరూ వేదాంత చర్చల ద్వారా తమ సిద్ధాంతాలను వ్యాప్తిలోకి తెచ్చారు తప్ప బలిమితో కాదు. రాజుగారు బౌద్ధుడు, రాణిగారు హిందువు అయిన సందర్భాలు అనేకం ఉన్నాయి. ఇప్పటికీ కొన్ని పంజాబీ కుటుంబాల్లో అన్నగారు హిందువు, తమ్ముడు సిఖ్కు కావడం కూడా చూస్తాం. తెలుగునాట అనేక కుటుంబాల్లో కుటుంబ సభ్యుల్లో ఒకరిద్దరు సత్సంగులు కావడమో, బ్రహ్మసమాజికులు కావడమో, నాస్తికులు కావడమో, క్రైస్తవులు కావడమో చూస్తాం. అంతమాత్రం చేత వారిని అసహ్యించుకోరు. వాడి నమ్మకాలు వాడివి అని నిట్టూర్చి వదిలేస్తారు.

మా చిన్నప్పుడు స్కూలు పిల్లల్లో నువ్వు ఎన్టీయార్‌ అభిమానివా, ఎయన్నార్‌ అభిమానివా అని అడిగేవారు. 'ఇద్దరి సినిమాలూ చూస్తాను, ఏది నచ్చితే వారిని మెచ్చుకుంటాను' అని సమాధానం చెప్తే ఊరుకునేవారు కారు. ఎవరో ఒకరి పేరే చెప్పాలి అని పట్టుబట్టేవారు. పరిపక్వత లేని స్కూలు పిల్లల్లో ఆనాడు కనబడిన ఆ ధోరణి ఇటీవల మన సమాజంలో విద్యాధికుల్లో సైతం కనబడుతోంది. మోదీని విమర్శిస్తే 'అయితే రాహుల్‌ అభిమానివా?' అంటున్నారు. ఇద్దరూ నచ్చరు అంటే అదెలా? అంటున్నారు. అలాగే నువ్వు హిందువు వైతే ముస్లిములను అసహ్యించుకుని తీరాలి అని పట్టుబడుతున్నారు. వాళ్ల మానాన వాళ్లని పోనిస్తాను అంటే 'అయితే నువ్వు అచ్చమైన హిందువువి కావు, మీ అమ్మ ముస్లిముతో పడుక్కుని ఉంటుంది' అనేస్తున్నారు.

చిత్రమేమిటంటే యిటీవల సెక్యులరిస్టు అనే మాటను తిట్టుగా వాడుతున్నారు. రాజకీయాలను, మతాన్ని కలపకూడదనేవాణ్ని సెక్యులరిస్టు అంటారు. 'సర్వమతాలను సమభావంలో చూసేవాడు' అనే అర్థంలో కొందరు వాడతారు. అలా చెపుతూనే మైనారిటీలను బుజ్జగించేవారిని వెక్కిరించడానికై ఆడ్వాణీ సూడో-సెక్యులరిస్టులు అనే పదం కాయిన్‌ చేసి, బిజిపియేతర పార్టీల వాళ్లందరినీ తిట్టేవాడు. సూడో-సెక్యులరిజం అనేది ఓటు బ్యాంకు రాజకీయ ప్రయోజనాలకు ఉపయోగపడేది. రాజకీయాల్లో లేనివారికి అదేమీ ఉపయోగపడదు కదా! వాళ్లను సూడో సెక్యులరిస్టులు అనడం ఒప్పదు కదా! అయినా హిందూత్వ వాద పార్టీలు అలా అనడం మొదలుపెట్టాయి.

కొంతకాలానికి సూడో కూడా ఎగిరిపోయింది. సెక్యులరిజం సిద్ధాంతాన్ని నమ్మేవారిని 'సిక్‌-యులర్‌' (వ్యాధిగ్రస్తమైన) అని నిందించడం మొదలు పెట్టారు. హిందూత్వ వాదులు తప్ప తక్కిన సాధారణ హిందువుల్లో అధికాంశం సెక్యులర్‌ భావాలు కలవారే. అందువలననే భారతదేశానికి స్వాతంత్య్రం వచ్చిన అయిదారు దశాబ్దాల దాకా మతంతో రాజకీయాలు ముడిపెట్టిన పార్టీలకు అధికారం దక్కలేదు. సెక్యులరిజం పేరు వినగానే అసహనం ప్రకటించే హిందూత్వవాదులందరూ హిందువులను అవమానిస్తున్నట్లే!

అలాగే కమ్యూనిస్టులను నిందించడం కూడా యీ మధ్య ఎక్కువైంది. రాజకీయ పరంగా కానీ, సిద్ధాంతపరంగా కానీ విమర్శిస్తే తప్పు లేదు. కానీ 'నువ్వు పాపాత్ముడివి' అన్న రీతిలో 'నువ్వు కమ్యూనిస్టువి' అని పలుకుతున్నారు. కమ్యూనిజం, కాపిటలిజం, సోషలిజం - యివన్నీ రాజకీయ సిద్ధాంతాలు. నమ్మినవాళ్లు నమ్ముతారు, అనుసరించినవాళ్లు అనుసరిస్తారు. చాలా ఏళ్లుగా భారతీయులు ఆ సిద్ధాంతాలను ఏదో ఒక మోతాదులో ఆమోదిస్తూ వచ్చారు. అందలం ఎక్కిస్తూ వచ్చారు. ఈనాడు వారి ప్రభ తగ్గవచ్చు, రేపు పెరగవచ్చు, లేదా కనుమరుగు కావచ్చు. తమ విధానాలకు ప్రతికూలంగా ఉన్నంత మాత్రాన వారికి దురుద్దేశాలు ఆపాదించకూడదు.

రాజకీయ నాయకులపై వ్యతిరేకత ప్రకటించడం అర్థం చేసుకోవచ్చు. కానీ మేధోజీవుల పట్ల, ఆలోచనాపరుల పట్ల, సైన్సుని సైన్సుగా చూసేవారి పట్ల, మూఢవిశ్వాసాలను ప్రశ్నించేవారి పట్ల అసహనం ప్రకటించడం గర్హనీయం. వారందరికీ కమ్యూనిస్టులనీ, సిక్యులరిస్టులని ముద్ర కొట్టి హేళన చేయడం, వారిపై దుష్ప్రచారం చేయడం, వ్యక్తిత్వహననం చేయడం - యివన్నీ దుర్మార్గం. దీన్ని అదుపులో పెట్టకపోతే సమాజానికి హాని కలుగుతుంది. వేలాది సంవత్సరాలుగా యీ భరతభూమిపై వెలసిల్లిన సంస్కృతి క్షీణిస్తుంది. ఇటీవలి కాలంలో గోరక్షణ పేరుతో అత్యాచారాలు పెరిగాయి. అమాయకులైన వారిని కూడా గోహంతకులుగా భావించి అల్లరి మూకలు మట్టుపెడుతున్నాయి. పోలీసులు ఆధారాలు సేకరించడంలో విఫలమయ్యారన్న మిష పెట్టి కోర్టులు ఎవరికీ శిక్ష పడకుండా కాపాడుతున్నాయి. ఈ మూకస్వామ్యాన్ని అదుపులో పెట్టండని కొందరు మేధావులు ప్రధానికి బహిరంగ లేఖ రాస్తే దాన్ని దేశద్రోహంగా ఆరోపిస్తూ కేసు పెట్టడం ఎంత విచిత్రం!

అలా కేసు పెట్టిన వ్యక్తి బిజెపి సమర్థకుడా, ఆ పోలీసు స్టేషన్‌ ఉన్న రాష్ట్రం బిజెపి ఏలుబడిలో ఉందా, దాని వెనుక బిజెపి అధినాయకత్వం ఉందా అనే ప్రశ్నలు అప్రస్తుతం కావచ్చు. కానీ బహిరంగ లేఖను దేశద్రోహంగా ముద్ర కొట్టే వాతావరణం నెలకొనడమే దురదృష్టకరం. చివరకు ఆ కేసు విత్‌డ్రా అయింది. ఎప్పుడు? లేఖ రాయడమే దేశద్రోహమైతే మేమూ రాస్తాం అంటూ మరి కొందరు మేధావులు ముందుకు వచ్చినపుడు! ఈ లోగా ఆ కేసు పెట్టడాన్ని తప్పుపట్టిన బిజెపి నాయకులెందరు అనేదే ప్రధాన ప్రశ్న. బిజెపి నాయకుల స్పందన గురించే ఫోకస్‌ ఎందుకు? అంటే మరి వారే కదా, కేంద్రంలో, అనేక రాష్ట్రాలలో అధికారంలో ఉన్నది! వారి భావజాలమే కదా మన దేశంలో పేదల నుంచి ధనికుల దాకా అందరినీ ప్రభావితం చేస్తున్నది! ఈ అసహనం అత్యంత ప్రమాదకరం అనేది మనం ఎంత త్వరగా గమనిస్తే అంత మంచిది. రాజకీయ నాయకుల మాట ఎలా ఉన్నా, యితర విషయాలలో అవతలివాళ్ల అభిప్రాయం గౌరవించే ఓర్పు నేర్చుకోండి, విషయాలను సమగ్రంగా నేర్చుకునే నేర్పు చూపండి. - ఎమ్బీయస్‌ ప్రసాద్‌ (అక్టోబరు 2019)

అక్టోబరు 2019   ఎమ్బీయస్‌: యూజ్‌ అండ్‌ త్రో కెసియార్‌

తెలంగాణ ఆర్టీసీ కార్మికుల సమ్మె విషయంలో కెసియార్‌ చూపుతున్న పంతం చూసి అందరూ ఆశ్చర్యపడుతున్నారు. సాధారణంగా ఏ ప్రభుత్వాధినేతా అలా వ్యవహరించరు. సమ్మె చేయడం కార్మికుల హక్కు, అది చేయకుండా చూడడం యాజమాన్యం బాధ్యత. సమ్మె న్యాయబద్ధమైనది కావచ్చు, కాకపోవచ్చు. జీతభత్యాల గురించి చేసే డిమాండ్లు సాధారణంగా విపరీతంగా ఉంటాయి. కొండంత అడిగితే దోసెడంతైనా యిస్తారన్న లెక్కలో కార్మిక సంఘాలుంటాయి. ఇద్దామనుకున్న దానిలో పావు వంతుతో యాజమాన్యం బేరాలు మొదలుపెడుతుంది. తాము ఏకపక్షంగా గెలవలేమని. ఏదో ఒక దశలో, ఏదో ఒక పాయింటు వద్ద రాజీ పడాలనీ యిద్దరికీ తెలుసు. ఎటొచ్చీ ఆ పాయింటును యిటు జరుపుదామని వాళ్లు, అటు జరుపుదామని వీళ్లు కొన్నాళ్లు ప్రయత్నిస్తారు. అడిగినదంతా యివ్వరని కార్మికులకు ఎంత బాగా తెలుసో, ఎంతోకొంత యివ్వక తప్పదని యాజమాన్యానికీ తెలుసు. అయితే బెట్టు చెయ్యకుండా యిస్తే లోకువై పోతామని భయం.

సంస్థ స్థాపించడానికి, నడపడానికి సొంత పెట్టుబడి పెట్టిన ప్రైవేటు యజమానే తెగేదాకా లాగకుండా దిగి వచ్చి, కార్మికుల కోరికలను ఏదో ఒక స్థాయిలో అంగీకరించక తప్పని యీ రోజుల్లో, కేవలం ప్రజా ప్రతినిథిగా, ప్రజల సొమ్ముకు ట్రస్టీగా వ్యవహరించాల్సిన ప్రభుత్వాధినేత ఎంత ఉదారంగా వ్యవహరించాలి? ఎంత లౌక్యంగా వ్యవహారాలు చక్కపెట్టాలి? అందుకే ప్రభుత్వసంస్థల్లో కార్మికుల మాట ఎక్కువగా చెల్లుతుంది. సమ్మె నోటీసు అందగానే సంబంధిత మంత్రి కార్మికులతో చర్చలు ప్రారంభిస్తారు. అవి విఫలమవుతాయి. సమ్మె ప్రారంభమవుతుంది. సమ్మె కాస్త తీవ్రం అవగానే మళ్లీ చర్చలు మొదలవుతాయి. కార్మిక నాయకుల సామర్థ్యం బట్టి, యాజమాన్యం బింకం బట్టి ఆ చర్చలు ముందుకూ వెనక్కి నడుస్తూంటాయి. క్రమశిక్షణారాహిత్యం సహించం అంటూ ప్రభుత్వం తొలిదినాల్లో ప్రకటిస్తుంది కానీ అంతిమంగా కార్మికులను మరీ యిబ్బంది పెట్టదు. కొన్నాళ్ల సమ్మె తర్వాత కార్మికులకు కూడా ఓపిక తగ్గుతుంది కాబట్టి ఏదోలా రాజీ పడతారు. సమ్మె కాలాన్ని పనికాలంగా పరిగణించామని ప్రకటించి ప్రభుత్వం వారిని ఊరడిస్తుంది.

గతంలో అయితే కార్మిక సంఘాలు బలంగా ఉండేవి. కార్మికులలో చైతన్యం పాదుకుని ఉండి, నెలా రెండు నెలల సమ్మెకు సిద్ధపడేవారు. ఇప్పటి కార్మికులకు అంత ఓర్పు లేదు. ఆడంబరాలు పెరిగి నెల జీతం సమయానికి రాకపోతే రోజు గడవనంతగా అప్పులు చేసేస్తున్నారు. యంత్రాల వినియోగం పెరిగింది, దిగుమతులు పెరిగాయి, ఔట్‌సోర్సింగ్‌ అందివస్తోంది. అందువలన యాజమాన్యాలు బలపడ్డాయి. కార్మిక హక్కుల చట్టాలను సడలించి ప్రభుత్వం కూడా వారికి మద్దతుగా నిలుస్తోంది. కొన్ని రంగాల్లో అయితే చెప్పా పెట్టకుండా ఉద్యోగం పీకేసినా, యివ్వాల్సినవి ఎగ్గొట్టినా దిక్కులేకుండా ఉంది. అందువలన గతంలోలా సమ్మెలు తగ్గిపోయాయి. కార్మికులు తలవంచుకుని బతకడానికి అలవాటు పడ్డారు. ఏ మాట కా మాట చెప్పాలంటే యాజమాన్యాలు కూడా గతంలో అంత క్రూరంగా లేవు. జీతభత్యాలు బాగానే యిస్తున్నాయి. అయితే యిది సంఘటీకృత (ఆర్గనైజ్‌డ్‌) సెక్టార్‌లో మాత్రమే జరుగుతోంది. కాంట్రాక్టు ఉద్యోగాలు, ఔట్‌సోర్సింగ్‌ ఉద్యోగాలు అంటూ ప్రభుత్వంతో సహా అన్ని రకాల యాజమాన్యాలు శ్రమ దోపిడీకి పాల్పడుతున్నాయి.

ప్రస్తుత సమ్మె విషయానికి వస్తే కార్మికుల కోర్కెలన్నీ సమంజసమైనవని ఎవరూ సర్టిఫికెట్టు యివ్వటం లేదు. ఇచ్చినా అది చెల్లదు. కానీ చర్చలు కూడా జరపనక్కరలేనంత నేరం చేయలేదు వాళ్లు. సమ్మె ప్రారంభించిన నాలుగైదు రోజుల్లోనే చర్చలు ప్రారంభం కావాలి. ముఖ్యంగా దసరా సమయంలో సమ్మె ప్రారంభమైంది కాబట్టి ప్రజలు యిబ్బంది పడకుండా చూడడానికి ప్రభుత్వం చేతనైనంత  చేయాలి. ఏదో ఒక ఉపాయం చేసి, ప్రజల పట్ల, కార్మికుల పట్ల సహానుభూతి ఉందని చూపుకోవాలి. కొంతయినా ఔదార్యం చూపితే కార్మికవర్గాల్లో చీలిక వస్తుంది. కొందరు మెత్తబడతారు, కొందరు గట్టిగా నిలబడతారు. మెత్తబడినవాళ్లతో కొన్నయినా బస్సులు నడిపేట్లు చేయాలి. 'ఔదార్యం చూపడం అసాధ్యం, వాళ్లు ప్రభుత్వంలో విలీనం చేయాలన్నది వాళ్ల ప్రధాన డిమాండు. అదెలా సాధ్యం?' అని కొందరు వాదించవచ్చు. 'విలీనం అసాధ్యం' అనే బదులు 'సాధ్యమేమో పరిశీలించడానికి కమిటీ వేశామనవచ్చు. 'ఆంధ్ర ప్రయోగాన్ని గమనించి, దానిలోని లోటుపాట్లు సరిదిద్ది అప్పుడు విధానాన్ని ప్రకటిస్తామ'ని కాస్త సమయం దొరకబుచ్చుకోవచ్చు. ముందుగా కొన్ని విభాగాలను, కొన్ని రూట్లను విలీనం చేస్తామనవచ్చు. ఏదో పాపం మన గోడు వింటున్నారన్న అభిప్రాయం కార్మికులకు కలిగిస్తే చాలు.

కానీ ఆ లక్షణాలేవీ కెసియార్‌లో కానరావటం లేదు. తన పాలనలో కార్మికులు హక్కు చేయడమేమిటి, తలపొగరు కాకపోతే అన్న ధోరణే కనబరుస్తున్నారు. సింగరేణి కార్మికుల విషయంలోనూ యిలాగే ప్రవర్తించారు. ప్రజోద్యమాలు చేసేవారిని, సామాజిక కార్యకర్తలను అందర్నీ చులకనగానే చూస్తున్నారు. ఉద్యోగులను కుక్కతోకతో పోల్చి, తోక కుక్కను ఊపలేదు అని సామెత చెప్పారు. మరి అదే తోకను ఉపయోగించి తెలంగాణ ఉద్యమాన్ని నడిపారు కదా! సకల జన సమ్మె అంటూ నెలల తరబడి ఉద్యోగుల చేత సమ్మె చేయించి లబ్ధి పొందారు కదా! ఈ రోజు వారే పనికి రాకుండా పోయారు. మమ్మల్ని వాడుకుని వదిలేశారు అని వాళ్లనడంలో అబద్ధమేముంది? 'ఉద్యమంలో పాల్గొన్నంత మాత్రాన వాళ్ల హిరణ్యాక్ష వరాలన్నీ తీర్చాలా? నేను చూడు ఎంత పొదుపుగా బతుకుతున్నానో!' అనే ఛాన్సు ప్రగతి భవన్‌ పేర కట్టిన బ్రహ్మాండమైన భవంతిలో ఉంటూన్న కెసియార్‌కి లేదు. సెక్రటేరియట్‌కే రాని కెసియార్‌ ఉద్యోగవిధుల గురించి యితరులకు లెక్చర్లు దంచలేరు.

తెలంగాణ ధనికరాష్ట్రం అంటూ కెసియార్‌ ఎన్నో ప్లాన్లు చూపించి జనాల్ని ఊదరగొట్టారు. హైదరాబాదు అంతర్జాతీయ నగరం అన్నారు. తెలంగాణ వస్తే యింటికో ఉద్యోగం అన్నారు. చివరకు ఏమైంది? తెలంగాణ రావడం వలన బాగుపడిన కుటుంబం ఏదైనా ఉందా అంటే అది కెసియార్‌ కుటుంబం ఒక్కటే! రాష్ట్రం విడిపోతే ఆంధ్రావాళ్లు వెళ్లిపోతారనీ, వాళ్ల ఉద్యోగాలు, అవకాశాలు, వ్యాపారాలు, నివాసాలు మనవై పోతాయని ఆశలు పెట్టుకున్న సాధారణ తెలంగాణ పౌరుడు ఉసూరుమన్నాడు. సమైక్యరాష్ట్రం ఉన్నంతకాలం హైదరాబాదులో కాలుష్యానికి కారణం సమైక్యపాలకులే అంటూ నోరు పారేసుకున్న కెసియార్‌ యీ రోజు ఆ నగరం మొత్తం ఆసుపత్రిగా మారడానికి ఎవర్ని బాధ్యులను చేస్తారు? రోడ్డు మీద గుంత కనబడితే వెయ్యి రూపాయలు యిస్తామని ప్రకటించిన కెసియార్‌ ప్రభుత్వం యిప్పుడు రోడ్డు కనబడితే వెయ్యి రూపాయలిస్తామని ప్రకటించాల్సిన అవసరం పడుతోంది. రోడ్లు అధ్వాన్నం, నీటి సరఫరా అధ్వాన్నం. ఊరంతా చెత్తకుప్పలే. ప్రభుత్వ ఆసుపత్రులలోనే కాదు, ప్రయివేటు ఆసుపత్రులలో కూడా రోగులకు పడకలు లేకుండా పోయాయి.

ఫిరాయింపులు ప్రోత్సహిస్తూ, పార్టీని బలోపేతం చేసుకుంటూ, తనేం చేసినా పార్టీలో ఎదురు చెప్పేవారు లేకుండా చేస్తున్న కెసియార్‌ రాజకీయనాయకుడిగా సఫలమయ్యారు కానీ పాలకుడిగా పూర్తిగా విఫలమయ్యారు. ప్రజాజీవితం దుర్భరమైంది. గొప్పగా చెప్పుకునేందుకు ఏమీ లేదు. ఈ పరిస్థితుల్లో మరే ముఖ్యమంత్రైనా అయితే ప్రజాగ్రహానికి దడిసి కాస్త తగ్గి వుండేవారు. కానీ కెసియార్‌లో ఆ భయం ఆవంతైనా లేదు. పాతకాలం రాజుల తరహాలో తన చిత్తం వచ్చినట్లు చేస్తున్నారు. ఉద్యోగులు అడక్కపోయినా తను తలచుకుంటే చాలు 43% పెంపు, తను తలచుకోకపోతే పైసా విదల్చడు. అదేమిటంటే ఉద్యోగం పీకేస్తా జాగ్రత్త అని హుంకరింపు.

నోటిమాటతో 50 వేల మంది ఆర్టీసి ఉద్యోగులను హాంఫట్‌ చేశాడు. ఆర్టీసిని పిపిపిని చేసేస్తామంటున్నాడు. సెప్టెంబరు నెల జీతాలు యిప్పటిదాకా యివ్వలేదు. విలీనం డిమాండ్‌ను వాయిదా వేసి తక్కిన 25 డిమాండ్లపైన చర్చ మొదలు పెట్టవచ్చు, అదీ లేదు. ప్రభుత్వం ఆర్టీసికి యివ్వవలసిన బకాయిల గురించి ఊసు లేదు. ఆర్టీసి కార్మికుల ఆత్మహత్యలు జరుగుతున్నా చలనం లేదు. స్కూళ్లు తెరిస్తే విద్యార్థులకు బస్సులు లేవని ఫిర్యాదులు వస్తాయన్న భయంతో దసరా సెలవులను 19 దాకా పొడిగించాడు. ఇదే కనుక ఏ కిరణ్‌కుమార్‌ రెడ్డో చేసి ఉంటే కెసియార్‌ ఎంత హంగామా చేసి ఉండేవాడు? ఇవాళ తెలంగాణలో ఉన్నది ప్రజాస్వామ్యం కాదు, ఫక్తు ఫ్యూడలిజం. కెసియార్‌ నిజాంను మెచ్చుకుంటాడంటే ఊరికే మెచ్చుకున్నాడా? ఎనిమిదో నిజాంగా మారదామనే ఆకాంక్ష యిలా తీర్చుకుంటున్నాడు.

గతంలో తెలంగాణలో 'కాల్మొక్త, నీ బాంచను' అనే మాట అనేకమందికి ఊతపదంగా ఉండేది. తెలంగాణ ఆత్మగౌరవం నినాదంగా నడిచిన ప్రత్యేక ఉద్యమం సఫలమై యిప్పుడు మళ్లీ ఆ సంస్కృతిని తెచ్చిపెడుతోంది. వాచ్యా ఆ మాట అనకపోవచ్చు. కానీ ఆచరణలో అదే జరుగుతోంది. రెండవ సారి నెగ్గాక కెసియార్‌  రెండు నెలలకు పైగా కాబినెట్‌ కూర్చలేదు. పార్టీలో ముందు నుంచీ ఉండి ఎంతో చేసిన హరీశ్‌రావును పక్కన పెట్టాడు, నెలలపాటు అనామకుడిగా ఉంచాడు, హరీశ్‌ ఎంతో శ్రమించిన కాళేశ్వరం ప్రాజెక్టు ప్రారంభోత్సవానికి పిలవను కూడా పిలవలేదు. ఎవరికీ చెప్పా పెట్టకుండా కొడుకుని పార్టీకి వర్కింగ్‌ ప్రెసిడెంటుగా చేశాడు. ఉద్యమంలోంచి వచ్చినవాళ్లని పక్కన పెట్టాడు, ప్రత్యేక తెలంగాణ ఏర్పాటు వ్యతిరేకించినవాళ్లకు పెద్ద పీట వేస్తున్నాడు. అప్పుడు నిరంతరం తిట్టిన ఆంధ్ర పెట్టుబడిదారులతోనే యిప్పుడు అంటకాగుతున్నాడు, తను నంది అంటే అందరూ నంది అనాలి, పంది అంటే పంది అనాలి తప్ప సొంత వ్యక్తిత్వం ఉండకూడదు. మంత్రులెవరికీ గౌరవం, మర్యాద, నిర్ణయాధికారం ఉండనక్కరలేదు. సర్వమూ తానై ఉండాలి.

పార్టీని, ప్రభుత్వాన్ని యిలా పాలిస్తున్న కెసియార్‌ను పార్టీలో ఒక్కరైనా విమర్శిస్తున్నారా? బహిరంగంగా కాదు, ఆంతరంగికంగానైనా? ఈ కేశవరావు, ఎర్రబెల్లి వగైరాలు కాంగ్రెసులో, టిడిపిలో ఉండగా నోరు మహా వాడేవారు. అధిష్టానాన్ని ధిక్కరించేవారు. ఈరోజు నోరెత్తటం లేదు. నోట్లో నాలుక ఉందని సైతం మర్చిపోయారు. ఫిరాయింపుదార్లను చేర్చుకుని పార్టీ సిద్ధాంతాలను పలుచన చేస్తున్నారని ఒక్కరైనా అభ్యంతర పెట్టారా? పార్లమెంటు ఎన్నికలలో కెసియార్‌ కూతురే ఓడిపోయాక యిప్పటికైనా మన విధానాలను సమీక్షించుకోవాలని విజ్ఞప్తి చేశారా? ఈటెల, నాయిని వంటి వాళ్లు అవమానాల పాలవుతుంటే ఎందుకిలా అని అడిగారా? కార్మికులతో, శ్రామికులతో, ఉద్యోగులతో పేచీ పెట్టుకుంటే ఎప్పటికైనా నష్టమే. గతంలో జయలలిత యిలా చేసి ఓటమి పాలైంది. వారి కోర్కెలు తీర్చకపోయినా, మీరు కనీసం వారికి మర్యాద యివ్వండి. చర్చలకు కూడా పిలవకుండా అవమానించకండి, మీ లెక్కేమిటి, నేను తలచుకుంటే తెల్లారేటప్పటికి మీరు రోడ్డు మీద ఉంటారనే ధోరణిలో స్టేటుమెంట్లు యివ్వకండి అని హితవు చెపుతున్నారా?

'ఆంధ్ర కంటె తెలంగాణలో ఆర్టీసికి ప్రాముఖ్యత ఎక్కువ. ఆంధ్రలో రైల్వే లైన్ల ద్వారా మారుమూల గ్రామాలకు వెళ్లవచ్చు, ప్రయివేటు బస్సులు బాగా తిరుగుతాయి. తెలంగాణలో ఆ సౌలభ్యం లేదు. ఉద్యమ సమయంలో 'ఆర్టీసీ అభివృద్ధిలో తెలంగాణ వాటా ఎక్కువ, ఎఱ్ఱ బస్సు ఎక్కేది తెలంగాణ వారే, ఆంధ్రావాళ్లు కాదు' అని వాదించాం కదా. మరి ఆర్టీసీ బస్సులు అగిపోతే తెలంగాణ ప్రజలు ఎంత తిట్టుకుంటారు? ముఖ్యంగా అతి ముఖ్యమైన దసరా టైములో!? మనం బతకమ్మ చీరలు యిచ్చినా పుచ్చుకోవడానికి వాళ్లు ఊళ్లకు రావాలిగా! అసలు ఆసుపత్రిలో మందులు కొనడానికి డబ్బు లేదని ఓ పక్క అంటూ బతకమ్మ చీరలు అవసరమా? ఉద్యోగుల జీతాలకు, కాలేజీ ఫీజు రీఎంబర్స్‌మెంటుకి, ఆసుపత్రులకు ఆరోగ్యశ్రీ బకాయిల చెల్లింపులకు, ఆర్టీసీకి  బకాయి పడినదానికి డబ్బు లేదని వాదిస్తూ మరో పక్క కోట్ల ఖఱ్చుతో కొత్త సెక్రటేరియట్‌ నిర్మాణం అవసరమా? సెక్రటేరియట్‌లో ఏడేళ్ల క్రితం కట్టిన బ్లాకు కూడా నివాసయోగ్యం కాదంటే ఎలా అని హైకోర్టు అడిగితే 'విధానపరమైన నిర్ణయాల్లో మీరు జోక్యం చేసుకోకూడద'ని కోర్టుకి చెప్పిస్తున్నారే. మరి మనం ఎవరికి జవాబుదారీ?' - యిలా కెసియార్‌కు వాళ్ల పార్టీ నాయకులు ఒక్కరైనా చెపుతున్నారా?

వీళ్ల యీ బానిస బతుకుకి కారణం ఏమిటి? కెసియార్‌కు ప్రజాదరణ ఉంది. ఆయనకు వ్యతిరేకంగా మాట్లాడితే ప్రజలు మమ్మల్ని నరికి పోగులు పెడతారన్న భయమా? 2014 ఎన్నికలలో తెరాసకు బొటాబొటీ సీట్లు వచ్చాయి. ఫిరాయింపులతో బలిశారు తప్ప ప్రజలను చైతన్యవంతుల్ని చేసి కాదు. 2018 ఎన్నికలలో చంద్రబాబు దిక్కుమాలిన స్ట్రాటజీ నమ్మి కాంగ్రెసు బోల్తా పడి వుండకపోతే తెరాసకు అన్ని సీట్లు వచ్చేవి కావు. సంక్షేమ పథకాల కారణంగా కెసియార్‌ ప్రజల మనసుల్లో తిష్టవేసుకుని ఉన్నాడు. అతన్ని ఏమైనా అంటే వాళ్లు ఒప్పరు అనుకోవడానికి లేదు. ఎందుకంటే ఆంధ్రలో బాబు కూడా కెసియార్‌ను తలదన్నే స్కీములు పెట్టాడు. పబ్లిసిటీలో, మీడియా మేనేజ్‌మెంటులో యిద్దరూ పోటాపోటీగా ఉన్నారు. కానీ కెసియార్‌ గెలవగా బాబు ఓడారు. తేడా ఎక్కడ వచ్చింది? అక్కడ బాబుతో విసిగినవారికి ప్రత్యామ్నాయంగా జగన్‌ ఉన్నాడు, ఇక్కడ ఎవరూ లేరు. ప్రతిపక్షాల నుంచి ఫిరాయింపులు అక్కడా జరిగాయి, యిక్కడా జరిగాయి. అక్కడ 23 మంది ఎమ్మెల్యేలు మాత్రమే ఫిరాయించారు. మరి యిక్కడ? ఫిరాయించకుండా మిగిలినవారు తక్కువ. టిడిపి పూర్తిగా లుప్తమై పోగా, కాంగ్రెసు కొసప్రాణంతో ఉంది.

అక్కడ బాబుపై జగన్‌ పోరాడాడు. సొంత మీడియా ఉపకరించింది. ఇక్కడ కెసియార్‌పై యుద్ధం చేసిన కాంగ్రెసులో బహునాయకత్వం! ఎవరికి వాళ్లే సిఎం కాండిడేటు అనుకున్నారు. పైగా చేతిలో మీడియా లేదు. దురదృష్టమేమిటంటే యిక్కడి నాయకులందరూ అవకాశవాదులే. తెలంగాణ తెచ్చుకుంటాం, ప్రజల జీవితాల్ని బాగు చేస్తాం అన్నవాళ్లందరూ తమ బాగు చూసుకున్నారు. సమైక్యపాలకులపై వీరాలాపాలు పలికినవారందరూ యీరోజు అమ్ముడుపోయారు. మొన్న అసెంబ్లీ ఎన్నికలలో గెలిచిన కాంగ్రెసు వారు సైతం ఫిరాయించారంటే యిక వారికి, ఆ పార్టీకి విలువేముంటుంది? రాజకీయ నాయకుల స్థితి యిలా ఉందంటే మేధావులు, సామాజిక కార్యకర్తల వ్యవహారం మరీ ఘోరంగా ఉంది. వీళ్లు గతంలో సమస్తమైన అవలక్షణాలకూ ఆంధ్ర పాలకులను, అధికారులను నిందితులుగా నిలిపారు. పేజీల కొద్దీ వ్యాసాలు రాశారు, ఉపన్యాసాలు దంచారు, టీవీ చర్చల్లో రెచ్చిపోయారు. తెలంగాణ వస్తే దళితుల స్థితి మెరుగుపడుతుందని, సామాజిక తెలంగాణ ఏర్పడుతుందని, పెత్తందార్ల పాలన పోతుందని.. ఒకటా? రెండా?

మీడియా, జర్నలిస్టులు వారికి కొమ్ము కాసి, సమైక్యం అన్న వాణ్ని వెంటాడి వేటాడారు. ఈ రోజు కెసియార్‌ నిరసన తెలపడానికి కూడా వీల్లేదంటే వీళ్ల గొంతులు మూగబోయాయి. సంక్షేమ పథకాల పేర ప్రజలకు రొట్టెముక్కలు విసిరినట్లే, గౌరవ పదవుల పేర వీళ్లకూ ఏవైనా దక్కాయా? లేక కెసియార్‌ భయపెట్టి నోరు మూయిస్తున్నాడా? తెలంగాణ పోరాటాల గడ్డ, రజాకార్లతో, భూస్వాములతో పోరాడిన వీరులం. ధైర్యానికి, త్యాగానికి మారుపేర్లం అని చెప్పుకున్నవాళ్లు యీ రోజు ఏం చేస్తున్నారు? మా సంస్కృతి వేరు అని ఉద్యమ సమయంలో తెగ చెప్పుకున్నారు. ఇదేనా తెలంగాణ సంస్కృతి? అభ్యుదయ వాదానికి, హేతువాదానికి, ప్రజాచైతన్యానికి మాది చిరునామా అని చెప్పుకునే తెలంగాణలో వాస్తు పిచ్చితో కెసియార్‌ సెక్రటేరియట్‌ కూల్చివేస్తూ ఉంటే ఊరూరా నిరసన ప్రదర్శనలు జరగాలి. జరుగుతున్నాయా?

తెలంగాణ పేరు చెప్పి కెసియార్‌ సమాజంలోని అన్ని వర్గాలను ఎడాపెడా వాడేసుకున్నాడు. రాష్ట్రాన్ని యిస్తే తన పార్టీని కాంగ్రెసులో కలిపేస్తానని నమ్మించి కాంగ్రెసును వాడేసుకున్నాడు. తర్వాత ఆ పార్టీని కబళించేస్తున్నాడు. టిడిపిలో ఎదిగి, ఉద్యమసమయంలో దోషిగా నిలబెట్టడానికి దాన్ని ఉపయోగించుకుని, పార్టీని నిర్వీర్యం చేశాడు. 1500 అంటే కాదు 2 వేల మంది అమరవీరులు బలిదానం చేసుకున్నారంటూ దొంగ లెక్కలు చెప్పి వాళ్ల చావులను వాడేసుకుని గద్దె కెక్కాడు. ఇప్పుడు వాళ్ల పేర్లు కూడా తలవటం లేదు. తెలంగాణ తన ఒక్కడి వలననే వచ్చిందని చరిత్ర రాయించుకుంటున్నాడు. కోదండరామ్‌ లాటి వాళ్లను ప్రజల స్మృతిపథంలోంచి తొలగించి వేస్తున్నాడు.

ఇలాటి కెసియార్‌ అంతానికి ఆర్టీసి సమ్మె ఆరంభం అని కొందరు ఊహాగానాలు చేస్తున్నారు. అంతం చేసేవారెవరో ఎవరూ చెప్పలేకుండా ఉన్నారు. కెసియార్‌కు వ్యతిరేకంగా ప్రజాగ్రహం ఘనీభవిస్తోంది. కానీ దాన్ని ఛానలైజ్‌ చేసేవారెవరు? ప్రజలలో చేవ లేదు. మేధావులు అమ్ముడుపోయారు. జగన్‌లా యిక్కడా ఓ లీడరు ఆవిర్భవించినప్పుడే కెసియార్‌ భయపడాలి. బిజెపి యిప్పుడు గట్టి పోటీ యివ్వడానికి సమకట్టింది. ఇతర పార్టీలకు వేస్తే ఆ కాండిడేటు కెసియార్‌ పార్టీలో దూరినప్పుడు ఆ ఓటు వృథా అవుతుందనే తోస్తుంది. బిజెపి టిక్కెట్టుపై ఎన్నికైనవారు యితర పార్టీల్లోకి దుమకడం తక్కువ. అందువలన కెసియార్‌ వ్యతిరేక ఓటుకి ఆ పార్టీ కేంద్రబిందువుగా మారవచ్చు.  కెసియార్‌ మజ్లిస్‌ పార్టీని వాటేసుకోవడం ద్వారా హిందువులను బిజెపి వైపు నెడుతున్నాడు.

బిజెపికి సంస్థాగతమైన బలం ఉంది. మోదీ గ్లామర్‌ ఎలాగూ ఉంది. అయితే దానికి కావలసినది కెసియార్‌కు దీటైన వాగ్ధాటి, గ్లామర్‌ ఉన్న నాయకుడు. అలాటివాడు హరీశ్‌ తప్ప వేరెవరు కనబడటం లేదు. రేవంత్‌ రెడ్డికి ఛాన్సుండేదేమో కానీ ఓటు-నోటు కేసులో రెడ్‌హేండెడ్‌గా దొరికిపోయాడు. బిజెపి హరీశ్‌ను దువ్వుతోందేమోనన్న భయంతోనే కాబోలు కెసియార్‌ అతన్ని హఠాత్తుగా పిలిచి మంత్రి పదవి యిచ్చినట్లున్నారు. కానీ యీ లౌక్యం ఎన్నాళ్లు ఉంటుందో తెలియదు. కెసియార్‌ను ఓడించగల శత్రువు కెసియార్‌ అహంకారం మాత్రమే! దానిది పై చేయి కాగానే యిప్పటిదాకా ఉపయోగించుకోబడి, వదిలివేయబడిన వాళ్లందరూ తిరగబడే అవకాశం వస్తుంది. అప్పటివరకు కెసియార్‌ మాటే చెల్లుతుంది. - ఎమ్బీయస్‌ ప్రసాద్‌ (అక్టోబరు 2019)

అక్టోబరు 2019 ఎమ్బీయస్‌: బిజెపికి ఎదురు లేని హరియాణా

హరియాణాలో మనోహర్‌లాల్‌ ఖట్టర్‌ పాలన అద్భుతంగా ఉందని ఎవరూ గట్టిగా చెప్పలేరు. వ్యవసాయరంగం సంక్షోభంలో ఉంది. పంటలకు గిట్టుబాటు ధర లేదు, ఖరీఫ్‌ పంట సేకరణ, దానికి చెల్లింపులు ఆలస్యంగా జరిగాయి. నిరుద్యోగం చాలా తీవ్రంగా ఉంది. మహిళలపై అత్యాచారాలు పెరిగాయి. విద్య, వైద్య రంగాల్లో ఇన్‌ఫ్రాస్ట్రక్చర్‌ సరిగ్గా లేదు. 2016 జాట్‌ రిజర్వేషన్‌ ఆందోళనలో జరిగిన హింసను, 2017లో డేరా బాబా అరెస్టయినప్పుడు జరిగిన హింసను ఆపలేకపోయినందుకు ఖట్టర్‌ అపఖ్యాతి పాలయ్యాడు. అయినా ప్రతిపక్షాలయిన కాంగ్రెస్‌, లోక్‌దళ్‌ (ఐఎన్‌ఎల్‌డి) పూర్తిగా చతికిలబడడంతో బిజెపి ప్రభ వెలుగుతోంది. హరియాణాలో యిప్పటిదాకా వచ్చిన ముఖ్యమంత్రు లందరిపై అవినీతి, బంధుప్రీతి మచ్చ ఉంది. కానీ మనోహరలాల్‌పై అలాటి ముద్ర లేదు. ప్రభుత్వోద్యోగాలు భర్తీ చేసినపుడు బంధుప్రీతికి అవకాశం లేకుండా చేసి పేరు తెచ్చుకున్నాడు. అది ఒక ప్లస్‌ పాయింటు అయింది.

2018 డిసెంబరులో 5 నగరాలలో పురపాలక ఎన్నికలు అన్నిటిలోనూ బిజెపియే గెలిచింది. కాంగ్రెసు వీటిలో పోటీయే చేయలేదు. 2019 జనవరిలో జింద్‌లో ఉపయెన్నిక జరిగితే దానిలోనూ బిజెపి నెగ్గింది. ఇక 2019 మే వచ్చేసరికి పార్లమెంటు ఎన్నికలలో 10కి 10 సీట్లు గెలుచుకుంది. ఈ అఖండ విజయానికి ప్రధాన కారణం జాతీయతా వాదమే. సైన్యంలో 10% మంది హరియాణా వారే. 16 లక్షల మంది సైనిక కుటుంబాలున్నాయి. అలాటప్పుడు ఫుల్‌వామా, బాలాకోట్‌ దాడుల తర్వాత సగటు హరియాణా ఓటరు బిజెపిని అభిమానించకుండా ఎలా ఉంటాడు? పార్లమెంటు ఎన్నికలలో దాన్ని వాడుకుని లబ్ధి పొందిన బిజెపి యీసారి ఆర్టికల్‌ 370 రద్దును, ఎన్‌ఆర్‌సి (పౌరసత్వ జాబితా) ప్రచారం చేసుకుంటోంది. జాతీయ కాంగ్రెసు నాయకులు వాటిని విమర్శించినా స్థానిక పరిస్థితుల దృష్ట్యా హరియాణా కాంగ్రెసు నాయకుడు భూపీందర్‌ హూడా వాటిని స్వాగతించాడు.

ఎందుకంటే గతంలో రెండుసార్లు ముఖ్యమంత్రిగా, నాలుగు సార్లు ఎంపీగా పని చేసిన అతను మొన్న మే పార్లమెంటు ఎన్నికలలో ఘోరంగా 1.60 లక్షల ఓట్ల తేడాతో ఓడాడు. అతనే కాదు, మూడు సార్లు ఎంపీగా ఉన్న అతని కొడుకు దీపేందర్‌ కూడా ఓడిపోయాడు. కాంగ్రెసులో మరో వర్గానికి ప్రాతినిథ్యం వహిస్తూ వచ్చిన రాష్ట్ర అధ్యక్షుడు అశోక్‌ తన్వార్‌ అదే ఎన్నికలలో సిర్సా నియోజకవర్గంలో సిటింగ్‌ లోకదళ్‌ ఎంపీ చరణ్‌ సింగ్‌ రోరీకు వ్యతిరేకంగా నిలబడ్డాడు కానీ యిద్దరూ బిజెపి అభ్యర్థి చేతిలో ఓడిపోయారు. కాంగ్రెసుకు 28.4% ఓట్లు రాగా, 2014 పార్లమెంటు దాకా దాకా లోకదళ్‌కు జూనియర్‌ భాగస్వామిగా ఉంటూ వచ్చిన బిజెపికి 58% ఓట్లు వచ్చాయి.

ఎన్నో ఏళ్లు రాష్ట్రాన్ని ఏలి, 2014 పార్లమెంటు ఎన్నికలలో 24% ఓట్లు, 2 సీట్లు గెలిచిన లోకదళ్‌కు యీసారి 1.9% ఓట్లు వచ్చాయి. 1966లో రాష్ట్రం ఏర్పడిన దగ్గర్నుంచి కాంగ్రెసుకు యింత తక్కువ ఓట్లు ఎన్నడూ రాలేదు. 2014 పార్లమెంటు ఎన్నికలో కూడా 23% ఓట్లతో 1 ఎంపీ సీటు గెలుచుకుంది. ఈసారి అదీ లేదు. కాంగ్రెసు నాయకులనేకులు బిజెపిలోకి ఫిరాయించారు. ఇద్దరు ఎంపీలుగా నెగ్గారు కూడా! దళిత నాయకుడు, విద్యాధికుడు ఐన అశోక్‌ తన్వార్‌ను రాహుల్‌ గాంధీ ఎంపిక చేశాడు. అయితే ఈ ఐదేళ్లలో అతను జిల్లా కమిటీలను, బ్లాక్‌ కమిటీలను ఏర్పాటు చేయలేకపోయాడు. ఎందుకంటే హూడా పడనివ్వలేదు. రాహుల్‌ ఏమీ చేయలేక పోయాడు. పార్లమెంటు ఎన్నికల తర్వాత రాహుల్‌ దిగిపోవడంతో, సోనియా ఆధ్వర్యంలో కాంగ్రెసులో వృద్ధ నాయకత్వానికి మళ్లీ కోరలు వచ్చాయి. హూడా కోరిక మేరకు సోనియా అశోక్‌ను అధ్యక్షుడిగా తీసేసి, హూడా అనుయాయి అయిన మరో దళిత నేత కుమారి షెల్జాను నియమించింది.

దాంతో అశోక్‌ పార్టీలోంచి పోతూపోతూ కాంగ్రెసుకూ ప్రజాస్వామ్యానికీ చుక్కెదురు అనేసి పోయాడు. మామూలుగా అయితే యిలాటి నాయకులకు బిజెపి స్వాగతం బోర్డు పట్టుకుని ఆహ్వానించాలి. 2014 అసెంబ్లీ ఎన్నికలకు ముందు బిజెపి రాష్ట్రంలో కాంగ్రెసు మంత్రిగా చేసిన చౌధురీ బీరేందర్‌ సింగ్‌ను, యుపిఏలో మంత్రిగా చేసిన రావ్‌ ఇందర్‌జీత్‌ సింగ్‌ను తీసుకుంది. మొన్న పార్లమెంటు ఎన్నికలలో కూడా మాజీ ముఖ్యమంత్రి కొడుకు దీపేందర్‌ హూడాను ఓడించడానికి కాంగ్రెసు ఎంపీ అరవింద్‌ శర్మను ఫిరాయింప చేసుకుంది. కానీ మనోహర్‌ లాల్‌ అశోక్‌కు మాత్రం 'నో ఎంట్రీ' అన్నాడు.

హరియాణాలో జాట్‌లు అధిక సంఖ్యలో (22%) ఉన్నారు. హరియాణా రాజకీయాల్లో దేవీలాల్‌, బన్సీలాల్‌ వంటి జాట్లదే ప్రాబల్యం. మొత్తం 10 మంది ముఖ్యమంత్రులుంటే 6గురు జాట్లే. జాటేతర (బిష్ణోయ్‌ కులస్తుడు) నాయకుడైన భజన్‌లాల్‌ కొంతకాలం వెలిగాడు. 2014 వరకు కాంగ్రెసు ముఖ్యమంత్రిగా ఉన్న హూడా కూడా జాటే. (అతనిప్పుడు గఢీ సాంప్లా-కిలోయి నియోజకవర్గం నుంచి నిలబడుతున్నాడు) భజన్‌లాల్‌ కొడుకులైన చందర్‌ మోహన్‌, కుల్‌దీప్‌ బిష్ణోయ్‌ 2007లో తండ్రి పెట్టిన జనహిత్‌ కాంగ్రెసు పార్టీని కొనసాగించి 2014 పార్లమెంటు ఎన్నికలలో బిజెపితో చేతులు కలిపి జాటేతర ఓట్లను కాంగ్రెసు నుంచి గుంజుకున్నారు. 2014 అసెంబ్లీ ఎన్నికల తర్వాత ప్రభుత్వం ఏర్పరచే అవకాశం రాగానే జాటేతర పంజాబీ క్షత్రియుడైన మనోహర్‌ లాల్‌ ఖట్టర్‌కు అధికారం కట్టబెట్టి బిజెపి ఆ ఓట్లను వీళ్ల దగ్గర్నుంచి గుంజుకుంది.

ఇక చేసేదేం లేక కులదీప్‌ 2016లో మళ్లీ కాంగ్రెసులో చేరాడు. అతని కొడుకు పార్లమెంటు ఎన్నికలలో కాంగ్రెసు తరఫున నిలబడి ఓడిపోయాడు. ఈసారి కులదీప్‌ ఆదమ్‌పూర్‌ నుంచి అభ్యర్థిగా నిలబడుతున్నాడు. అతని ప్రత్యర్థి టిక్‌టాక్‌ ద్వారా ఖ్యాతిలోకి వచ్చిన జాట్‌ మహిళ సోనాలీ ఫోగట్‌! తమకు రిజర్వేషన్‌ కావాలంటూ 2016లో జాట్లు చేసిన ఆందోళన హింసాత్మకంగా మారి, వారి పట్ల ప్రజలకు వెగటు పుట్టింది. జాట్ల ప్రాబల్యం తగ్గుతోందని గ్రహించిన కాంగ్రెసు కూడా గతంలో కంటె యీసారి జాట్లకు తక్కువగా సీట్లు యిచ్చింది. తమ ప్రాముఖ్యత తగ్గడం జాట్లకు నచ్చకపోయినా ఖట్టర్‌పై యిప్పటివరకు అవినీతి ఆరోపణలు లేకపోవడంతో బండి నడిచిపోతోంది. మోదీ పలుకుబడితో ఎన్నికలు నెగ్గుతూ వస్తున్నారు.

హరియాణాలో చక్రం తిప్పిన మరో రాజకీయ కుటుంబం దేవీలాల్‌ది. అతను స్థాపించిన లోక్‌దళ్‌ (ఐఎన్‌ఎల్‌డి) అతని తర్వాత కొడుకు ఓం ప్రకాశ్‌ చౌటాలా చేతిలోకి వెళ్లింది. అతను ముఖ్యమంత్రిగా పని చేసి పీకలలోతుగా అవినీతిలో కూరుకుపోయాడు, ప్రస్తుతం జైలులో ఉన్నాడు. అతనే కాదు, సగం మంది ప్రముఖ లోకదళ్‌ నాయకులు కూడా! ఓం ప్రకాశ్‌ చౌటాలా మనుమడు దుష్యంత్‌, అతని సోదరుడు దిగ్విజయ్‌ గత ఏడాది డిసెంబరులో పార్టీలోంచి బయటకు వెళ్లి జననాయక్‌ జనతా పార్టీ (జెజెపి) పేర వేరే పార్టీ పెట్టుకున్నారు. దాంతో పార్టీలోంచి కొందరు నాయకులు బయటకు వెళ్లి దానిలో చేరారు. ఇంకొంతమంది బిజెపికి, మరి కొంతమంది కాంగ్రెసుకు వెళ్లారు. ఇప్పుడు పార్టీ చిక్కి సగమైంది. చౌటాలా చిన్న కొడుకు అభయ్‌ యీ ఎన్నికలలో ఎలానాబాద్‌ నియోజకవర్గం నుంచి పార్టీ తరఫున పోటీ చేసి, పార్టీ ఉనికిని కాపాడుదామని చూస్తున్నాడు.

ఈ రాజకీయ కుటుంబాలన్నీ పార్లమెంటు ఎన్నికలలో చావుదెబ్బ తిన్నాయి. ఓడిపోయిన వారిలో బన్సీలాల్‌ మనవరాలు శ్రుతి చౌధరీ, దేవీలాల్‌ మనుమడు దుష్యంత్‌ చౌటాలా, భజన్‌లాల్‌ మునిమనుమడు భవ్య బిష్ణోయ్‌ ఉన్నారు. గత కొద్ది వారాలుగా కాంగ్రెసు నుంచి 20 మంది నాయకులు రాజీనామా చేసి వెళ్లిపోయారు. టిక్కెట్టు దొరకని మాజీ మంత్రి సంపత్‌ సింగ్‌ పార్టీ విడిచి వెళుతూ హిస్సార్‌ జిల్లాలో కాంగ్రెసు అభ్యర్థులకు డిపాజిట్లు దక్కకుండా చేస్తానని ప్రతిన పూనాడు. హరియాణా దిల్లీకి దగ్గరగా ఉంది. చాలామంది హరియాణా పౌరులు దిల్లీలో పని చేస్తూ ఉంటారు. అందువలన తక్కిన రాష్ట్రాల కంటె ఎక్కువగా హరియాణాపై జాతీయ రాజకీయాల ప్రభావం ఉంటుంది.

లోకదళ్‌ బలహీనపడడంతో బిజెపితో ముఖాముఖీ పోరాటంలో తమకు లబ్ధి కలుగుతుందనే ఆశతో ఉంది కాంగ్రెసు. అందువలన తన మానిఫెస్టోలో వరాలు గుప్పించింది. మధ్యప్రదేశ్‌లో ఋణమాఫీ హామీ అధ్వాన్నంగా అమలైనా బుద్ధి తెచ్చుకోకుండా యిక్కడే అదే హామీ యిస్తోంది. ఇక్కడ రైతులతో బాటు పేదలు తీసుకున్న స్వల్పఋణాలు కూడా అంటున్నారు. కరువు బాధితులైన రైతులకు ఎకరానికి రూ.12 వేలు కూడా. ఇవన్నీ అధికారం చిక్కిన కొన్ని గంటల్లోనేట. అంతేకాదు, మన జగన్‌ తరహాలో రాష్ట్రంలోని ప్రభుత్వ, ప్రైవేటు సంస్థల్లో స్థానికులకు 75% రిజర్వేషన్‌ట. ప్రభుత్వోద్యోగాలలో మహిళలకు 33% రిజర్వేషన్‌, మహిళలకు వేసే ప్రత్యేక బస్సుల్లో డ్రైవర్లు, కండక్టర్లు మహిళలే ఉండడంతో బాటు టిక్కెట్టు కూడా కొననక్కరలేదు. ఇక ఉద్యోగం దొరికేవరకు యిచ్చే నిరుద్యోగ భృతి పోస్ట్‌ గ్రాజువేట్‌లకు నెలకు 12 వేలు, గ్రాజువేట్‌లకు 10 వేలు. 10వ క్లాసు విద్యార్థులకు నెలకు 1000, 12వ క్లాసు వారికి 1250 స్కాలర్‌షిప్‌లు యిస్తారట.

దీనికి ప్రతిగా విడుదల చేసిన బిజెపి మానిఫెస్టోలో 2022 కల్లా రైతుల ఆదాయాన్ని రెట్టింపు చేస్తామన్నారు, రూ. 3 లక్షల వరకు వ్యవసాయ ఋణాలకు వడ్డీ లేదన్నారు, షెడ్యూల్‌ కులాల వారికి రూ. 3 లక్షల వరకు హామీ లేని ఋణాలన్నారు, 25 లక్షల మంది యువతీయువకులకు నైపుణ్యాభివృద్ధికై తర్ఫీదు, వృద్ధులకు రూ.3 వేల పెన్షన్‌ యిస్తామన్నారు. రాష్ట్రవ్యాప్తంగా 2 వేల హెల్త్‌ సెంటర్లు పెడతామన్నారు. కాంగ్రెసు అధిష్టానం పార్టీకి గాలికి వదిలివేయగా, బిజెపి అధిష్టానం 370 రద్దు, ఎన్‌ఆర్‌సిలను చూపించి జాతిరక్షణ గురించి మాట్లాడుతోంది.

ఇక క్షేత్రస్థాయిలో కార్యకర్తల చేత చాలా చురుగ్గా పని చేయిస్తోంది. 19 వేల పోలింగు బూతులుంటే వాటికై 18,900 వాట్సప్‌ గ్రూపులు తయారు చేయించి వాటి ద్వారా కార్యకలాపాలను పర్యవేక్షిస్తోంది. 500 మంది సభ్యులున్న తమ ఐటీ సెల్‌ తయారుచేసిన ప్రచార సందేశాలను, వీడియోలను, గ్రాఫులను యీ వాట్సప్‌ గ్రూపుల ద్వారా నిమిషాల్లో 28 లక్షల మందికి చేరవేయగలరు. జననాయక్‌ జనతా పార్టీ (జెజెపి) కూడా సోషల్‌ మీడియాకు ప్రాధాన్యత యిస్తోంది. 15 మంది సభ్యులతో టీము ఏర్పరచి, 150 వాట్సప్‌ గ్రూపుల ద్వారా ఓటర్లను చేరుతోంది.

హరియాణా ఎన్నికలలో డేరా బాబా ఆశ్రమం (డేరా సచ్చా సౌదా) కూడా ఒక ముఖ్యపాత్ర పోషిస్తూ వచ్చింది. దానికి లక్షలాది మంది అనుయాయులున్నారు. అది 'ఎంఎస్‌జి' బ్రాండ్‌తో ఉప్పు నుంచి బట్టల వరకూ వరకు, అనేక పరిశ్రమలు నడుపుతూ వేలాది మందికి జీవనోపాధి కల్పిస్తూ వచ్చింది. వేలాది ఎకరాలున్న తన భూమిలో గడ్డి పీకే వారి నుంచి నిర్వహించేవారి వరకు అనేక వందల మందికి కల్పవృక్షంగా నిలిచింది. డేరా బాబా గుర్మీత్‌ రామ్‌ రహీమ్‌ సింగ్‌ ఎవరికి చెపితే వారికి లక్షలాది మంది అతని భక్తులు ఓటేసేవారు. అందువలన హరియాణా నాయకులందరూ అతని చుట్టూ ప్రదక్షిణలు చేశారు.

2014లో అతను బిజెపిని సమర్థించాడు. అయితే 2017లో వచ్చిన కోర్టు తీర్పు వలన మానభంగం, హత్య నేరాలపై అతన్ని జైల్లో పెట్టారు. దాంతో ఆ పరిశ్రమలన్నీ మూతబడ్డాయి. వేలాది మందికి ఉపాధి పోయింది. గతంలో వేలాది మంది హాజరయ్యే భజన కార్యక్రమాలకు యిప్పుడు వందల్లో హాజరవుతున్నారు. ఈ కారణాల వలన అతని భక్తులకు బిజెపిపై కోపం వచ్చింది. తమ గురువును జైల్లో పెట్టిన బిజెపి ఉపాధి పోయినవాళ్లకు ఎలాటి ఆశ్రయమూ కల్పించలేదన్న ఫిర్యాదు కూడా ఉంది. అందువలన డేరాకు చెందిన 35 మంది సభ్యుల రాజకీయ కమిటీ బిజెపికి వ్యతిరేకంగా ఓటేయమని పిలుపు నివ్వాలి. అయితే బిజెపికి, మోదీకి ఉన్న పలుకుబడి చూసి అది జంకుతోంది. అందుచేత యిప్పటిదాకా తటస్థంగా ఉంది. ఎటూ చెప్పటం లేదు.

 ఇప్పటివరకు హరియాణా ప్రతీ అసెంబ్లీ ఎన్నికలో ప్రభుత్వం మారుతూ వచ్చింది. 2009లో మాత్రం కాంగ్రెసు మళ్లీ అధికారంలోకి వచ్చింది కానీ సీట్లు తగ్గాయి. ఈసారి బిజెపి ఎక్కువ సీట్లతో అధికారంలోకి వస్తే అది రికార్డే అవుతుంది. - ఎమ్బీయస్‌ ప్రసాద్‌ (అక్టోబరు 2019)

అక్టోబరు 2019 ఎమ్బీయస్‌: వెనిజువెలాపై సానుభూతా?

ఐక్యరాజ్యసమితికి చెందిన మానవహక్కుల కౌన్సిల్‌లో సీటు కోసం వెనిజువెలా చేసిన ప్రయత్నం ఫలించింది. 2006లో రూపుదిద్దుకున్న యీ హ్యూమన్‌ రైట్స్‌ కౌన్సిల్‌లో 47 మంది సభ్యులుంటారు. వారి పదవీకాలం మూడేళ్లు. 193 దేశాలు ఓటు చేస్తాయి. ప్రతీ ఎన్నికలో 14 మంది సభ్యులు చొప్పున మారుతూంటారు. అక్టోబరు 17 న జరిగిన ఎన్నికలో వెనిజువెలా పోటీ చేస్తానన్నపుడు 50 గ్రూపులు, అనేక దేశాలు అభ్యంతరం తెలిపాయి. ఆ దేశంలో మానవహక్కుల హననం విపరీతంగా జరుగుతోందని, దానికి సభ్యత్వం యిస్తే బాధితులను అపహసించినట్లు అవుతుందని వాదించాయి. తీరా ఎన్నికల తర్వాత చూస్తే దానికి 105 ఓట్లు పడ్డాయి. బ్రెజిల్‌కు 153, కోస్టా రికాకు 96 వచ్చాయి. ఫలితాలు వచ్చాక యింతకంటె ఘోరం మరేమీ లేదంటూ అమెరికాతో సహా అనేక దేశాలు యిది గగ్గోలు పెట్టాయి. ఐక్యరాజ్యసమితి స్వయంగా వెనిజువెలాలో జరుగుతున్న అత్యాచారాల గురించి విచారణ చేపట్టింది.

నిజానికి వెనిజువెలాలో మానవహక్కుల సమస్యే కాదు, మనుగడే ప్రశ్నార్థకంగా మారింది. అక్కడ ఆర్థిక పరిస్థితి కుప్పకూలి చాన్నాళ్లయింది. ద్రవ్యోల్బణం 13,00,000% పెరిగింది. విద్యుత్‌ కొరత, నీటి కొరత, తిండి కొరత - వీటితో విసిగి, 2014 నుంచి 40 లక్షల మంది (ఇది ఐక్యరాజ్యసమితి లెక్క. ప్రభుత్వం అబ్బే, అంతమంది కాదు అంటోంది) దేశం విడిచి పొరుగున ఉన్న కొలంబియాకు అక్కణ్నుంచి పెరు, ఈక్వడార్‌, చిలీ, బ్రెజిల్‌ దేశాలకు వలస పోయారు. మిగిలి ఉన్నవారు క్షుద్బాధతో హింసకు పాల్పడుతున్నారు. అనేక విమాన సంస్థలు ఆ దేశానికి విమానాలు నడపడం మానేశాయి. అధ్యక్షుడు నికొలస్‌ మదురో సైన్యం సహాయంతో ప్రభుత్వాన్ని నడుపుతున్నాడు. మిలటరీని మంచి చేసుకోవడానికి వారికి ఆహారధాన్యాల పంపిణీ, పెట్రోలు వ్యాపారాలు, కట్టబెట్టాడు. ప్రజల్లో ఉన్న అసంతృప్తిని ప్రతిపక్షాలు సొమ్ము చేసుకున్నాయి. దాంతో మదురో ప్రజాస్వామ్యాన్ని కాలరాసి, పదవిలో కొనసాగుతున్నాడు. దీనికంతా మూలకారణం దేశంలో ఆర్థిక పరిస్థితి కుప్పకూలడం. దానికి బీజం మదురోకు ముందు దేశానికి అధ్యక్షుడిగా ఉన్న హ్యూగో చావెజ్‌ కాలంలో పడింది. వెనెజువెలా ఆర్థికవ్యవస్థంతా ఆయిలుపై ఆధారపడి ఉంది. అక్కడున్నన్ని చమురు నిక్షేపాలు ప్రపంచంలో వేరెక్కడా లేవు. దేశపు ఆదాయంలో 97% పెట్రోలు ఎగుమతుల ద్వారానే వస్తుంది. చమురు ధర ఎక్కువగా ఉన్నంతకాలం ఆదాయం బాగా వచ్చేది. 1999లో అధికారానికి వచ్చిన చావెజ్‌ సోషలిస్టు విధానాలంటూ తన 3 కోట్ల ప్రజలకు అనేక సౌకర్యాలు, సంక్షేమ పథకాలు కల్పించాడు. వస్తువులన్నీ చౌకధరకే అందేట్లా చేశాడు. ఉచితంగా యిళ్లు యిచ్చాడు. పెట్రోలు రెండు సెంట్లకే యిచ్చాడు.

అతను పోయాక అతని స్థానంలో 2013 ఏప్రిల్‌లో వచ్చిన మదురో తన గురువు చావెజ్‌ విధానాలే కొనసాగించాడు. అప్పటికే ఆయిల్‌ ధరలు పడిపోయినా సంక్షేమ పథకాలు ఆపకపోవడం వలన అపారనష్టం జరిగింది. వాటి కొనసాగింపు పులిస్వారీలా తయారైంది. 2013, 14లలో ఆయిలు బారెల్‌ 100 డాలర్లుండేది. 2016 జనవరి నాటికి బారెల్‌ 28 డాలర్లు కావడంతో 'ఎకనమిక్‌ ఎమర్జన్సీ' ప్రకటించాడు. గతంలో ఎగుమతుల ద్వారా పోగేసిన బంగారం, క్యాష్‌ నిలువలు తరిగిపోసాగాయి. అయినా మదురో ప్రభుత్వం మేలుకోలేదు. సోషలిస్టు విధానాలు అవలంబిస్తున్న దేశమంటూ ఆహారధాన్యాలు, తదితర పదార్థాలు తాము చెప్పిన ధరకే అమ్మేట్లా వ్యాపారస్తులపై నిబంధనలు విధించింది. దాంతో పొరుగున వున్న కొలంబియాకు వీటిని స్మగుల్‌ చేసి అక్కడ హెచ్చు ధరలకు అమ్మసాగారు. ఉత్పత్తి చేసిన వస్తువులకు గిట్టుబాటు ధర రావటం లేదని రైతులు, పారిశ్రామికవేత్తలు తయారుచేయడం మానేశారు. వారి కొనుగోలు శక్తి కూడా తగ్గిపోయింది. ప్రజలకు వస్తువులు లభ్యం కావడం మానేశాయి. వెనెజువెలాలో లభించే ఆయిలు ముడి తైలం. దాన్ని శుద్ధిపరిస్తే తప్ప ధర పలకదు. శుద్ధిపరచే యంత్రాలపై గతంలో పెద్దగా పెట్టుబడి పెట్టకపోవడం వలన, 1999-2013 మధ్య పెట్రోలు ఉత్పత్తిలో 25% తగ్గిపోవడం వలన వాళ్లకు ఆయిలు ఆదాయం తగ్గింది. అయినా ఉచిత పథకాలు ఆపడం పాలకుల తరం కాకపోయింది. ప్రభుత్వం కరెన్సీ ఎక్కువగా ముద్రించసాగింది. దానితో డబ్బు విలువ తగ్గి, వస్తువ విలువ పెరిగి ద్రవ్యోల్బణం వచ్చింది. ప్రస్తుతం ప్రతి 19 రోజులకు వస్తువు ధర రెట్టింపు అవుతోందట.

వీటి కారణంగా మదురో పరపతి తగ్గిపోతూ వచ్చింది. 2016 జనవరిలో జరిగిన ఎన్నికలలో అతని పార్టీకి నేషనల్‌ అసెంబ్లీ లో 54 సీట్లు వస్తే ప్రతిపక్షమైన డెమోక్రాటిక్‌ పార్టీ 109 వచ్చి కాంగ్రెసులో 65% సీట్లు సంపాదించుకుంది. దాంతో నేషనల్‌ అసెంబ్లీ అధికారాలను కాలరాయడానికి మదురో 2017లో నేషనల్‌ కాన్‌స్టిట్యూయెంట్‌ ఎసెంబ్లీ అని మరోటి ఏర్పాటు చేసి, దాన్ని తన అనుయాయులతో నింపేశాడు. దాని ఆధ్వర్యంలోనే ముందస్తుగా 2018 మే లో అధ్యక్ష ఎన్నికలు నిర్వహించాడు. అనేక ప్రతిపక్షాలు వాటిని బహిష్కరించాయి. కొందరు అభ్యర్థులను ప్రభుత్వం అనర్హులుగా ప్రకటించింది. మరి కొందరు జైలుపాలయ్యారు, లేదా దేశం విడిచి పారిపోయారు. ఎన్నికలు సక్రమంగా జరగలేదని ఆరోపించాయి. మదురో మాత్రం తాను నెగ్గినట్లు ప్రకటింప చేసుకుని మొదటి పదవీకాలం (2013-2019)లో మిగిలిన నెలలు కూడా పూర్తి చేశాక 2019 జనవరి నుంచి రెండో టెర్మ్‌ అధ్యక్షుణ్నని చెప్పుకుంటున్నాడు. ప్రతిపక్ష నాయకుడు, నేషనల్‌ అసెంబ్లీలో ఆధిపత్యం ఉన్న జువాన్‌ గువాడో ఎన్నికతో ప్రమేయం లేకుండా అప్పణ్నుంచే తనే యాక్టింగ్‌ ప్రెసిడెంటునని చెప్పేసుకుంటున్నాడు. మదురోపై కసితో ఉన్న అమెరికా అతన్ని ప్రెసిడెంటుగా గుర్తించేసింది. దానితో బాటు మరో 50 దేశాలు కూడా! గువాడో ఏప్రిల్‌ 30న కొందరు మిలటరీ వాళ్లను చుట్టూ పెట్టుకుని మదురోకు వ్యతిరేకంగా తిరగబడమని సైన్యానికి పిలుపు నిచ్చాడు. అయితే వాళ్లు తిరగబడలేదు. అమెరికా గువాడోను సమర్థిస్తూండగా, రష్యా, చైనా మదురోకు మద్దతుగా నిలబడ్డాయి.

ఈ చిక్కుముడిని విప్పడానికి గతంలో వాటికన్‌ ద్వారా ప్రయత్నించినా లాభం లేకపోయింది. మే నెలలో ప్రభుత్వం, ప్రతిపక్షం మరో దేశమైన నార్వేలో, బార్బడాస్‌లో చర్చలు జరపసాగాయి. అవి నడుస్తూండగానే మదురోను అణచడానికి అమెరికా ఆగస్టు 5న వెనిజువెలాపై తీవ్రమైన ఆర్థిక ఆంక్షలు విధించింది. దాంతో కినిసిన మదురో ప్రతిపక్షంతో రాజీ చర్చలు ఆపివేశాడు. అమెరికా రెండేళ్లగా వెనిజువెలాపై ఆంక్షలు విధిస్తూ వచ్చింది. దానితో వ్యాపారం చేయవద్దని తక్కిన దేశాలపై ఒత్తిడి తెస్తూ ఉంది. ఆగస్టులో అవి తారస్థాయికి చేరి 'టోటల్‌ ఎకనమిక్‌ ఎంబార్గో' ప్రకటించింది. వెనిజువెలా ప్రభుత్వానికి అమెరికాలో గల యావదాస్తులను ఫ్రీజ్‌ (స్తంభింప) చేసింది. సిఐఏ చేతిలో కీలుబొమ్మ ఐన గువాడో పరపతి పెంచడానికే అమెరికా యిలా చేసిందని వెనిజువెలా ఆరోపణ. మదురో ప్రభుత్వంతో లావాదేవీలు చేసే దేశాలన్నిటికీ అమెరికా తాజాగా హెచ్చరిక జారీ చేసింది.

వెనిజువెలా దక్షిణ (లాటిన్‌) అమెరికాలో ఒక దేశం. దక్షిణ అమెరికా మొత్తాన్ని తన పెరడుగా భావిస్తూ, అక్కడి ప్రభుత్వాలు తమ కనుసన్నల్లో నడవాలని, నడవని పక్షంలో జోక్యం చేసుకునే హక్కు తమకుందని అమెరికా ఉద్దేశం. ఆ భావాన్ని 19వ శతాబ్దంలో అప్పటి అమెరికా అధ్యక్షుడు మన్రో బాహాటంగా వ్యక్తపరిచాడు. దానికి అనుగుణంగానే యునైటెడ్‌ స్టేట్స్‌ దక్షిణ అమెరికాలోని అనేక దేశాలలో సిఐఏ ద్వారా కుట్రలు జరిపించింది, దేశాధినేతలను హత్య చేయించింది. ఆంక్షలు విధించి ఉక్కిరిబిక్కిరి చేసింది. క్యూబాపై ఆంక్షలు, ఫిడెల్‌ కాస్త్రోపై హత్యాయత్నాలు అందరికీ తెలిసినవే. 1988లో పనామాలోని మాన్యుయెల్‌ నొరియేగా ప్రభుత్వాన్ని పడగొట్టడానికి అమెరికా యిలాగే ఆర్థిక ఆంక్షలు విధించి, అవి సఫలీకృతం కాకపోవడంతో సైనికదాడి చేసింది. సభ్యప్రపంచం యీ విధానాన్ని అసహ్యించుకుంటూ రావడంతో అమెరికా మన్రో సిద్ధాంతాన్ని వదులుకుంటున్నామని 2013 నవంబరులో ప్రకటించింది. కానీ ట్రంప్‌కి మాత్రం ఆ సిద్ధాంతం మీదే మక్కువ. గత సెప్టెంబరులో యునైటెడ్‌ నేషన్స్‌ జనరల్‌ అసెంబ్లీలో ప్రసంగిస్తూ 'మా అమెరికా ఖండంలో యితర దేశాల జోక్యం ఉండకూడదనే మన్రో కాలం నుంచి మా దేశపు విధానం' అన్నాడు.

వెనిజువెలాకు రష్యా, చైనా మద్దతిస్తున్నాయనే ట్రంప్‌ బాధ. రష్యా ఆ దేశంలో తన సైనికదళాల నుంచి అమెరికా దాడి చేయకుండా చూస్తోంది. ఇప్పుడు వెనిజువెలాపై సైనికదాడి చేసే అవకాశం లేకపోలేదని ట్రంప్‌, అమెరికా ఎన్‌ఎస్‌ఏ (నేషనల్‌ సెక్యూరిటీ ఎడ్వయిజర్‌) జాన్‌ బోల్డన్‌ ప్రకటించారు. కానీ యిప్పటిదాకా అమెరికా తన మిత్రులైన కొలంబియా, బ్రెజిల్‌లను ఆ విషయంగా ఒప్పించలేకపోయింది. జూన్‌లో చిలీ సహాయంతో అమెరికా కుట్ర చేసింది కానీ వెనిజువెలా ప్రభుత్వం దాన్ని విఫలం చేసింది. వెనిజువెలాలో ఉన్న ఘర్షణను నివారించడానికంటూ అమెరికా నేషనల్‌ సెక్యూరిటీ ఎడ్వయిజర్‌ జాన్‌ బోల్టన్‌ పెరూ దేశంలో 100 దేశాలతో సమావేశం ఏర్పాటు చేశాడు. రష్యా, చైనా, టర్కీ వగైరా దేశాలు హాజరు కామని చెప్పాయి. 50 దేశాలు సమావేశమయ్యాయి. వారితో పాటు యూరోపియన్‌ యూనియన్‌, ఇంటర్నేషనల్‌ మానిటరీ ఫండ్‌ ప్రతినిథులు కూడా హాజరయ్యారు. వెనిజువెలా, ఇరాన్‌పై విషం కక్కుతూ వచ్చిన బోల్టన్‌ ఉత్తర కొరియా విషయంలో ట్రంప్‌తో తీవ్రంగా విభేదించడంతో ట్రంప్‌ అతన్ని సెప్టెంబరులో పదవి నుంచి తొలగించేశాడు.

ఆ సమావేశం జరుగుతూండగానే అమెరికా యింత తీవ్రమైన చర్య తీసుకోవడాన్ని వెనిజువెలా ప్రభుత్వాన్ని విమర్శిస్తున్న యూరోపియన్‌ యూనియన్‌ కూడా తప్పుపట్టింది. వెనిజువెలాతో బాటు క్యూబా, నికారాగువాలలో కూడా ప్రభుత్వాలు మారవలసినదే అని బోల్టన్‌ బహిరంగ ప్రకటన చేశాడు. ఎప్పుడైతే అమెరికా తీవ్రచర్యలు చేపట్టిందో ఆగస్టులోనే వెనిజువెలా, రష్యా మిలటరీ-టెక్నికల్‌ సహకారానికి ఒక ఒప్పందం చేసుకున్నాయి. ఒక దేశం నుంచి మరో దేశానికి నౌకలు ప్రయాణించవచ్చని రాసుకున్నాయి. ఈ ఏడాది ఫిబ్రవరిలోనే వైమానిక దళాల గురించి యిలాటి ఒప్పందం చేసుకున్నాయి. రష్యా ప్రభుత్వసంస్థ అయిన రాసెన్‌ఫ్ట్‌ అనే ఆయిల్‌ కంపెనీ వెనిజువెలాలో రెండు చమురు క్షేత్రాలను అభివృద్ధి చేస్తోంది. చైనా వెనిజువెలా ఉత్పత్తి చేసే చమురులో ఎక్కువ భాగం కొనడమే కాక, ఆ దేశంలోని హైడ్రోకార్బన్‌ పరిశ్రమల్లో పెట్టుబడులు పెడుతోంది.

అమెరికా వెనిజువెలాను అణచివేయడానికి చేస్తున్న ప్రయత్నాలకు ప్రతిస్పందనగా యివి జరుగుతున్నాయి. ఈ ఏడాది జనవరిలో ట్రంప్‌ ప్రభుత్వం వెనిజువెలా ప్రభుత్వానికి చెందిన ఆయిల్‌ కంపెనీ పిడివిఎస్‌ఏ యొక్క అమెరికన్‌ సబ్సిడియరీ సిఐటిజిఓను తన చేతిలోకి తీసుకుంది. దీనికి అమెరికాలో ఒక పెద్ద ఆయిల్‌ రిఫైనరీతో అనేక పెట్రోలు పంపులున్నాయి. 2018లో 23 బిలియన్‌ డాలర్లు ఆర్జించింది. డబ్బుల్లేక అల్లాడుతున్న వెనిజువెలా ప్రభుత్వానికి ఆదాయం సమకూరుస్తున్న యీ కంపెనీని అమెరికా ప్రభుత్వం తీసుకుని ప్రతిపక్ష నాయకుడు గువాడో అనుయాయులను డైరక్టర్లగా నియమించింది. దీనిపై వెనిజువెలా ప్రభుత్వం అమెరికన్‌ కోర్టులో కేసు వేసింది. యాజమాన్యం మారాక కంపెనీ సరిగ్గా నడవడం మానేసింది. ఆ కంపెనీ అప్పులను కూడా అమెరికా తీర్చివేయాలని గువాడో కోరుతున్నాడు. సరే అనడానికి ట్రంప్‌ జంకుతున్నాడు. ఫిబ్రవరి నెలలో గువాడో అనుయాయులు వాషింగ్టన్‌లో ఉన్న వెనిజువెలా ప్రభుత్వపు రాయబార కార్యాలయంపై దాడి చేసి, దాన్ని వశం చేసుకున్నపుడు అమెరికా ప్రభుత్వం వారికి దన్నుగా నిలబడింది. గువాడో అనుచరుణ్ని అమెరికాలో ఆ దేశపు రాయబారిగా గుర్తించింది. ఇది అంతర్జాతీయ ఒప్పందాలకు విరుద్ధం.

ఎందుకిలా చేస్తున్నావని అమెరికాను అడిగితే 'అక్కడ ఎన్నికలు సరిగ్గా జరగలేదు, ప్రజాస్వామ్యం లేదు' అని సమాధానం యిస్తుంది. ఎన్నికలు సవ్యంగా జరగని దేశాలెన్నో ఉన్నాయి, అనేక ఆఫ్రికన్‌ దేశాలతో సహా పాకిస్తాన్‌లో ఎన్నడూ ప్రజాస్వామ్యం ఉండదు. ఎన్నికలను రిగ్‌ చేస్తారు. అయినా అమెరికాకు చీమ కుట్టదు. అక్కడి సైనిక పాలకులకు, సైన్యం చేతిలో కీలుబొమ్మలుగా ఉన్న పాలకులకు కొమ్ము కాస్తూ ఉంటుంది. కానీ ఆ దేశాల్లో చమురు ఉందనుకోండి, లేకపోతే భౌగోళికంగానో, మిలటరీపరంగానో కీలకమైన స్థానంలో ఉందనుకోండి, అంతే విపరీతంగా బాధపడిపోతుంది. అక్కడ మారణాయుధాలు ఉన్నాయనో, అక్కడ మైనారిటీల హక్కులు కాపాడాలనో. కమ్యూనిజం బారి నుంచి వాళ్లను రక్షించాలనో.. ఏదో సాకు చెప్పి అమెరికా దూరిపోతుంది. ఇరాక్‌, లిబియా.. యిలా అనేక దేశాలలోని ప్రభుత్వాలను కూలదోసి, రాజకీయ, సామాజిక అస్థిరతను నెలకొల్పుతోంది. ఆ మంటల్లో చలికాచుకుంటుంది.

సిరియాలో యిన్నాళ్లకు తప్పుకుంది. పూర్తిగా కాదు.. చమురు క్షేత్రాలను కాపాడడాని కంటూ కొంత సైన్యాన్ని ఉంచుతున్నారు. వెనిజువెలాలో చమురు క్షేత్రాలు ఉండి వుండకపోతే దాని కర్మానికి దాన్ని వదిలేసి ఉండేదే! చమురు ఉంది కాబట్టి అక్కడ తన కీలుబొమ్మ ప్రభుత్వాన్ని నెలకొల్పి, ఆ చమురును చౌకగా జుర్రేయాలని దాని తాపత్రయం. ఆ ఉద్దేశాన్ని కప్పిపుచ్చడానికి ఏవేవో కబుర్లు చెపుతోంది. వెనిజువెలాలో ఎన్నికలు సరిగ్గా జరగకపోతే దాని సంగతి అక్కడి ప్రజలు చూసుకుంటారు. ఆ మాట కొస్తే అమెరికా ఎన్నికలలో రష్యా ప్రభావితం చేసిందని, ట్రంప్‌ ఎన్నికే సక్రమం కాదనీ రుజువులు లభిస్తున్నాయి. ఆ సంగతి చూసుకోవలసినది అమెరికా ప్రజలే, చిలీ ప్రభుత్వం కాదు. అయినా ఆ సాకు చూపి చిలీ అమెరికాపై దండెత్తితే ఎంత అందంగా ఉంటుందో, యిదీ అంతే అందంగా ఉంటుంది. కాస్త ఓపిక పడితే వెనిజువెలా ప్రజలే మదురో దుర్భరపాలన భరించలేక తిరగబడతారు. కానీ అమెరికాకు ఆ ఓర్పు లేదు. ఆ దేశం పట్ల అమెరికా అనుసరిస్తున్న విధానంపై ఆగ్రహంతోనే అనేక దేశాలు వెనిజువెలాను యీ హ్యూమన్‌ రైట్స్‌ కౌన్సిల్‌ ఎన్నికలో గెలిపించి ఉంటారని సులభంగా ఊహించవచ్చు. అందుచేత దీన్ని వెనిజువెలా పట్ల సానుభూతి అనడం కన్నా, అమెరికా పట్ల వ్యతిరేకత అనడం సబబు.

నేను ఇతర రాష్ట్రాల గురించి, యితర దేశాల గురించి అనవసరంగా రాస్తానని, సుదీర్ఘంగా రాసి తలనొప్పి తెప్పిస్తానని కొందరి ఫిర్యాదు. తెలుగు మీడియాలో వీటి గురించి తరచుగా వార్తలు వస్తూ ఉంటే నేను చిన్న వ్యాసాలు రాసినా సరిపోతుంది. ఆ పరిస్థితి లేక, సమస్య పూర్వాపరాలు కూడా విశదీకరించడంతో వ్యాసం నిడివి పెరుగుతుంది. చిన్నదో, పెద్దదో అసలు ఆ సబ్జక్టు గురించి రాయడం దేనికి, మనకేం సంబంధం? అని కొందరు వ్యాఖ్యానిస్తారు. సమాజంలో ఏ సమస్యా వ్యక్తికి మాత్రమే పరిమితం కాదని చెప్పడానికి ముళ్లపూడి వెంకటరమణ గారు ''సాక్షి'' (1967)లో హీరోయిన్‌ చేత ''చెరువులో ఓ చిన్న బెడ్డ వేస్తే అల చెరువు చివరికంటా పోతుంది. మనమంతా చెరువులో నీరంటాళ్లం... ఒక మనిషిని కొడితే ఊరంతా తగులుతుంది.'' అనే అర్థంలో చెప్పించారు. జాతీయ, అంతర్జాతీయ అంశాలన్నీ మనల్ని ఏదో ఒక విధంగా ప్రభావితం చేస్తాయి.

చెయ్యవు అని వాదిస్తూ బాబు, జగన్‌ అని జపిస్తూ కూర్చునేవారిని చూసి జాలి పడాలంతే. నూతిలోని కప్పలు కూడా కరువొచ్చినా, వానలొచ్చినా నూతిలో నీరు తరిగి లేదా పెరిగి ప్రభావితమౌతాయి. పేరు పలకడం రాని వెనిజువెలా ప్రభావం కూడా మనపై ఉందని మనం గ్రహించాలి. ఎందుకంటే వెనిజువెలా నుంచి చమురు దిగుమతి చేసుకునే పెద్ద క్లయింట్లలో మన దేశం (28% ఎగుమతులు మనకే) ఒకటి. అమెరికా బెదిరింపులకు దడిసి, మనం ఏడాదిగా వాళ్ల నుంచి చమురు దిగుమతి చేసుకోవడం మానేశాం. రిలయన్స్‌ ఆంక్షలకు ముందే పిడివిఎస్‌ఏతో దీర్ఘకాలిక ఒప్పందం చేసుకుంది కాబట్టి ఆ దిగుమతి ఆగలేదు. ఈ ఆంక్షల తర్వాత గబగబా దిగుమతులు చేసేసుకుంటోంది. ఈ ఏడాది మే నుంచి అమెరికా ఇరాన్‌ నుంచి కూడా మన దిగుమతి ఆపించేసింది. పెట్రోలు దిగుమతులు తగ్గితే, దాని ధర పెరిగి ఆర్థిక వ్యవస్థ ఎలా అస్తవ్యస్తమవుతుందో అర్థం చేసుకోవచ్చు.

ఇదొక్కటే కాదు, పెట్రోలు ఎగుమతులపై వస్తున్న ఆదాయం ఎల్లకాలం ఒకేలా ఉంటుందనుకుంటూ లెక్కకు మిక్కిలి సంక్షేమ పథకాలు పెట్టి సంక్షోభంలో పడిన వెనిజువెలా గతి ఏమైందో మన తెలుగు రాష్ట్రాధిపతులు కూడా గుర్తించాలి. ఆ విషయమే యనమల రామకృష్ణుడు ఎత్తి చూపారు. జగన్‌ విధానాల వలన రాష్ట్రం వెనిజువెలాలా మారుతుందన్నారు. ఆయన ఆర్థికమంత్రిగా ఉన్నపుడూ యిలాగే చేశారు. అప్పుడు వెనిజువెలా గురించి అధ్యయనం చేయలేదేమో మరి! ఆయన స్టేటుమెంటు అర్థం కావడానికైనా యీ వ్యాసం చదవాలి. ఇలాటివి బోరనుకుంటే యీ కాలమ్‌వైపు తొంగి చూడడం కూడా అనవసరం. - ఎమ్బీయస్‌ ప్రసాద్‌ (అక్టోబరు 2019)

అక్టోబరు వీక్లీకై ఎమ్బీయస్‌: జమిలి ఎన్నికలు డౌటే!

మోదీ అధికారంలోకి వచ్చిన దగ్గర్నుంచి జమిలి ఎన్నికల చర్చ జరుగుతోంది. దీపం ఉండగానే యిల్లు చక్కబెట్టుకోవాలనే సామెతలా తన ప్రభ వెలుగుతూండగానే దేశమంతా బిజెపియే ఏలేయాలనే ఊహతో దీన్ని ముందుకు నెడుతూ వచ్చారు. ఒకేసారి ఎన్నికలైతే ఖర్చు తగ్గుతుందనే వాదన ఒక్కటే దాని పక్షాన ఉంది. ఫిరాయింపుల చేతనో, అసంతృప్తి చేతనో, పాలకపక్షం బలం తగ్గి మధ్యమధ్యలో మారే రాష్ట్ర ప్రభుత్వాలు ఉంటూ ఉంటాయి కదా, వాటి పదవీకాలం ఐదేళ్లు ఉండేట్లా చూడడం ఎలా అనే ప్రశ్నకు బిజెపి ఎన్నడూ సమాధానం చెప్పలేదు. బహుశా తక్కిన పదవీకాలమంతా రాష్ట్రపతి పాలన విధిస్తాం అనే ఆలోచన కాబోలు, అది బయటపెట్టలేదు. రాష్ట్రాలనే ఏమిటి, 2019 పార్లమెంటు ఎన్నికలలో బిజెపికి అన్ని సీట్లు రాక, ఎన్‌డిఏలో తక్కిన పార్టీల మద్దతు తీసుకున్నా, మూడో కూటమికి బొటాబొటీ మెజారిటీ వచ్చినా కేంద్ర ప్రభుత్వం కూడా గద్దె మీద కాకుండా స్టూలు మీద కూర్చున్నట్లే అయేది. గతంలో జనతా పార్టీ, నేషనల్‌ ఫ్రంట్‌, యునైటెడ్‌ ఫ్రంట్‌, ఎన్‌డిఏ ప్రభుత్వాలు పదవీకాలం పూర్తి చేసుకోలేక పోయిన విషయాన్నీ చూశాం. కేంద్రమే కుప్పకూలితే పరిస్థితి ఏమిటి?

వీటికి సమాధానాలు చెప్పకుండానే 2019 పార్లమెంటు ఎన్నికలు వచ్చాయి. మోదీకి బలం మరింత బలం పెరగడంతో జమిలి ఎన్నికల గురించి ధాటీగా మాట్లాడుతున్నారు. రాజ్యసభలో కూడా ఎదురు లేకుండా, తమకు చిత్తం వచ్చిన బిల్లులన్నీ పాస్‌ చేయించుకుంటున్నారు కాబట్టి, యిదీ రేపో, ఎల్లుండో అయిపోవచ్చు అనుకునే పరిస్థితి వచ్చింది. నిజానికి ఆరెస్సెస్‌ సిద్ధాంతకర్తలకు భారత్‌లో ఉన్న ఫెడరల్‌ తరహా ప్రభుత్వంపై నమ్మకం లేదు. గతకాలంలో చక్రవర్తుల వలె యూనిటరీ ప్రభుత్వమే ఉండాలని, దిల్లీ పాలకులు అనుకున్న విధానాన్ని దేశమంతా ఒకే రీతిలో అమలు చేయాలనీ వాళ్లు వాదిస్తారు. భారతజాతిలో ఉన్న బహుళత్వాన్ని అంగీకరించరు. రాష్ట్రాలకు నామమాత్రపు అధికారాలు యిచ్చి, నిర్ణయాలన్నీ కేంద్రస్థాయిలో తీసుకోవాలని వారి అభిప్రాయం. అమెరికా అధ్యక్షుడి అధికారాలకు చెక్‌ పెట్టేట్లా కాంగ్రెసు ఉంది. ఇక్కడ అదీ అక్కరలేదని వాళ్ల ఉద్దేశం.

మోదీ ఆ స్కూలుకి చెందినవాడే. అందుకే రాష్ట్రాల అధికారాలకు కత్తెర వేస్తూ వచ్చాడు. జమిలి ఎన్నికలు నిర్వహించి, అమెరికా అధ్యక్షుడిలా మారి, కేంద్రానికి మరిన్ని అధికారాలు బదిలీ చేసేట్లుగా రాజ్యాంగం సవరించే యోచనలో ఉన్నాడనుకోవాలి. దేశాన్ని బలోపేతం చేయాలంటే ఆ చర్య తప్పదని జనాల్ని కన్విన్స్‌ చేయగల వచోసామర్థ్యం అతనికి ఉంది. అయితే దానికి ముందు కేంద్రంతో బాటు ప్రతి రాష్ట్రంలోను (కనీసం 90%) బిజెపియే నెగ్గాలి. ప్రస్తుతం దేశం మొత్తంలో మోదీ తప్ప మరో నాయకుడు కనుచూపు మేరలో లేడు. అక్కడక్కడ ప్రాంతీయ పార్టీలు తప్ప జాతీయ ప్రతిపక్షం గుండుసున్న అయిపోయింది. కార్పోరేట్లు, మీడియా మద్దతు పుష్కలంగా ఉంది. మోదీ ఏం చేసినా దేశహితం కోసమే చేస్తాడని నమ్మి, గణాంకాలతో సహా వాస్తవాలు ఎత్తి చూపి విమర్శించిన వారినైనా దేశద్రోహులుగా ముద్ర కొట్టే వాతావరణం దేశమంతా అలుముకుంది. జమిలి ఎన్నికలకు యింతకంటె మంచి తరుణం లేదు అనుకుంటున్న సమయంలో తాజా ఎన్నికలు వచ్చాయి. ఈ ఫలితాల తర్వాత జమిలి ఎన్నికలపై బిజెపి పునరాలోచనలో పడడం తథ్యమనిపిస్తోంది.

2014 పార్లమెంటు ఎన్నికలలో ఆర్థిక ప్రగతి, అభివృద్ధి గురించి ఊరించిన మోదీ 2019 వచ్చేసరికి ఆర్థికవిషయాలు చర్చించలేదు. బాలాకోట్‌, ఫుల్‌వామా అంటూ అతిజాతీయవాదాన్ని ముందుకు తెచ్చాడు. ఆర్థిక గణాంకాలు బయటకు రాకుండా తొక్కిపెట్టాడు. ప్రజలంతా ఆ మాయలో పడ్డారు. మోదీకి మరిన్ని సీట్లు యిచ్చారు. ఆ తర్వాత గణాంకాలు బయటకు వచ్చాయి. ప్రజలు పరిస్థితి దుర్భరంగా ఉందని, కొనుగోలు శక్తి నశించి, పరిశ్రమలు మూతబడ్డాయని అందరికీ తెలిసిపోయింది. అయినా మళ్లీ జాతీయవాదం ప్రవచించి, ఆ వూపుతోనే మహారాష్ట్ర, హరియాణా అసెంబ్లీ ఎన్నికలలో ఘనవిజయం సాధిస్తామని మోదీ, అమిత్‌ షా నమ్మారు. అసెంబ్లీ ఎన్నికలలో స్థానిక సమస్యలు చర్చించడం మానేసి, ఆర్టికల్‌ 370 రద్దు, పౌరసత్వ జాబితా వంటి విషయాలపై లెక్చర్లు దంచారు. ఎన్నికలకు జస్ట్‌ ముందు రోజు పాక్‌ ఆక్రమిత కశ్మీర్‌పై దాడి చేయబోతున్నామని చెప్పించారు. స్థానిక నాయత్వంలో లోపాలున్నా, ప్రజల్లో అసంతృప్తి ఉన్నా, అభ్యర్థుల ఎంపికలో పొరపాట్లున్నా, రాజకీయపు టెత్తుగడలు వెగటు పుట్టించినా మోదీ మ్యాజిక్‌లో అవన్నీ కొట్టుకుపోతాయని నమ్మారు.

అయితే ఫలితాలు వచ్చాక చూస్తే అలా జరగలేదని తెలిసివచ్చింది. గణాంకాలు పూర్తిగా వచ్చాక అనుకున్న ఫలితాలు ఎందుకు రాలేదన్నది చర్చించవచ్చు కానీ, స్థూలంగా చూస్తే మాత్రం కొట్టవచ్చినట్లు కనబడే విషయాల గురించి మాట్లాడుకోవచ్చు. మహారాష్ట్ర, హరియాణాలలో బిజెపి ఎలాగోలా ప్రభుత్వాలు ఏర్పాటు చేయవచ్చు కానీ వాళ్లు అనుకున్న ఫలితాలు రాలేదన్నది నిర్వివాదాంశం. హరియాణా పార్లమెంటు ఎన్నికలలో పదికి పది స్థానాలు బిజెపి గెలుచుకుంది. 79 అసెంబ్లీ నియోజకవర్గాలలో ముందు ఉంది. ప్రతిపక్షంలోని హేమాహేమీలందరూ మట్టి కరిచారు. జాటేతర ఓట్లన్నిటినీ సమీకృతం చేసుకుని, ఈ సారి 90 సీట్లలో 75 సీట్లలో విజయం ఖాయం అని చెప్పుకున్నారు. అయితే పార్లమెంటులో గెలిచిన 79టిలో దాదాపు సగం, అంటే 40 స్థానాల్లో, అనగా 2014 కంటె 7 తక్కువగా మాత్రమే బిజెపి గెలిచింది. ఐదు నెలల్లోనే యింత మార్పా!?

కాబినెట్‌లోని 8 మంది మంత్రులు ఓడిపోయారు. హరియాణా బిజెపి అధ్యక్షుడు ఓడిపోయాడు. కాంగ్రెసు ముక్త భారత్‌ సాధిస్తామని విర్రవీగిన బిజెపికి బుద్ధి రావడానికా అన్నట్లు గతంలో కంటె 16 సీట్లు ఎక్కువగా, కాంగ్రెసుకు 31 వచ్చాయి. బిజెపి తరఫున మోదీ, అమిత్‌ వచ్చి సభలు నిర్వహించగా కాంగ్రెసు తరఫున సోనియా, రాహుల్‌, మరి ఏ యితర జాతీయ నాయకుడు తొంగి చూడలేదు. స్థానిక నాయకులే తిరిగారు, గెలిచారు. అంటే క్షేత్రస్థాయిలో కాంగ్రెసుకు ఎంత ఓటు బ్యాంకు ఉందో అర్థమవుతోంది. జాట్‌ ఓట్లు చీల్చేశాం, వాళ్లకు మంగళం పాడేశాం అనుకుంటే యువనాయకుడు దుష్యంత్‌ చౌటాలా నాయకత్వంలోని జెజెపి ఏకంగా 10 సీట్లు గెలిచింది. తక్కిన 9టిలో లోకదళ్‌కు 1, ఎచ్‌ఎల్‌పికి 1, స్వతంత్రులకు 7 వచ్చాయి. ఈ స్వతంత్రులలో 4గురు బిజెపి తిరుగుబాటు అభ్యర్థులే కాబట్టి వీరిని మళ్లీ పార్టీలో చేర్చుకున్నా 44 దగ్గర ఆగిపోతోంది. ఇక తక్కినవారిపై వల వేసి లాక్కోవలసిందే! 75 వస్తాయనుకున్నవారికి యీ పరిస్థితి దాపురించిందంటే బిజెపికి జమిలి ఎన్నికలపై ధైర్యం ఉంటుందా?

ఇక మహారాష్ట్రకి వస్తే ఫడణవీస్‌ బ్రహ్మాండంగా పాలిస్తున్నాడు, అతని హవా, మోదీ హవా కలిసి ప్రభంజనం సృష్టిస్తాయి అన్నారు. ఎందుకైనా మంచిదని శివసేనను కలుపుకున్నారు. ఎన్‌సిపి, కాంగ్రెసు నుంచి ఎడాపెడా నాయకుల్ని గుంజుకుని వాటిని ఖాళీ చేసేశారు. పైగా ఎన్‌సిపి అధినేత దగ్గర్నుంచి, చిన్న నాయకుడి దాకా అందరి మీదా కేసులు పెట్టేశారు. మరాఠాలకు రిజర్వేషన్లు యిచ్చేసి ఆకట్టుకున్నారు. అభివృద్ధి పనులు చేపట్టి నగరజనాభాను ఆకర్షించారు. అందువలన 288 సీట్లలో 250 వచ్చేస్తాయని వాళ్లు చెప్పుకున్నా, హీనపక్షం 200-225 వస్తాయని అందరూ అంచనా వేశారు. ఎందుకంటే బిజెపి-సేన కూటమికి పార్లమెంటు ఎన్నికలలో 48 ఎంపీ సీట్లలో 41 సీట్లు (అనగా 220 అసెంబ్లీ సీట్లు అన్నమాట) వచ్చాయి. ఇప్పుడు 225 రావడంలో అబ్బురమేముంది అనుకుంటే ఫైనల్‌గా 161 దగ్గర ఆగింది!

164 సీట్లలో పోటీ చేసిన బిజెపికి 105 వచ్చాయి. అంటే 2014తో పోలిస్తే 17 తగ్గాయి. శివసేనకు గతంలో కంటె 7 తగ్గి 56 వచ్చాయి. వాళ్లు 126 స్థానాల్లో పోటీ చేశారు. చుక్కాని లేని పడవలో ప్రయాణిస్తున్న కాంగ్రెసుకు గతంలో కంటె 2 ఎక్కువగా 44 వచ్చాయి. కుటుంబ తగాదాల్లో మునిగిపోయి, కేసుల్లో యిరుక్కుపోయి డీలా పడిన వృద్ధనాయకుడి నేతృత్వంలో పూర్తిగా చచ్చుపడి పోయిందనుకున్న ఎన్‌సిపికి గతంలో కంటె 13 పెరిగి 54 వచ్చాయి. ఇతర పార్టీల్లోంచి ఫిరాయించిన అనేక మంది బిజెపి అభ్యర్థులు ఓడిపోయారు. సామర్థ్యానికి మారుపేరుగా మారిన ఫడణవీస్‌ కాబినెట్‌లో ఏకంగా 9 మంది మంత్రులు ఓడిపోయారు. ఇవన్నీ చూసి శివసేన తోక ఝాడిస్తోంది. బిజెపి సీట్లలో సగం కంటె కాస్త ఎక్కువ సీట్లు తెచ్చుకున్నా అధికారంలో ఫిఫ్టీ-ఫిఫ్టీ అంటోంది. ఎందుకంటే బిజెపి బలహీనపడిందని అది గమనించి బ్లాక్‌మెయిల్‌ మొదలెట్టింది.

ఈ రెండు రాష్ట్రాలు అనే కాదు, దేశం మొత్తం మీద జరిగిన 51 అసెంబ్లీ ఉపయెన్నికలలో కూడా బిజెపి గర్వపడాల్సింది ఏమీ లేదు. ఎక్కడా కొత్తగా గెలవలేదు. కొన్ని చోట్ల పోగొట్టుకుంది, మరి కొన్ని చోట్ల నిలుపుకోగలిగిందంతే. మహారాష్ట్రలో సతారా లోకసభ స్థానం నుండి మేలో గెలిచిన ఎన్‌సిపి అభ్యర్థి బిజెపికి ఫిరాయించి, ఆ పార్టీ తరఫున పోటీ చేసి యీ సారి ఎన్‌సిపి అభ్యర్థి చేతిలో ఓడిపోయాడు.

మోదీ, అమిత్‌ల సొంత రాష్ట్రమైన గుజరాత్‌లో ఆరు చోట్ల జరగగా కాంగ్రెసుకు మూడు సీట్లు వచ్చాయి. బిజెపి మూడు చోట్ల స్థానాన్ని నిలుపుకోగలిగింది. అసెంబ్లీ ఎన్నికలలో కాంగ్రెసు గెలుపుకు తనే కారణమని చెప్పుకున్న అల్పేశ్‌ ఠాకూర్‌ లోకసభ ఎన్నికల సమయంలో బిజెపికి ఫిరాయించి, యీ సారి నిలబడి, కాంగ్రెసు చేతిలో ఓడిపోయాడు. బిహార్‌లో బిజెపికి ఉత్తమమిత్రుడుగా వెలుగొందుతున్న నీతీశ్‌ జెడియు పార్టీ దెబ్బ తింది. అక్కడ 5 స్థానాల్లో ఎన్నికలు జరిగాయి. వాటిలో నాలుగు జెడియు సిటింగ్‌ స్థానాలే. కానీ ఒక్కటే నెగ్గింది. రెండు లాలూ పార్టీకి, మరొకటి స్వతంత్రుడికి సమర్పించుకుంది. 5వ స్థానంలో మజ్లిస్‌ బిజెపిని ఓడించింది. బిజెపి మిత్రపక్షం ఎల్‌జెపి అభ్యర్థి సమస్తిపూర్‌ ఎంపీగా గెలిచాడు.

యుపిలో ఉపయెన్నికలు జరిగిన 11 స్థానాల్లో 9 బిజెపి సిటింగ్‌ స్థానాలే. కానీ ఏడే మిగిలాయి. ఒకటి తన మిత్రపక్షమైన అప్నాదళ్‌కు యిచ్చివేయగా మరొకదాన్ని ఎస్పీకి పోగొట్టుకుంది. ఎస్పీ మరో దాన్ని బిఎస్పీ నుంచి గుంజుకుని రెండు గెలిచింది. రాజస్థాన్‌లో 2 స్థానాలకు ఎన్నికలు జరగగా ఒకటి కాంగ్రెసు గెలుచుకోగా, మరొకటి బిజెపి మిత్రపక్షం ఆర్‌ఎల్‌పి నిలుపుకుంది. పంజాబ్‌లో కాంగ్రెసు 3 సీట్లు, అకాలీ దళ్‌ 1 సీటు గెలుచుకున్నాయి. మధ్యప్రదేశ్‌లో కాంగ్రెసు బిజెపి నుంచి ఝబువా స్థానాన్ని గెలుచుకుంది.

తమిళనాడులో ఎడిఎంకె రెండు స్థానాలూ గెలుచుకుంది. కేరళలో శబరిమల గురించి ఎంత ఆందోళన చేసినా బిజెపికి కలిసి రాలేదు. లెఫ్ట్‌ ఫ్రంట్‌కు రెండు రాగా, కాంగ్రెస్‌ ఫ్రంట్‌ రెండు స్థానాలు నిలుపుకుంటూ మూడోది సిపిఎం నుంచి గుంజుకుంది. అసాంలో జరిగిన 4 స్థానాల్లో బిజెపి 3 గెలిచింది. నాలుగోది ఏఐయుడిఎఫ్‌ గెలుచుకుంది. అరుణాచల్‌ ప్రదేశ్‌లో స్వతంత్రుడు నెగ్గాడు. ఇక పార్లమెంటు ఎన్నికలలో నాలుగు సీట్లు గెలిచి తెలంగాణలో తెరాసకు మేమే ప్రత్యామ్నాయం అని చెప్పుకుంటున్న బిజెపికి హుజూర్‌నగర్‌లో 1% ఓట్లు కూడా రాలేదు.

ఫలితాలు యిలా వచ్చాయంటే దాని అర్థం, ప్రతిపక్షాలు బలంగా ఉన్నాయని కాదు. బిజెపికి బుద్ధి చెప్పాలనుకున్న గ్రామీణ ప్రజలు చచ్చుపుచ్చు పార్టీలకైనా ఓటేశారు. కౌరవసేన చూసి పారిపోయిన ఉత్తర కుమారుడిని బృహన్నల మళ్లీ యుద్ధక్షేత్రానికి లాక్కుని వచ్చినట్లు కోమాలో ఉన్న కాంగ్రెసును లేపి, కూర్చోబెట్టి ఊపిరి పోశారు. ఇది అర్థమైనప్పుడు జమిలి ఎన్నికల పట్ల బిజెపికి గల ఉత్సాహం నీరుకారుతుందనేది వాస్తవం. పరిస్థితులు చక్కబడేవరకు బిజెపి ఆ ఆలోచన చేయకపోవచ్చు. - ఎమ్బీయస్‌ ప్రసాద్‌ (అక్టోబరు 2019)

అక్టోబరు వీక్లీకై ఎమ్బీయస్‌: వేధింపులా? కర్తవ్యనిర్వహణా?

ప్రభుత్వం నడిచేటప్పుడు ఎంతో కొంత అవినీతి జరగక మానదు. దాన్ని ప్రతిపక్షం కొండంతలు చేసి అల్లరి చేస్తుంది. ఆ ఆరోపణలు నమ్మో, లేక పరిపాలనతో విసిగిపోయో ప్రజలు ప్రతిపక్షాన్ని గద్దె మీద కూర్చోబెడతారు. ప్రతిపక్షం తన గతంలో చేసిన ఆరోపణలపై విచారణ చేయడం మొదలుపెట్టగానే మాజీ అధికారపక్షం, ప్రస్తుత ప్రతిపక్షం అయిన పార్టీ దీన్ని రాజకీయపరమైన వేధింపుగా చిత్రీకరిస్తుంది. అధికారంలోకి వచ్చిన పార్టీ 'చట్టం తన పని చేసుకుపోతోంది' అంటుంది. తమ ప్రయోజనాల బట్టి పని చేసే మీడియా ఏదో ఒక పక్షాన్ని బలపరుస్తుంది. ఏది నిజమో, ఏది కాదో తెలియక ప్రజలు గందరగోళానికి గురవుతారు. కొందరు మేధావులు, పరిశీలకులు 'ప్రజలకు చేయవలసిన పనులు అనేక వుండగా అవన్నీ మానేసి, ప్రభుత్వం పాతవి తవ్వడంలో కాలక్షేపం చేస్తోంది' అని వ్యాఖ్యానిస్తూ ఉంటారు.

మొదటగా మనం తేల్చుకోవలసినది గత తప్పిదాలపై విచారణ చేయాలా వద్దా అని. వీళ్లు విచారణ చేయించకపోతే గతంలో ఉత్తుత్తినే ఆరోపణలు చేశామని ఒప్పుకున్నట్లేగా! ప్రతిపక్షంలో ఉండగా, ఎన్నికల సమయంలో 'ప్రభుత్వం చేసిన అవినీతిని బయటపెట్టి, వాళ్లు మింగిన ప్రభుత్వధనాన్ని కక్కించి ఖజానాకు జమ చేయిస్తాం' అని హామీలు గుప్పించి, యిప్పుడు దాని గురించి ఏమీ చేయకపోవడం పొరపాటే కదా! విచారణ చేయించడం ప్రభుత్వ కర్తవ్యంలో భాగం అనుకోవాలి, ప్రజల పట్ల బాధ్యత నిర్వర్తిస్తున్నారని అనుకోవాలి. అయితే ప్రజలు ఎక్కడ నిరుత్సాహ పడతారంటే ఆ విచారణ చప్పున ముగియదు. దాంతో విషయం లేకుండానే కేసు పెట్టారన్న భావం కలుగుతుంది వారికి.

 ఇక్కడ గ్రహించవలసిన దేమిటంటే - అధికారంలో ఉన్న నేతలను కేసుల్లో పట్టుకోవడం అంత సులభమేమీ కాదు. ఎందుకంటే వాళ్లు తమకు కావలసినవన్నీ అధికారుల చేత చేయిస్తారు. ఫైళ్ల మీద అధికారుల సంతకాలే ఉంటాయి. ఏదైనా అర్జీ రాగానే ప్లీజ్‌ డిస్కస్‌ అనో, మే బీ కన్సిడర్‌డ్‌ అనో మంత్రుల నోట్‌ ఉంటుంది. 'అన్ని విషయాలూ పరిగణనలోకి తీసుకుని నిర్ణయం తీసుకోమని అధికారులకు ఆదేశమిచ్చాను, అన్నీ ఆలోచించి వాళ్లు అంతిమంగా చేసిన సూచనను అంగీకరించాను.' అని తప్పుకుంటారు వాళ్లు. తనే నిర్ణయం తీసుకున్న సందర్భాల్లో కూడా 'ఆ పరిస్థితుల్లో అదే సబబైన నిర్ణయంగా తోచింది' అంటే కాదనడం కష్టం. పర్శనల్‌ డిస్క్రెషన్‌ అనేది ఎప్పుడూ ఉంటుంది. ఒకే సమస్యపై మీకు తోచే పరిష్కారం వేరు, నాకు తోచే పరిష్కారం వేరు అవుతుంది. నీకెందుకు అలా తోచింది అని అడగలేము.

ఆంధ్ర ప్రభుత్వం చేసుకున్న పవన విద్యుత్‌ ఒప్పందాలున్నాయి. టెక్నాలజీ పెరుగుతూ, ధరలు తగ్గుతూ వస్తున్న యీ రోజుల్లో పాతికేళ్ల దీర్ఘకాలానికి ఒకే రేటు యిస్తామని రాసుకోవడమేమిటి? అని వైసిపి ప్రభుత్వం ప్రశ్నిస్తోంది. దానికి సమాధానం చెప్పకుండా టిడిపి 'ఆ ఒప్పందాలను మీరు రద్దు చేయలేరు' అంటోంది. దానితో భాగస్వామిగా చాలా ఏళ్లున్న బిజెపి 'అవును రద్దు చేస్తే డొక్క చీలుస్తాం' అంటోంది. టెక్నికల్‌గా ఆ ఒప్పందాన్ని రద్దు చేయడానికి కోర్టులు కూడా అంగీకరించక పోవచ్చు. అది వేరే విషయం. దీనిపై వైసిపి కేసు పెడితే 'అసలు పాతికేళ్లకు అంత అధిక రేటుకి ఎందుకు రాసుకున్నారు?' అని టిడిపి మంత్రిని రేపు ఏ కోర్టయినా అడిగితే 'పోనుపోను రేటు పెరుగుతుందని నా వ్యక్తిగత అంచనా' అని జవాబు వస్తే ఎవరూ ఏమీ చేయలేరు. ఎందుకలా భావించావు? అని అడిగే వీలు లేదు.

అలాటి అంచనాకు రావడానికి లంచం తీసుకున్నాడు, ఏదో వ్యక్తిగతమైన లబ్ధి పొందాడు అని నిరూపించ గలిగినప్పుడే కేసు నిలుస్తుంది. కానీ లంచం యిచ్చినట్లు రుజువులు ఎలా వస్తాయి? లోకేశ్‌పై తను చేసిన ఆరోపణలను నిరూపించమని పవన్‌ కళ్యాణ్‌ను అడిగినప్పుడు అతను 'లంచాలకు రసీదు యిస్తారా?' అని అడిగాడు. ఇచ్చినవాడు ఒప్పుకోడు. పుచ్చుకున్నవాడు  రుజువు అడుగుతాడు. లంచాలకు ఆడియో, వీడియో సాక్ష్యాలుండవు. రేవంత్‌ రెడ్డి కేసులో లాగ వీడియో సాక్ష్యం దొరికినా, అసలు సూత్రధారి తప్పించుకోవచ్చు. మంత్రికి లంచం యిచ్చాడంటే డైరక్టుగా యిచ్చాడని కాదు, అతని పిఏకో, బావమరిదికో, అనుచరుడికో యిస్తారు. అలా యిచ్చినట్లు నిరూపించినా, దానికీ ఫలానా ఫైలు మీద సంతకానికీ సంబంధం ఉందని నిరూపించడం ఎలా? తీసుకున్నవాడు కోర్టులో సాక్ష్యం చెప్పడానికి దడుస్తాడు.

ప్రభుత్వం మారినప్పుడు సాధారణంగా కొన్ని కీలకమైన ఫైళ్లు మాయమయి పోతూ ఉంటాయి. వేరే డిపార్టుమెంటుకు చేరి అక్కడ సమాధి అయిపోతూంటాయి. విచారణకు వచ్చే సమయానికి అధికారులు రిటైరయిపోతూ ఉంటారు, వేరే సర్వీసుకి వెళ్లిపోతూ ఉంటారు. విచారణకు పిలిస్తే మర్చిపోయామంటారు. ఫైళ్లు చూడందే గుర్తు రాదంటారు. మినహాయింపులు యిచ్చేందుకు రూల్సు ప్రకారం తమకు అధికారం ఉందంటారు. ఇలాటి పరిస్థితుల్లో రాజకీయ నాయకులు అవినీతికి పాల్పడ్డారని రుజువు చేయడం కష్టం. అందుకనే స్వాతంత్య్రం వచ్చిన యిన్ని దశాబ్దాలలో అవినీతికై శిక్ష పడిన నాయకులు అతి తక్కువ. వాళ్ల ఆస్తులు జప్తు చేసిన సందర్భాలు అంతకంటె తక్కువ. అయినా నాయకులు ఆ మేరకు హామీలు గుప్పిస్తూనే ఉంటారు.

కొన్ని సందర్భాల్లో ఇర్రెగ్యులారిటీల విషయంలో దొరుకుతారు. కోడెల కుమారుడి మోటార్‌బైక్‌ షో రూం సంగతే చూద్దాం. అమ్మిన 576 బైకులపై లైఫ్‌ టాక్సు , రిజిస్ట్రేషన్‌ ఫీ ఎగ్గొట్టాడాతను. ఎగ్గొట్టిన్నంత కాలం కళ్లు మూసుకున్న రవాణా శాఖ ప్రభుత్వం మారాక 41 లక్షల పన్నుతో బాటు కోటి రూ.ల జరిమానా కూడా   కట్టాలంది. విధిలేక అతను కట్టాడు. అంటే తప్పు చేసినట్లు ఒప్పుకున్నట్లేగా! అలా యిప్పటి ప్రభుత్వం ఖజానాకు 1.41 కోట్ల రూ.ల ఆదాయాన్ని సమకూర్చింది. కానీ దాన్ని ప్రతిపక్షం వేధింపుగా చిత్రీకరిస్తుంది. అదీ దౌర్భాగ్యం. ఇన్నాళ్లూ ఎందుకు వసూలు చేయలేదు అని రవాణా శాఖ అధికారులనో, ఆ శాఖకు అప్పటి మంత్రినో సంజాయిషీ అడిగితే, యిక చెప్పనే అక్కరలేదు - గోలగోల అయిపోతుంది.

అన్ని కేసులూ యిలా వుండవు. లంచం తిన్నారని తెలుసు, కానీ రుజువు చేయడం కష్టం. అయినా వాళ్ల మీద కేసు మోపి, జైలుకి పంపాలనే కక్ష ఉంటుంది. తమిళనాడులో జయలలిత, కరుణానిధి వ్యవహారం అలాటిదే. కరుణానిధి, ఎంజీఆర్‌ ఒకరి మీద మరొకరు అవినీతి ఆరోపణలు చేసుకుని రాజకీయ లబ్ధి పొందారు. కానీ జైళ్లకు పంపుకోలేదు. జయలలిత దగ్గరకు వచ్చేసరికి అలాటి కక్ష సాధించుకున్నారు. చివరకు జయలలిత కొంతకాలం జైల్లో ఉండి వచ్చి, చనిపోయే దశలో కోర్టు నుంచి ఊరట పొందింది. కరుణానిధి అయితే అన్నాళ్లు జైల్లో ఉండకుండా తప్పించుకున్నాడు. అతని కూతురు మాత్రమే జైలుపాలైంది.

సోనియా జగన్‌కు బుద్ధి చెప్పాలనుకుంది. కేసులు పెట్టించి 16 నెలలు జైల్లో పెట్టించింది. అవి యిప్పటిదాకా రుజువు కాలేదు. ఆధారాలు చాలక కేసులు వీగిపోతున్నాయి. అంటే బలమైన ఆధారాలు దొరికే వరకు ఆగకుండానే సోనియా తొందర పడిందన్నమాట. కేసులు పెట్టడంతో ఆగలేదు, బయట ఉంటే సాక్ష్యాలు తారుమారు చేస్తాడంటూ జైల్లో కూర్చోబెట్టింది. ఆ స్థాయి మనుషులు జైల్లో కూర్చున్నా సాక్షులను ప్రభావితం చేయగలరన్న సంగతి కోర్టులకు ఎందుకు తట్టదో నాకు అర్థం కాదు. ఇప్పుడు శుక్రవారం కోర్టుకి హాజరీ విషయంలో సిబిఐ వింత వాదనలు చేస్తూ ఉంది. శుక్రవారం కోర్టుకి రాకపోతే సాక్షులను ప్రభావితం చేస్తాడట! అంటే మిగతా రోజుల్లో చేయడా?

ఇప్పుడు చిదంబరం విషయంలో కూడా సిబిఐ అలాటి వాదనే చేస్తూ బెయిలు రాకుండా చేస్తోంది. కేంద్రంలో అనేక ముఖ్య పదవులు నిర్వహించిన చిదంబరం సాక్షులను తిప్పుకోవడానికి స్వయంగా వెళ్లాలా? కాకి చేత కబురు పెట్టి పని జరిగేట్లు చేయలేడూ? మామూలు రౌడీలే బెదిరించడానికి స్వయంగా వెళ్లరు.  'అన్న చెప్పమన్నాడు' అని ఎవడినో పంపించి చెప్పిస్తారు. అలాటిది వీళ్లు చేయలేరా? అందరికీ తెలుసు - ఇష్రత్‌ జహాన్‌ కేసులో అమిత్‌ షాను గతంలో చిదంబరం జైలుపాలు చేశాడు కాబట్టి యిప్పుడు అమిత్‌ బదులు తీర్చేస్తున్నాడని! జగన్‌కు అలాటి ఛాన్సు వస్తే సోనియాను పంపడం ఖాయం. సోనియా దిల్లీ స్థాయి మనిషి కాబట్టి, కనీసం ఆమెకు సహకరించిన బాబునైనా జైలుకి పంపాలని జగన్‌ ఉవ్విళ్లూరుతూ ఉండవచ్చు.

అందుకే వచ్చిన దగ్గర్నుంచీ ప్రతీ పాత ఫైలును భూతద్దం వేసి చూస్తూండవచ్చు.
నిజంగా ఏదైనా దొరికి, శిక్ష పడేట్లు చేయగలిగితే సరే, కోడెల కుమారుడి విషయంలోలా సొమ్ము రాబట్టగలిగితే మహ బాగు. కానీ ఏదీ దొరక్కుండా ఉత్తినే కసి తీర్చుకోవడానికి జైలుకి పంపితే మాత్రం చాలా తప్పు. ఎందుకంటే యిలాటి వ్యక్తిగత కావేషాల చేత ప్రజాధనం వ్యర్థమౌతోంది. జగన్‌ విషయమే తీసుకుంటే సిబిఐ విచారణ ఖర్చు, కోర్టు విచారణ ఖర్చు, జైల్లో 16 నెలలు ఉంచిన ఖర్చు, యిదంతా మన దగ్గరే కదా రాబట్టారు! నిందితుడికి శిక్ష పడితే ఆ వ్యయానికి ఒక అర్థముంటుంది. లేకపోతే కక్ష వాళ్లది, ఖర్చు మనది అవుతుంది. ఇప్పుడు తాజాగా నడుస్తున్న చిదంబరం కేసే తీసుకుందాం. చిదంబరం సచ్ఛీలుడని నేనెంత మాత్రం అనను, అనుకోను. కానీ అతనిపై కేసు నిరూపించే అవకాశం ఉందా అన్నదే నా చింత.

అతను స్వయంగా లాయరు. ఉపద్రవమైన తెలివితేటలున్నవాడు. పుట్టుకతోనే ధనికుడు. తన ప్రాక్టీసు ద్వారా విపరీతంగా ఆర్జించాడు. అనేక ప్రభుత్వాలలో పని చేసి, నెగ్గుకు వచ్చాడు. పొరబాటుగా సంతకం పెట్టి దొరికిపోతాడంటే నమ్మబుద్ధి కాదు. సిబిఐ కేసు - ఐఎన్‌ఎక్స్‌ మీడియా విషయంలో అక్టోబరు 18న సిబిఐ చిదంబరం, కార్తీ, కార్తీ ఆడిటరు, పీటర్‌ ముఖర్జీతో సహా 14 మందిపై కేసు పెట్టింది. అప్రూవర్‌గా మారిన ఇంద్రాణీ ముఖర్జీని వదిలేసింది. పీటర్‌ ముఖర్జీ, ఇంద్రాణీ ముఖర్జీలకు చెందిన ఐఎన్‌ఎక్స్‌ మీడియా సంస్థ 2007లో విదేశీ పెట్టుబడులు తెచ్చుకోవడానికి, ఆ పెట్టుబడులలో రూ.40.91 కోట్లను ఐఎన్‌ఎక్స్‌ న్యూస్‌ అనే సహచర సంస్థకు మళ్లించదలచుకుంది.

అలా తెచ్చుకోవడానికి, అటువంటి మళ్లింపుకి ఎఫ్‌ఐపిబి (ఫారిన్‌ ఇన్వెస్ట్‌మెంట్‌ ప్రమోషన్‌ బోర్డ్‌) అనుమతి యిచ్చింది. అది అప్పటి ఆర్థిక మంత్రి చిదంబరం అజమాయిషీలో పని చేస్తుంది. ఈ అనుమతి రావడానికి, ఐఎన్‌ఎక్స్‌ మీడియా 2008లో నాలుగు కంపెనీలకు రూ.3.20 కోట్లు చెల్లించడానికి (?) లింకు ఉందని సిబిఐ అభియోగం. అతని కొడుకు కార్తీకి ప్రత్యక్ష లేదా పరోక్ష సంబంధం ఉన్న అడ్వాంటేజ్‌ స్ట్రాటజిక్‌ కన్సల్టింగ్‌ ప్రై.లి. (ఎఎస్‌సిపిఎల్‌), దాని సింగపూరు విభాగం, నార్త్‌ స్టార్‌ సాఫ్ట్‌వేర్‌ ప్రై.లి., గ్రీసుకి చెందిన జెబెన్‌ ట్రేడింగ్‌ లి. అనే కంపెనీలకు యీ సొమ్ము ముట్టిందని సిబిఐ అంటోంది. దాన్ని కన్‌ఫమ్‌ చేసుకోవడానికి విదేశాలకు లెటర్‌ రొగేటరీ పంపింది కానీ యింకా జవాబు రాలేదు. అంటే ప్రస్తుతానికి చాలినన్ని ఆధారాలు లేవన్నమాట. అయినా చిదంబరానికి జైలువాసం ప్రాప్తించిందన్నమాట.

ఐఎన్‌ఎక్స్‌ మీడియా 2007 మార్చిలో తమకు మారిషస్‌కు చెందిన మూడు కంపెనీల నుంచి ఎఫ్‌డిఐ (విదేశీ పెట్టుబడులు) వస్తున్నాయని, దానికి అనుమతించమని ఎఫ్‌ఐపిబికి అప్లికేషన్‌ పెట్టుకుంది. డ్యునియర్న్‌ ఇన్వెస్ట్‌మెంట్స్‌, న్యూ సిల్క్‌ రూట్‌, న్యూ వెర్నాన్‌ ప్రైవేట్‌ ఈక్విటీ లి. అనే ఆ మూడు కంపెనీలకు ఆ పెట్టుబడులకు గాను తమ కంపెనీ నుంచి 14.99 లక్షల ఈక్విటీ షేర్లను షేరు ధర రూ.10 చొ.న యిస్తానని తెలిపింది. కానీ అంతిమంగా షేర్లను రూ.862.15ల ప్రీమియంతో విడుదల చేసింది. సిబిఐ అనేదేమిటంటే - పైకి రూ.4.62 కోట్లు మాత్రమే వచ్చినట్లు చూపినా, అసలు వచ్చినది రూ.403.07 కోట్లని! ఎఫ్‌ఐపిబి అనుమతి యిస్తూ ఆ నిధులు ఐఎన్‌ఎక్స్‌ న్యూస్‌కు మళ్లించడానికి వేరే అభ్యర్థన పెట్టుకోమని సూచించింది. ఆ అనుమతిలో వస్తున్న విదేశీ పెట్టుబడుల మొత్తమెంతో చెప్పకుండా 'కంపెనీ యొక్క జారీ చేసిన ఈక్విటీ షేర్లలో 46.2%' అని మాత్రం పేర్కొన్నారు. అయినా చిదంబరం ఆ ఫైలుపై సంతకం చేశాడు.

ఐఎన్‌ఎక్స్‌ న్యూస్‌కు అక్రమంగా నిధులు వచ్చాయని, ఫారిన్‌ ఎక్స్‌ఛేంజ్‌ నిబంధనలు ఉల్లంఘించినందుకు వారిపై 300% జరిమానా వేయాలని, కొందరు మీడియా ప్రతినిథులు 2008లో ఇన్ఫర్మేషన్‌ అండ్‌ బ్రాడ్‌కాస్టింగ్‌ మంత్రికి ఫిర్యాదు చేశారు. ఆయన డిపార్ట్‌మెంటు ఆఫ్‌ రెవెన్యూకు దాన్ని పంపించాడు. అదే సమయంలో ఐఎన్‌ఎక్స్‌ మీడియాలో పని చేసి ముఖర్జీలతో విభేదించిన వీర్‌ సంఘ్వీ అనే సీనియర్‌ జర్నలిస్టు, కొందరు ఎంపీలతో కలిసి చిదంబరాన్ని కలిసి యిదే ఫిర్యాదు చేశారు. చిదంబరమూ దాన్నీ రెవెన్యూ శాఖకు పంపాడు. ఈ లోగా ఇన్‌కమ్‌టాక్స్‌ డిపార్టుమెంటు ఐఎన్‌ఎక్స్‌ మీడియాకు అదనంగా డబ్బు ఎలా వచ్చిందని, దానిలో కొంత భాగాన్ని ఐఎన్‌ఎక్స్‌ న్యూస్‌కు ఎలా మళ్లించిందని, దాన్ని ఎందుకు అనుమతించారని ఎఫ్‌ఐపిబిని వివరణ కోరింది. ఎఫ్‌ఐపిబిలో పని చేసే కొందరు అధికారులు (వారిపై యిప్పుడు సిబిఐ కేసు నడుపుతోంది) తమ సంస్థ నిర్ణయాన్ని సమర్థించుకుంటూ ఆదాయపు పన్ను శాఖకు లేఖ రాశారు.

లేఖ రాయడానికి ముందు పీటర్‌ ముఖర్జీ చిదంబరాన్ని కలిశాడని, అతని సలహాపై అతని కొడుకు కార్తీ చిదంబరాన్ని 2008లో హోటల్‌ హయాత్‌లో కలిశాడని సిబిఐ అంటోంది. విషయాన్ని మాఫ్‌ చేయడానికి కార్తీ మిలియన్‌ డాలర్లు (సుమారు రూ. 7 కోట్లు) అడిగాడని, అడ్వాన్సుగా రూ. 9.96 లక్షలు యిస్తే పుచ్చుకున్నాడనీ సిబిఐ అంటోంది. అతనికి చెందిన ఎఎస్‌సిపిఎల్‌కి కన్సల్టెన్సీ ఫీజు రూపంలో 9.96 లక్షల్ని చెక్కు ద్వారా ఐఎన్‌ఎక్స్‌ మీడియా చెల్లించింది. ఇన్‌కమ్‌టాక్స్‌ శాఖకు ఎలా జవాబు యివ్వాలో కార్తీకి చెందిన ఛెస్‌ మేనేజ్‌మెంట్‌ సర్వీసెస్‌ యిచ్చిన సూచన మేరకు లేఖ రాసి ఎఫ్‌ఐపిబి అధికారి చేతికిచ్చింది. అతను ఆ విషయాన్ని అక్కడితో సమాధి చేశాడు. ఐఎన్‌ఎక్స్‌ సంస్థపై ఏ చర్యా తీసుకోలేదు - ఇదీ సిబిఐ కథనం.

అయితే దీనిలో వచ్చే అనుమానం ఏమిటంటే రూ. 7 కోట్ల లంచానికి కేవలం పది లక్షల అడ్వాన్సా? కనీసం 10%యైనా లేదా? తక్కిన సొమ్ములో రూ. 3.20 కోట్లు పై నాలుగు కంపెనీలకు యిచ్చారంటున్నారు. ఇతర దేశాలు కన్‌ఫమ్‌ చేస్తే దానికి రుజువులు దొరకవు. ఆధారాలు యివ్వండి అంటూ యుకె, సింగపూరు, మారిషస్‌, బెర్ముడా, స్విజర్లండ్‌ దేశాలకు మన కోర్టు నుంచి లెటర్‌ రొగేటరీలు పంపించారు. కానీ జవాబులు రాలేదు. రాకుండానే సిబిఐ ఆరోపణలు చేస్తోంది. ఎన్‌ఫోర్స్‌మెంట్‌ డైరక్టరేట్‌ 2018 అక్టోబరులో చెప్పినదాని ప్రకారం ఆ కంపెనీలు ఐఎన్‌ఎక్స్‌పై ఇన్‌వాయిస్‌లు (బిల్లులు) జారీ చేశాయి కానీ ఐఎన్‌ఎక్స్‌ వాటికి చెల్లింపులు చేయలేదు. ఇక లంచం యిచ్చినట్లు ఎలా అనగలరు?

సిబిఐ చేతిలో ఉన్న ఆధారమల్లా రూ.9.96 లక్షల చెల్లింపు మాత్రమే. అదీ చెక్కు రూపంలో. చెక్కుగా యిచ్చినదాన్ని లంచం అంటే కోర్టు ఒప్పుకుంటుందా? ఎఎస్‌సిపిఎల్‌కి కార్తీకి సంబంధం ఉందని చెప్పడానికి సిబిఐ దాని షేర్‌హోల్డర్లు చిదంబరం కుటుంబసభ్యుల పేర విల్లులు రాసిచ్చారని ఎత్తి చూపుతోంది. వాళ్లు చచ్చిపోతే కానీ అవి అమల్లోకి రావు కదా! అది సరే, ఎలా చూసినా 7 కోట్ల లంచంలో 3.20 కోట్ల దగ్గరకు వచ్చి ఆగిపోయింది. అదీ విదేశాలు ఆధారాలు యిచ్చాకనే! మిగతాది ఎలా చెల్లించారో సిబిఐ యింకా చెప్పలేదు. ఐఎన్‌ఎక్స్‌ మీడియాకు డైరక్టరుగా పని చేసిన ఇంద్రాణి తనూ, తన భర్తా చిదంబరాన్ని 2007 మార్చి/ఏప్రిల్‌లో కలిశామని, ఏకంగా 2007-08లో 5 మిలియన్‌ డాలర్లు (రూ. 35 కోట్లు), (2008-09లో నాలుగున్నర లక్షల డాలర్లు  లంచం కూడా యిచ్చామని చెప్పిందని కొన్ని పత్రికలు రాస్తున్నాయి)  దాన్ని సిబిఐ ఎలా సమర్థించగలుగుతుందో వేచి చూడాలి.

2017లో సిబిఐ తొలిసారి ఎఫ్‌ఐఆర్‌ పెట్టినపుడు చిదంబరం పేరు లేదు. అమిత్‌ షా హోం మంత్రి అయ్యాక ఆ ముచ్చటా తీరింది. జులైలో ఇంద్రాణి ముఖర్జీకి క్షమాభిక్ష యిచ్చి, ఆమెను అప్రూవర్‌గా మార్చి, ఆమె స్టేటుమెంటు ఆధారంగా చిదంబరం పేరు కూడా చేర్చారు. సొంత కూతుర్ని చెల్లెలుగా చెప్పుకుంటూ వచ్చి చివరకు ఆమెను క్రూరంగా చంపేసిన ఇంద్రాణి వ్యక్తిత్వం ఘోరమైనదన్న విషయం ఆమె కోర్టులో చెప్పే సాక్ష్యాన్ని కొంతవరకు ప్రభావితం చేస్తుంది. పైగా ఇంద్రాణి అప్రూవరుగా మారింది కానీ ఆమె అప్పటి భర్త పీటర్‌ మారలేదు. నిందితుడుగా ఉన్న అతను ఇంద్రాణి చెప్పినది అబద్ధమనవచ్చు. దీర్ఘ కారాగారవాసం చేత ఆమె మతి చెదిరి, తప్పులు చెపుతోందనవచ్చు. డబ్బు చెల్లించినట్లు చేసిన ఆరోపణకు ఆధారాలు చూపితేనే ఇంద్రాణి మాట నమ్ముతారు.

ఈ ఐఎన్‌ఎక్స్‌ కేసుతో బాటు చిదంబరంపై ఎయిర్‌సెల్‌-మాక్సిస్‌ కేసు కూడా నడుస్తోంది. దీనిలో బెయిలు వస్తే దాన్ని చూపించి మళ్లీ జైలుకి పంపవచ్చు. సిబిఐ ప్రకారం దానిలో తీసుకున్న లంచం ఎంతో తెలుసా? రూ. 26 లక్షలు! చిదంబరం లెవెలుకి యింత తక్కువ లంచం అంటే కోర్టుని నమ్మించడం కష్టం. అంతిమంగా కేసు నిలవకపోవచ్చు. అయితే యీ లోపున అమిత్‌ షా పగ తీరుతుంది కదా! చిదంబరంపై మనం జాలి పడనక్కరలేదు కానీ మనపై మనం జాలి పడాలి. ఎందుకంటే యీ గొడవల్లో మన డబ్బే ఖర్చయిపోతోంది. ఖర్చయితే అయింది, అవినీతిపరులకు శిక్ష పడింది అనే సంతోషమైనా మిగల్చరు వీళ్లు. 'సరైన ఆధారాలు సేకరించనందుకు కోర్టు సిబిఐకు అక్షింతలు వేసింది' అనే వార్తతో యీ కథ ముగియవచ్చు. ఆ అక్షింతలు దులిపేసుకుని, రాజకీయ ప్రేరితమైన యింకో కేసు పెట్టడానికి వాళ్లు సిద్ధపడతారు. వాళ్లకు శిక్ష వేయడం మొదలుపెట్టినప్పుడే యీ నాటకాలు ఆగుతాయి. - ఎమ్బీయస్‌ ప్రసాద్‌ (అక్టోబరు 2019)

నవంబరు 2019 ఎమ్బీయస్‌: జగన్‌ తప్పటడుగు

నా దృష్టిలో చీఫ్‌ సెక్రటరీ ఎల్వీ సుబ్రహ్మణ్యంను బదిలీ చేసిన విధానం జగన్‌ వేసిన పెద్ద తప్పటడుగు. 100 రోజుల పాలన ముగిసేనాటికి నాకు కనబడిన పొరబాటు - స్థానికులకు 75% రిజర్వేషన్‌. ఆ తర్వాత ఇసుక విషయంలో చాలా అనర్థం జరిగింది. ఇసుక గందరగోళం దురుద్దేశం కంటె అసమర్థత కారణంగా జరిగింది అని నమ్మడానికి కూడా నేను రెడీయే కానీ యీ బదిలీ మాత్రం తెలిసి చేసిన తప్పని నా దృఢాభిప్రాయం.

చీఫ్‌ సెక్రటరీని మార్చే అధికారం ముఖ్యమంత్రికి ఉందా లేదా అన్నది చర్చనీయాంశమే కాదు. అలా అయితే ప్రభుత్వం పన్నులు వేస్తూంటాయి, తీస్తూంటాయి, ఎవరెవరితోనో ఒప్పందాలు చేసుకుంటూ ఉంటాయి. వాటికా అధికారం ఉంది. కానీ వాటిని విమర్శించే హక్కు ప్రతిపక్షాలకు, ప్రజలకు ఉంటుంది. ఎడ్మినిస్ట్రేటివ్‌ కారణాల వలన సిఎస్‌ను మార్చాం అని ప్రభుత్వం, అధికార పార్టీ నాయకులు చెప్పుకోవచ్చు. అసలు కారణాలు వాళ్లు చెప్పరు కానీ సిఎస్‌కు, సిఎంకు పొసగ లేదు అని మనకు అర్థమవుతుంది. పొసగకపోతే మార్చవచ్చు, కానీ యిక్కడ మార్చే విధానంలో లోపం ఉంది. అదే విమర్శకు గురవుతోంది.

అసలు వాళ్లిద్దరి మధ్య పొసగకపోవడానికి కారణాలు ఇప్పుడు తెలియవు. ఐదు నెలల తర్వాత ఎల్వీ రిటైరై, ఐవైఆర్‌ తరహాలో పుస్తకం రాస్తే తప్ప! అప్పుడు కూడా ఆయన వెర్షన్‌ మాత్రమే తెలుస్తుంది. ఇప్పుడు ఆయనను ప్రాధాన్యత లేని హ్యూమన్‌ రిసోర్సెస్‌ డెవలప్‌మెంట్‌ సంస్థకు డైరక్టర్‌ జనరల్‌గా బదిలీ చేశారు. అది కనబడుతోంది. జీతం తగ్గిందా లేదా అని కాదు, బదిలీ చేసిన పోస్టు ఎలాటిది అనేది ముఖ్యం. రేపు బొత్సను యీ శాఖ నుంచి తీసేసి క్రీడాశాఖా మంత్రిగా వేస్తే అప్పుడు తెలుస్తుంది నొప్పి. పైగా ఎల్వీ విషయంలో బదిలీ ఎవరి చేత చేయించారు, అతనికి ఆ అర్హత ఉందా లేదా అనేది కూడా వివాదమే అయింది.

ఎల్వీ ఐదు నెలల తర్వాత ఎటూ రిటైరై పోతాడు. అప్పటి దాకా ఆగలేకపోవడం ఒక పాయింటు. నచ్చకపోతే సెంట్రల్‌ సర్వీసెస్‌కు అప్పగించేయవచ్చు. పదవీవిరమాణానంతరం ఏదో మంచి పోస్టు యిస్తామని నచ్చచెప్పి రాజీనామా చేయించవచ్చు. కానీ యిలా తన కంటె జూనియర్‌ చేత, పైగా ఆయన చేతుల మీదుగా షోకాజ్‌ నోటీసు యిప్పించుకున్న వాడి చేత బదిలీ చేయించడం - యివన్నీ ఆయనకు గుణపాఠం చెప్పి తీరాలనే తపన కనబరుస్తున్నాయి. ఆయనకే కాదు, తన మాట వినకపోతే అందరికీ యిదే గతి అని తక్కిన బ్యూరాక్రసీని కూడా భయపెట్టడం కనబడుతోంది. ఇది తప్పకుండా అడ్మినిస్ట్రేషన్‌పై ప్రభావం చూపుతుంది. అందుకే తప్పటడుగు అనేది.

నేను విన్నదాని ప్రకారం ఎల్వీ సమర్థుడు, నిజాయితీపరుడే కానీ, స్వభావత: చాదస్తుడు. అన్నీ రూల్సు ప్రకారమే జరగాలంటాడు. ప్రభుత్వంలో రూల్సూ ఉంటాయి, వాటికి మినహాయింపులూ ఉంటాయి. ఆయన్ని అడిగితే వద్దనే రూలు మాత్రమే చూపుతాడు తప్ప మినహాయింపు మాట ఎత్తడని ప్రతీతి. అందువలన అనేక మంది మంత్రుల దృష్టిలో - ఆయనకు అడ్డుపడడమే తెలుసు తప్ప పని జరిపించే విధానం తెలియదు. ఈ లక్షణం చూసే కాబోలు బిజెపి ఈసి ద్వారా ఆయనను బాబుకి ప్రతిగా తీసుకుని వచ్చి నిలబెట్టింది. ఎన్నికల వేళ బాబు ఏదేదో చేసి ఓటర్లను ఆకట్టుకుందామని చూస్తే యీయన సాగనీయలేదు. అప్పుడు వైసిపి ఎల్వీని మెచ్చుకుంటూ ఆహాఓహో అంది. ఇప్పుడు తన దగ్గరకు వచ్చేసరికి విసుక్కుంటోంది. తావులు మారితే మిత్రులు శత్రువులవుతారంటే యిదే!

ఎల్వీని బదిలీ చేశారు అని వినగానే ఇసుక పాలసీ ఫెయిల్యూర్‌కు ఆయనే కారణం కావచ్చు, లేదా ఆయన్ను బాధ్యుణ్ని చేసి వుండవచ్చు అనుకున్నా. ఎందుకంటే జగన్‌ ఎక్కడ దొరుకుతాడా అని చూస్తున్నవాళ్ల కోసమా అన్నట్లు మయసభలో దుర్యోధనుడు మడుగులో జారిపడినట్లు జగన్‌ ఇసుకలో జారిపడ్డాడు. పాతవాళ్ల దోపిడీ అరికట్టామంటూ సెప్టెంబరు 5 పాలసీ ప్రకటన వరకు ఇసుక లేకుండా ఎండగట్టారు, సరే. తర్వాత సరిగ్గా హేండిల్‌ చేయలేకపోవడం అసమర్థతే కదా. ఆవురావురుమంటున్న జనాలు హోర్డింగుకి ఎగబడతారని ఊహించి వుండాల్సింది. ధర ఆకాశానికి అంటి, అందరూ అవస్థ పడుతున్నారు. ఇలాటి సందర్భాల్లో పాలకులు అధికారులను పాపాలభైరవులుగా చూపించి వారిని శిక్షించి ప్రజాగ్రహాన్ని వారిపై మళ్లిస్తారు. ఇది అలాటి కేసనుకున్నా కానీ కాదుట, ఏవేవో చెప్తున్నారు.

మొదటిది టిటిడిలో క్రైస్తవులను కట్టడి చేయబోతేది జగన్‌కు కోపం వచ్చి తీసేశాడనేది నమ్మశక్యంగా లేదు. అది చేయగల విషయమే అయితే ఎల్వీ టిటిడికి ఇఓగా ఉండగానే చేసి ఉండేవారు. టిటిడి సంస్థలో రిక్రూట్‌మెంట్‌ పాలసీ ఏమిటో నాకు పూర్తిగా తెలియదు. వేదాధ్యాపకుల గురించి యాడ్‌ ఒకటి చూస్తే వాళ్లు హిందువులు అయి ఉండాలని కనబడుతోంది. అది సహజం. గుడిలో పనిచేసేవారు హిందువులు అయి వుండాలనే నిబంధన ఉండడం కూడా సహజమే. కానీ టిటిడికి చెందిన హాస్పటళ్లలో, యూనివర్శిటీలలో, సత్రాలలో హిందువులే పని చేయాలన్నా రూలు ఉందా? నాకు సందేహమే. క్రైస్తవ సంస్థలు నడిపే ఆసుపత్రులలో, స్కూళ్లల్లో పని చేసే అనేకమంది హిందువులు నాకు తెలుసు. ఒక మతానికి చెందినవారు మాత్రమే ఉద్యోగాలకు అప్లయి చేయాలని నిబంధన పెడితే చట్టాలు ఒప్పుకోవేమో!

ఒకవేళ అలాటి రూలు ఉండి వుంటే చాలా వివాదాలకు దారి తీస్తుంది కూడా. ఎస్సీ, ఎస్టీల్లో రిజర్వేషన్‌లు పోతాయని బాప్టిజం తీసుకోకుండా ఉన్నవాళ్లుంటారు. వారు క్రైస్తవులే అని తక్కినవాళ్లు ఫిర్యాదు చేస్తారు. కాదు, మేం హిందువులమే అని వీళ్లంటారు. చర్చికి వెళ్లాడు, బైబిల్‌ చదివాడు అని రుజువులు చూపించినా లాభం లేదు. బైబిల్‌ ఎవరైనా చదవవచ్చు. చర్చికి వెళ్లినంత మాత్రాన క్రైస్తవుడు అనలేం. మన పిల్లలకు రోగాలు వస్తే దర్గాకు వెళతాం, తావీజులు కట్టించుకుంటాం, అంతమాత్రాన ముస్లింలు అవుతామా? రోజంతా ఇలాటి ఫిర్యాదులు డీల్‌ చేస్తూ కూర్చుంటే ఎడ్మినిస్ట్రేషన్‌ మూలపడుతుంది. అందువలనే కాబోలు ఎల్వీయే కాదు, ఎవరు ఈఓగా ఉన్నా ఏమీ చేయలేదు.

అప్పుడే తీరిక లేదనుకుంటే యిప్పుడు సిఎస్‌గా ఉన్నపుడు దీన్ని పట్టించుకునే తీరిక ఉంటుందా? అసలే రాష్ట్రం గందరగోళంగా ఉంది. పాత బకాయిలు పేరుకుపోయాయి, కొత్త పథకాలు వచ్చిపడి ఊపిరి సలపటం లేదు. ఇలాటి సమయంలో టిటిడిలో యిలాటి సమస్య గురించి ఏం ఆలోచించగలుగుతారు? దాని కారణంగానే జగన్‌, ఎల్వీ కలహించుకున్నారని చిత్రీకరించడానికి కారణం ఏమిటంటే - జగన్‌ను క్రైస్తవాభిమానిగా, హిందూద్వేషిగా ముద్ర వేయడానికి శతథా ప్రయత్నాలు జరుగుతున్నాయి. దానిలో యిదొకటి. వైయస్‌ ఉన్నపుడు కూడా ఏడుకొండల్ని మింగేసి, రెండు కొండలు చేశాడని పెద్ద ప్రచారం చేశారు. రుజువులు చూపించిన వారెవరూ లేరు.

నిజానికి జగన్‌ తన క్రైస్తవాన్ని డౌన్‌ప్లే చేయడానికి శతథా శ్రమిస్తున్నాడు. గుళ్ల చుట్టూ, వైజాగ్‌ స్వామి చుట్టూ తెగ ప్రదక్షిణాలు చేస్తున్నాడు. అర్చకులకు రిటైర్‌మెంటు లేదన్నాడు. వాళ్లకు వంశపారంపర్యంగా ఉద్యోగాలు వస్తాయన్నాడు. ఇది హిందూ ముఖ్యమంత్రి ఉన్నపుడు కూడా జరగలేదు. ఈ కారణంగా హిందువులలో పేరు వచ్చేస్తోందేమోనన్న జంకుతో కాబోలు యిప్పుడీ ప్రచారం సాగుతోంది. దీనిలో అతి తెలివితేటలేమిటంటే జెరూసలెం మత్తయ్య లేఖ. అతను ఎవరి తాలూకు మనిషో తెలుసు. జగన్‌ సిఎం కాగానే క్రైస్తవులు పండగ చేసుకున్నారనే వీడియోలు అప్పుడే ప్రచారంలో పెట్టారెవరో. ఇప్పుడు యిది. దీన్ని ఎదుర్కోవడానికి జగన్‌ పద్ధతి కూడా వింతగా ఉంది. విమర్శించిన ప్రతిపక్ష నాయకుడు ఏ కులం వాడైతే తన పార్టీలో ఆ కులం వాడితో ప్రతివిమర్శ చేయించడం బాబు పద్ధతి. మత్తయ్య విమర్శిస్తే దాన్ని యీ మధ్యే వైసిపి తీర్థం పుచ్చుకున్న జూపూడి చేత తిప్పి కొట్టించాడు. జూపూడి మాల అని తెలుసు కానీ క్రైస్తవ కనక్షన్‌ కూడా ఉందేమో తెలియదు.

ఇలాటి రాజకీయపు విమర్శలు వస్తాయి కదాని ఏ నాయకుడూ చేద్దామనుకున్న పని చేయకుండా ఉండలేడు. జగన్‌ ఎల్వీని తీసేద్దామనుకున్నాడు, తీసేశాడు. ఇంతకీ యిలా చేద్దామని ఎందుకు అనుకున్నారు అన్నదానిపై రెండు, మూడు కథనాలు వినవచ్చాయి. స్థానికులకు 75% రిజర్వేషన్ల విషయంలో ఒక అధికారి వ్యతిరేకించినప్పుడు ఎల్వీ అతన్ని వారించలేదని జగన్‌కు కోపమట. తర్వాత చూస్తే స్థానికులు అనే నిర్వచనానికి చాలా మార్పులు జరిగాయి. అంటే జగన్‌ ఆ అభ్యంతరాలను మన్నించినట్లే కదా. అందువలన యిది కారణమనడానికి లేదు.

ఇక ప్రభుత్వ స్థలాలు ఏయే వూళ్లల్లో ఉన్నాయో చూసి, వాటిని గుర్తించి జగన్‌ వాటిని జనాలకు యిళ్ల స్థలాలుగా యిద్దామనుకుంటే, కాదు, డంపింగ్‌ యార్డులకు కేటాయిద్దామని ఎల్వీ అన్నారని, అందువలన యిద్దరి మధ్య ఘర్షణ ఏర్పడిందని ఒక కథనం. పర్యావరణం కాపాడాలంటే డంపింగ్‌ యార్డులు చాలా ముఖ్యం. కానీ వాటివలన వెంటనే పేరు రాదు, అందువలన పాలకుడు యిళ్ల స్థలాలే యిద్దామనవచ్చు. కానీ ఇళ్ల స్థలాలు వేల సంఖ్యలో, అధమం వందల సంఖ్యలో ఉంటాయి. చెత్తపడవేసే డంపింగ్‌ యార్డుకి పెద్ద ఎంత కావలసి వస్తుంది కనుక! అందువలన యిదీ పెద్ద పాయింటు కాకపోవచ్చు. పారిశుధ్య పనివారి జీతాల పెంపు విషయంలో రోజుకి కొన్ని గంటలు మాత్రమే చేసే పనికి అంత ఎందుకని ఎల్వీ అభ్యంతరం, చెపితే 'ఎంత యిచ్చినా మీరూ నేనూ ఆ మురికిలో దిగం' అని జగన్‌ అన్నారని వినికిడి. అంతమాత్రానికే పెద్ద గొడవ వచ్చేసిందని అనుకోవడానికి లేదు.

మరి ఏమిటి అయి వుండవచ్చు అంటే నా మటుకు నేను అనుకునేదేమిటంటే, పథకాలకు నిధుల విషయంలో గొడవలు వచ్చి ఉంటాయని. ఎందుకంటే జగన్‌ పథకాలకు అడ్డూ, ఆపూ లేకుండా ఉంది. విద్యుత్‌ కొనడానికి డబ్బుల్లేవు, పాత బకాయిలు తీర్చడానికి డబ్బుల్లేవు. వచ్చిన కాస్త ఆదాయాన్ని అప్పులకూ, వడ్డీలకు, జీతాలకు కాస్తకాస్త పంచలేక ఛస్తున్నాడు ఆర్థికమంత్రి. కానీ కొత్త పథకాలు వెలుస్తున్నాయి, జీతాలు పెంచేస్తున్నారు, వాగ్దానాలు వానల్లా కురుస్తున్నాయి. ఇది తెలివైన పని కాదని ఆచరణవాదులెవరైనా చెప్తారు. నవరత్నాలు ఒకేసారి అమలు చేస్తారని ఎవరూ ఆశించి వుండరు. ఏడాదికి మూడేసి చొప్పున చేసుకుంటూ వచ్చినా ప్రజలు సహిస్తారు.

కానీ జగన్‌కు ఒకటే ఆత్రుత. ఆర్నెల్లలోనే మంచి ముఖ్యమంత్రి అనిపించేసుకోవాలన్న ఆబ. ఈ పథకాలకు నిధులు ఎక్కడ నుంచి తెస్తాడా అని జగన్‌ అభిమానులకు, వ్యతిరేకులకు అందరికీ కుతూహలమే. క్రమేపీ అర్థమవుతున్నదేమిటంటే - పాత పథకాలకు మంగళం పాడేస్తున్నారు, పాత బిల్లులను బకాయి పెట్టేస్తున్నారు. పాత ప్రభుత్వానికి పని చేసిన వాళ్లందరూ అక్రమాలు చేసినవారే అనే ముద్ర కొట్టి, వాళ్లకు చెల్లింపులు చేయడం లేదు. ఇలాటి పాలకులతో అధికారులకు మహా యిబ్బంది. ఎందుకంటే మంత్రిగారు చెప్పినా, ఆఫీసర్లు నిధులు విడుదల చేయటం లేదంటూ ప్రజలు అనుకుంటారు. బిల్లులు పెండింగులో ఉన్నవాళ్లు వ్యవహారాలు కోర్టుకి వెళితే, జడ్జిలు అధికారులకే చివాట్లు వేస్తారు.

ఎల్వీ వంటి పద్ధతి గల మనిషి ముఖ్యమంత్రిని మాటిమాటికి యీ విషయంలో హెచ్చరిస్తూ ఉండవచ్చు. 'నేను ప్రజలకు ఏదో చేద్దామనుకుంటే, యీయన రూల్సంటూ అడ్డుపడుతున్నాడ'ని ముఖ్యమంత్రికి కోపం వస్తూ ఉండవచ్చు. ఎన్టీయార్‌ తొలిసారి ముఖ్యమంత్రి అయినప్పుడు యిలాటి తంతే నడిచింది. అధికారుల అభ్యంతరాలు వినేవాడు కాదు, ఏదో చేసి, కోర్టు చేత మొట్టికాయలు వేయించుకునేవాడు. అందుకే అధికారులందరూ ఎన్టీయార్‌తో వ్యవహరించడం తలనొప్పి అనుకునేవారు. ఇప్పుడు జగన్‌తో కూడా అదే అనుభవం పునరావృతం అవుతోందనుకుంటా.

దీర్ఘకాలికి సౌర, పవన విద్యుత్‌ ఒప్పందాలను తిరస్కరించడం వలన, రివర్స్‌ టెండరింగు వలన ప్రజాధనం మిగిల్చానని జగన్‌ అనుకోవచ్చు, ప్రజలు కేరింతలు కొట్టవచ్చు. కానీ పాతవాటిలో భాగస్వామ్యం ఉన్న కేంద్రం చూస్తూ ఊరుకోదు. అవతలి పార్టీ కోర్టుకి వెళితే కోర్టులు ఒప్పుకోవు. అది జరిగినప్పుడు అధికారులు సరిగ్గా సహకరించలేదని, అడ్వకేట్‌ జనరల్‌ సరిగ్గా వాదించలేదని రాజకీయ నాయకులు ప్రజలకు చెప్పేస్తారు. నింద మోసే అధికారులు బయటకు వచ్చి తమ వాదన వినిపించలేరు. రూల్సు అడ్డువస్తాయి. అందువలన యిలాటివి వద్దని ఎల్వీ పదేపదే చెపుతూ ఉండవచ్చు. ఆయన అలా చెపుతూనే ఉంటాడు, ఏం ఫర్వాలేదు చేసేయండి అని చెప్పేందుకు జగన్‌ చుట్టూ బోల్డుమంది చేరారు.

రెగ్యులర్‌ బ్యూరాక్రసీపై జగన్‌కు నమ్మకం చాలక, సలహాదార్లను వేసుకున్నాడు. వీళ్లంతా రాజ్యాంగేతర శక్తులుగా తయారవుతారు. ఒక కింది అధికారి ఎందరి మాట వినాలో తెలియక, ఏదీ చేయకుండా మానేయవచ్చు. ఐవైఆర్‌ చెప్పినట్లు ఈ సలహాదార్లకు బాధ్యత లేదు. జగన్‌ను మెప్పించడానికి ఏవేవో చెప్పేస్తారు. వాటిలో ఉండే చిక్కులు తెలియవు. ఎన్టీయార్‌ యిలాటి సలహా వినే, కార్పోరేషన్లను రద్దు చేద్దామనుకున్నాడు. ఆయనకు సెక్రటరీగా ఉండే మోహన్‌ కందా ఆపి ఎన్టీయార్‌ ఆగ్రహానికి గురయ్యానని తన ఆత్మకథ ''మోహనమకరందం''లో రాసుకున్నారు. ఆ ఎపిసోడ్‌ లింకు కింద చూడండి.

వైయస్‌కు కూడా చాలా ఉబలాటం ఉండేది, ఏవేవో చేసేయాలని. రోశయ్య అడ్డుపడేవాడు. ఇద్దరూ రాజకీయపక్షులే కాబట్టి, ఎక్కడో రాజీ పడి లాక్కుని వచ్చారు. 2009 ఎన్నికలకు వెళ్లబోతూ వైయస్‌ కొత్త హామీలేవీ లేవు అని చెప్పుకున్నాడు. ప్రజలను మెప్పించాల్సిన ఆబ్లిగేషన్‌ కానీ అధికారికి ఉండదు. 'ఇలా చేస్తే ఫలానా దానికి ఫండ్స్‌ ఉండవు, కేంద్రం నుంచి మొట్టికాయలు పడతాయి' అని మంత్రికి నిష్కర్షగా చెప్తాడు. ఎందుకంటే చీఫ్‌ సెక్రటరీకి సెంట్రల్‌ సెక్రటేరియట్‌ నుంచి మందలింపులు వస్తూ ఉంటాయి - మీ సిఎంకు తెలియకపోతే నువ్వయినా చెప్పవద్దా? అని. ఇలాటి సంఘటనలు 'ఎస్‌ మినిస్టర్‌'లో సైతం కనబడతాయి.

ఇక్కడ జగన్‌ తనను అతి బలమైన సిఎంగా, తన కార్యాలయాన్ని (సిఎంఓ)ను ఆల్‌పవర్‌ఫుల్‌గా చూపించదలచాడు. అందుకే సిఎంఓలో ఉన్న ప్రిన్సిపల్‌ సెక్రటరీ (పొలిటికల్‌) ప్రవీణ్‌ ప్రకాశ్‌ చేత సిఎస్‌కు ఆదేశాలు యిప్పించాడు - అక్టోబరు 30 నాటి కాబినెట్‌ సమావేశంలో ఎజెండా ఏమిటో ఆయనే నిర్ణయించేశాడు. నియమాలను ఉల్లంఘించి, పద్ధతి మీరి అలా ఎందుకు చేశావు అని ఎల్వీ అతనికి షోకాజ్‌ నోటీసు యిచ్చారు. అది చూపించి ప్రవీణ్‌ ఘొల్లుమని ఉంటాడు - మీరు చెప్పినట్లు అక్షరాలా చేస్తే ఏం జరిగిందో చూడండి అని. దాంతో జగన్‌కు పొడుచుకు వచ్చింది. నా విధేయుణ్ని నిలదీస్తే నన్ను నిలదీసినట్లే అనుకుని అదే ప్రవీణ్‌ చేత ఎల్వీకి బదిలీ ఆర్డరు యిప్పించాడు. పై అధికారులను ధిక్కరించావని ఎల్వీ ప్రవీణ్‌ను కారణం అడిగితే, అతను కారణం చెప్పవలసిన అవసరం లేకుండా, జగనే 'ధిక్కారము సైతునా?' అంటూ ఎల్వీపై వేటు వేశాడు.

ఆత్మీయులతో, ఇచ్చకాలు చెప్పేవారితో నిండి, సర్వాధికారాలు చెలాయించే సిఎంఓ రాష్ట్రంలో తయారయినట్లే, కేంద్రంలో కూడా పిఎంఓ ఉంది. అందుచేతనే దేశం యిలా అఘోరిస్తోంది. పిఎంఓలో ఉన్న సలహాదార్ల మాట వినే మోదీ నోట్ల రద్దు, జిస్‌టి వంటివి చేపట్టి, చివరకు ఆర్థికస్థితిని యీ గతి పట్టించాడు. ఇక్కడా అదే జరుగుతుంది. అధికారులు సొంత బుర్ర వాడడం మానేస్తారు, అందరూ జీహుజూర్లే అవుతారు. అయితే మోదీలో ఒక సుగుణం ఉంది. ఫ్రీబీస్‌కి వ్యతిరేకం. ఉచితంగా యిచ్చే సంక్షేమ పథకాలను ప్రోత్సహించడు. మరి ఇక్కడ జగన్‌కు వాటి మీదే గురి. చివరకు ఈ పథకాలే రాష్ట్రాన్ని గుల్ల చేస్తాయి.

కనీవిని ఎరగని మెజారిటీతో నెగ్గిన జగన్‌పై కనీవిని ఎరుగని రీతిలో ఆశలు కూడా ఉంటాయి. అవి విఫలమైనప్పుడు నిరాశ కూడా అదే మోతాదులో ఉంటుంది. రాజీవ్‌ గాంధీ విషయంలో అదే జరిగింది. అలా జరగకుండా ఉండాలంటే ఎడ్మినిస్ట్రేషన్‌ సహకరించాలి. వాళ్ల నైతికస్థయిర్యం, మొరేల్‌ బాగుండాలి. ఎందుకంటే ప్రజల్ని చేరడానికి వాళ్లే ఉపకరణాలు. రాజు ఉపకరణాలతోనే యుద్ధం చేస్తే అది ఆత్మహత్యే. జగన్‌ ఆ బాటలో తొలి అడుగు వేశాడు. చివరగా - విభేదించిన ప్రతీవాడు శత్రువు కాదని జగన్‌ తెలుసుకోవాలి. బాబుని నిలవరించినప్పుడు ముద్దువచ్చిన ఎల్వీ తన దాకా వచ్చేసరికి వెగటు పుట్టడం ఎందుకో జగన్‌ ఆలోచించుకోవాలి. ఇక్కడ మోహన్‌ కందాగారి మరో ఉదంతం గుర్తుకు వస్తోంది. ఆయన బాబు వద్ద, వైయస్‌ వద్ద యిద్దరి దగ్గరా సిఎస్‌గా పని చేశారు. ప్రతిపక్షంలో ఉండగా వైయస్‌ దృక్పథానికి, అధికారంలోకి వచ్చాక మారిన దృక్పథానికి వచ్చిన తేడాను ఆయన మోహనమకరందంలో 'చోటు మారి చూడు' వ్యాసంలో చెప్పారు. దాని లింకు కూడా కింద యిస్తున్నాను. - ఎమ్బీయస్‌ ప్రసాద్‌ (నవంబరు 2019)

https://telugu.greatandhra.com/articles/mohana-makaranadam/mohana-makarandam-25-51540.html

https://telugu.greatandhra.com/articles/mohana-makaranadam/mohana-makarandam-28-51621.html

నవంబరు 2019 ఎమ్బీయస్‌: ఇంగ్లీషు మీడియం అనర్థదాయకమా?

హఠాత్తుగా అందరూ తెలుగు భాష గురించి తెగ చింతించేస్తున్నారు. ఆంధ్రలో ప్రభుత్వపాఠశాలల్లో ఇంగ్లీషు మీడియం పెట్టడం వలన తెలుగు భాష మృతభాష అయిపోతున్నట్లు గోల పెట్టేస్తున్నారు. జనని, జన్మభూమి, మాతృభాష అంటూ కవిత్వాలు వినిపిస్తున్నారు. తెలుగు భాష ఔన్నత్యం గురించి ఉగ్గడిస్తున్నారు. ఇదంతా విని నేను గందరగోళ పడ్డాను. ప్రభుత్వపాఠశాలల్లో తెలుగు సబ్జక్ట్‌గా కూడా తీసేస్తున్నారా అని. తీసేస్తున్నట్లు ఎక్కడా చదవలేదు. నవంబరు 14 నాటి ప్రభుత్వ యాడ్‌లో కూడా యిచ్చారు, తెలుగులో నిర్బంధంగా నేర్పుతామని! మరింకేమిటి బాధ? బోధనామాధ్యమం మారుతుంది, అంతేగా? తెలుగు నేర్పేవాళ్లు, చదివేవాళ్లు అందరూ ఉంటారు. ఇక తెలుగు మృతభాష ఎలా అవుతుంది?

మీడియం మారినంత మాత్రాన భాష నేర్పడం మానరు కదా! నేను 12 వ తరగతి వరకు తెలుగు మీడియంలో చదివాను, హైస్కూల్లో లాంగ్వేజెస్‌గా ఇంగ్లీషు, హిందీ, సంస్కృతం (స్పెషల్‌ తెలుగు బదులు దాన్ని తీసుకున్నాను) ఉండేవి. కాలేజీలో బియస్సీ ఇంగ్లీషు మీడియంలో చదివాను. ఇంగ్లీషు, హిందీ (కావాలంటే దాని బదులు తెలుగు/సంస్కృతం/ఉర్దూ తీసుకోవచ్చు) లాంగ్వేజెస్‌గా ఉండేవి. అందువలన నాకు తెలుగు, ఇంగ్లీషు, హిందీ, సంస్కృతం వచ్చు. మధ్యలో మాధ్యమం మారిందంతే. భాషాజ్ఞానం ఎక్కడికి పోయింది? ఇప్పుడు ప్రభుత్వ స్కూళ్ల విద్యార్థులకు కూడా స్కూల్లో నేర్పే ఇంగ్లీషు, తెలుగు, హిందీ ఎలాగూ వస్తాయి. ఇతర సబ్జక్టులు తెలుగులో బదులు ఇంగ్లీషులో నేర్చుకుంటారు. అంతేగా? తెలుగుని ఇంగ్లీషులో చెప్పరుగా!

ప్రభుత్వస్కూళ్లలో తెలుగు మీడియంకు బదులు ఇంగ్లీషు మీడియం పెట్టగానే తెలుగుకి ద్రోహం చేసినంత బిల్డప్‌ యిస్తున్నారు. అలా కాకుండా, ఒకవేళ ప్రయివేటు స్కూళ్లల్లో ఇంగ్లీషుకి బదులు తెలుగు మీడియం పెట్టారనుకోండి. అప్పుడు తెలుగుకి మహర్దశ పట్టిందని ఆనందాతిరేకంతో గంతులు వేసేవారా? అబ్బే, తెలుగు పిల్లలకు విదేశాలకు, పరరాష్ట్రాలకు వెళ్లి నాలుగు రాళ్లు తెచ్చుకునే అవకాశం లేకుండా చేస్తున్నారు అని రంకెలు వేసేవారు. రాష్ట్రంలో ఉద్యోగావకాశాలు ఎటూ లేవు, బయటకు వెళ్లాలంటే యిది అవరోధం అవుతోంది అని ఫిర్యాదు చేసేవారు. అంటే ప్రయివేటు స్కూళ్లల్లో చదివేవారికి మాత్రమే ఆ అవకాశాలు ఉండాలి, తక్కినవారికి అక్కరలేదు అని భావమా?

ఇంగ్లీషు మీడియమైనా, తెలుగు మీడియమైనా ఇంగ్లీషు ఎలాగూ నేర్పుతారు కాబట్టి, సబ్జక్టంటూ అర్థమైతే ఇంగ్లీషులో మాట్లాడి ఉద్యోగాలు తెచ్చుకోవచ్చు కదా అని వాదించవచ్చు. వెంకయ్యనాయుడు గారు అదే అన్నారు - నేనూ, మోదీ, కోవిందూ అందరం మాతృభాషలో చదివే యింతటివారమయ్యాం అని. ఆయన మర్చిపోతున్నదేమిటంటే - ఆయన పోటీ పడినది సాటి తెలుగు మీడియం వాడితోనే! ఇంగ్లీషు మీడియంలో చదివినవాడితో కాదు. అప్పట్లో అన్నీ ప్రభుత్వస్కూళ్లే. ఇప్పుడు సమాజంలో ప్రభుత్వ స్టూడెంట్స్‌, ప్రయివేటు స్టూడెంట్స్‌ అనే వర్గీకరణ వచ్చేసింది. తెలుగు మీడియంలో చదివినవాడు సమానమైన తెలివితేటలున్న ఇంగ్లీషు మీడియం వాడితో పోటీ పడగలడా అనేది ప్రశ్న.

పరీక్ష తెలుగులో ఉంటే తెలుగు మీడియం వాడికి, ఇంగ్లీషులో ఉంటే ఇంగ్లీషు మీడియం వాడికి ఎక్కువ ఛాన్సుంది. జాతీయ, అంతర్జాతీయ పరీక్షలు తెలుగులో ఉన్నాయా, ఇంగ్లీషులో ఉన్నాయా? ఇంగ్లీషేగా! అందుకే వెంకయ్యగారి పిల్లలైనా, బాబుగారి పిల్లవాడైనా, పవన్‌గారి పిల్లలైనా, తెలుగులో ఆర్టికల్స్‌ రాసి ప్రస్తుతం పొట్ట పోసుకుంటున్న నా పిల్లలైనా ఇంగ్లీషు మీడియంలోనే చదివారు. నా పాఠకులలో కనీసం 75% మంది పిల్లలు ఇంగ్లీషు మీడియంలోనే చదువుతూంటారని నా అంచనా. మరి మనకు తెలుగు మీడియం ఘనత గురించి ఉగ్గడించే అర్హత ఉందా? మాతృభాషలోనే విద్యాభ్యాసం జరగాలి, చైనాలో, జపాన్‌లో, కొరియాలో.. అంటూ ఉదాహరణలు యిచ్చేవారిని పట్టుకుని చెడామడా కడిగేయ బుద్ధేస్తుంది నాకు. ఆ యా దేశాల వాళ్లు వాళ్ల భాషలను ఎంత సుసంపన్నం చేసుకున్నారో తెలుసా మీకు అని వీళ్లని అడగాలి.

ఇంగ్లీషులోనే కాదు, ఏ యితర భాషలో విజ్ఞానసర్వస్వం వచ్చినా, జ్ఞానానికి సంబంధించిన ఏ పుస్తకం వచ్చినా 15 రోజుల్లో చైనా, జపాన్‌ యిత్యాది దేశాల్లో దాని అనువాదం దొరుకుతుందట. ప్రపంచ భాషల్లో దొరికే ఉపయుక్తమైన ప్రతీ విషయాన్ని వాళ్ల భాషలోకి మార్చుకుని, వాళ్ల ప్రజల జ్ఞానాన్ని వృద్ధి చేస్తారు. మరి మనం? అప్పుడెప్పుడో ఆంధ్రప్రదేశ్‌ ప్రభుత్వం మామిడిపూడి వెంకటరంగయ్య గారి అధ్యక్షతన విజ్ఞానసర్వస్వాలు అచ్చేసి అమ్మారు. ఆ తర్వాత వాటి పునర్ముద్రణ లేదు. ఇప్పటికీ విజ్ఞానం పెరగడానికి ప్రభుత్వం తరఫు నుండి కృషి అతి తక్కువగా ఉంటుంది. మన పాలకులు రూపాయికి కిలో బియ్యం యిస్తాం, బతకమ్మకు ఉచితంగా చీరలిస్తాం అంటారు తప్ప చౌకగా పుస్తకాలిచ్చి జ్ఞానాన్ని పెంచుతాం అనరు. ఈ పెద్దమనుషులు కానీ, సాధారణ ప్రజలు కానీ వాటి గురించి అడగరు, ఉద్యమాలు చేయరు.

పోనీ ప్రయివేటు వ్యక్తులెవరైనా పూనుకుని, విజ్ఞానసర్వస్వాలను ముద్రిద్దామంటే అవి అమ్ముడుపోవు. తొలి రోజు సినిమా చూడడానికి 300 రూ.లు ఖర్చు పెట్టే తెలుగు ప్రజలకు 200 రూ.లు పెట్టి శాశ్వతంగా ఉండే పుస్తకం కొనడానికి చేతులు రావు. నిఘంటువు ఉన్న తెలుగిళ్లు 10 శాతం కూడా ఉండవని నా అంచనా. అందుకే తెలుగులో ప్రచురణా రంగం కుదేలైంది. ఇలాటి పరిస్థితుల్లో తెలుగు మాత్రమే తెలిసి వుంటే మన జ్ఞానపు పరిధి చాలా కుంచించుకుపోతుంది. జ్ఞానం పెరగాలంటే ఇంగ్లీషు తెలిసి వుండాలి. ప్రపంచంలో చాలా దేశాల్లో ఇంగ్లీషు లేదు తెలుసా అనకండి. ఇంగ్లీషు కాకపోతే మరో అంతర్జాతీయ భాష నేర్చుకుంటే జ్ఞానం పెరుగుతుంది తప్ప భారతీయ భాషలనే అంటిపెట్టుకుంటే చాలా విషయాలు తెలియకుండా పోతాయి. ఇక్కడ ఇంగ్లీషు నేర్చుకోవాలి అంటున్నాను తప్ప ఇంగ్లీషు మీడియంలో చదివి తీరాలి అని అనటం లేదు. తెలుగు మీడియంలో చదివి, ఇంగ్లీషు ద్వారా జ్ఞానాన్ని నిక్షేపంలా పెంచుకోవచ్చు.

అయితే ఇంగ్లీషు మీడియం మాట ఎందుకు వస్తోంది? మన చదువులో ఎక్కడో ఒక దశలో ఇంగ్లీషు మీడియంలోకి మారాల్సిన పరిస్థితి ఉంది కాబట్టి! జర్మనీవాడు జర్మన్‌ భాషలోనే ఇంజనియరింగు చేయగలడు. మనకా సౌకర్యం లేదే! ఇంటర్‌ దాకా తెలుగు మీడియంలో చదివి, ఇంజనియరింగు లేదా మెడిసిన్‌ వచ్చేసరికి ఇంగ్లీషు మీడియంలోకి మారాల్సి వస్తోంది. డిగ్రీ తెలుగు మీడియంలో ఉన్నా, పోస్ట్‌ గ్రాజువేషన్‌ వచ్చేసరికి ఇంగ్లీషు మీడియంలోకి మారాల్సి వస్తోంది. ఇది పట్టణాలు, పల్లెల నుంచి వచ్చిన పిల్లలకు యిబ్బందికరంగా మారుతోంది. తెలుగు మీడియం ఇంటర్‌లో మంచి మార్కులు తెచ్చుకుని ఎంసెట్‌ ర్యాంకు తెచ్చుకున్నా బిటెక్‌, ఐఐటీ ఇంగ్లీషు మీడియానికి అలవాటు పడక, చదువులో వెనకబడినవారు, చదువు మానేసేవారు, ఒత్తిడి తట్టుకోలేక ఆత్మహత్యలు చేసుకున్నవారు కనబడుతున్నారు.

అందువలన యీ మారడం ఎంత త్వరగా జరిగితే అంత మంచిది అని స్వానుభవంతో ఏర్పరచుకున్న అభిప్రాయం. నేను చదివే రోజుల్లో రెండు రకాల కోర్సులు ఉండేవి. 11 వ తరగతి వరకు ఉండే ఎస్సెల్సీ తెలుగులో చదివి, 12 వ తరగతి ఐన పియుసి ఇంగ్లీషులో చదివి అక్కణ్నుంచి బిఏ, బియస్సీ, బిఇ, ఎంబిబిఎస్‌.. ఇంగ్లీషులో చదివే పద్ధతి ఉండేది. దీనిలో పియుసిలోనే ఎంపిసి లేదా బైపిసి ఎంచుకోవాలి. దీనికి భిన్నంగా మల్టీపర్పస్‌ కోర్సు అనే 12 తరగతుల కోర్సు ఉండేది. దీనిలో మాథ్స్‌తో బాటు బయాలజీ, జువాలజీ కూడా నేర్పుతారు. బిఇ, ఎంబిబియస్‌లలో దేనికైనా వెళ్లే వెసులుబాటుంది. ఇది తెలుగు మీడియం. నేను ఆ కోర్సు చేశాను. 12 వ తరగతి వరకు తెలుగు మీడియంలో చదివి బియస్సీకి వచ్చేసరికి ఇంగ్లీషు మీడియంకు మారాను. పియుసి మార్గం ద్వారా వచ్చినవారికి అప్పటికే ఇంగ్లీషు మీడియంలో ఒక ఏడాది చదివిన అనుభవం ఉంది.

నేను చిన్నప్పటినుంచి మంచి స్టూడెంటును. ఇంగ్లీషులో మంచి మార్కులు వచ్చేవి. ఇంగ్లీషులో మంచి ఒకాబిలరీ ఉంది. అయితే అప్పట్లో లక్షన్నర జనాభా ఉండే పట్టణంలో పుట్టిపెరగడం చేత ఇంగ్లీషు మాట్లాడే అవసరం కానీ, అవకాశం కానీ లేదు. అందువలన బియస్సీలో లెక్చరర్లు ఇంగ్లీషులో పాఠాలు చెప్పినప్పుడు అర్థమయ్యేది కానీ లేచి నుంచొని సందేహం అడగాలంటే బెరుకు. ఇంగ్లీషులో తప్పులు మాట్లాడితే నవ్వుతారని భయం. అందువలన క్లాసు అయ్యాక కామన్‌రూమ్‌కి వెళ్లి సందేహాలు తీర్చుకునేవాణ్ని. చదువయ్యాక ఉద్యోగాల కోసం వెతికేటప్పుడు రాతపరీక్షల్లో మంచి మార్కులు వచ్చేవి కానీ ఇంటర్వ్యూల్లో ఆత్మవిశ్వాసం కొరవడి తడబడేవాణ్ని. చాలా విఫలయత్నాల తర్వాత ఉద్యోగం వచ్చింది.

తర్వాత అనేక సందర్భాల్లో చూశాను - తెలివితేటలున్న అనేకమంది తెలుగు వాళ్లు కమ్యూనికేషన్‌ స్కిల్స్‌ సరిగ్గా లేక ఎంతో నష్టపోతున్నారని! నిజానికి కమ్యూనికేషన్‌ స్కిల్స్‌ మాత్రమే ఉంటే సరిపోదు - తెలివితేటలుండాలి, విషయపరిజ్ఞానం ఉండాలి, కష్టించే స్వభావం ఉండాలి, నిజాయితీ ఉండాలి. తక్కినవన్నీ ఉండి, తనను తాను సరిగ్గా ప్రెజెంట్‌ చేసుకోలేక ఎంట్రీ పాయింటులో అవకాశాలు పోగొట్టుకుంటున్న తెలుగువాళ్లను చూస్తే నేను చాలా బాధపడతాను. ఆ స్కిల్స్‌ లేకపోయినా కొందరు ఏదో విధంగా సంస్థలోకి ప్రవేశించి తక్కిన గుణాల వలన రాణిస్తారు, కానీ ప్రమోషన్‌ల దగ్గర దెబ్బ తింటూ ఉంటారు. బ్యాక్‌రూమ్‌ బాయ్స్‌గా మిగిలిపోతారు. ఈ రోజుల్లో బ్రిక్‌ అండ్‌ మోర్టార్‌ ఆఫీసులు తగ్గిపోయి కాల్‌ సెంటర్ల వినియోగం బాగా పెరిగిపోయింది. కాల్‌ సెంటర్‌ ఉద్యోగాలకు సెలక్టు చేసినపుడు ఇంగ్లీషులో ప్రావీణ్యం ఉందా లేదా, యాసపై మాతృభాష ప్రభావం ఉందా? అనే విషయాన్ని ప్రధానంగా పరిగణిస్తారు.

 వైట్‌ కాలర్‌ ఉద్యోగాలలో మాత్రమే ఇంగ్లీషు ఉపయోగం అనుకోవద్దు. ఈనాడు అనేక ఉద్యోగాలు మార్కెటింగ్‌ రంగంలోనే ఉన్నాయి. వాటిలో ఇంగ్లీషు ప్రయోజనం చాలా ఎక్కువ. ఈ మెయిళ్లు సరిగ్గా చదవడం, తగినట్లు జవాబివ్వడం రావాలన్నా ఇంగ్లీషు తప్పనిసరి. ఈ ఉద్యోగాలే కాదు, హోటల్లో సర్వరుగా పని చేసినా అవసరం పడుతోంది. వాచీ రిపేరు షాపు పెట్టుకున్నా పని బడుతోంది. ఎందుకంటే దేశంలో రాకపోకలు ఎక్కువై చిన్న పట్టణాల్లో కూడా తెలుగేతరులు ఎదురవుతున్నారు. నా బోటి తెలుగు రచయితకు కూడా ఇంగ్లీషు అవసరమౌతోంది. 'మీ నవలను సీరియల్‌గా తీద్దామనుకుంటున్నాం, నిర్ణయం తీసుకునేవాళ్లు బొంబాయిలో ఉంటారు. సినాప్సిస్‌ ఇంగ్లీషులో పంపండి' అంటున్నారు. తెలుగు సినిమాకు కథ రాస్తాను అంటే 'పాత్రల రూపురేఖలు నిర్ణయించే సాంకేతిక నిపుణుడికి తెలుగు రాదు, పాత్రల స్వరూపస్వభావాల గురించి ఇంగ్లీషులో రాసి యివ్వండి' అంటున్నారు. తెలుగు సినిమా దర్శకుడికి తెలుగు మాత్రమే వస్తే చాలదు, ఎందుకంటే ఆర్టిస్టులందరికీ తెలుగు రాకపోవచ్చు. మధ్యలో దుబాసీనో, అనువాదకుడినో పెట్టుకుని అవస్థ పడవచ్చు. కానీ అతడు మనంత బాగా చెపుతాడన్న గ్యారంటీ ఏదీ?

ఇంగ్లీషు ప్రయోజనం అందరికీ తెలుసు, అయినా సగటు తెలుగువాడు ఇంగ్లీషులో వెనకబడే ఉన్నాడని చెప్పాలి. ఇలా ఎందుకు జరుగుతోంది? వీళ్లల్లో చాలామంది - అంటే 60-70 శాతం మంది ప్రయివేటు స్కూళ్లల్లో ఇంటర్‌ వరకు ఇంగ్లీషు మీడియంలో చదివినవారే కదా, ఇంజనియరింగు వంటి కోర్సుల్లో నూటికి నూరు శాతం ఇంగ్లీషు మీడియంలో చదివినవారే కదా! నాకు తెలిసి తెలుగు పట్టణాల్లో కాన్వెంటులు వెలసి 50 ఏళ్లవుతోంది, పల్లెలకు పాకి ఏ 30 ఏళ్లో అయి వుంటుంది. అన్నేళ్లగా ఇంగ్లీషు మీడియంలో చదువుతున్నా, ఓవరాల్‌గా చూస్తే మన తెలుగువారి ఇంగ్లీషు ఏ మాత్రం ఘనంగా లేదని ఎందుకు అనాల్సి వస్తోంది? 60 ఏళ్ల లోపు తెలుగు రాజకీయ నాయకుల్లో కూడా మంచి ఇంగ్లీషు వక్తలు అరుదుగా వుండడమేమిటి? ఇక్కడ ఉన్నత విద్య అభ్యసించి, విదేశాల్లో చాలా ఏళ్లగా ఉద్యోగాలు చేస్తున్నవారి మెయిళ్లలో సైతం ఇంగ్లీషు తప్పులు రావడమేమిటి? వేదికల మీద మాటల కోసం తడుముకోవడ మేమిటి? ఇంగ్లీషులో ఫిక్షన్‌ రాయగలిగిన తెలుగువారు వేళ్ల మీద లెక్కించే సంఖ్యలో ఉండడమేమిటి?

దీని అర్థం ఇంగ్లీషు మీడియంలో చదివినంత మాత్రాన, ప్రయివేటు స్కూళ్లలో వేలాది రూ.ల ఫీజులు కట్టినంత మాత్రాన తెలివితేటలు కాదు కదా, సరిగ్గా ఇంగ్లీషు వస్తుందన్న నమ్మకం కూడా లేదని! విద్యాప్రమాణాలు, బోధనాపద్ధతులు, బోధకుల స్థాయి పెంచవలసి ఉందని కచ్చితంగా తెలుస్తోంది. ఇది తెలుగుకు కూడా వర్తిస్తుంది. తెలుగు బోధనా స్థాయి కూడా దిగజారిందని, ఐదో తరగతి కుర్రాడు కూడా అక్షరమాల పూర్తిగా రాయలేకపోయాడనీ వార్తలు వస్తున్నాయి. అందువలన గ్రహించవలసినది - ఏ మీడియం ఐనా బోధనా స్థాయి పెరగవలసిన అవసరం ఉంది. ఆంధ్రప్రభుత్వం చేపట్టిన నాడు-నేడు కార్యక్రమంలో పాఠశాలల మౌలిక వసతులు పెంచడంతో బాటు విద్యాప్రమాణాలు పెంచడంపై కూడా దృష్టి సారిస్తారని ఆశిద్దాం.

తెలుగు మీడియం, ఇంగ్లీషు మీడియం రెండూ ఆశించిన స్థాయిలో లేనప్పుడు తెలుగు మీడియం నుంచి ఇంగ్లీషు మీడియం వైపు మారడం దేనికి? ఇంగ్లీషు మీడియం వారు అద్భుతంగా వెలిగినా వెలగకపోయినా తెలుగు మీడియం వారికి న్యూనతాభావం పెరిగిపోవడం వలన యిది చర్చకు వస్తోంది. పేదల పిల్లలు మాత్రమే తెలుగు మీడియంకు వెళతారని, ఏ కాస్త డబ్బున్నా ఇంగ్లీషు మీడియంకు వెళతారనే అభిప్రాయం బలంగా నాటుకుంది. తెలుగు మీడియం అంటే ప్రభుత్వ స్కూళ్లు, ఇంగ్లీషు మీడియం అంటే ప్రయివేటు స్కూళ్లు గుర్తుకు వచ్చే విధంగా సమాజం చీలిపోయింది. అందువలన పేదలు, దిగువ మధ్యతరగతి వాళ్లు 'మా బతుకు ఎలాగూ తెల్లారిపోయింది. మరింత కష్టపడైనా సరే, మా పిల్లల్ని ప్రయివేటు స్కూళ్లల్లో, ఇంగ్లీషు మీడియం స్కూళ్లల్లో చేర్పించకపోతే వాళ్ల భవిష్యత్తును నాశనం చేసినవాళ్లమవుతాం' అనుకుంటున్నారు. దాన్ని ప్రయివేటు స్కూలు వాళ్లు తమ కనుగుణంగా వాడుకుంటున్నారు.

నేను 1960లో ప్రభుత్వ స్కూలులో చేరినప్పుడు నాకు ఒక పక్కన కూర్చున్నతను బండివాడి కొడుకు, మరొకపక్కన కూర్చున్నతను ఐస్‌ఫ్యాక్టరీ యజమాని కొడుకు. నేను మధ్యతరగతి వాణ్ని. ఇలాటి వైవిధ్యం యిప్పటి ప్రభుత్వ స్కూళ్లల్లో కనబడుతోందా? నిమ్నవర్గాల వాళ్లు మాత్రమే అక్కడకి వెళుతున్నారు. ఇక్కడ కులాల మాట ఎత్తటం లేదు నేను. ఎస్సీ, ఎస్టీ, బిసిలలో కూడా డబ్బున్నవాళ్లు ఆ స్కూళ్లకు వెళటం లేదు. దానివలన బాధ్యత మరచిన టీచర్లను నిలదీసేవారు లేకుండా పోయారు. టీచర్ల జీతాలు బాగా పెరిగాయి అయినా అడిగేవాడు లేక వాళ్లు వెళ్లకుండా వేరేవాళ్లని పంపుతున్నారు. అందుకే బయోమెట్రిక్‌ చెకింగ్‌ పద్ధతి వచ్చింది. ప్రభుత్వ టీచర్లను నిందిస్తూ చాలామంది 'ఆ టీచర్లు కూడా తమ పిల్లల్ని ప్రయివేటు స్కూళ్లకు పంపుతున్నారు.' అంటారు. దానికి సమాధానమిస్తూ ఒక ప్రభుత్వ టీచరు ఆ మధ్య మంచి వ్యాసం రాశారు. ప్రభుత్వ స్కూళ్లపై ప్రభుత్వం ఎలాటి శీతకన్ను వేసిందో, ప్రజలు ఎలా నిర్లక్ష్యం చేశారో వివరిస్తూ 'ఏం మీ పిల్లలు మాత్రం చదువుకుని బాగుపడాలా? మా పిల్లలు పడొద్దా?' అని అడిగారు.

ఈనాటి గొప్ప గొప్ప వైద్యులందరూ ప్రభుత్వ ఆసుపత్రుల్లో తర్ఫీదు అయి కార్పోరేట్‌ ఆసుపత్రులకు వెళ్లినవారే. కానీ యీ రోజు ప్రభుత్వ ఆసుపత్రులను నాశనం చేశారు. మధ్యతరగతి వాళ్లు వెళ్లడం మానేశాక, అక్కడ బాధ్యతారహితంగా పనిచేసే వారిని నిలదీసేవారు లేకపోయారు. అందరూ అప్పోసొప్పో చేసి కార్పోరేట్‌ ఆసుపత్రులకు వెళుతున్నారు. అక్కడ ఆదాయం పెరగడం చూసి, మల్టీ నేషనల్‌ కంపెనీలు వాటిని టేకోవర్‌ చేసేసుకుని ఫీజులు విపరీతంగా పెంచేశాయి. ఆరోగ్యం అందరాని ఫలమైంది. ప్రభుత్వ ఆసుపత్రులను బలోపేతం చేసే ప్రయత్నాలు యిటీవలి కాలంలో పుంజుకున్నాయి. బాబు హయాంలో ఆంధ్రలో అవి మెరుగుపడ్డాయని విన్నాను. ప్రభుత్వ ఆసుపత్రుల్లాగే ప్రభుత్వ స్కూళ్ల లెవెల్‌ పెంచాలి, పెంచాలంటే మధ్యతరగతి జనం కూడా వెళ్లాలి, పాఠాలు చెప్పని టీచర్లను దబాయించాలి. ఆ స్కూళ్లను ఘెట్టోలుగా వదిలేస్తే ఎప్పటికీ బాగుపడవు. చీప్‌ లేబరు ఫోర్సును, అసాంఘిక శక్తులను తయారు చేసే ఫ్యాక్టరీలుగా మారతాయి. ప్రస్తుతానికి మధ్యతరగతిని కాకపోయినా, దిగువ మధ్యతరగతిని ఆకర్షించేలా ప్రభుత్వ స్కూళ్లను తయారు చేయాలంటే తెలుగు మీడియం నుంచి ఇంగ్లీషు మీడియంకు మార్చడం మంచి యోచన.

మీడియం మార్చడం వలన తెలుగు భ్రష్టు పట్టిపోతుందంటూ టీవీల్లో శివాలు తొక్కడం అర్థరహితం. మొదట టీవీ యాంకర్లను తెలుగు సరిగ్గా మాట్లాడడం నేర్చుకోమనండి. చాలామందికి 'చ' పలకడంలో ఉన్న తేడాయే తెలియదు. పదాలను ఎలా విడగొట్టాలో తెలియదు. ఏం చెప్పినా ఆచరణయోగ్యంగా ఉండాలి. తమిళులు ఏం చేశారు, కన్నడిగులు ఏం చేశారు అన్నది అనవసరం. తమిళుల్లో, బెంగాలీల్లో ఎంతటి విద్యాధికులైనా సరే ఇంటర్వ్యూ యిచ్చినపుడు ఇంగ్లీషు పదం దొర్లకుండా పావుగంటైనా మాట్లాడగలరు. మన తెలుగువాళ్లు ఐదు నిమిషాలు మాట్లాడలేరు. మూడు పదాలకు ఓ సారి 'సో' అంటారు. పోనీ ఇంగ్లీషులో ధారాళంగా మాట్లాడతారా అంటే అదీ లేదు. చివర్లో అండీ చేరుస్తారు. 'గోయింగా?' 'కమింగా?' అంటారు. నిజానికి నా వ్యాసాల్లో కూడా ఇంగ్లీషు పదాలు తెగ వాడతాను, ఎందుకంటే రీడబిలిటీ కోసం. మొత్తమంతా చక్కటి తెలుగు పదాలతో నింపితే చదవరు, తిప్పేస్తారు. ఇదీ మన తెలుగు లక్షణం. మనకు మమ్మీ, డాడీ, అంకుల్‌లే ముద్దు. అమ్మానాన్న అంటే మోటు. పెళ్లి భోజనాల్లో అన్నం వడ్డించండి అంటే వంటవాడు ఎగాదిగా చూస్తాడు. వైట్‌ రైస్‌ మాత్రమే ఉందండి అంటాడు. మనకు ఇంగ్లీషుపై మోజు పోనంత కాలం తెలుగు మీడియంపై చిన్నచూపు ఉంటుంది.

'అమ్మ ఒడి' పథకం ప్రకటించినప్పుడు ప్రభుత్వ స్కూళ్లకై పరిమితం చేస్తామంటేనే న్యాయం అనిపించింది. కానీ ప్రభుత్వ స్కూళ్ల స్థాయి బాగా లేనపుడు అలా పరిమితం చేస్తే డబ్బు గురించి చూడకుండా ప్రయివేటు స్కూళ్లకే వెళతారని వైసిపి వాదించింది. అదీ నిజమే అనిపించింది. ఆచరణకు వచ్చేసరికి కొందరు ప్రభుత్వ స్కూళ్లకు మొగ్గు చూపారుట. ఎందుకంటే దేనిలో చేర్చినా రూ.15 వేలు యిస్తారు. ప్రభుత్వ స్కూలైతే డబ్బు మిగిలి పుస్తకాలకు వాటికీ ఖర్చు పెట్టవచ్చు. ప్రయివేటు స్కూళ్లయితే 15 వేలు చాలక జేబులోంచి యింకా పెట్టుకోవలసి వస్తుంది. కృష్ణాజిల్లాలో యీ ఏడాది ప్రభుత్వ స్కూళ్లల్లో ఎడ్మిషన్లు పెరిగాయని ఆ జిల్లా పేరంట్స్‌ అసోసియేషన్‌ ప్రెసిడెంటు యిచ్చిన స్టేటుమెంటు చూశాను. తక్కిన జిల్లాలలో కూడా అదే జరిగి వుండవచ్చు. ప్రభుత్వ స్కూళ్లలో హాజరీ పెరుగుతోందంటే సంతోషం వేసింది. విద్యార్థులు ఎక్కువైన కొద్దీ టీచర్ల జవాబుదారీ తనం పెరుగుతుంది.

ఇంగ్లీషు మీడియం పెట్టగానే సరా? చెప్పే టీచర్లు లేరు అని ఒక విమర్శ. ఆ సంగతి ప్రభుత్వం చూసుకుంటుంది. 2020-21 నుండి మండల్‌ స్కూళ్లలో, జిల్లా పరిషత్‌ స్కూళ్లలో 1వ క్లాసు నుంచి 8 వ క్లాసు వరకు ఇంగ్లీషు మీడియం ప్రవేశపెడతామని, 2021-22 నుంచి 9, 10 క్లాసులకు పెడతామని అంటోంది. టైముంది కాబట్టి యీలోగా నేర్చుకోండి, లేకపోతే ఇంటికి వెళ్లండి అంటుంది టీచర్లను. బ్యాంకులను కంప్యూటరైజ్‌ చేసినప్పుడు అలాగే చేశారు. చచ్చినట్లు నేర్చుకున్నారు. భయపడినవాళ్లు విఆర్‌ఎస్‌ తీసుకుని యింటి కెళ్లారు. సిలబస్‌ రివైజ్‌ అయినప్పుడల్లా టీచర్లు అప్‌టుడేట్‌ కావటం లేదా? అయినా టీచర్లు బొత్తిగా ఇంగ్లీషు రానివాళ్లు కాదు కదా. హైస్కూలు స్థాయిలో కూడా చెప్పలేరా? పైగా చెప్పేది అమెరికన్‌ పిల్లలకు కాదు, మన వాళ్లకే. మన యాసలోనే! ఇంగ్లీషు నేర్చుకోను అని మొరాయిస్తే వాళ్ల స్థానంలో ఇంగ్లీషు వచ్చినవాళ్లను రిక్రూట్‌ చేసుకుంటే సరి, కొందరు నిరుద్యోగులకు ఉద్యోగాలు వస్తాయి.

ప్రభుత్వ స్కూళ్లల్లో ఇంగ్లీషు మీడియం పెడతానంటున్న జగన్‌ భాషగా తెలుగును నిర్బంధంగా నేర్పిస్తాను అని కూడా అంటున్నాడు. అది వినకుండా విమర్శించేవాళ్లను 'ఏం మీరే చదువుకోవాలా? పేదవాళ్లు చదువుకోనక్కరలేదా , ఏం ఎస్సీ, ఎస్టీ, బిసి, మైనారిటీలు పైకి రానక్కరలేదా?' అని వర్గపోరాటంగా, వర్ణపోరాటంగా చిత్రీకరిస్తున్నాడు. 'వైయస్‌ కార్పోరేట్‌ ఆసుపత్రులను ఆరోగ్యశ్రీ ద్వారా పేదల ముంగిటకు తెచ్చాడు, జగన్‌ కార్పోరేట్‌ విద్య (ఇంగ్లీషు మీడియం)ను యీ పథకం ద్వారా పేదల ముంగిటకు తెస్తున్నాడు' అనే భావం పేదల్లో, ఎస్సీ, ఎస్టీ, బిసి, మైనారిటీ వర్గాల్లో బలపడిందంటే అతని ఓటు బ్యాంకు మరింత బలపడుతుంది, ప్రతిపక్షాల ఓటు బ్యాంకు ఆ మేరకు సన్నగిల్లుతుంది. ఇది గ్రహించకుండా మూర్ఖంగా ప్రతిఘటిస్తే అప్పోజిషన్‌కే దెబ్బ. వాళ్ల పిల్లలు, మనుమలు అందరూ ఇంగ్లీషు మీడియమే కావడం వలన జవాబివ్వడానికి వారికి గుక్క తిరగడం లేదు.

ఇంగ్లీషు మీడియంను జగన్‌ గతంలో వ్యతిరేకించాడని కొందరు, కాదు సాక్షి మీడియా వ్యతిరేకించిందని కొందరూ అంటున్నారు. సాక్షిలో వ్యాసకర్తల అభిప్రాయం సంపాదకుడి అభిప్రాయం కానక్కరలేదు, సంపాదకుడి అభిప్రాయం పబ్లిషరు అభిప్రాయం కానక్కరలేదు. దీనిపై అనేక ఉదాహరణలు యివ్వగలను. జగన్‌ స్వయంగా స్టేటుమెంటు యిస్తేనే దాన్ని పరిగణనలోకి తీసుకోవాలి. ఒకవేళ యిచ్చి, ఇప్పుడు అభిప్రాయం మార్చుకుని ఉంటే సంతోషించాలి. ఎందుకంటే మనకు ఇంగ్లీషు, తెలుగు రెండూ కావాలి. నన్నడిగితే ప్రయివేటు పాఠశాలలో కూడా భాషగా తెలుగు కంపల్సరీ చేయాలి. ఒక భాష ఎక్కువ చదివినంత మాత్రాన అలసిపోరు. మార్కుల గురించి ఫ్రెంచ్‌, పర్షియన్‌, సంస్కృతం చదివేవాళ్లు మాతృభాష చదవలేరా? ఇక ఇంగ్లీషంటారా? ఎప్పుడో తర్వాత ఇంగ్లీషు మీడియంలో మారేబదులు సాధ్యమైనంత త్వరగా ముందే మారిస్తే ప్రయోజనకరం. ఈ క్రమంలో ప్రభుత్వ, ప్రయివేటు స్కూళ్ల మధ్య విభజన రేఖ చిక్కిపోయి, ప్రయివేటు స్కూళ్ల ఫీజులు తగ్గితే అంతకంటె కావలసినది ఏముంది? విద్య, వైద్యం రెండింటిని సామాన్య ప్రజలకు అందుబాటులోకి తెచ్చిన పాలకుడిని సమాజం ఎప్పుడూ గౌరవిస్తుంది. ఇది గ్రహించకుండా దీనికీ మతం రంగు పులిమేవారికి శతకోటి నమస్కారాలు. వాళ్లను బాగు చేయడం దేవుడి తరం కూడా కాదు. - ఎమ్బీయస్‌ ప్రసాద్‌ (నవంబరు 2019)

నవంబరు 2019 ఎమ్బీయస్‌: 'మహా' తమాషా

మహారాష్ట్ర రాజకీయ పరిణామాలు రోజుకో రీతిగా మారుతూ వచ్చి నిన్న తేటపడుతున్నట్లు అనిపించి ఇవాళ పొద్దున్న హఠాత్తుగా యాంటీ క్లయిమాక్స్‌కి చేరాయి. మహారాష్ట్రలో తమాషా చాలా ప్రజాదరణ పొందిన నాట్యకళారూపం. కానీ మనం దాన్ని మరో అర్థంలో వాడతాం. ఇప్పుడు అక్కడ జరుగుతున్నది మన అర్థంలోనే! ప్రతి పార్టీ నాటకాలు ఆడి, చివరకు యీ దశకు తీసుకుని వచ్చాయి. బిజెపి- ఎన్సీపీ (చీలిక వర్గం), మరి కొందరు కలిసి కొత్త ప్రభుత్వం ఏర్పడుతోంది. దీని వెనకాల జరిగిన తతంగం గురించి పూర్తి కథనాలు ఎన్నాళ్లలో వస్తాయో, అసలు ఎప్పటికైనా వస్తాయో రావో తెలియదు. ఒకప్పటి దేవెగౌడలా అజిత్‌ పవార్‌ వెనుక శరద్‌ పవార్‌ ఉన్నాడా? లేకపోతే అజిత్‌ వెనుక ఎందరు ఎమ్మెల్యేలున్నారు, అతను నాదెండ్ల స్టయిల్లో ఏమైనా నాటకం ఆడాడా, శివసేన నుంచి బిజెపికి ఎవరైనా గెంతుతారా, గెంతితే ఎంతమంది - అనేవి క్రమేపీ తెలుస్తాయి. ఈలోగా ఎవరి ఊహాగానాలు వారివి.

నిన్న రాత్రి దాకా తెలిసిన దేమిటంటే - శివసేన, ఎన్సీపీ, కాంగ్రెసుల ప్రభుత్వం ఏర్పడుతుందని, ఉద్ధవ్‌ ఠాక్రే ముఖ్యమంత్రి అని. ఎన్సీపీ, కాంగ్రెసులకు యిద్దరికీ ఉపముఖ్యమంత్రి పదవులు యిస్తారని ఓ మాటా, అబ్బే ఎన్సీపీకి ఉపముఖ్యమంత్రి, కాంగ్రెసుకు స్పీకరు పదవి యిస్తారని ఓ మాటా వినబడ్డాయి. హోం, ఆర్థికం వంటివి ఎన్సీపీకే యివ్వాలని పట్టుబట్టినట్లు తెలియవచ్చింది. ఉద్ధవ్‌ భార్య రశ్మీ తన కొడుకు ఆదిత్యని ముఖ్యమంత్రి చేయాలని పట్టుబట్టిందని, కానీ శరద్‌ మాత్రం ఉద్ధవ్‌యే ముఖ్యమంత్రి కావాలని మరీమరీ చెప్పడంతో ఉద్ధవ్‌ సరేనన్నాడనీ కూడా బయటకు వచ్చింది. కాంగ్రెసు వంటి పార్టీతో కలిస్తే తమ హిందూత్వ ఎజెండా ఏమవుతుందని సేన, సేనతో కలిస్తే తమ 'సెక్యులర్‌' యిమేజి ఏమవుతుందని కాంగ్రెసు బెంగపెట్టుకున్నాయి. ఈ కూటమికి 'మహా శివ ఆఘాడీ' అని పేరు పెట్టాలని సేన అడగగా 'శివ వదిలేయండి, వికాస్‌ పెట్టండి' అని కాంగ్రెసు పట్టుబట్టిందట. చివరకు శరద్‌ పౌరోహిత్యం వహించి, యిద్దరకూ పెళ్లి ఫిక్స్‌ చేశాడు.

ఈ చర్చలన్నిటిలో శరద్‌ సోదరుడి కొడుకు అజిత్‌ భాగస్వామియే. అతనే బయటకు వచ్చి ప్రెస్‌తో మాట్లాడుతూన్నాడు. నిన్న రాత్రి 9 గం.లకు కూడా చర్చలు అయ్యాక 'మా లాయర్ని కలవాలి' అంటూ బయటకు వెళ్లాడు. రాత్రికి రాత్రి దేవేంద్రతో మంతనాలు జరిగాయి. దిల్లీలో గవర్నర్ల సమావేశానికి వెళ్లవలసిన గవర్నరు ఆ పర్యటన రద్దు చేసుకుని రాష్ట్రపతి పాలన ఎత్తివేయాలని రాత్రే సిఫార్సు చేయడం, రాష్ట్రపతి వెంటనే స్పందించడం జరిగి, ఇవాళ పొద్దున్న సూర్యోదయానికి ముందే 5.45 కల్లా దాన్ని ఎత్తేశారు. మరో రెండు గంటల కల్లా దేవేంద్ర, అజిత్‌ చడీచప్పుడు లేకుండా రాజ్‌భవన్‌కు వచ్చి ముఖ్యమంత్రిగా, ఉపముఖ్యమంత్రిగా ప్రమాణస్వీకారాలు చేసేశారు. పొద్దెక్కితే అవతలి శిబిరంలో కదలిక వస్తుందేమోనని భయం.

'బిజెపి-శివసేన మహాయుతికే ప్రజామోదం లభించింది. దాన్ని కాలరాసి సేన వేరే వాళ్లతో ఊరేగుతోంది కాబట్టి మేం ప్రతిపక్షంలో కూర్చుంటాం' అని ప్రకటించిన దేవేంద్ర యివాళ పొద్దున్న 'ఇంతకు ముందే చెప్పానుగా, మళ్లీ నేనే అని! వచ్చేశా!' అని ట్వీట్‌ చేశాడు. అజిత్‌ పవార్‌ 'మూడు పార్టీల ప్రభుత్వం కిచిడీ లాటిది. అందుకే రెండు పార్టీలతో ప్రభుత్వం ఏర్పాటు చేశాం' అన్నాడు. ఈ యిద్దరితో పాటు యింకా కొందరు చేతులు కలిపితే కానీ వీళ్ల కిచిడీ తయారవ్వదు. వీళ్లంతా చెప్పేది ఒకటే - ప్రస్తుతం రాష్ట్ర రైతులు దురవస్థలో ఉన్నారు. మేము ఏం చేసినా రైతుల సంక్షేమం గురించే చేస్తున్నాం అని. గత ఐదేళ్ల పాలనలో తాము ఉద్ధరించేసి ఉంటే ఆ రైతులకు యీ దురవస్థ ఎందుకు వస్తుంది అని అడిగేవారుండరు.

ఎన్సీపీ నాయకుడు శరద్‌ పవార్‌ శివసేనను రకరకాల అగ్నిపరీక్షలకు గురి చేశాడు. తమతో ఓ పక్క బేరాలాడుతూనే మరో పక్క బిజెపితో కూడా ఆడుతున్నావని నిందించాడు. బిజెపి వాళ్లు కూడా అదే అభిప్రాయాన్ని జనాల్లో కలిగించారు. నితిన్‌ గడ్కరీ 'రాజకీయాల్లో ఏమైనా జరగవచ్చు' అని ప్రకటించాడు. మరో బిజెపి నేత 'శివసేనకు రెండున్నరేళ్ల ముఖ్యమంత్రి పదవి యివ్వలేం కానీ, రెండేళ్ల పదవి యిస్తాం' అని అన్నాడు. హిందూత్వ విషయంలో కాంగ్రెసు చేసే స్తనశల్య పరీక్ష తట్టుకోలేక, శివసేన ఎమ్మెల్యేలు 'ఎందుకు వచ్చిన గోల? మన మనసులు కలిసిన పార్టీ బిజెపి, ముఖ్యమంత్రి పదవిపై ఆశతో నువ్వు కాంగ్రెసుతో పొత్తు కలుపుతున్నావ్‌. అలా అయితే హిందూత్వ ఓటు బ్యాంకంతా మనల్ని వదిలేసి, బిజెపినే ఆశ్రయిస్తుంది. మనం ఎటూ కాకుండా పోతాం. మా మాట వినకపోతే మేం బిజెపిలో కలిసిపోతాం' అని ఉద్ధవ్‌ని బెదిరిస్తున్నారని వార్తలు మీడియాలో వచ్చేట్లా చేశారు.

దానాదీనా శివసేన నమ్మదగ్గ భాగస్వామి కాదన్నట్లుగా బిల్డప్‌ యిస్తూ వచ్చారు. చివరకు చూస్తే అర్థమైన దేమిటి? బిజెపివారు లోపాయికారీగా ఎన్సీపీతో బేరాలాడుకుంటూ, చివరి నిమిషంలో శివసేనకు జెల్లకాయ కొట్టి, గాడిదను చేశారు. తన క్యాడర్‌ ముందు ఉద్ధవ్‌ తలెత్తుకోలేకుండా చేశారు. సేన తటపటాయిస్తున్నప్పుడు బిజెపి ఎన్సీపీని చీల్చడానికి చూస్తోందని వార్తలు వచ్చాయి. బిజెపి నుంచి ఫిరాయించి, ఎన్సీపీలో చేరి, గెలిచిన 10 మంది ఎమ్మెల్యేలకు బిజెపి గేలం వేస్తోందనే అన్నారు కానీ అజిత్‌నే గురి పెట్టిందని ఎవరూ అనుకోలేదు. శరద్‌కు కొడుకులు లేరు. కూతురు సుప్రియా మూలే ఒక్కరే. అందువలన సోదరుడి కొడుకు అజిత్‌కే పగ్గాలు అప్పగించాడు. అందువలన అజిత్‌ సొంతంగా ఫిరాయించాడంటే ఎవరూ నమ్మడానికి సిద్ధంగా లేరు.

కర్ణాటకలో బిజెపి గతంలో జెడిఎస్‌తో యిలాటి నాటకమే ఆడింది. దేవెగౌడ తను చాలా పెద్ద సెక్యులరిస్టునని చెప్పుకుంటూ బిజెపితో చేతులు కలిపితే పేరు పోతుందని భయపడి, కొడుకుతో కలిసి డ్రామా ఆడాడు. దాని ప్రకారం కుమారస్వామి తండ్రిపై 'తిరుగుబాటు' చేసి, బిజెపితో చేతులు కలిపి మిశ్రమ ప్రభుత్వాన్ని ఏర్పరచి ముఖ్యమంత్రి అయిపోయాడు. కొడుకుని కుటుంబం నుంచి బహిష్కరించానని దేవెగౌడ ప్రకటించాడు. ఆర్నెల్లు పోయేసరికి అంతా కలిసిపోయారు. రెండున్నరేళ్లు పోయాక ఒప్పందం ప్రకారం గద్దె దిగి బిజెపికి అప్పగించాల్సిన కుమారస్వామి నమ్మకద్రోహం చేశాడు. ఆ రోజు దేవెగౌడ వేసిన వేషమే యీ రోజు శరద్‌ వేస్తున్నాడని చాలామంది నమ్మకం.

ఎందుకంటే శరద్‌ ఫక్తు రాజకీయనాయకుడు. నైతికతపై బొత్తిగా నమ్మకం లేదు. చేసేది చెప్పడు, చెప్పినది చేయడు. ఎవరితోనైనా చేతులు కలపగలడు. విడిపోగలడు. అతనిపై, అతని సన్నిహితు సహచరులైన అజిత్‌, ప్రఫుల్‌ పటేల్‌ వంటి వారిపై బోల్డు అవినీతి ఆరోపణలున్నాయి. అయినా మోదీ చేత ఏకంగా 'పద్మవిభూషణ్‌' బిరుదు నిప్పించుకున్న ఘనుడు. రాష్ట్రంలో బిజెపికి వ్యతిరేకంగా కూటమి కడుతూ, మరో పక్క దిల్లీకి వెళ్లి మోదీతో సమావేశమైన చతురుడు. తక్కిన ప్రతిపక్షాలన్నీ 'ఎన్సీపీ, బిజెడిలను చూసి నేర్చుకోవాలి' అని మోదీ చేత ప్రశంస లందినవాడు. ఎన్సీపీకి మద్దతిచ్చే చక్కెర లాబీ నడ్డి విరవడానికి బిజెపి కేంద్ర ప్రభుత్వం చేయగలిగినదంతా చేస్తోంది. అలాటి సమయంలో గత వారంలోనే చక్కెర మిల్లుల ఋణాల చెల్లింపుపై మారటోరియంను బిజెపి ఏడాది నుంచి ఏడాదిన్నరకు పెంచడంతో నాకు సందేహం వచ్చింది.

వీటన్నిటి కారణంగా శరదే కావాలని అజిత్‌ను యిటువైపు పంపాడని అందరూ అనుకోవడంలో ఆశ్చర్యం లేదు. అయితే శరద్‌ దాన్ని ఖండిస్తున్నాడు. అజిత్‌ నమ్మకద్రోహం చేసి పార్టీని చీల్చాడంటున్నాడు. అజిత్‌పై చాలా అవినీతి ఆరోపణలున్నాయి. స్వయంగా దేవేంద్రే ఆరేళ్ల క్రితం వాటిని బయటపెట్టి నానా యాగీ చేశాడు. ఇటీవలే కేంద్ర సంస్థలు కేసులు పెట్టాయి కూడా. అతని మీదే కాదు అనేకమంది ఎన్సీపీ నాయకులపై, ఆఖరికి శరద్‌పై కూడా కేసులు పెట్టారు. ఆ కేసుల తుపాకీ కణతలకు గురి పెట్టి అజిత్‌ చేత యీ నమ్మకద్రోహం చేయించారని అంటున్నారు. ఎన్నికలకు ముందే అజిత్‌ బావమరిది బిజెపిలో చేరాడు. నిజానికి అజిత్‌ వద్ద ఎక్కువమంది ఎమ్మెల్యేలు లేరట. ఎంతమంది అనే విషయంపై గందరగోళం ఉంది.

గతంలో నాదెండ్ల భాస్కరరావు ఎన్టీయార్‌పై కుట్ర చేసినపుడు 'ఎమ్మెల్యేలకు ఎక్కువ అధికారాలు యివ్వాలి' అనే లేఖ తయారుచేసి మెజారిటీ ఎమ్మెల్యేల చేత సంతకాలు సేకరించాడు. అది మూడు పేజీలు వచ్చింది. మొదటి పేజీలో తనకు బాగా సన్నిహితులైన ఎమ్మెల్యేల చేత సంతకాలు చేయించాడు. అందరి సంతకాలు అయ్యాక, మొదటి పేజీ మార్చేశాడు 'ఎన్టీయార్‌పై మాకు నమ్మకం పోయింది' అంటూ గవర్నరు ఉద్దేశించినట్లు లేఖ తిరగరాసి, దానిపై తన మనుషుల చేత సంతకం చేయించి, పాత లేఖలోని రెండు పేజీలు దీనికి ఎటాచ్‌ చేసి గవర్నరుకి యిచ్చాడు.

ఇప్పుడు ఎన్సీపీ ఎమ్మెల్యేల క్యాంప్‌ నిర్వహిస్తున్న అజిత్‌ ఉద్ధవ్‌ను ముఖ్యమంత్రిగా అంగీకరిస్తున్నట్లుగా గవర్నరు పేర ఉత్తరం రాస్తున్నాం అని చెప్పి అందరి సంతకాలు సేకరించాట్ట. అయితే ఆ లేఖలో ముఖ్యమంత్రి పేరు రాయలేదట. ఇవాళ ఉదయం అక్కడ దేవేంద్ర పేరు రాసేసి, గవర్నరు చేతికి యిచ్చేశాడు. అది చూసి, అజిత్‌ పార్టీ అధ్యక్షుడు కాడని తెలిసినా లేఖను నమ్మేసి, గవర్నరు ఏ విధంగానూ క్రాస్‌ చెక్‌ చేయకుండా, అడావుడిగా ప్రమాణస్వీకారాలు చేయించేసి, వారం టైమిస్తున్నాను, యీ లోగా అధికారాన్ని ఉపయోగించి, జనాల్ని పోగేసుకోండి అన్నాడు.

అజిత్‌ వెనుక ఎంతమంది ఉన్నారు? అతనితో కలిసి, 10కి లోపే అంటోంది శరద్‌ వర్గం. వారిలో ముఖ్యుడైన ధనుంజయ్‌ ముండే సాయంత్రానికి వెనక్కి వచ్చేసినట్లుంది. అలాటి ప్రమాదాలు జరగకుండా 7గుర్ని (మరో ఛానెల్‌ 9 అంటోంది) దిల్లీకి విమానంలో పంపించివేశారు. 'ఇండియా టుడే' అజిత్‌ వెనక్కాల 22 మంది ఉన్నారని పొద్దున్న చెప్పి, క్రమేపీ దాన్ని 35కి పెంచింది. అది అజిత్‌ చెప్పినదే! అది 36కి చేరితే 54 మంది ఎమ్మెల్యేలున్న ఎన్సీపీని చీల్చి పార్టీ ఫిరాయింపు చట్టం నుంచి కాపాడుకోవచ్చు.

ఎన్సీపీ తరఫున సేనాపతిగా వ్యవహరిస్తూ వస్తున్న అజిత్‌ యింతటి ద్రోహం చేస్తాడా అంటే కొద్దికాలంగా అతను కుములుతున్నాడని చెప్తున్నారు. అతని కొడుకు పార్లమెంటు ఎన్నికలలో పోటీ చేసి ఓడిపోయిన దగ్గర్నుంచి, అతనిపై పార్టీలో విమర్శలు పెరుగుతూ వచ్చాయి. అతను అహంభావి కావడం చేత, పార్టీలో చాలామందికి అతనిపై కోపం ఉంది. కొడుకునే గెలిపించుకోలేనివాడు తనేం నాయకత్వం వహిస్తాడని అనసాగారు. 79 ఏళ్ల శరద్‌కు వారసుడిగా అజిత్‌ పనికి రాడని, కూతురు సుప్రియాను తీసుకురావాలని అనసాగారు. ఈ విషయం కుటుంబంలో కూడా చర్చకు రావడంతో కుటుంబం కూడా చీలింది.

ఇది మనసులో పెట్టుకున్న అజిత్‌ మనసులో దురూహ పెట్టుకుని ఎన్సీపీ-శివసేన-కాంగ్రెసు చర్చలు ముందుకు సాగకుండా అడుగడుగునా అడ్డు తగులుతూనే ఉన్నాడట. ఎన్సీపీకి డిప్యూటీ సిఎం యిస్తానంటే కాదు, సిఎం పదవి కావాలని, మరోటని యిలా కాలికి వేస్తే మెడకు, మెడకు వేస్తే కాలికి వేస్తూ పొత్తు కుదరకుండా చూశాడు. చివరకు నిన్న రాత్రి పొత్తు కుదరడంతో హతాశుడయ్యాడు. శివసేన నాయకుడు, బిజెపితో పొత్తుకు వ్యతిరేకి అయిన సంజయ్‌ రవుత్‌ 'నిన్న రాత్రి అతను కళ్లల్లో కళ్లు పెట్టి మాట్లాడటం లేదు. తప్పు చేసిన వాడిలా ఉంది అతని బాడీ లాంగ్వేజ్‌. శరద్‌ కూడా దాన్ని గమనించారు.' అన్నాడు.

చివరకు అజిత్‌ రాత్రికి రాత్రి వెళ్లి బిజెపి శిబిరంలో తేలాడు. అజిత్‌ వచ్చి చేరాడు కాబట్టి, చేతిలో ప్రభుత్వాన్ని అడ్డుపెట్టుకుని బిజెపి యిప్పుడు శివసేనను కూడా చీలుస్తుందని అంటున్నారు. ఏం జరుగుతుందో గమనించాలి. ఈలోగా యీ పరిస్థితి రావడానికి శివసేన చేసిన పొరపాటు ఏమిటో, బిజెపి అనుకున్నన్ని సీట్లు ఎందుకు తెచ్చుకోలేక పోయిందో పరిశీలించాలి. అవి వచ్చే వ్యాసాల్లో..! ఈ వ్యాసం పూర్తి చేసే సమయానికి అజిత్‌తో వెళ్లిన ఎమ్మేల్యేలు 5 గురు వెనక్కి వచ్చేశారని, సాయంత్రం జరిగిన అధికార ఎన్సీపీ సమావేశానికి మొత్తం 36 మంది హాజరయ్యారని రిపోర్టులు వస్తున్నాయి. నాదెండ్ల కథ పునరావృతం అవుతోందా? చూడాలి. (సశేషం) (ఫోటో- ప్రమాణస్వీకారం చేస్తున్న దేవేంద్ర, అజిత్‌) - ఎమ్బీయస్‌ ప్రసాద్‌ (నవంబరు 2019)

నవంబరు 2019 ఎమ్బీయస్‌: శివసేన అత్యాశ

మహారాష్ట్రలో సంక్షోభానికి ప్రధాన కారణం - శివసేన అత్యాశ, అతి తెలివి! 288 సీట్ల అసెంబ్లీలో దానికి వచ్చినది 56, అనగా 19% సీట్లు! 105 అనగా 36% తెచ్చుకున్న బిజెపితో సమానస్థానం కావాలని పట్టుబట్టింది. సిఎం పదవి రొటేషన్‌లో కావాలంది. (అది ఒప్పుకుని ఉంటే తనవాళ్లే ముందు సిఎం కావాలని అడిగేదేమో) అదేమంటే ఎన్నికలకు ముందు దానికి అంగీకరించారని వాదించింది. బిజెపి లొంగలేదు. దానితో ఎన్సీపీ, కాంగ్రెసులను ఆశ్రయించింది. వాళ్లతో కలవడానికి దీనికి యిబ్బందులున్నాయి. దీనితో కలవడానికి వాళ్లకి యిబ్బందులున్నాయి. మొత్తానికి ఏవో తంటాలు పడి ఓ దశకు వచ్చారు. ఈలోగా బిజెపి జెల్ల కొట్టింది. ఎన్సీపీని చీల్చలేక అజిత్‌ పవార్‌ మధ్యలో చేతులెత్తేసే పరిస్థితి వస్తే గవర్నరు అసెంబ్లీని రద్దు చేసి మళ్లీ ఎన్నికలకు పిలవవచ్చు. లేక యీ సేన-ఎన్సీపీ-కాంగ్రెసు అతుకుల బొంతను పిలిస్తే అదిఎన్నాళ్లు నడుస్తోందో దేవుడికే తెలియాలి.

బిజెపి-శివసేన మహాయుతికి ప్రజామోదం లభించింది. ఇద్దరికీ కలిపి 55% సీట్లు వచ్చాయి. ఏ ఉప ముఖ్యమంత్రి పదవో తీసుకుని హాయిగా ఐదేళ్లు కాలక్షేపం చేయకుండా శివసేన ఎందుకింత రిస్కు తీసుకుందో తెలియాలంటే దాని యిబ్బందేమిటో అర్థం చేసుకోవాలి. దాని కంటె ముందు అందరికీ వచ్చే సందేహం - 50-50 అని బిజెపి ఒప్పుకుందా, లేదా అని. శివసేన ఏకంగా అంత అబద్ధమాడుతుందా? అని. ఉద్ధవ్‌ చాలా గట్టిగా చెపుతున్నాడు. అమిత్‌ షా ఒప్పుకున్నాడు అని, దేవేంద్ర ఫడణవీస్‌ అక్కడే ఉన్నాడు అని. బిజెపి అతని మాట కొట్టేయడంతో అతనికి చాలా కోపం వచ్చింది, నన్ను అబద్ధాలకోరు అంటారా అని. దేవేంద్ర ఎంత మంచి మిత్రుడైనా అతని ఫోన్లు ఎత్తడం మానేశాడు.

మరి దేవేంద్ర ఏమంటున్నాడు? ఒప్పందంలోని అంశాలను సరైన సమయంలో బయటపెడతాను అన్నాడు. ఆ ఘడియ యింకా రాలేదు. అమిత్‌ చూస్తే 'ఎన్నికల సభల్లో దేవేంద్రే సిఎం అని చెప్పాం కదా, అప్పుడు కాదనలేదే' అని వాదిస్తున్నాడు. స్విస్‌ బ్యాంకుల నుంచి తలా 15 లక్షల మాట అడిగినప్పుడు అతనే 'ఎన్నికల మాటలు (జుమ్లా బాత్‌) పట్టించుకోనక్కరలేదు' అని గతంలో చెప్పాడు. దేవేంద్రకున్న పలుకుబడి రీత్యా అలా చెపుదాం అనుకుని ముందు అనుకున్నారేమో తెలియదు. ఎన్నికల్లో గెలిచిన సీట్లలో సేన- బిజెపి సీట్ల నిష్పత్తి 1:1.9 ఉంది. ఎన్నికల ముందు కూడా ఆ నిష్పత్తి అలాగే ఉంది. అంటే దాదాపు రెట్టింపు అన్నమాట. అలాటప్పుడు సేన 1:1 నిష్పత్తిలో పదవులు ఎలా అడగగలదు? అంటే ఉద్ధవ్‌ అబద్ధమాడుతున్నట్లేనా? అయితే యింత రిస్కు తీసుకుని 30 ఏళ్ల పొత్తును వదులుకుంటాడా? అతను అబద్ధమాడటం లేదని అనుకుని ఆలోచించి చూస్తే ఒకటి తడుతుంది.

దేవేంద్ర ఫడణవీస్‌, మోదీ హవాలు జమిలిగా మహారాష్ట్రను ఊపేస్తాయని మీడియా ఊదరగొట్టింది. మీడియా క్షేత్రస్థాయి వాస్తవాలను గమనించకుండా ఐనా రాసి ఉండాలి, లేదా మోదీ చేత ప్రభావితమైన పబ్లిషర్ల కోరిక మేరకు రాసి ఉండాలి. లేకపోతే మహారాష్ట్ర, హరియాణా రెండిటిలోనూ అంచనాలు అంత ఘోరంగా తప్పి వుండవు. తమకు పాజిటివ్‌ వేవ్‌ సృష్టించడానికి పైకి యిలా ఊదరగొట్టిస్తూన్నా, పరిస్థితులు అంత బాగా లేదని బిజెపికి అంతర్గతంగా తెలిసే ఉండాలి. అందుకే శివసేనతో ఎన్నికల పొత్తు పెట్టుకుంది. ఆ పొత్తు బిజెపి అధినాయకత్వానికి రుచించలేదని, అయినా దేవేంద్రే పట్టుబట్టి ఒప్పించాడనీ ఫీలర్లు వదిలారు, కానీ శివసేన పొత్తు లేకపోతే గట్టెక్కలేమని గ్రహించే అమిత్‌ ఉద్ధవ్‌ యింటికి వెళ్లాడు. ఇన్నాళ్లూ ఠాక్రే కుటుంబం కింగ్‌ మేకర్లుగా ఉండడానికే యిష్టపడుతూ వచ్చింది. అయితే ఉద్ధవ్‌ కొడుకు ఆదిత్య కింగ్‌ అవుదామని ముచ్చటపడ్డాడు. అతనికి తల్లి మద్దతు ఉంది. తల్లీ-కొడుకు ప్రోద్బలంతోనే ఉద్ధవ్‌ సగకాలమైనా ముఖ్యమంత్రి పదవి కావాలని అడిగి ఉంటాడు. దానికి తోడు మరో కారణం కూడా ఉంది.

శివసేన-బిజెపిల మధ్య సంబంధాలు చిత్రంగా మారుతూ వచ్చాయి. 'మహారాష్ట్ర మరాఠీలకే' అనే నినాదంతో శివసేన ప్రారంభమైంది. దక్షిణాది వారికి, కార్మిక యూనియన్లకు వ్యతిరేకంగా హింసాత్మక ఆందోళనలు చేసేది. అప్పుడు వాళ్లు హిందువులా, ముస్లిములా అనేది లెక్కలోకి తీసుకోలేదు. ఉడిపి హోటళ్ల మీద, తమిళుల మీద భౌతికపరమైన దాడులు జరిగేవి. వాళ్లంతా హిందువులే. వీళ్లు వచ్చి మా ఉద్యోగాలు కాజేశారు, వ్యాపారాలు పెట్టి మా అవకాశాలు కొట్టేశారు అని ఆరోపించి వాళ్లను చావగొట్టేవారు. దక్షిణాది వాళ్లు తీసిన హిందీ సినిమాలు బొంబాయిలో ఆడనిచ్చేవారు కారు. సేనకు బొంబాయి నగరంలోనే పట్టుండేది. తక్కిన నగరాలకు, పట్టణాలకు విస్తరించాలనుకునేటప్పుడు అక్కడ మరాఠీయేతరులు పెద్దగా వుండరు కాబట్టి వేరే నినాదం కావలసి వచ్చింది.

అప్పట్లో హిందూత్వ నినాదం ఊపందుకుంటోంది. విపి సింగ్‌ మండల్‌ రాజకీయాలను ఎదుర్కోవడానికి బిజెపి కమండల్‌ పట్టింది. బాల ఠాక్రే 'హిందూ హృదయ సామ్రాట్‌' బిరుదు ధరించి బిజెపితో చేతులు కలిపాడు. ఇప్పటికీ కాస్తకాస్తగా మరాఠీ మానుస్‌ అని అంటూనే ఉన్నా, హిందూత్వ పార్టీగా ముద్ర వేయించుకున్నాడు. ఆర్టికల్‌ 370, ఉమ్మడి పౌరస్మృతి, పౌరసత్వ జాబితా, ముమ్మారు తలాక్‌, అయోధ్య.. యిలా ఏది తీసుకున్నా బిజెపిదీ, దానిదీ ఒకటే సిద్దాంతం. అందుకే అది 30 ఏళ్లపాటు దానితో కలిసి ఉండగలిగింది. అయితే 2012లో బాల ఠాక్రే బతికి ఉన్నంతకాలం మహారాష్ట్రలో సేనది ప్రథమస్థానం, బిజెపిది ద్వితీయ స్థానం. ఉద్ధవ్‌ నాయకుడయ్యాక, తండ్రి అంత బలమైన నాయకుడు కాదని పేరు బడ్డాక, యిటు మోదీ-అమిత్‌ ద్వయం ఎదుగుతున్నకొద్దీ అన్నాతమ్ముళ్ల స్థానాలు తారుమారయ్యాయి. 2014 అసెంబ్లీ ఎన్నికలలో బిజెపి తమకు ఎక్కువ స్థానాలు కావాలంది. ఉద్ధవ్‌ కొడుకు ఆదిత్య అడ్డుపడి అలా కుదరదన్నాడు.

విడివిడిగా పోటీ చేస్తే బిజెపికి 122, సేనకు 63 వచ్చాయి. ఎవరికీ పూర్తి మెజారిటీ రాలేదు. మోదీ ప్రభావం పార్లమెంటుకే పరిమితమని గ్రహించిన బిజెపి సేనను కలిసి రమ్మనమని ఆహ్వానించింది. గునుస్తూనే సేన వచ్చి చేరింది. చేరిందన్నమాటే కానీ తరచుగా ఫిర్యాదులు చేస్తూనే ఉంది. కలహాల కాపురం ఐదేళ్లూ సాగింది కానీ దీనివలన సేన నష్టపోసాగింది. 2017లో ముంబయి కార్పోరేషన్‌ ఎన్నికలలో బిజెపి, సేనతో సమానసంఖ్యలో సీట్లు తెచ్చుకుంది. కేంద్రంలో ప్రధాని కార్యాలయం సర్వాధికారాలతో పెత్తనం సాగించినట్లే, రాష్ట్రంలో దేవేంద్ర ఆఫీసు మంత్రులను నిర్లక్ష్యం చేసి, అధికారం చెలాయించింది. ఇది సేనను కలవరపరిచింది. ముంబయి ఆర్థికవ్యవస్థలో గుజరాతీలదే సింహభాగం. యజమానులు గుజరాతీలు, ఉద్యోగులు మరాఠీలు. అందువలన గుజరాతీలంటే మరాఠీలకు అసూయ, కడుపుమంట. గతంలో బిజెపి నాయకత్వం వాజపేయి, ఆడ్వాణీ చేతిలో ఉండగా ఫర్వాలేకపోయింది కానీ యిప్పుడు మోదీ, అమిత్‌ యిద్దరూ గుజరాతీలే. వాళ్ల చుట్టూ ఉన్నది గుజరాత్‌ లాబీయే!

ఇవన్నీ సాధారణ శివసైనికుడిగా మింగుడు పడకుండా ఉన్నాయి. బిజెపితో పొత్తు కొనసాగిస్తే తమ హిందూత్వ ఓటు బ్యాంకు పూర్తిగా వాళ్ల సొంతమే అయిపోతుందని, తాము ఎప్పటికీ వాళ్లకు సెకండ్‌ ఫిడిల్‌ వాయిస్తూనే ఉండాలని వాళ్ల బాధ. బిజెపి భాగస్వాములను క్రమేపీ మింగేస్తూ వస్తోందని, తమ పరిస్థితి నానాటికీ తీసికట్టు అవుతుందనీ శివసేన నాయకత్వం ఘోష. 2019 అసెంబ్లీ ఎన్నికలలో విజయానికి బిజెపికి తమ అవసరం ఉంది కాబట్టి వాళ్లని వంచడానికి యిదే అదనని భావించింది. ముఖ్యమంత్రిగా దేవేంద్ర తన కార్యాలయం ద్వారా తమను కట్టడి చేశాడు కాబట్టి, యీసారి తామే ఆ పదవి తీసుకుని, రాష్ట్రంలో బిజెపి ఎదుగుదలకు అవరోధాలు కల్పించాలని భావించింది. ఈ లెక్కలతోనే ఆదిత్య ఠాక్రే, 2019 అసెంబ్లీ ఎన్నికల సమయానికి పట్టుబట్టాడు - నేను ముఖ్యమంత్రి లేదా ఉపముఖ్యమంత్రి కావాల్సిందే, మనకు హోం యిత్యాది ముఖ్యమైన శాఖలు యివ్వాల్సిందే అని. ఉద్ధవ్‌కు అనారోగ్యం. బయట తిరగలేడు. ఆదిత్యే రాష్ట్రమంతా పర్యటించి, శివసైనికులను ఉత్సాహపరిచాడు. ఈసారి అధికారం మనదే అంటూ.

ఇవన్నీ తెలిసి కూడా బిజెపి నాయకత్వం సేనతో ఒప్పందానికి సిద్ధపడింది. ఎందుకంటే సొంతంగా పోటీ చేసే సత్తా తమకు లేదని వాళ్లకు అంతర్గతంగా తెలుసు. ఎన్నికల తర్వాత చూసుకోవచ్చు, తమలో సగం బలం ఉన్న వీళ్లు తమనేం ఆడిస్తారు అనుకున్నారు. పైగా ఎన్సీపీ, కాంగ్రెసులను కేసులతో, ఫిరాయింపులతో చితక్కొట్టేశాం కాబట్టి వాళ్ల సాయంతో శివసేన అధికారంలోకి రావడం కల్ల అనే అంచనాతో సరేననేసి ఉంటారు. లేదా కట్నాల బేరసారాలలో జరిగేట్లుగా కాదనకుండా 'చూద్దాం లెండి' అని ఉంటారు. అందుకే తమ మధ్య కుదిరిన ఒప్పందం గురించి యిప్పుడు పెదవి విప్పటం లేదు. ఏది ఏమైతేనేం, ఫలితాలు వచ్చాయి. బిజెపికి, సేనకు గతంలో కంటె ఎక్కువ సీట్లు రాకపోగా తగ్గాయి. సేనకు 7 తగ్గితే, బిజెపికి ఏకంగా 17 తగ్గాయి. బిజెపిని వంచడానికి యిదే సమయం అనుకుంది సేన. అందుకని 50-50 ఒప్పందం గురించి బాహాటంగా డిమాండ్‌ చేయసాగింది.

సహజంగా యిది బిజెపి క్యాడర్‌కు నచ్చలేదు. సేనకు బుద్ధి చెప్పే తరుణమిదే అనుకున్నారు. దేవేంద్ర తనే ఐదేళ్లూ ముఖ్యమంత్రినని ప్రకటించుకున్నాడు. సేనకు ఏమిస్తారో చెప్పలేదు. ఈ పరిస్థితిని రాష్ట్రంలో నాయకులందరూ ముందే ఊహించారు. అందుకే ఫలితాలు రాగానే అమిత్‌ షా తమను గమనిస్తూ ఉంటాడని తెలిసి, శరద్‌ పవార్‌ సేన ముఖ్యనేత సంజయ్‌ రవుత్‌ను రహస్యంగా ఓ కారులో కలిసి, ముఖాముఖీ 45 ని.ల పాటు చర్చించాడట. బిజెపిని వదిలి వచ్చేస్తే, తాము సాయపడతామని అన్నాడట. అందుకే ఉద్ధవ్‌ 50-50పై అంత ధాటీగా మాట్లాడి బిజెపితో వ్యవహారం చెడగొట్టుకున్నాడు. ఆ తర్వాత శరద్‌ రంగంలోకి దిగాడు కానీ సేనను ఓ ఆట ఆడించాడు. వాళ్లకు ఓ పట్టాన మద్దతు ప్రకటించలేదు. కాంగ్రెసు మా భాగస్వామి, వాళ్లను అడగాలి అన్నాడు. దిల్లీ వెళ్లి సోనియాతో మాట్లాడాలి అన్నాడు. ఇవాళ ఇందిర పుట్టినరోజు కుదరదన్నాడు. ఇలా వాళ్లని చూరుకు వేళ్లాడదీసి, వాళ్ల అహం అంతా దింపాడు.

ఆదిత్యను సిఎం చేయాలని ఉద్ధవ్‌ అంటే '29 ఏళ్ల కుర్రాడు సిఎం ఏమిటి, నువ్వయితేనే చెప్పు' అన్నాడు. ఉద్ధవ్‌ ఆరోగ్యం అంతంతమాత్రం. అతనైతే ఉపముఖ్యమంత్రి హోదాలో తమ పార్టీ మనిషే చక్రం తిప్పవచ్చని శరద్‌ ఐడియా. ఓ పక్క యింటిపోరు, యిటు శరద్‌ షరతులు. చివరి దాకా ఉద్ధవ్‌ ఎటూ చెప్పకుండా శివసేన సిఎం అంటూ వచ్చాడు. చివరకు నిన్న రాత్రి శరద్‌ 'ఉద్ధవ్‌ ముఖ్యమంత్రి' అని ప్రకటించాడు. ఉద్ధవ్‌ మాత్రం నేనే సిఎం అనలేదు కానీ ఆ షరతుకి అంగీకరించాడు. ఇక ఎన్‌డిఏలోంచి బయటకు వచ్చేయాలని, కాబినెట్‌లో సేన మంత్రి రాజీనామా చేయాలని కూడా శరద్‌ చెప్పాడు. ఇష్టం లేకపోయినా సేన ఆ పని చేసింది. ఇవన్నీ అయ్యాక కాంగ్రెసుని ఒప్పించాలి కదా అంటూ వాళ్లను రంగంలోకి దింపాడు. ఇక షరతులు పెట్టడం కాంగ్రెసు వంతు.

ఈసారి బిజెపి ఉమ్మడి పౌరస్మృతి, దేశమంతా పౌరసత్వ జాబితా వంటి అనేక హిందూత్వ అజెండా ఐటమ్స్‌ పార్లమెంటులో ప్రవేశపెట్టబోతోంది. శివసేన తన సిద్ధాంతం ప్రకారం వాటినన్నిటికీ మద్దతివ్వాలి. మా మద్దతు కావాలంటే వాటిని వ్యతిరేకించాలి అంది కాంగ్రెసు. రాష్ట్రంలో అధికారం కోసం సేన అన్నిటికీ సరేనంది. నిజానికి మహారాష్ట్రలో బిజెపియేతర ప్రభుత్వం ఏర్పడడం ఎన్సీపీ, కాంగ్రెసులకు ఎంతో అవసరం. అది మామూలు రాష్ట్రం కాదు. భారత ఆర్థికవ్యవస్థకు గుండెకాయ లాటి రాష్ట్రం. దేశంలో ధనికుల ఆర్థికమూలాలు అక్కడే ఉంటాయి. నిధులు రాలాలంటే అక్కడే నొక్కాలి. పైగా కాంగ్రెసు, ఎన్సీపీ నాయకులపై బిజెపి అనేక కేసులు బనాయించింది. వాటిని చూపి ఆ పార్టీల నుంచి ఫిరాయింపుదారులను తీసుకుంది. ఆ కేసులను ముందుకు సాగనీయకుండా, యికపై ఫిరాయింపులు లేకుండా చేసుకోవాలంటే హోం శాఖ తమ చేతిలో పెట్టుకోవాలి. ఇవన్నీ తెలిసి కూడా కాంగ్రెసు, ఎన్సీపీ కంగారు పడకుండా సేనను ఊరిస్తూ, ఊరుకోబెడుతూ కాలక్షేపం చేసి, చివరకు లొంగదీశాయి.

ఇదంతా సేన ద్వితీయశ్రేణి నాయకత్వానికి, క్యాడర్‌కు దుస్సహంగా తయారైంది. ఏమిటింత బెట్టు, వీళ్లతో కలిస్తే మన హిందూత్వ ఓటు బ్యాంకు చెడుతుంది, బిజెపి పరమౌతుంది. ఆదిత్య పేరాస కోసం పార్టీని బలివ్వాలా? ఉప ముఖ్యమంత్రి పదవి తీసుకుని అధికారంలోకి వచ్చేస్తే పోలా? అనసాగారు. శరద్‌ నమ్మదగిన వ్యక్తి కాదు కాబట్టి, పర్యవసానం ఎలా ఉంటుందో తెలియక సేన బిజెపికి ఓ గుమ్మం తెరిచే వుంచింది. ఇది శరద్‌ను మండించింది. అదిగో మీరు వాళ్లతో చాటుమాటు మంతనాలు సాగిస్తున్నారు, ఇలా అయితే కటీఫ్‌ అనసాగాడు. మా గూటికి మళ్లీ చేరండి అంటూ బిజెపి మధ్యవర్తుల ద్వారా రాయబారాలు పంపసాగింది. ఈ ఒత్తిళ్ల మధ్య సేన గందరగోళంలో పడింది. చివరకు ఎన్సీపీ, కాంగ్రెసులతోనే వెళ్లడానికి సిద్ధపడింది.

ఎందుకిలా అంటే నాకు ఒకటి తోస్తోంది. హిందూత్వ రాజకీయాలు యీసారి ఓట్లు రాల్చలేదని సేనకు అర్థమై ఉంటుంది. మామూలుగా బిజెపి హిందూత్వ రాజకీయమే యిప్పటిదాకా ఓట్లు సంపాదించి పెట్టిందనుకుంటే, సేన కూడా చేరడంతో డబుల్‌ హిందూత్వ అయి, ఆరెస్సెస్‌కు కేంద్రస్థానమైన మహారాష్ట్రలో మహాయుతి ఓట్లు, సీట్లు కొల్లగొట్టి ఉండాలి. కానీ అలా జరగలేదు. జాతీయతా వాదంతో పార్లమెంటు ఎన్నికలలో ఘనవిజయం సాధించిన బిజెపి, మహారాష్ట్ర, హరియాణా ఎన్నికలలో ఆ మ్యాజిక్‌ మళ్లీ చేయలేకపోయింది. రెండు చోట్ల మాంద్యం, నిరుద్యోగిత, రైతుల దుస్థితి వంటి ఆర్థిక కారణాలే ప్రాధాన్యత వహించి, బిజెపిని కృంగదీశాయి. పైగా గమనిస్తే ప్రాంతీయ పార్టీలు బలంగా ఉన్నచోట బిజెపి చొచ్చుకుని వెళ్లలేక పోతోంది. కొన్ని రాష్ట్రాలలో వాళ్లతో పొత్తు కుదుర్చుకోవలసి వస్తోంది.

కాంగ్రెస్‌-ముక్త్‌ భారత్‌ అనేది బిజెపి సాధించలేక పోతోంది. నాయకత్వం అధ్వాన్నంగా ఉన్నా స్థానిక నాయకులు బలంగా ఉన్న చోట కాంగ్రెసు గెలుస్తోంది. గాంధీ కుటుంబీకుల కబంధ హస్తాల నుండి బయటపడితే కాంగ్రెసు మళ్లీ పుంజుకోవచ్చు. అందువలన 'బిజెపితో అంటకాగి హిందూత్వ రాజకీయాలను ముందుకు తీసుకుని వెళ్లడం కంటె దక్షిణాది ప్రాంతీయ పార్టీల తరహాలో ఆర్థికాంశాలు, ప్రాంతీయతావాదం నమ్ముకుని ముందుకు వెళితే పార్టీకి మనుగడ ఉంటుంది. బిజెపితో కలిసి నడిచినంతకాలం తమ స్థితి నానాటికీ దిగజారుతుంది' అని సేన లెక్క వేసి ఉంటుంది.

ఏమైతేనేం, సేన ఎన్సీపీ, కాంగ్రెసులతోనే కలిసి పయనించడానికి నిశ్చయించింది. అంతా సవ్యంగా జరిగితే యివాళ ఉద్ధవ్‌ ముఖ్యమంత్రి అయి వుండేవాడు. అయితే బిజెపి కాటు వేసింది. అయితే అజిత్‌ సామర్థ్యంపై కథ ఆధారపడి వుంది. అతను నిజంగా ఎన్సీపీలో సగం మందినైనా తీసుకుని వస్తే, స్వతంత్రులలో బిజెపి రెబెల్స్‌నూ, మరి కొందర్ని ఆకట్టుకుని బిజెపి ప్రభుత్వం ఏర్పాటు చేసి రాజకీయపు టెత్తులలో తమకు ప్రస్తుతం సాటి వచ్చేవారు లేరని నిరూపించుకుంటుంది. అప్పుడు ఉద్ధవ్‌ రాజకీయంగా పరిపక్వత లేనివాడని సేన క్యాడర్‌ ఫీలై, అతన్ని విడిచిపెట్టడం ప్రారంభిస్తుంది. అలా కాక, అజిత్‌ నాదెండ్లలా తేలితే మాత్రం బిజెపి భంగపడి, సేన అధికారంలోకి వచ్చే అవకాశం ఏర్పడితే అప్పుడు ఉద్ధవ్‌కు మంచి రోజులే.

1984లో నాదెండ్ల టిడిపిని చీల్చడం, ప్రజల మద్దతు సాయంతో ఎన్టీయార్‌ దాన్ని ఎదుర్కొనడం, గవర్నరు వ్యవస్థను దుర్వినియోగ పరిచి నాదెండ్లను సమర్థించిన కేంద్రంలోని కాంగ్రెసు భంగపడడం - యివన్నీ రసవత్తర ఘట్టాలు. ఆ నాటికి పుట్టనివారు, రాజకీయాలు అర్థం చేసుకునే వయసు లేనివారు యీనాటి అజిత్‌ పవార్‌ విన్యాసాలు ఎలా రూపుదిద్దుకుంటున్నాయో గమనించి కొంత రసానుభూతి పొందవచ్చు. తాజా వార్తల ప్రకారం అతని దగ్గర ఐదుగురే మిగిలారట! ఆ నాటి కాంగ్రెసు స్థానంలో యిప్పుడు బిజెపి ఉంది. నిజంగా అజిత్‌ను నమ్మి బిజెపి బోల్తా పడితే మాత్రం నాటి కాంగ్రెసు లాగే గాడిదవుతుంది. ఈ లోగా ఇంకేం మాయలు చేస్తుందో తెలియదు. అయితే అప్పట్లో ఎన్టీయార్‌ వంటి సమ్మోహకర నాయకుడు ఉన్నాడు కాబట్టి ప్రజలను కదిలించ గలిగాడు. ఈనాడు మహారాష్ట్రలో అలాటి క్లీన్‌ యిమేజి, కరిజ్మా ఉన్న నాయకుడు లేడు. ప్రజలకు ఎవరి మీదా పెద్దగా గౌరవం లేదు. అందువలన యిది ఒట్టి రాజకీయ క్రీడగానే మిగులుతుంది. ఈ గందరగోళానికి మూలకారణం - మహారాష్ట్రలో ఏ పార్టీకి బలం రాని పరిస్థితి! అది ఎందుకు వచ్చిందో వచ్చే వ్యాసంలో రాస్తాను. (సశేషం) - (ఫోటో- ఠాక్రే కుటుంబం) - ఎమ్బీయస్‌ ప్రసాద్‌ (నవంబరు 2019)

నవంబరు 2019 ఎమ్బీయస్‌: అజిత్‌ నాటకానికి శరద్‌ సూత్రధారా?

అజిత్‌ పవార్‌ బిజెపితో చేతులు కలపగానే దీని వెనుక శరద్‌ హస్తముందని, అతను కేసుల భయంతో శివసేనకు జెల్ల కొట్టి, లోపాయికారీగా బిజెపితో ఒప్పందం కుదుర్చుకుని తన సోదరుడి కుమారుణ్ని అటు పంపాడని పుకార్లు వచ్చాయి. తర్వాత అజిత్‌ తనతో చెప్పకుండా వెళ్లాడని శరద్‌ ప్రకటించడం, సాయంత్రాని కల్లా అజిత్‌ వెంట ఉన్న ఎమ్మెల్యేలు మూకుమ్మడిగా శరద్‌ చెంతకు చేరడం జరిగింది. ప్రస్తుతానికి 54 మందిలో 49/50 మంది శరద్‌ వైపు ఉన్నారు. అజిత్‌ను కూడా వెనక్కి రమ్మనమని రాయబారాలు పంపారు. ఇప్పటిదాకా అతను వెనక్కి రాలేదు. ఇప్పుడు కొంతమందికి వస్తున్న అనుమానం ఏమిటంటే - శరదే అజిత్‌ చేత యీ నాటకం ఆడించాడని! ఈ వాదం అర్థం కావాలంటే కొన్ని సంగతులు పరిగణనలోకి తీసుకోవాలి.

ఇవాళ మధ్యాహ్నం సుప్రీం కోర్టులో వాదనలు చూస్తే ఓ సంగతి అర్థమైంది. ఎన్సీపీ, సేన, కాంగ్రెసు తరఫు న్యాయవాదులు గవర్నరు అడావుడిగా, రహస్యంగా, దురుద్దేశంతో వ్యవహరించి దేవేంద్రను ముఖ్యమంత్రిగా కూర్చోబెట్టాడని, ఫలానా తేదీలోగా బలాన్ని నిరూపించుకోమని అడగలేదని, అందువలన వెంటనే 24 గంటల్లో అసెంబ్లీలో బలపరీక్ష నిర్వహించమని గవర్నరును కోర్టు ఆదేశించాలని కోరారు. గతంలో కర్ణాటక, గోవా విషయంలో కోర్టు యిలాటి ఆదేశాలే యిచ్చిన విషయాన్ని గుర్తు చేశారు. దీనికి ప్రతిగా బిజెపి తరఫున, కేంద్రం తరఫున హాజరైన న్యాయవాదులు విచారణను సాగదీద్దామని చూశారు. అసలు ఆదివారం నాడు మీరెందుకు విచారిస్తున్నారు అని జడ్జిలను అడిగారు. ఈ కేసు హైకోర్టులో వేయాలి తప్ప సుప్రీం దాకా రావడమెందుకు అన్నారు. వ్యక్తులుగా కేసు వేయచ్చు తప్ప పార్టీలుగా కేసులు వేసి, ప్రాథమిక హక్కులకు భంగం అనకూడదన్నారు. రాష్ట్ర ప్రభుత్వం /కేంద్ర ప్రభుత్వం / గవర్నరు ఎలా వాదించాలో (బ్రీఫ్‌ చేయడం) తమకు చెప్పకపోవడం వలన వారి తరఫు వాదనలు వినిపించలేమన్నారు.

చివరకు కోర్టు రెస్పాడెంట్లకు నోటీసులు యిచ్చి రేపు ఉదయం 10.30 కల్లా తమ తరఫు వాదనలు వినిపించమంది. రేపు వారి వాదనలు విన్నాక దేవేంద్ర తన మెజారిటీని 24 గంటల్లోనో, 48 గంటల్లోనో నిరూపించుకోవాలని ఆదేశిస్తే కథ త్వరగా ఓ కొలిక్కి వస్తుంది. లేకపోతే క్రయవిక్రయాలకు సమయమిచ్చినట్లే అవుతుంది. కోర్టు ఏం చేస్తుందో మనం చెప్పలేం కానీ ప్రస్తుతానికి అర్థమవుతున్నదేమిటి? బిజెపి వద్ద సంఖ్యాబలం లేదు, అందుకే బలపరీక్షకు వెనుకాడుతోంది. నవంబరు 30 లోగా గవర్నరు బలం నిరూపించుకోమన్నారు అనే మాట ప్రకాశ్‌ జావడేకర్‌ అన్నారు తప్ప ఆ మేరకు అధికారిక ప్రకటన ఏదీ రాలేదు. బిజెపి లాయరు సుప్రీం కోర్టులో నవంబరు 30 లోగా ఎటూ చూపిస్తారు కదా అని దేని ఆధారంగా అన్నారో తెలియదు. గవర్నరు గడువు విధించకపోవడం యిదే ప్రథమం కావచ్చు. అంటే ఎప్పటిలోగా బలం సమకూర్చుకోగలమో బిజెపికే స్పష్టత లేదన్నమాట.

బిజెపి పైకి చెపుతున్న దాని ప్రకారం, గవర్నరుకి లేఖలు యిచ్చిన ప్రకారం చూస్తే అజిత్‌ కున్న 54 మంది ఎమ్మెల్యేలు, బిజెపి కున్న 105 ఎమ్మెల్యేలు కలిపి 159 అవుతారు. 145 మంది ఉంటే మెజారిటీ ఉన్నట్లే. 14 మంది ఎక్కువ ఉన్నారన్నమాట. మరి బలపరీక్షకు సమయం అడగడం దేనికి? పోనీ అజిత్‌ వద్ద (అతను తర్వాత చెప్పుకున్నట్లుగా) 35 మందే ఉన్నారనుకున్నా 140 అయ్యారు. తలా ఒక సభ్యుడున్న నాలుగు పార్టీలు మద్దతిస్తాయన్నారు. అంటే 144, ఇక యిండిపెండెంటులో ఒకరు మద్దతిచ్చినా చాలు 145 అయిపోతుంది. మరి బిజెపికి ఎందుకింత బెదురు? బెదురెందుంటే అజిత్‌ దగ్గర 54 కాదు, 35 కాదు, మూడు ప్లస్‌ అయిదు 8 మంది కూడా లేరు. విమానంలో దిల్లీకి 7గురు వెళ్లారని, 9 గురు వెళ్లారని వార్తలు వచ్చాయి కానీ, వారిలో ముగ్గురు విమానమే ఎక్కలేదట, వెళ్లాక యిద్దరు వెనక్కి వచ్చేశారట. ప్రస్తుతానికి అజిత్‌ వద్ద మహా అయితే 5గురు ఉన్నారని అంటున్నారు.

అజిత్‌ దగా చేస్తే చేశాడు, శివసేనను చీల్చవచ్చు అనుకుంటే అదీ కుదిరేట్లు లేదు. శివసేనకు ముంబయి నిండా శివసైనికులు ఉన్నారు. వాళ్లు ఎన్సీపీ ఎమ్మెల్యేల శిబిరాలకు కాపలా కాస్తున్నారు. ఇక తమ ఎమ్మెల్యేలను కాసుకోరా? నాదెండ్ల ఉదంతంలో ఎన్టీయార్‌ పలుకుబడికి ఎన్టీయార్‌ ఫ్యాన్స్‌ బలగం తోడయ్యింది. అజిత్‌ ఉదంతంలో శరద్‌ బుద్ధిబలానికి, శివసేన కండబలం తోడయ్యింది. అందుకే బిజెపికి బెరుగ్గా ఉంది. అజిత్‌ వెనక్కి వచ్చేసి ఉపముఖ్యమంత్రి పదవికి రాజీనామా చేస్తే, ఇక దేవేంద్ర ఆటకట్టయినట్లే. వెనక్కి రాకపోయినా, అసెంబ్లీలో తన తరఫున 5గురు ఎమ్మేల్యేలనే చూపిస్తే దేవేంద్ర పరువు పోయినట్లే.

అతనికే కాదు మోదీ, అమిత్‌లకు కూడా యిది భంగపాటే. గవర్నరు వ్యవస్థను యింతకు ముందు ఎరగని రీతిలో భ్రష్టు పట్టించి సాధించినది యిదా? అని పార్టీలో చెవులు కొరుక్కుంటారు. ఎందుకంటే రాష్ట్రపతి పాలన విధించడానికైనా ఎత్తివేయడానికైనా కాబినెట్‌ ఆమోదం కావాలి. విధించేటప్పుడు అది పాటించారు. ఎత్తివేసేటప్పుడు ప్రధాని విశేషాధికారాలు ఉపయోగించి ఆ ఆమోదం అక్కర లేకుండా చేశారు. ఎందుకంత అడావుడి? ఏమిటి ఆ ఎమర్జన్సీ? అని కోర్టులు అడిగితే ప్రభుత్వం జవాబు దాటవేయాలి.

మోదీ, అమిత్‌ అంత పొరపాటు చేస్తారా? మహారాష్ట్ర వంటి కీలకమైన రాష్ట్రం విషయంలో యింత తప్పుడు లెక్క వేస్తారా? అనే సందేహం సహజంగా వస్తుంది. ఎంతటివారైనా పొరపాట్లు చేస్తారని గుర్తుంచుకోవాలి. 1984లో ఇందిరా గాంధీ కశ్మీరులో ఫరూక్‌ అబ్దుల్లా పార్టీని చీల్చి అతని ప్రభుత్వాన్ని కూలదోసింది. ఆ విజయగర్వంతో ఆంధ్రప్రదేశ్‌లో కూడా ఆ ప్రయోగం చేద్దామనుకుంది. నేనున్నానుగా అని నాదెండ్ల యిచ్చిన హామీ నమ్మి ఎన్టీయార్‌ ప్రభుత్వాన్ని పడగొట్టింది.

తీరా చూస్తే నాదెండ్ల బలం చాలలేదని తెలిసింది. నెల్లాళ్ల తర్వాత అసెంబ్లీలో బలపరీక్ష నిర్వహించబోతే నాదెండ్ల అసెంబ్లీలో గందరగోళం సృష్టించి, స్పీకరును చేతిలో పెట్టుకుని పరీక్ష జరగకుండా రోజుల తరబడి వాయిదా వేయిస్తూంటే చూసి యిక లాభం లేదని ఇందిర కొత్త గవర్నరు ద్వారా నాదెండ్ల ప్రభుత్వాన్ని రద్దు చేసి, ఎన్టీయార్‌కు అధికారం మళ్లీ అప్పగించి ఆ తర్వాత అతని జోలికి వెళ్లలేదు. అనేక సందర్భాల్లో అవలీలగా ప్రభుత్వాలు మార్చిన ఇందిర యిక్కడ మాత్రం కంగు తింది.

అలాగే మోదీ, అమిత్‌ కంగు తినరన్న గ్యారంటీ ఏమీ లేదు. 2018 మేలో ఎడియూరప్ప నేటి దేవేంద్ర లాగానే తనకు తగినంత బలం ఉందని మోదీ-అమిత్‌లను నమ్మించి, గవర్నరు ద్వారా ముఖ్యమంత్రిగా ప్రమాణస్వీకారం చేయించుకున్నాడు. సుప్రీం కోర్టు అర్ధరాత్రి సమావేశమై, వెంటనే బలం నిరూపించుకోమంది. 7గురు ఎమ్మేల్యేలను కూడగట్టుకోలేక గద్దె కెక్కిన 48 గంటల్లోనే ఎడియూరప్ప దిగిపోవలసి వచ్చింది. మళ్లీ 2019 జులైలో అధికారం చేజిక్కించుకోవడానికి నానారకాల జిత్తులు ప్రయోగించవలసి వచ్చింది. ఏది ఏమైనా 2018 మే లో మోదీ-అమిత్‌ల లెక్క తప్పిందనేది వాస్తవం. ఇప్పుడూ అదే జరుగుతోందేమో, ఎవరు చూడవచ్చారు? అమిత్‌ జేబులో వేరే తురఫు మ్కు ఏదైనా దాగి ఉందేమో రాబోయే రోజులు చెప్తాయి.

నిజంగా మోదీ-అమిత్‌లు బోల్తా పడి వుంటే, బోల్తా కొట్టించిన వారెవరు? తన బలాన్ని ఎక్కువ చేసి చూపిన అజితా? లేకపోతే వెనక ఉండి ఆడించిన శరదా? మామూలుగా చూస్తే రెండో ప్రశ్న అసంగతం అనిపిస్తుంది. శరద్‌ తన పార్టీని తనే చీల్పించి, తన సమీప బంధువును బిజెపి గూట్లోకి పంపి, తన పరువు తనే ఎందుకు తీసుకుంటాడు అనే సందేహం వస్తుంది. కానీ యిక్కడో లాజిక్‌ ఉంది. ఇలా ఆలోచించి చూడండి -

ఎన్సీపీ-సేన-కాంగ్రెసు ప్రభుత్వం ఏర్పడి, అధికారం చలాయించేస్తూ ఉంటే బిజెపి గుడ్లప్పగించి చూస్తూ ఉంటుందా? కొశ్చన్‌ లేదు. కర్ణాటకలో గోతి దగ్గర నక్కలా కాచుకుని ఏ పార్టీని ఎలా చీలుద్దామా అని చూడలేదూ, అలాగే చేస్తుంది. ఎన్సీపీలో అజిత్‌కు అసంతృప్తి ఉంది కాబట్టి అతన్ని దువ్వుతుంది. ఒక బలహీనమైన క్షణంలో అతను సై అన్నా అనవచ్చు. అదిగో అతను వచ్చేశాడు అంటూ సేనలో కొందర్ని ఆకట్టుకుంటుంది. కేసులు బనాయించడాలు, ఈడీ నోటీసులు, ఇన్‌కమ్‌టాక్స్‌ దాడులు.. యివి ఎలాగూ ఉన్నాయి. ఇప్పటికే కేసులున్నవాళ్లకు ఊరట కల్పించడాలూ ఉన్నాయి.

మూడు పార్టీల మిశ్రమ ప్రభుత్వంలో కలతలు ఎలాగూ తప్పవు. వాటిని ఎన్‌క్యాష్‌ చేసుకుని పడగొట్టడానికి బిజెపి సర్వయత్నాలూ చేస్తుంది. దాంతో దాని మనుగడ ప్రశ్నార్థకమే. ఈ సందేహం భారతదేశ ప్రజలందరికీ ఉంది. ఆ ప్రమాదాన్ని తొలగించడానికే శరద్‌ యీ ఎత్తు వేశాడని కొందరి పరిశీలన. అజిత్‌ను బయటకు పంపి, బిజెపిని బుట్టలో పెట్టి, చివరకు భంగపాటు కలిగిస్తే బిజెపి ధైర్యాన్ని దెబ్బ తీసినట్లవుతుంది. తెనాలి రామలింగడి పిల్లిలా బెదిరిపోయి, మళ్లీ యిలాటి దుస్సాహసం చేయదు.

తెనాలి రామలింగడిికి రాయలు ఓ సారి ఓ పిల్లిని యిచ్చి పెంచమన్నాడట, అది తాగడానికి పాలకోసం ఓ ఆవుని కూడా యిచ్చాట్ట. రామలింగడు ఆ పాలు తనే తాగేసి, పిల్లిని ఎండగట్టాడు. కొన్నాళ్లకు రాయలు పిల్లిని చూసి 'ఇదేమిటి రామలింగా?' అంటే 'అది పాలు తాగటం లేదు మహాప్రభో, నేనేం చేయను?' అన్నాట్ట. పిల్లి పాలు తాగకపోవడమేమిటని తన ఎదురుగా తాగించబోతే అది పాలను చూసి బెదిరి పారిపోయిందట. రాయలు ఏమనలేక ఊరుకున్నాట్ట. జరిగిందేమిటంటే రామలింగడు పిల్లిని యింటికి తీసుకెళ్లి గిన్నెల్లో వేడివేడి పాలు ముందు పెట్టాడు. తాగబోతే దానికి మూతి కాలింది. ఇక అప్పణ్నుంచి పిల్లికి పాలంటే భయం పట్టుకుంది. పాలు చూడగానే మూతి కాలుతుందన్న ఫీలింగు మనసులో ముద్రితమై పోయింది.

అలాగే యిప్పుడు కనుక బిజెపి భంగపడితే యిక అజిత్‌ లాటి ఫిరాయింపుదారులు తమ వద్దకు వచ్చినప్పుడల్లా సంశయంగా చూస్తుంది - ఇదేదో మన పరువు తీసే కుట్ర కాదు కదా అని. కనీసం ఏడాది, రెండేళ్లయినా మిశ్రమ ప్రభుత్వం జోలికి పోదు. 2018లో పార్టీ హైకమాండ్‌ పరువు తీసిన ఎడియూరప్ప 2019 నాటికి వాళ్లను నమ్మించడానికి ఎన్ని తంటాలు పడ్డాడో మనం ఊహించవచ్చు. జెడిఎస్‌-కాంగ్రెస్‌ బహిరంగ వైరం, సిద్ధరామయ్య-గౌడ కుటుంబం మధ్య ఇగో క్లాష్‌, కాంగ్రెసు హై కమాండ్‌ నిష్క్రియాపరత్వం, సిద్ధరామయ్య కుతంత్రం.. యివన్నీ పరిగణనలోకి తీసుకునే హై కమాండ్‌ మళ్లీ యింకో ప్రయోగానికి సిద్ధపడి ఉంటుంది. ఈ సారి విజయం సిద్ధించింది.

ఇప్పుడీ ప్రయోగం విఫలమైతే బిజెపి హై కమాండ్‌ దేవేంద్రను కేంద్రానికి పిలిపించి, ఏ మంత్రిత్వ పదవో యిచ్చి, రాష్ట్రంలో ప్రభుత్వం కూల్చే పని మరో చతురుడికి అప్పగించవచ్చు. ఈ లక్ష్యం సాధించే ఉద్దేశంలోనే శరద్‌, అజిత్‌ ద్వారా యీ ప్లాను అమలు చేశాడని కొందరు పరిశీలకుల అనుమానం. ఎందుకంటే ఎన్సీపీలో శరద్‌ ఆజ్ఞ లేనిదే ఆకు కదలదంటారు. అతనికి మనుషులు పార్టీలో అందరి కదలికలు గమనిస్తూనే ఉంటారు. శరద్‌ మాట కొట్టేయగల సామర్థ్యం ఎన్సీపీలో ఎవరికీ లేదు. అందుకే నిన్న మధ్యాహ్నం నుంచి అతను స్వయంగా ఫోన్‌ చేయడం మొదలెట్టగానే ఒక్కొక్కరూ వచ్చి వాలిపోయారు.

బాబాయి సామర్థ్యం అజిత్‌కు తెలియకుండా ఉందా? శరదే దీనికి సూత్రధారి ఐతే యిది రాజకీయంగా ఒక గొప్ప ఎత్తుగానే చెప్పుకోవాలి. పంచతంత్రంలో యిలాటి కథ ఏమైనా ఉందేమో వెతకాలి. మనం సాధారణంగా మిత్రలాభం, మిత్రభేదంతో ఆపేస్తాం. కానీ యింకా మూడు చాప్టర్లున్నాయి. మహారాష్ట్ర ఉదంతం ప్రారంభమైనప్పటి నుంచి కాస్సేపు శరద్‌ను చాణక్యుడంటున్నారు, కాస్సేపు అమిత్‌ను చాణక్యుడంటున్నారు.

రాజకీయపు టెత్తులు తెలిసున్నవాడు చాణక్యుడు ఒకడే కాదు. అతనితో సమానమైన తెలివితేటలున్నవాడు రాక్షసామాత్యుడు. నందుల ప్రధానమంత్రి. చంద్రగుప్తుడు రాజయ్యాక కూడా నందులను మళ్లీ అధికారంలోకి తేవడానికి ఎన్నో పథకాలు రచించాడు. చాణక్యుడు వాటిని తిప్పికొడుతూ వచ్చాడు. అవన్నీ విశాఖదత్తుడు తన 'ముద్రారాక్షసం' నాటకంలో రాశాడు. చివరకు చాణక్యుడు గెలిచాడు. రాక్షసుడు ఓడాడు. ఓడినా రాక్షసుణ్ని చాణక్యుడు సత్కరించి, చంద్రగుప్తుడికి ప్రధానమంత్రిగా ఉండి అతన్ని కాపాడమని కోరాడు. ఈ మహారాష్ట్ర ఉదంతం పూర్తయ్యాక శరద్‌, అమిత్‌లలో ఎవరు చాణక్యుడో, ఎవరు రాక్షసుడో తెలుస్తుంది. (సశేషం) - (ఫోటో- శరద్‌, అమిత్‌) - ఎమ్బీయస్‌ ప్రసాద్‌ (నవంబరు 2019)

నవంబరు 2019 ఎమ్బీయస్‌: మతానికి, భాషకు ముడి పెట్టవచ్చా?

''ఇంగ్లీషు మీడియం అనర్థదాయకమా?'' వ్యాసంలో చివర్లో '..దీనికీ మతం రంగు పులిమేవారికి శతకోటి నమస్కారాలు...' అంటూ ముగించాను. ఎందుకంటే అప్పటికే నా దగ్గర నలుగురైదుగురు 'ఈ ఇంగ్లీషు మీడియమంతా స్కూళ్లల్లో బైబిలు ప్రవేశపెట్టడానికే..' అనడం జరిగింది. వాళ్ల ఆలోచనాస్థాయి అలా ఉంది పాపం అనుకుంటూ జస్ట్‌ ప్రస్తావించి వదిలేశాను. పోనుపోను, యీ వాదన అనేకమంది మేధావులు కూడా చేయడం చూసి నివ్వెరపోతున్నాను. ఆంధ్రజ్యోతి రాధాకృష్ణ తన 'కొత్త పలుకు'లో 'ఇంగ్లీషు మీడియం బోధన వలన బాల్యం నుంచి పిల్లలను క్రైస్తవమతం వైపు ఆకర్షించడం సులువు' అంటూ ప్రతిపాదించి ఈ ఇంగ్లీషు మీడియం విస్తరించడం వెనుక జగన్‌కు రహస్య ఎజెండా ఉందని తీర్మానించారు. ఇదెక్కడ వాదన అని ఆశ్చర్యపోతూ ఉండగా బెనారస్‌ హిందూ యూనివర్శిటీలో ఒక ముస్లిము సంస్కృతోపాధ్యాయుడిగా నియమించడం పట్ల కొందరు నిరసన వ్యక్తం చేయడం వార్తల్లోకి వచ్చింది.

మతానికి, భాషకి లింకుందా అని ఆలోచిస్తే దేవుడికి ఫలానా భాషలో చెపుతూనే అర్థమౌతుందా? అనే ప్రశ్న వస్తుంది. అంటే మూగవాడి గోడు దేవుడికి అందదా? పశుపక్ష్యాదులు, వృక్షజాతి తమ బాధను దేవుడికి చెప్పుకోలేవా? హిందూ మతానికి వస్తే మంత్రాల్లో చాలా భాగం సంస్కృతంలోనే ఉంటాయి. కానీ తమిళనాడులో తమిళంలో కూడా ఉంటాయి. మరి తమిళుల ఘోష దేవుడికి అందటం లేదా? తేలు మంత్రం, బెణుకు మంత్రం లాటివి తెలుగులోనే ఉంటాయి. వాటి కేమంటాం? సంస్కృతం అంటే అర్థం ఏమిటి? 'బాగుగా చేయబడినది', 'సంస్కరించబడినది' అని అర్థం. చరిత్రలో ఒక దశలో భాషను సంస్కరించే ప్రక్రియ సాగింది. ఆ క్రియకు ముందున్న భాషను ప్రా-కృతం (చేయడానికి పూర్వం ఉన్నది) అంటారు. సంస్కృతం వాడుకలోకి వచ్చే ముందు దేవుణ్ని ఏ మంత్రాలతో కొలిచేవారు మరి? లేక అప్పట్లో దేవుడు లేడా? సంస్కృతం తయారయ్యాకనే ఆయనా దిగి వచ్చాడా?

దేవుడితో అనుసంధానం కావడానికి అతి దగ్గర మార్గం ధ్యానం అంటారు. ధ్యానంలో మంత్రం జపించవలసిన అవసరం లేదు. ఏకాగ్రతతో దేవుడి మీద మనసును లగ్నం చేస్తే చాలు. అక్కడ భాషతో పనేముంది? చిన్న పిల్లవాడు పరీక్షలో పాస్‌ చేయించమని దేవుడికి మొక్కుకుంటాడు. వాడి మాతృభాషలోనే చెప్పుకుంటాడు తప్ప దీని కోసం అర్జంటుగా సంస్కృతం నేర్చుకోడు. చదువు రానివాడూ వాడికి వచ్చిన భాషలోనే ప్రార్థిస్తాడు. ఇలా చూస్తే దేవుడికి భాషతో పని లేదు. మతానికీ అక్కరలేదు. మతవ్యాప్తికి కావాలి. ఎందుకంటే మతగ్రంథాలు జనాల్లోకి వెళ్లాలంటే వాళ్లకు తెలిసిన భాషలో రాయాలి. అందుకే పురాణాలను సంస్కృతంలోనే ఉంచేయకుండా దేశంలోని పలుభాషల్లోకి అనువదించారు. రామచరిత మానస్‌ వంటివి స్థానిక భాషల్లోనే పుట్టాయి. మొదట్లో మౌఖికంగా వ్యాప్తి అయ్యేవి, తర్వాత తాటాకు గ్రంథాలపై అయ్యాయి, అచ్చు యంత్రం వచ్చాక పుస్తక రూపాలలో వ్యాప్తి అవుతున్నాయి.

హిందూ దేవుళ్ల కథ కాబట్టి రామాయణం సంస్కృతంలోనే ఉంచేయాలి అని ఎవరూ అనుకోలేదు. స్థానికుల భాషలోకి తీసుకుని వచ్చారు. అలాగే యితర మతగ్రంథాలూ వచ్చాయి. మతగ్రంథాలే కాదు, రకరకాల పుస్తకాలూ వచ్చాయి. తెలుగువాళ్ల మధ్య హిందూమత వ్యాప్తికై నేనేదైనా పుస్తకం రాయాలంటే అర్జంటుగా సంస్కృతం నేర్చుకోనక్కర లేదు. భాష అనేది తెలుసుకోవడానికి ఉపకరించే సాధనం తప్ప ఏ మతంతోనూ ముడిపడలేదు. ఆంబేడ్కర్‌ బౌద్ధం తీసుకున్నారు. దానికి సంబంధించిన గ్రంథాలు పాళీ భాషలో ఉన్నాయి కదాని పాళీ భాష నేర్చుకోలేదు. బౌద్ధం చైనా, జపాన్‌, ఆగ్నేయాసియా దేశాల్లో వ్యాపించింది. అక్కడి వాళ్లంతా బౌద్ధులుగా మారడానికి పాళీ భాష నేర్చుకోలేదు. తమ భాషలోనే ఆ పుస్తకాలు అనువాదం చేసుకున్నారు. ప్రచారం చేయడానికి అక్కడకు వెళ్లిన బౌద్ధసన్యాసులు స్థానిక భాష నేర్చుకుని, ఆ భాషలోనే వాళ్లతో సంభాషించి వ్యాప్తి చేశారు. మన తెలుగునాట జైనం, బౌద్ధం, హైందవం అన్నీ ఏకకాలంలో వర్ధిల్లాయి. అందరు మతస్తులూ ఒకే భాష మాట్లాడారు. రాజుగారు హిందూ అయితే, రాణిగారు జైనులైన సందర్భాలున్నాయి. మతం వేరే కదాని వేర్వేరు భాషల్లో మాట్లాడుకోలేదు.

బౌద్ధసన్యాసుల లాగానే క్రైస్తవ ప్రచారకులూ క్రైస్తవాన్ని ప్రచారం చేయడానికి వివిధ దేశాలకు వెళ్లినపుడు స్థానికుల భాషలోనే మాట్లాడారు. లాటిన్‌లో మాట్లాడలేదు. క్రీ.శ. 42లో మన భారతదేశానికి వచ్చిన మొట్టమొదటి క్రైస్తవ ప్రచారకుడు, క్రీస్తు శిష్యుడు సెయింట్‌ థామస్‌. అతనికి ఇంగ్లీషు అనే భాష ఉందో లేదో కూడా తెలిసి వుండకపోవచ్చు. అసలు అప్పటికి ఆ భాష రూపుదిద్దుకుందో లేదో! అప్పణ్నుంచి అనేకమంది క్రైస్తవ మత ప్రచారకులు వివిధ దేశాల నుంచి వచ్చి ప్రచారం చేస్తూనే వచ్చారు. అందరూ ఇంగ్లీషులోనే మాట్లాడారా? ఇటీవలి కాలంలో ఇంగ్లీషు వాళ్ల కంటె ముందు పోర్చుగీసు వాళ్లు వచ్చి గోవా ఆక్రమించి, స్థానికులను బలవంతంగా క్రైస్తవంలోకి మార్పించిన ఘటనలు చరిత్ర కెక్కాయి. వాళ్లు బైబిలు ఇంగ్లీషులో చదివించారా? అంతెందుకు ఇస్కాన్‌ వాళ్లున్నారు, వివిధ దేశాల్లో హిందూమత ప్రచారం చేస్తున్నారు. సంస్కృతంలో చేస్తున్నారా? సంస్కృత పుస్తకాలు పంచుతున్నారా?

ఇవన్నీ చూస్తే ఇంగ్లీషుకు, క్రైస్తవానికి ముడి పెట్టేవాళ్లు ఎంత మూర్ఖులో అర్థమవుతుంది. ఒరిజినల్‌ బైబిలు ఇంగ్లీషులో ఉందా? హీబ్రూలో ఉంది. అది పట్టుకుని వచ్చి మన కిస్తే ఎటునుంచి చదవాలో కూడా తెలియక పక్కన పడేస్తాం. అందుకే స్పెయిన్‌ నుంచి వచ్చినా, ఆర్మీనియా నుంచి వచ్చినా క్రైస్తవ మత ప్రచారకులు స్థానిక భాషలోనే ప్రచారం చేశారు. ఇంగ్లీషులో కాదు. నిజానికి స్థానిక భాషల్లో నిఘంటువుల తయారీలో, పుస్తకాల ప్రచురణలో క్రైస్తవ మిషనరీల పాత్ర గణనీయంగా ఉంది. అది ఆ భాషల మీద ప్రేమ కాదు, కస్టమరును చేరడానికి వేరే మార్గం లేదు కాబట్టి! పైగా వాళ్ల ప్రాస్పెక్టివ్‌ క్లయింట్లు ఎవరు? గిరిజనులు, సమాజంలో అణగారిన వర్గాలు, విద్యాహీనులు.. వగైరా! వాళ్ల చదువే అంతంతమాత్రం! దానికి తోడు ఇంగ్లీషులో లెక్చర్లు దంచితే పారిపోతారు. అందువలన వారి మాతృభాషలోనే పుస్తకాలు అచ్చు వేసి పంచారు. మతబోధనలు వారి మాతృభాషలోనే చేశారు.

మన దేశంలో అనేక చర్చిల్లో సెర్మన్‌ (ప్రవచనం) స్థానిక భాషలోనే జరుపుతారు. బెంగుళూరులో ఓ సారి పెద్ద గొడవ అయింది. అక్కడి తమిళులు ఆధిక్యత ప్రదర్శించి, తమిళంలోనే ప్రవచనం చెప్పాలని పట్టుబట్టారు. కన్నడిగులు 'కుదరదు, స్థానిక భాష అయిన కన్నడంలోనే చెప్పాల'ని పట్టుబట్టారు. రగడ ముదిరి ఫాదర్‌ను పట్టుకుని కొట్టినట్లు పేపర్లో చదివిన గుర్తు. దీనివలన అర్థమౌతున్నదేమిటి? క్రైస్తవ ప్రచారం, మతప్రార్థనలు స్థానిక భాషలోనే జరుగుతున్నాయని! మరి ఇంగ్లీషుకి, క్రైస్తవానికి ముడి పెట్టడం దేనికి? మనల్ని పాలించిన ఆంగ్లేయుల భాష ఇంగ్లీషు, వారి మతం క్రైస్తవం. అందువలన రెండూ ముడిపెట్టేశారన్నమాట. మన తెలుగు ప్రాంతాలను కన్నడ రాజులు, మరాఠీ రాజులు, ఒడియా రాజులు, తమిళ రాజులు వేర్వేరు కాలాల్లో పాలించారు. వారందరూ హిందువులే. అందువలన హిందూమతానికి కన్నడానికి/మరాఠీకి/ఒడియాకు.. ముడి పెడతామా? ఇంగ్లీషు వాళ్లు ఇంగ్లీషు ద్వారా అందర్నీ క్రైస్తవులుగా మార్చేశారని అనుకునే మాటయితే 1947లో వాళ్లు మనల్ని విడిచి వెళ్లేపాటికి క్రైస్తవుల జనాభా 1.5% మాత్రమే నట! తర్వాత ప్రాంతీయ భాషల ప్రాధాన్యం పెరిగిన తర్వాతనే క్రైస్తవుల శాతం పెరిగింది. దానికి ఏమందాం?

ప్రభుత్వ పాఠశాలల్లో ఇంగ్లీషు మీడియం పెడితే ఇంగ్లీషులో బైబిళ్లు పంపిణీ చేసేసి, చిన్నప్పటి నుంచే క్రైస్తవం నూరి పోసేస్తారట. తెలుగు మీడియం ఉంటే తెలుగు బైబిళ్లు యివ్వరా? ప్రయివేటు మిషనరీ స్కూళ్లల్లో బ్రెయిన్‌వాష్‌ చేసి క్రైస్తవాన్ని వ్యాప్తి చేస్తారనుకుంటే, ఇప్పుడీ ఇంగ్లీషు మీడియం మార్పు ద్వారా పేదప్రజలందరూ ప్రభుత్వ స్కూళ్లకు హాజరై, మిషనరీ స్కూళ్లకు దూరమై క్రైస్తవం బారి నుంచి తప్పించుకోవచ్చు. ఆ మేరకు యీ మార్పు హిందువులకు హర్షణీయమని ఒప్పుకోవాలి. ఆంగ్లానికి, క్రైస్తవం ముడి పెట్టే మహానుభావులున్నట్లే, ఇస్లాంకు, ఉర్దూకి ముడిపెట్టే ప్రబుద్ధులూ ఉన్నారు. ముస్లిం జనాభా ఎక్కువగా ఉన్న చోట ఉర్దూ మీడియం స్కూళ్లు పెడతామని, ఉర్దూ నేర్పిస్తామని రాజకీయ నాయకులు హామీలిస్తూ ఉంటారు. తెలుగు అధికార భాష చేసి, తెలుగు రాకపోతే ప్రభుత్వోద్యోగాలు యివ్వం అని అంటూ (ఆ జిఓలు అమలు కావటం లేదు కానీ అమలైతే..?) వీళ్లని ఉర్దూలోనే చదవమంటే దానికి అర్థమేమిటి? ఉద్యోగాలు రాకుండా చేద్దామనా?

అయినా ఉర్దూకి, ఇస్లాంకు లింకేమిటి? ఇస్లాం పుట్టింది అరేబియాలో. కురాన్‌ రాసినది అరబిక్‌లో. వాళ్ల ప్రార్థనలు అరబిక్‌లో. ఇక ఉర్దూ ఎక్కణ్నుంచి వచ్చింది? అక్బరు కాలంలో దేశం మొత్తానికి ఒక లింకు భాష ఉంటే మంచిదనుకుని, అరబిక్‌, పర్షియన్‌, సంస్కృతం, బ్రజ్‌ భాష వంటి అనేక భాషల నుంచి పదాలు తీసుకుని ఉర్దూ తయారుచేశారు. తర్వాత అది అనేక భారతీయ భాషల్లోకి చొచ్చుకుపోయింది. ఉర్దూని మతంతో సంబంధం లేకుండా అందరూ వాడారు. ప్రేమ్‌చంద్‌ కథలన్నీ ఉర్దూలోనే రాశారు. ఇప్పటికీ ఉర్దూలో కవిత్వం రాసే హిందువులు, శిఖ్కులు అనేకమంది ఉన్నారు. బెంగాల్‌, తమిళనాడు, కేరళ, గుజరాత్‌ వంటి అనేక ప్రాంతాల్లోని ముస్లిములు స్థానిక భాషలోనే మాట్లాడతారు తప్ప ఉర్దూలో మాట్లాడరు. తెలుగునాట ముస్లిములు యిళ్లల్లో దక్కనీ ఉర్దూ వంటి భాష ఒకటి మాట్లాడతారు. అది పుస్తకాలకు ఎక్కదు. దాన్ని రాయడమూ వాళ్లకు రాదు. ఉర్దూ పుట్టేందుకు ముందు నుంచీ ఇస్లాం ఉంది. ఇస్లాం ఇండోనేసియా వంటి అనేక దేశాలకు వ్యాపించింది. అక్కడ స్థానిక భాషే మాట్లాడతారు తప్ప ఉర్దూ మాట్లాడరు.

వాస్తవాలు యిలా ఉండగా ఉర్దూ అంటే ముస్లిముల భాష అనీ, సంస్కృతం అంటే హిందువుల భాష అని ముద్ర కొట్టేస్తున్నారు మన దేశంలో. బెనారస్‌ హిందూ యూనివర్శిటీలో సంస్కృత విద్యా ధర్మ విజ్ఞాన్‌ విభాగంలో నవంబరు 6న ఫిరోజ్‌ ఖాన్‌ అనే సంస్కృత పండితుణ్ని సంస్కృత సాహిత్య విభాగంలో అసిస్టెంటు ప్రొఫెసర్‌గా వేయడం వివాదాస్పదమైంది. ఆయన సంస్కృతంలో రిసెర్చి చేసి డాక్టరేటు కూడా తీసుకున్నాడు. అయినా 'హత్తెరీ, ఒక ముస్లిము మాకు సంస్కృత పాఠాలు చెప్పడమా?' అంటూ కొందరు హిందూ విద్యార్థులు నిరసన తెలిపి ఆయన క్లాసులు బహిష్కరించి, వైస్‌ ఛాన్సలర్‌ గది ఎదుట ధర్నా చేసి, యూనివర్శిటీ క్యాంపస్‌లో హోమం చేసి, గందరగోళం సృష్టించారు. అయితే సంస్కృత విభాగంలోని తక్కిన లెక్చరర్లు ఆయనకు మద్దతుగా నిలవడంతో యూనివర్శిటీ యాజమాన్యం గట్టిగా నిలబడింది. విద్యార్థులు వైస్‌ ఛాన్సలర్‌కి ఒక ప్రశ్నావళి అందించారు. 10 రోజుల్లో వాటికి జవాబిస్తామని సర్ది చెప్పి, 14 రోజుల తర్వాత ఆందోళన విరమింప చేశారు వైస్‌ ఛాన్సలర్‌. ఆ ప్రశ్నావళిలో ఏముందో యింకా తెలియదు.

అదే యూనివర్శిటీలో ఉర్దూ విభాగంలో రిషి కుమార్‌ శర్మ అనే హిందూ ప్రొఫెసర్‌ ఉన్నారు. ఒక హిందూ మాకు ఉర్దూ ఎలా చెప్తాడు అని ముస్లిం విద్యార్థులు యింకా గొడవ మొదలుపెట్టలేదు. ఆ మాటకొస్తే 1920 నుంచి 30 ఏళ్ల పాటు ఉర్దూ విభాగానికి అధిపతిగా మహేశ్‌ ప్రసాద్‌ అనే హిందువే ఉన్నారు. అప్పుడూ గొడవ రాలేదు. తర్వాత కూడా ఉర్దూ విభాగానికి అధిపతులుగా అమృత్‌ లాల్‌ ఇష్రత్‌, హుకుమ్‌ చంద్‌ నయ్యర్‌ వంటి హిందువులు ఉన్నారట. ఇప్పుడీ ఫిరోజ్‌ ఖాన్‌ తండ్రి రంజాన్‌ ఖాన్‌ కూడా సంస్కృతంలో నిష్ణాతుడు. 'శాస్త్రి' బిరుదు పొందాడు. స్వరాష్ట్రమైన రాజస్థాన్‌లో హిందూ దేవాలయాల్లో భజనలు పాడతాడు. దేవుణ్ని స్తుతిస్తూ పాటలు రాస్తాడు. ఆరతి యిస్తూ ఉంటే హార్మోనియం వాయిస్తాడు. గోశాలలో సేవలు అందిస్తాడు. దానితో పాటు మసీదుకి వెళ్లి ప్రార్థనలూ చేస్తాడు. అక్కడి హిందువులు ఎవ్వరూ దీనికి అభ్యంతర పెట్టరు. ఇక్కడ విద్యాధికులు మాత్రం గొడవ చేస్తున్నారు.

తండ్రిలాగానే తను కూడా సంస్కృత పండితుణ్ని కావాలనే కోరికతో ఫిరోజ్‌ జయపూర్‌లోని రాష్ట్రీయ సంస్కృత సంస్థాన్‌లో చదువు పూర్తి చేసుకుని, అక్కడ మూడేళ్లు ఫ్యాకల్టీలో పనిచేశాడు. రాజస్థాన్‌ ప్రభుత్వం అతన్ని సంస్కృత యువ ప్రతిభా సమ్మాన్‌ అవార్డుతో సత్కరించింది. అతను బెనారస్‌ హిందూ యూనివర్శిటీలో ఉద్యోగానికి అప్లయి చేసినప్పుడు, యూనివర్శిటీ, యుజిసి కలిసి నిర్వహించిన పరీక్షలన్నీ దాటుకుని నిబంధనల ప్రకారమే ఎంపిక అయ్యాడు. నిరసన తెలిపే విద్యార్థులకు అతని ప్రతిభ అక్కరలేదు. అతనికి యిచ్చిన ఉద్యోగం గుళ్లో పూజారి ఉద్యోగం కాదు, క్లాసులో పాఠాలు చెప్పే ఉద్యోగం. అది కూడా వాళ్లకు కిట్టటం లేదు.

నిజానికి యితరులు మన భాష నేర్చుకున్నారంటే సంతోషిస్తాం. మన సంస్కృత కావ్యాలు, వేదాలు యితర ప్రపంచ భాషల్లోకి అనువదితమయ్యాయంటే పొంగిపోతాం. ఈనాటికీ ఇస్కాన్‌ కారణంగానో, మరొకరి కారణంగానో 'మ్లేచ్ఛులు' భగవద్గీతను ఆలపిస్తూ ఉంటే ఆనందిస్తాం. ఈనాడు అరేబియా అంటే మొరటు షేక్‌లే గుర్తుకు వస్తారు కానీ ఒకప్పుడు అది సకల శాస్త్రాలకు నిలయం. యూరోప్‌కు, ఆసియాకు సాంస్కృతిక వారధి. వివిధ దేశాల నుంచి విజ్ఞానం సేకరించి, తమ భాషలోకి మార్చుకుని, తక్కిన దేశాలకు వ్యాపింప చేసేవారు. మన పంచతంత్రం దగ్గర్నుంచి, రామాయణాది పురాణాల దాకా సమస్తం సంస్కృతం నుంచి అరబిక్‌లో అనువదించబడ్డాయి.

భారత్‌కి వస్తే ఔరంగజేబు అన్నగారు దారా షికో సంస్కృతంలో పండితుడంటే, 52 ఉపనిషత్‌లను పర్షియన్‌ భాషలోకి అనువదించ గలిగాడంటే మన సంస్కృత పండితులు అతనికి నేర్పినట్లేగా! ఈ ముస్లిములందరూ తాము నేర్చుకోవడమే కాక, యితరులకు కూడా నేర్పి ఉంటారుగా. మాక్స్‌ ముల్లర్‌ వేదాలను ఆపోశన పట్టి, జర్మన్‌ భాషలోకి అనువదించినప్పుడు తన సహాయకులకు కూడా నేర్పి వుంటాడుగా. ఆక్స్‌ఫర్డ్‌, కేంబ్రిజ్‌ యూనివర్శిటీలలోని సంస్కృత ప్రొఫెసర్ల (మతరీత్యా క్రైస్తవులు) మధ్య ఒక విషయంలో వివాదం వచ్చినప్పుడు వారణాశి పండితులు దాన్ని పరిష్కరించారనే కథ వ్యాప్తిలో ఉంది. అందువలన హైందవేతరులు సంస్కృతాన్ని నేర్చుకోవడం, నేర్పడం అనాదిగా వస్తూ ఉంది. ఇప్పుడు దాని గురించి కొత్తగా నిరసనలు తెలపడం మన సమాజంలో పెరుగుతున్న అసహనాన్ని సూచిస్తోంది.

సరే, బెనారస్‌ హిందూ యూనివర్శిటీ విద్యార్థులు పదుల సంఖ్యలో ఉన్నారు, భావోద్వేగాలకు లోనై ప్రవర్తించారు, త్వరలోనే తప్పు తెలుసుకుంటారు అనుకుని ఊరడిల్లవచ్చు. కానీ సీనియర్‌ పాత్రికేయులు అయిన రాధాకృష్ణ కూడా మతానికి, భాషకు ముడిపెట్టి మాట్లాడితే ఎలా? ఇంగ్లీషు మీడియం ప్రవేశపెట్టడం వెనుక ప్రభుత్వ పాఠశాలలో చదివే బిసిలను క్రైస్తవులుగా మార్చే కుట్రను చూస్తున్నాడాయన. జగన్‌ అధికారంలోకి వచ్చిన దగ్గర్నుంచి ఆయన వాదన ఒక్కటే - 'జగన్‌ బిసిలను క్రైస్తవులుగా మార్చేస్తున్నాడు' అని. ఈ ఇంగ్లీషు మీడియం ఒకటో తరగతిలోనే పెట్టేస్తే క్రైస్తవంలోకి మార్చడం సులువుట!

అసలు బిసిలు క్రైస్తవులుగా మారే అవకాశం ఎంత ఉందో చూద్దాం. మతాభిమానం కాకుండా క్రైస్తవంలోకి మారడానికి మనకు కనబడే కారణాలు రెండు - పేదరికం, అగ్రవర్ణ హిందువులు వారి పట్ల చూపే వివక్షత. పేదలందరూ క్రైస్తవులుగా మారరు, మారే మాటైతే దేశంలో దారిద్య్రరేఖకు దిగువున ఉన్న వారి శాతం 23! క్రైస్తవుల శాతం దానిలో పదో వంతు ఉంది. ఎస్టీల విషయానికి వస్తే వారుండేది దుర్గమ ప్రాంతాలలో కాబట్టి వారికి ప్రభుత్వ పథకాలు అందుబాటులో ఉండవు. క్రైస్తవ మిషనరీలు కష్టాల కోర్చి అక్కడకు వెళ్లి స్కూళ్లు, ఆసుపత్రులు పెట్టడం చేత మతం మారితే మెరుగైన విద్య, వైద్యం లభిస్తాయనే ఆశతో కొందరు ఎస్టీలు మారుతున్నారంటారు.

ఇక ఎస్సీలకు వస్తే వారిలో కొందరు ధనికులున్నా, పేదరికం చేత, వివక్షత చేత పీడించబడేవాళ్లు చాలామందే ఉన్నారు. వారిలో కొందరు క్రైస్తవం పట్ల ఆకర్షణ చూపుతున్నారు. మరి బిసిలలో పేదల శాతం ఎంత? ఎస్సీలలో ఉండేటంత ఉందా? రాజకీయ కారణాల చేత అనేక కులాల్ని 'వెనుకబడిన వర్గాలు'గా గుర్తించేశారు కానీ వారిలో చాలామంది అగ్రవర్ణాల కంటె మెరుగైన ఆర్థికస్థితిలో ఉన్నారు. పేదరికం చేత వాళ్లు మతం మారతారంటే నమ్మే పరిస్థితి లేదు. ఇక సామాజిక వివక్షత! దళితులు అనుభవించే వివక్షత బిసిలు ఎప్పుడైనా అనుభవించారా? వాళ్లని అంటరానివాళ్లని ఎవరైనా అన్నారా? వాళ్లను గుడిలోకి రానివ్వమని ఎప్పుడైనా అన్నారా? చాకలి, మంగలి, కంసాలి, కమ్మరి.. లేకుండా గుడిలో దేవుడి వివాహం జరుగుతుందా? అందువలన వివక్షత కారణంగా బిసిలు మతం మారడం అసంభవం! బిసిలు మూకుమ్మడిగా మతం మారిన సంఘటనలు ఏమైనా ఉంటే రాధాకృష్ణగారు వాటిని బయటపెట్టాలి.

అసలీయన బిసి-క్రైస్తవం పాట ఎందుకు ఎత్తుకున్నారు? వైసిపికి ఎస్సీ, ఎస్టీ, మైనారిటీల మద్దతు ముందునుంచీ ఉంది. రెడ్లలో అధికుల మద్దతు కూడా ఉంది. టిడిపికి కమ్మ, బిసిల మద్దతు బలంగా ఉంది. 2014లో బ్రాహ్మణ, క్షత్రియ, వైశ్య, కాపు యిత్యాది వర్గాల మద్దతు కూడా లభించింది. 2019 వచ్చేసరికి ఈ వర్గాలలో చీలిక వచ్చి, కొందరు వైసిపికి వేశారు. ముఖ్యంగా బిసిలు అధిక సంఖ్యలో టిడిపి నుంచి వైసిపికి మారారు.

ఇది టిడిపికి చావుదెబ్బ లాటిది. బిసిలను వైసిపికి దూరం చేస్తే తప్ప టిడిపికి భవిష్యత్తు లేదు. అందువలన 'అటువైపు వెళితే మిమ్మల్ని క్రైస్తవులుగా మార్చేస్తాడు జాగ్రత్త' అని అడలగొట్టే ప్రయత్నం జరుగుతోందని అనుకోవలసి వస్తోంది. జగన్‌ను విమర్శించే అస్త్రాలలో అత్యంత పదునైనది క్రైస్తవం అని టిడిపి అభిప్రాయం. అందువలన ప్రతిదాన్నీ దానికి ముడిపెట్టి మాట్లాడుతున్నారు. 'ఇప్పుడు ఆంధ్ర సమాజం హిందువులు వెర్సస్‌ క్రైస్తవులుగా విడిపోవడానికి బీజం పడుతోంద'ని రాధాకృష్ణ అభిప్రాయం. ఇప్పటివరకు కులాల వారీగా విడిపోయిందని బాధపడ్డారు. ఇప్పుడు యిది మొదలెట్టారు.

మొన్న వల్లభనేని వంశీ టిడిపిపై విరుచుకు పడి అనేక ఆరోపణలు చేశాడు. చాలా లౌక్యంగా మాట్లాడుతూ 'ఫలానా అకృత్యం మీరు చేశారని నేనన్నానా?' అంటూ చాలా ఏకరువు పెట్టాడు. ('అన్నానా, భామినీ, ఎపుడైనా?' అనే ''సారంగధర'' సినిమా పాట గుర్తుకు వచ్చింది నాకు) చేవ వుంటే వాటిని ఖండించాలి. కానీ చిత్రంగా 'అయ్యప్ప మాల వేసుకుని అలా మాట్లాడవచ్చా?' అంటూ మధ్యలో మతాచారాన్ని తీసుకుని వచ్చారు. వంశీ అపరాధం చేస్తే దేవుడే ఆయన పని పడతాడు, మధ్యలో వీళ్ల కెందుకు? అలాగే ఇంగ్లీషు మీడియం ప్రవేశపెట్టడాన్ని అనేక కోణాలలో విమర్శించవచ్చు. కానీ క్రైస్తవవ్యాప్తికై పెట్టారని అనడం అసమంజసం, అర్థరహితం.

ఇక - ప్రభుత్వ స్కూళ్లల్లో ఇంగ్లీషు మీడియం గురించి కూలంకషంగా రాసేశానని అనుకున్నాను. కానీ దానిపై చర్చలు ఆగటం లేదు. సంబంధం ఉన్నవీ, లేనివీ అనేక అంశాలు తీసుకుని వస్తున్నారు. ఇతర రాష్ట్రాల పోలికలు తెస్తున్నారు. వాటినన్నిటినీ క్రోడీకరించి మరో వ్యాసం రాస్తాను. (ఫోటో - నిరసనలో భాగంగా హోమం చేస్తున్న బిఎచ్‌యు విద్యార్థులు) - ఎమ్బీయస్‌ ప్రసాద్‌ (నవంబరు 2019)

నవంబరు 2019 ఎమ్బీయస్‌: ఫడణవీస్‌ వైఫల్యం

మహారాష్ట్రలో ఇవాళ శివసేన కూటమి ప్రభుత్వం ఏర్పడింది. ఫలితాల తర్వాత శివసేన కలిసి రానప్పుడు బిజెపి ఊరకున్నా సరిపోయేది. వ్యర్థప్రయత్నమొకటి చేసి భంగపడింది. ఈలోగానే ''మీ పున:'' (మళ్లీ నేనే) అని ప్రకటించి దేవేంద్ర ఫడణవీస్‌ చిన్నబోయాడు. ఇది యితని రెండో వైఫల్యం. మొదటి వైఫల్యం ఎన్నికల ఫలితం. అతడు సమర్థవంతంగా పాలిస్తున్నాడు కాబట్టి బిజెపి సొంతంగా 160, అంటే ప్రభుత్వం ఏర్పాటు చేసేందుకు అవసరమైన 145 కంటె 15 సీట్లు ఎక్కువ తెచ్చుకుంటుంది అని మీడియా రాసింది, అతని పార్టీలో ఉపనాయకులూ అదే నమ్మారు. పార్లమెంటు ఎన్నికల ఫలితాల ప్రకారం చూస్తే బిజెపి-సేన కూటమికి 220 సీట్లు రావాలి. కానీ 161 మాత్రమే వచ్చాయి. 164 సీట్లలో పోటీ చేసిన బిజెపికి గతంలో కంటె 17 తగ్గి 105 వచ్చాయి. వాళ్లు 126 స్థానాల్లో పోటీ చేసిన శివసేనకు గతంలో కంటె 7 తగ్గి 56 వచ్చాయి. 'దిల్లీమేఁ నరేంద్ర, ముంబయిమేఁ దేవేంద్ర' అనే నినాదంతో ముందుకెళ్లిన బిజెపి బిత్తరపోయింది.

బిజెపి అధినాయకత్వం దేవేంద్రను నమ్మి పూర్తి అధికారాలు యిచ్చారు. అతను ఎన్సీపీ, కాంగ్రెస్‌ల నుంచి ఫిరాయింపులు తెగ ప్రోత్సహించాడు. కానీ 35 మంది ఫిరాయింపుదారుల్లో 19 మంది ఓడిపోయారు. ఇతను తనకు పోటీ వస్తారనుకున్న వారందరికీ టిక్కెట్లివ్వలేదు. ఆఖరి దాకా ఎటూ తేల్చకుండా పెద్ద నాయకులను కూడా కాచుకునేట్లా చేసి, చివరకు మొండిచెయ్యి చూపాడు. దెబ్బకి వాళ్లు బయటకు వెళ్లి స్వతంత్రులుగా పోటీ చేసి, గెలిచారు. ఫలితాల తర్వాత శివసేన మొరాయించినప్పుడు బిజెపి వాళ్లను వెనక్కి రమ్మనమంటే స్పందన లేదు.

దేవేంద్ర పాలన అంత బాగా వుండి వుంటే అతని కాబినెట్‌లో 9 మంది మంత్రులు ఓడిపోయి ఉండరు. మోదీ వచ్చి 9 అసెంబ్లీ నియోజకవర్గాల్లో ర్యాలీలు నిర్వహిస్తే మూడు వాటిల్లో బిజెపి ఓడిపోయింది. వాటిల్లో ఒకటైన పర్లీలో బిజెపికి ప్రముఖ నాయకుడు కీ.శే. గోపీనాథ్‌ ముండే కూతురు, గ్రామీణాభివృద్ధి శాఖామాత్యురాలు పంకజా ముండే, తన కజిన్‌, ఎన్‌సిపి అభ్యర్థి ధనంజయ్‌ ముండే చేతిలో 30 వేల ఓట్ల తేడాతో ఓడిపోయింది. జలరక్షణ మంత్రి రామ్‌ షిండే ఎన్సీపికి చెందిన రోహిత్‌ పవార్‌ చేతిలో 40 వేల తేడాతో ఓడిపోయాడు. కార్మిక శాఖ సహాయమంత్రి సంజయ్‌ భెగాడే ఎన్సీపీకి చెందిన సునీల్‌ షెల్కే చేతిలో 95 వేల తేడాతో ఓడిపోయాడు. అమిత్‌ షా 16 నియోజకవర్గాల్లో ర్యాలీలు నిర్వహించినా 2014లో 260 సీట్లలో పోటీ చేసి 1.47 కోట్ల ఓట్లు (మొత్తంలో 27.8%) తెచ్చుకున్న బిజెపికి, యీసారి 6 లక్షల ఓట్లు తగ్గి 1.41 కోట్ల ఓట్లు (25.6%) వచ్చాయి.

దాని భాగస్వామి ఐన సేన పరిస్థితి బిజెపి కంటె అధ్వాన్నంగా మారింది. బిజెపి స్ట్రయిక్‌ రేటు (పోటీ చేసిన స్థానాల్లో నెగ్గినవి) 64% కాగా, శివసేనది 44% మాత్రమే! ఠాక్రేల యిల్లు మాతోశ్రీ ఉన్న బాంద్రా ఈస్ట్‌ నియోజకవర్గంలో దాని అభ్యర్థి, మేయరు కాంగ్రెసు అభ్యర్థి చేతిలో ఓడిపోయాడు. వోర్లిలో ఆదిత్య ఠాక్రే 89 వేల మెజారిటీతో నెగ్గి దాని పరువు కాశాడు. 2014 అసెంబ్లీ ఎన్నికలు, 2019 పార్లమెంటు ఎన్నికలు, 2019 అసెంబ్లీ ఎన్నికలలో ఓట్ల శాతం పోల్చి చూస్తే బిజెపికి 27.8%-27.6%-25.2% వచ్చాయి. శివసేనకు 19.4%-23.2%-17.1% వచ్చాయి.

బిజెపి వారు శివసేనతో పొత్తు పెట్టుకుని దాని తర్వాత పెద్ద పార్టీ అయిన ఎన్‌సిపిని పలువిధాలుగా నాశనం చేద్దామని చూశారు. ఎడాపెడా కేసులు పెట్టారు. వాటి భయం చూపి, శరద్‌ అనుయాయులు, సన్నిహితులెందరినో తమ పార్టీలోకి ఫిరాయింప చేసుకున్నారు. అయినా ఎన్‌సిపికి గతంలో కంటె 13 పెరిగి 54 వచ్చాయి. పుణె జిల్లాలో 2014లో 3 వస్తే, యీ సారి 10 వచ్చాయి. అక్కడ దేవేంద్ర మంత్రులిద్దరు ఓడిపోయారు. దేవేంద్ర సొంత జిల్లా ఐన నాగపూర్‌లో 12 సీట్లలో బిజెపికి 2014లో 11 వస్తే యీ సారి 6 మాత్రమే వచ్చాయి.

బిజెపి కేంద్ర ప్రభుత్వం ఈడీ ద్వారా తనపై కోఆపరేటివ్‌ బ్యాంకు స్కాము కేసులో నేరారోపణ చేసినపుడు బెదరలేదు. వెళ్లి ఆసుపత్రిలో చేరలేదు. స్వయంగా ఇడి ఆఫీసుకి వస్తానన్నాడు. ఇదంతా ఎన్నికలు ప్రకటించాక కాబట్టి 'మీరు వస్తే శాంతిభద్రతల సమస్య వస్తుంది, మీరు రాకండి బాబోయ్‌' అంటూ పోలీసులు వెళ్లి శరద్‌ను బతిమాలుకున్నారు. దీనివలన అతని ప్రతిష్ఠ పెరిగింది. ర్యాలీలలో అతను ప్రజాసమస్యల గురించి మాట్లాడాడు తప్ప బిజెపి తన పార్టీ నాయకులను, కార్యకర్తలను వేధిస్తోందంటూ వాపోలేదు. చుక్కాని లేని పడవలో ప్రయాణిస్తున్న కాంగ్రెసుకు తనే చుక్కాని పట్టి గతంలో కంటె 2 ఎక్కువగా 44 వచ్చేట్లు చేశాడు. 2014 అసెంబ్లీ ఎన్నికలు, 2019 పార్లమెంటు ఎన్నికలు, 2019 అసెంబ్లీ ఎన్నికలలో ఓట్ల శాతం పోల్చి చూస్తే ఎన్సీపికి 17.2%-15.5%-16.9% వచ్చాయి. కాంగ్రెసుకు 18%-16.2%-15.7% వచ్చాయి.

బిజెపికి వచ్చిన ఓట్లలో అర్బన్‌లో 31%, సెమీ అర్బన్‌లో 27%, సెమీ రూరల్‌లో 22%, రూరల్‌లో 25% వచ్చాయి. అంటే అర్బన్‌ రూరల్‌ వ్యత్యాసం 11% (58-47) ఉందన్నమాట. సేనకు రూరల్‌లో 17%, సెమీ రూరల్‌లో 19%, సెమీ అర్బన్‌లో 16%, అర్బన్‌లో 17% వచ్చాయి. అంటే దానికి రూరల్‌లో 3% (36-33) ఎక్కువ వచ్చాయి. ఎన్సీపీకి రూరల్‌లో 21%, సెమీ రూరల్‌లో 14%, సెమీ అర్బన్‌లో 13%, అర్బన్‌లో 4% వచ్చాయి. అంటే రూరల్‌లో 18% (35-17) ఎక్కువన్నమాట. కాంగ్రెసుకు అర్బన్‌లో 19%, సెమీ అర్బన్‌లో 15%, సెమీ రూరల్‌లో 14%, రూరల్‌లో 15% వచ్చాయి. అంటే దానికి అర్బన్‌లో 15% (34-19) ఎక్కువ వచ్చాయి. దీని అర్థం కాంగ్రెసు (15%), బిజెపి (11%)లకు అర్బన్‌ ప్రాంతాల్లో బలం ఎక్కువ. ఎన్సీపీకి (18%), సేనకి (3%) రూరల్‌లో బలం ఎక్కువ.

రెండు కూటముల పట్ల విసుగు చెందిన ఓటర్లు చాలామంది ఉన్నారు. అందుకే అన్ని నియోజకవర్గాల్లో నోటాకు ఎక్కువ ఓట్లు పడ్డాయి. లాటూర్‌లో ద్వితీయ స్థానం నోటాదే (27 వేల ఓట్లు), పాలస్‌-కాడేగావ్‌లో అయితే 21 వేలు! ముంబయిలోని బోరివలీలో 10 వేల ఓట్లు నోటాకు పడ్డాయి. రాజ్‌ ఠాక్రేకు చెందిన ఎంఎన్‌ఎస్‌ 2014లో లాగానే ఒకే ఒక్క సీటు గెలిచింది. కళ్యాణ్‌లో దాని అభ్యర్థి శివసేనపై 6 వేల ఓట్ల తేడాతో గెలిచాడు.

బిజెపి గ్రామీణ ప్రాంతాలలో బాగా దెబ్బ తినడానికి కారణం - ఫ్యాక్టరీల మూసివేత, నిరుద్యోగం ప్రబలడం, రిటైల్‌ సెక్టార్‌లో ద్రవ్యోల్బణం, వ్యవసాయ సంక్షోభం, క్రాస్‌ ఇన్సూరెన్సు సమస్యలు, కరువు, వరదలు.. యిలాటి రాష్ట్రస్థాయి సమస్యలు. బిజెపి నాయకులు వీటిని వదిలిపెట్టి ఆర్టికల్‌ 370 వంటి అంశాలపై మాట్లాడారు. 66 ర్యాలీలు నిర్వహించిన శరద్‌ పవార్‌ వీటిపైననే మాట్లాడాడు. నిజానికి కాంగ్రెసు యుద్ధభూమి విడిచి పారిపోయింది. సోనియా, ప్రియాంకా యిటువైపు తొంగి చూడలేదు. రాహుల్‌ మొహమాటానికి ఐదు ర్యాలీలు నిర్వహించి వెళ్లిపోయాడు. శరద్‌ ఒక్కడే ఎన్సీపీ, కాంగ్రెసు రెండిటి తరఫునా పోరాడాడు. అందుకే ప్రభుత్వం కూర్పులో కూడా అతను చెప్పినట్లే సోనియా వింది.

అలాటి శరద్‌పై దేవేంద్ర జోకులు వేశాడు. 'పశ్చిమ మహారాష్ట్రలో బిజెపి దుమ్ము దులిపేస్తుంది. ఎందుకంటే ఎన్సీపీ తరఫున పహిల్వాన్‌లు ఎవరూ లేరు' అన్నాడు. వాళ్లందరినీ తమ పార్టీలోకి గుంజేశామని అతని మిడిసిపాటు. దానికి సమాధానంగా శరద్‌ 'నేను మహారాష్ట్ర రెజిలింగ్‌ అసోసియేషన్‌కు పదేళ్ల పాటు అధ్యక్షుడిగా చేశానని ముఖ్యమంత్రి గారికి తెలియదనుకుంటా. నేను పహిల్వాన్‌లను తయారు చేసే ఘటాన్ని' అన్నాడు. అంతిమంగా అక్కడ 28 సీట్లు గెలిచి ఎన్‌సిపి తన బలం చాటుకుంది.

ప్రాంతాల వారీగా చూస్తే కొంకణ్‌లో సేనకు 37%, ఎన్సీపీకి 17%, బిజెపికి 15%, కాంగ్రెసుకు 5% ఓట్లు వచ్చాయి. మరాఠ్వాడాలో బిజెపికి 24%, కాంగ్రెసుకు 17%, ఎన్సీపీలో 17%, సేనకు 16% వచ్చాయి. ముంబయి-ఠాణేలో ప్రాంతంలో బిజెపికి 24%, సేనకు 24%, కాంగ్రెసుకు 14%, ఎన్సీపీకి 8% రాగా ఉత్తర మహారాష్ట్రలో బిజెపికి 25%, ఎన్సీపీకి 22%, సేనకు 17%, కాంగ్రెసుకు 13% వచ్చాయి. విదర్భలో బిజెపికి 32%, కాంగ్రెసుకు 25%, ఎన్సీపీకి 8%, సేనకు 7% రాగా పశ్చిమ ప్రాంతంలో ఎన్సీపీకి 26%, బిజెపికి 24%, సేనకు 16%, కాంగ్రెసుకు 13% వచ్చాయి.

దీని ప్రకారం చూస్తే బిజెపికి అత్యధికంగా విదర్భలోను, అతి తక్కువగా కొంకణ్‌లోనూ బలముంది. దీనికి విపర్యంగా సేనకు విదర్భలో అతి తక్కువగా, కొంకణ్‌లో అతి ఎక్కువగా బలముంది. బిజెపికి కొంకణ్‌లో తప్ప తక్కిన ప్రాంతాలన్నిటిలో కనీసం 24% ఓటు శాతం ఉంది. సేనకు విదర్భలో తప్ప తక్కిన చోట్ల కనీసం 16% ఓటు శాతం ఉంది. ఎన్సీపీకి ముంబయి, విదర్భలలో అతి తక్కువగా ఉండగా పశ్చిమ ప్రాంతంలో అత్యధికంగా ఉంది. ఆ రెండూ తప్పిస్తే కనీసం 17% ఓటు శాతం ఉంది. కాంగ్రెసుకి కొంకణ్‌లో అతి తక్కువగా విదర్భలో అతి ఎక్కువగా వచ్చాయి. కొంకణ్‌ తప్పిస్తే తక్కిన వాటిలో కనీసం 13% ఓటు శాతం ఉంది.

ఇప్పుడు సేన-ఎన్సీపీ-కాంగ్రెసు కూటమి ఏర్పడింది కాబట్టి దాని బలం కొంకణ్‌లో 58%, మరాఠ్వాడాలో 50%, ముంబయిలో 46%, ఉత్తరలో 52%, విదర్భలో 39%, పశ్చిమలో 55% ఉంది. వీటిలో బిజెపి సేనకు బదిలీ చేసిన ఓట్ల శాతం కూడా కలిసి ఉందని గుర్తు పెట్టుకోవాలి. ఎలా చూసినా విదర్భలో కూటమికి బలం తక్కువగా కనబడుతోంది. సేనను దెబ్బ తీయాలంటే బిజెపి కొంకణ్‌లో పుంజుకోవాలి. శివసేన కూటమికి అర్బన్‌ ప్రాంతాల్లో సేన, కాంగ్రెసు బలం కాగా, రూరల్‌ ప్రాంతాల్లో సేన, ఎన్సీపీ బలం.

ఎన్నికలలో భంగపాటు తర్వాత కూడా దేవేంద్ర తగ్గలేదు. ఉద్ధవ్‌ ఠాక్రే 50-50 ఫార్ములా గురించి మాట్లాడుతూంటే, అతను దాని గురించి విననే వినకుండా తనే ఐదేళ్లూ సిఎం నని ఎనౌన్సు చేయడం, ఉద్ధవ్‌తో అలాటి ఒప్పందం ఏమీ లేదని ప్రకటించడంతో ఉద్ధవ్‌కు కోపం వచ్చింది. ఫిబ్రవరిలో అమిత్‌ షా తన యింటికి వచ్చినపుడు యీ షరతుకి తను ఒప్పుకున్నాడని చెప్పాడు. ఉద్ధవ్‌ ఫక్తు రాజకీయనాయకుడు కాదు. స్వతహాగా పెద్దమనిషిగా, మెతకవాడిగా పేరున్నవాడు. అతను అబద్ధాలు చెప్తాడంటే తక్కినవాళ్లు నమ్మడం కష్టం. పైగా దేవేంద్ర 'మా మధ్య కుదిరిన ఒప్పందం గురించి తర్వాత చెప్తా' అన్నాడు కానీ యిప్పటిదాకా చెప్పలేదు. ఏదో విధంగా శివసేనతో రాజీ పడి వుంటే, సిద్ధాంత సారూప్యత ఉన్న రెండు పార్టీల సుస్థిర ప్రభుత్వం ఏర్పడేది. కానీ పంతానికి పోవడం వలన 30 ఏళ్ల భాగస్వామిని వదులుకోవలసి వచ్చింది. చేజేతులా కాంగ్రెసుకు ఊపిరి పోసినట్లయింది.

ఎన్‌డిఏ తక్కిన మిత్రపక్షాలకు కూడా బిజెపి అంటే అపనమ్మకం ఏర్పడే పరిస్థితి వచ్చింది. పాశ్వాన్‌ తన పార్టీని కొడుకు చిరాగ్‌కి అప్పగించేశాడు. బిజెపి నీడలో ఉంటే ఎప్పటికీ ఎదగలేమని, అతను కయ్యానికి కాలుదువ్వుతున్నాడు. శివసేన ఆ నీడలోంచి బయట పడడం చేతనే కదా, యిప్పుడు ఐదేళ్లూ సిఎం అయ్యే భాగ్యం పొందింది. మనమూ ఝార్‌ఖండ్‌లో మన ముద్ర కొట్టాలి అనుకుని 50 సీట్లలో పోటీ చేస్తానంటున్నాడు. బిజెపి కాస్త పట్టువిడుపులు ప్రదర్శించి వుంటే యీ అవస్థ వచ్చేది కాదు. సేన కాకపోయినా, ఎన్సీపీని చీల్చి పబ్బం గడుపుకుంటామనుకుంటూ ప్రయోగం చేసి విఫలమైంది.

ఆ ప్రయోగంలో భాగంగా అజిత్‌ పవార్‌ను నమ్మి నిలువునా మునిగింది. శరద్‌ పవారే అతన్ని పంపించి, బిజెపిని అడలగొట్టాడన్న థియరీపై యింతకు ముందే రాశాను. దానికి యింకో కోణం కూడా ఏమిటంటే, నీ మీద ఎసిబి కేసులు కొట్టించేసుకుని రా అని కూడా చెప్పి వుంటాడు. ముఖ్యమంత్రిగా ఉన్న నాలుగు రోజుల్లోనే దేవేంద్ర చేసిన ఘనకార్యం - ఆధారాల్లేవంటూ అజిత్‌పై ఎసిపి పెట్టిన 21 కేసుల్లో 9 కేసులు మూసివేయించడౖం! మరి ఆధారాలు లేకుండానే దేవేంద్ర అతనిపై అన్ని ఆరోపణలు చేశాడా? అజిత్‌ గెలిస్తే ఆర్థర్‌ రోడ్డు జైలు నుంచే పాలన సాగుతుందన్నాడా?

ఇప్పటిదాకా అవినీతి మచ్చలేని దేవేంద్ర పదవి కోసం ఎంత దిగజారాడో యిప్పుడు స్పష్టంగా తెలిసింది. వ్రతం చెడ్డా ఫలం దక్కలేదు. ఎన్సీపీ మిశ్రమ ప్రభుత్వమే అజిత్‌పై కేసులు ఎత్తివేస్తే బిజెపి నానా అల్లరీ చేసేది. ఇప్పుడు తేలు కుట్టిన దొంగలా నోరు మూసుకోవలసి వచ్చింది. ఇప్పుడు సేన కూటమి దేవేంద్రపై పగబట్టింది. అతను అవినీతికి పాల్పడ్డాడేమో క్షుణ్ణంగా విచారణ చేయించి, దొరికితే కేసులు పెట్టేస్తుంది. ఎలా చూసినా యిది దేవేంద్ర వైఫల్యమే! - ఎమ్బీయస్‌ ప్రసాద్‌ (నవంబరు 2019)

నవంబరు 2019 ఎమ్బీయస్‌: కర్ణాటకతో పోలిక నప్పుతుందా?

ఉద్ధవ్‌ నేతృత్వంలో సేన-ఎన్సీపీ-కాంగ్రెసు సంకీర్ణ ప్రభుత్వం ఏర్పడగానే 'బిజెపి కర్ణాటకలో కాంగ్రెసు-జెడిఎస్‌ మిశ్రమ ప్రభుత్వాన్ని కూల్చివేసింది కదా, దీన్నీ యీజీగా కూల్చేయగలదు' అంటూ టీవీ చర్చల్లో చాలామంది వాదిస్తున్నారు. ఇది నాకు కాస్త వింతగా ఉంది. నిజానికి యీ సేన కూటమి ప్రభుత్వం ఎన్నాళ్లుంటుందో దేవుడికే తెలియాలి అని వారం కితమే రాశాను. ఇది పడిపోగానే ఒక పాఠకుడు అభిప్రాయ పడినట్లు అది ఎందుకు కూలిపోయిందో, ఎవరు ఏ పాత్ర వహించారో తప్పకుండా రాసి తీరతాను. రాజకీయక్రీడల పట్ల నా ఆసక్తి అలాటిది. అయితే యిది కర్ణాటక తరహాలో కూలుతుంది అనే వాదన నప్పదని నా అభిప్రాయం.

కర్ణాటకలో అప్పటిదాకా సొంత మెజారిటీతో ప్రభుత్వం నడిపిన కాంగ్రెసు 2018 ఎన్నికలలో 42 సీట్లు తక్కువ తెచ్చుకుని 80 దగ్గర ఆగిపోయింది. దాంతో 37 సీట్ల జెడిఎస్‌ (దానికి గతంలో 40 ఉండేవి) కలిసి ప్రభుత్వం ఏర్పాటు చేసింది. అయితే 80 సీట్ల కాంగ్రెసుకి కాకుండా 37 సీట్ల జెడిఎస్‌కు ముఖ్యమంత్రి పదవి దక్కింది. అదే అన్ని అనర్థాలకు కారణమైంది. అవతల బిజెపి తన బలాన్ని 44 నుంచి 104కు పెంచుకుని, మొత్తం సీట్లలో 46% సీట్లు తెచ్చుకుని బలమైన ప్రతిపక్షంగా నిలిచింది. ప్రజలు తిరస్కరించిన కాంగ్రెసు సిఎం సీటుపై రాజీపడి, మళ్లీ అధికారంలోకి వచ్చింది. అక్కడ 50-50 ఫార్ములా కూడా లేదు. కుమారస్వామియే ఐదేళ్లు సిఎం అన్నారు.

ఇక మహారాష్ట్రలో అప్పటిదాకా సంకీర్ణ ప్రభుత్వం నడిపిన బిజెపి 2019 ఎన్నికలలో 17 సీట్లు తక్కువ తెచ్చుకుని 105 దగ్గర ఆగిపోయింది. అంటే 36% సీట్లు మాత్రమే దాని వద్ద ఉన్నాయి. పొత్తు కారణంగా సేనకు సీట్లు యిచ్చేయడం కారణమైతే కావచ్చు, కానీ 36% సీట్లు మాత్రమే అనేది వాస్తవం. తన కంటె సగం సీట్లు మాత్రమే వచ్చిన సేనకు ఐదేళ్ల పాటు సిఎం పదవి అప్పగించి అధికారంలోకి వచ్చి ఉంటే, కర్ణాటకలో కాంగ్రెసు చేసిన పనే చేసింది అనేవారం. లేదా ఎన్సీపీని అజిత్‌ ద్వారా చీల్చి, విప్‌ ద్వారా ఎన్సీపీ ఎమ్మెల్యేలందరినీ నిర్బంధించి, ఫ్లోర్‌ టెస్ట్‌ గెలిచి, అజిత్‌ను ఐదేళ్ల సిఎం చేసినా కర్ణాటక కాంగ్రెసు వ్యవహారమే అయ్యేది. ప్రజలు తిరస్కరించిన పార్టీ అడ్డదారిలో అధికారంలోకి వచ్చింది అనేవారు.

తనలో సగం కంటె తక్కువ సీట్లు వచ్చిన జెడిఎస్‌కు సిఎం పదవి యిచ్చి, కాంగ్రెసు తన నాయకులకు, కార్యకర్తలకు కడుపు రగిల్చింది. రాహుల్‌ ప్రధాని కావాలంటే జాతీయస్థాయిలో జెడిఎస్‌ పొత్తు కుదుర్చుకోవడం, నిలబెట్టుకోవడం అత్యవసరం అంటూ రాహుల్‌ కోసం కర్ణాటక కాంగ్రెసును బలిపెట్టారు. దాని పర్యవసానమే కర్ణాటక ప్రభుత్వపతనం. మహారాష్ట్రకు వచ్చేసరికి అలాటి పరిస్థితి లేదు. రాహుల్‌ పిఎం కాదు కదా, ఎంపిగా ఉండడానికి కూడా యిష్టపడటం లేదు. జాతీయస్థాయి ప్రయోజనాల కోసం రాష్ట్రనాయకులను బలిపెట్టడం జరగలేదు. ప్రభుత్వంలో పాలుపంచుకునే ఛాన్సు వస్తే సరేసరి, లేకపోతే లేదు అన్నట్లు నిరాసక్తంగానే ఉంది సోనియా. ఈ నిరాసక్తతే కర్ణాటకలో ప్రభుత్వపతనానికి కారణమైంది.

హై కమాండ్‌ ఏమీ చేయలేదు, పట్టించుకోదు అనే ధైర్యంతోనే సిద్ధరామయ్య కుట్ర చేసి కుమారస్వామి ప్రభుత్వాన్ని కూలదోశాడు. అది తెలిసి కూడా సిద్ధరామయ్యపై క్రమశిక్షణ చర్య తీసుకోలేని అధ్వాన్నస్థితిలో ఉంది కాంగ్రెసు. మరి సేన కూటమి విషయానికి వస్తే సేన, ఎన్సీపీ రెండూ ప్రాంతీయపార్టీలే. అధిష్టానం అక్కడే ఉంది. ఎలాగైనా అధికారం నిలుపుకోవాలనే తపనతో అసమ్మతి నాయకులను అదుపు చేయడానికి ఆ రెండూ సర్వథా ప్రయత్నిస్తాయి. చిక్కంటూ వస్తే కాంగ్రెసుతోనే రావాలి. పదవులు దక్కనివారు, దక్కిన పదవులు నచ్చనివారు తిరగబడితే వారిని అదుపు చేసే మూడ్‌లో లేదు కాంగ్రెసు హైకమాండ్‌. ఒకవేళ శరద్‌కే ఆ భారమూ అప్పగించేస్తే, అతనే చూసుకోవచ్చు - ఎందుకంటే శరద్‌ కాంగ్రెసులో ఎదిగినవాడే. ఈ కాంగ్రెసు వాళ్లంతా అతని శిష్యులే!

కర్ణాటక పొత్తులో భాగస్వాముల మధ్య సీట్లలో తేడా - 19%. (36%-17%). అందువలన తోక కుక్కను ఆడించినట్లయింది. చాలాకాలం సహించాక, కుక్క తోకను వదిల్చేసుకుంది. తోక ఏమీ చేయలేక పోయింది. మహారాష్ట్రలో అధికారంలోకి వచ్చిన కూటమి సీట్ల సంఖ్య చూస్తే సేనది 19.4%, ఎన్సీపీది 18.8%, కాంగ్రెసుది 15.3%! ముగ్గురి మధ్య పెద్ద తేడా లేదు. మాగ్జిమమ్‌ తేడా సేన, కాంగ్రెసుల మధ్య ఉన్న 4.1%. అందువలన ఎవర్నీ గట్టిగా తోక అనలేం, గట్టిగా కుక్కా అనలేం. సంఖ్యాబలం బట్టే పదవులు పంచుకుంటున్నారు.

కర్ణాటకలో ప్రభుత్వపతనానికి కారణం - దేవెగౌడ కుటుంబానికి, సిద్ధరామయ్యకు గల చిరకాల వైరం. సిద్ధరామయ్య కాంగ్రెసేతర పార్టీల్లో ఎదిగి, జెడిఎస్‌లో కీలక స్థానంలో ఉంటూ వచ్చి దేవెగౌడకు వారసుడిగా మారుతున్న సమయంలో అతను తన కొడుకు కుమారస్వామిని తెచ్చిపెట్టి సిద్ధరామయ్య ఆశలకు గండి కొట్టాడు. దానితో సిద్ధరామయ్య పార్టీ మారి దరిమిలా ముఖ్యమంత్రి అయ్యాడు. ఐదేళ్లు పాలించాక, కాలం కలిసిరాక జెడిఎస్‌తోనే చేతులు కలపవలసి రావడం అతనికి దుస్సహమైంది. ఎన్నికలలో జెడిఎస్‌ సిద్ధరామయ్యను ఓడించడానికి సర్వయత్నాలు చేసి ఒక నియోజకవర్గంలో సఫలీకృతమైంది కూడా.

ఏ కుమారస్వామి రాకతో తను జెడిఎస్‌ వీడాల్సి వచ్చిందో అతన్ని చేజేతులా సిఎంను చేయడం సిద్ధరామయ్య గుండెను ఎంత రగిలించి ఉంటుందో ఊహించవచ్చు. కాంగ్రెసు చేతిలో కేంద్రప్రభుత్వం ఉండి వుంటే సిద్ధరామయ్యను దిల్లీకి రప్పించి ఏ కేంద్రమంత్రి పదవో అప్పగించి కర్ణాటకకు దూరంగా ఉంచేవారు. కానీ ఆ స్కోప్‌ లేదు. అందువలన సిద్ధరామయ్య బెంగుళూరులోనే మకాం వేసి, కుమారస్వామిని ఎలా శంకరగిరి మాన్యాలు పట్టించాలా అని ప్లాన్లు వేస్తూన్నాడు. వేరెవరూ లేనట్లు కాంగ్రెసు అతన్ని రెండు పార్టీల సమన్వయ కమిటీకి చైర్మన్‌గా వేసింది. అయినా సమయం చూసి కాటేశాడు.

మహారాష్ట్రలో అలాటి పరిస్థితి లేదు. ఎన్సీపీ, కాంగ్రెసు శివసేనకు వ్యతిరేకంగా రాజకీయ పోరాటాలు చేసినా, వ్యక్తిగత కక్షలు లేవు. శరద్‌కు బాల ఠాక్రే చాలా ఆప్తుడు కూడా. ఛగన్‌ భుజ్‌బల్‌ మాత్రం శివసేన నుంచి బయటకు వచ్చి ఎన్సీపీలో చేరాడు. పాత విషయాలు మనస్సులో పెట్టుకుని అతనేమైనా చేస్తే చేయాలి. కానీ అతను శరద్‌కు అనుయాయే తప్ప, మరీ ముఖ్యమైన పదవిలో లేడు. పైగా శివసేన బాల్‌ ఠాక్రే నాటి శివసేన కాదు, ఉద్ధవ్‌ తన తండ్రిలాగ నోరు పారేసుకునే రకం కాదు. మృదుస్వభావిగా పేరుబడ్డాడు. అందువలన ఇగో సమస్యలు వచ్చే అవకాశాలు తక్కువ. బాల్‌ ఠాక్రే నాటి శివసేన ముస్లిములపై, మరాఠీయేతర హిందువులపై మాటిమాటికీ విరుచుకు పడేది. అతను గతించాక, ఆ పాలసీ తగ్గుముఖం పట్టింది. ఆ లక్షణాలన్నీ రాజ్‌ ఠాక్రే యొక్క ఎంఎన్‌ఎస్‌ పుణికి పుచ్చుకుంది. మహారాష్ట్రలో ఉత్తర భారతీయులపై దాడులు వంటివి నిర్వహిస్తోంది.

అయితే ఉద్ధవ్‌ మాత్రం అలాటివి ప్రోత్సహించలేదు. ఇక అతని కొడుకు ఆదిత్య అయితే మరాఠీయేతరులను మచ్చిక చేసుకోవడానికి తీవ్ర ప్రయత్నాలు చేస్తున్నాడు. అందువలన శివసేన మిత్రపక్షాలకు మరాఠీ- నాన్‌ మరాఠీ అంశంపై సేనతో గొడవలు వచ్చే అవకాశం లేదు. కలహించే అంశం ఏదైనా ఉందా అంటే హిందూత్వయే! ఉమ్మడి పౌరస్మృతి బిల్లుకు అనుకూలంగా ఓటేస్తే కాంగ్రెసు, ఎన్సీపీ దూరమవుతాయి. వ్యతిరేకంగా ఓటేస్తే అధికారం కోసం హిందూత్వపై రాజీ పడిందని బిజెపి సేనను ఉడికిస్తుంది. మన హిందూత్వ ఓటు బిజెపి ఎత్తుకుపోతోందని సేన క్యాడర్‌ మొత్తుకుంటుంది.

దీన్ని సేన నాయకత్వం ఎలా తట్టుకుంటుంది అనేదే వేచి చూడాలి. కర్ణాటకలో యీ గొడవ రాలేదు. ఎందుకంటే కాంగ్రెసు, జెడిఎస్‌ రెండూ సెక్యులర్‌ అని చెప్పుకునేవే! మహారాష్ట్రలో సేన హిందూత్వ ఓటు బ్యాంకును సాంతం సొంతం చేసుకోవడానికి బిజెపి తీవ్ర హిందూత్వను వాటేసుకుందంటే ఏమవుతుందో తెలియదు. ఎందుకంటే హిందూత్వ కంటె ఆర్థిక కారణాలే అసెంబ్లీ ఎన్నికలను శాసించాయి.

ప్రతిపక్షంలో ఉన్న బిజెపి ప్రభుత్వం పడగొట్టడానికి ఏదో ఒకటి చేసి తీరుతుంది. అజిత్‌ ప్రయోగం దెబ్బ తింది కాబట్టి ఓ ఆర్నెల్లు ఆగి, మళ్లీ యింకో ఐడియాతో ముందుకు వస్తుంది. అది అనైతికమైతే దెబ్బ తిన్న పార్టీలు ప్రతిక్రియ ఆలోచిస్తాయి. కర్ణాటకలో కాంగ్రెసుకు క్యాడర్‌ తక్కువ. జెడిఎస్‌ ప్రభావం కొన్ని జిల్లాలకే పరిమితం. ఎమ్మెల్యేలను కాపాడుకునే భారం శివకుమార్‌ వంటి నాయకుల మీదే పడింది. మరి యిక్కడ సేనకు క్యాడర్‌ బాగా ఉంది. చాలా మిలిటెంటు కూడా. ఎన్సీపీ యూత్‌ వింగ్‌ కూడా మొన్న చురుగ్గా పని చేసి గుడ్‌గావ్‌ నుంచి నలుగురు ఎమ్మెల్యేలను సెక్యూరిటీ కళ్లు కప్పి పట్టుకుని వచ్చింది.

వీటన్నిటితో బాటు మరో ఫ్యాక్టర్‌ ఉంది. ఆంధ్రలో బిజెపికి ఉత్తరాది పార్టీ అనే ముద్ర ఎలా ఉందో, అది ఓట్ల సంపాదనకు ఎలా అవరోధం అవుతోందో, మహారాష్ట్రలో బిజెపికి గుజరాతీ ముద్ర పడింది -మోదీ, షా, గుజరాతీ లాబీ కారణంగా! భూమిపుత్రుడైన ఉద్ధవ్‌ పదవిపోవడానికి గుజరాతీ లాబీయే కారణం అని చెప్పుకుని వాళ్లు సెంటిమెంటు రెచ్చగొట్టవచ్చు.

కర్ణాటకలో బిజెపికి ఆర్థికంగా, రాజకీయంగా ప్రముఖులుగా ఉన్న లింగాయత్‌లు వెన్నెముకగా ఉన్నారు. యడియూరప్పకు ముఖ్యమంత్రి పదవి కొద్దిలో తప్పిపోవడం వారిని బాధించింది. అతన్ని పదవిలో తేవడానికి వాళ్లు, వారి వెనుక ఉన్న అనేకానేక సంస్థలు శ్రమించాయి. మహారాష్ట్రలో ఆర్థికంగా, రాజకీయంగా ఎప్పణ్నుంచో బలంగా ఉన్నవారు మరాఠాలు. వారి మద్దతు సేన-ఎన్సీపిలకి పుష్కలంగా ఉంది.

మరాఠాలకు ప్రత్యామ్నాయంగా ఒబిసిలను బిజెపి చేరదీసింది. తన తరఫు ముఖ్యమంత్రిగా తొలిసారి ఒక బ్రాహ్మణ్ని చేసింది. అతనే మళ్లీ రిపీట్‌ చేస్తానంది. మరాఠాలకు కోపం రాకుండా వాళ్లకు రిజర్వేషన్లు యిచ్చింది కానీ అది పని చేయలేదని ఎన్నికలు నిరూపించాయి. కూటమి నిలవకపోతే మరాఠాల ప్రాబల్యానికి దెబ్బే! బిజెపికి ఎదురయ్యే అంశాలలో అదొకటి. మహారాష్ట్రలో కూటమిని విచ్ఛిన్నం చేయడానికి బిజెపి మరో ప్లాను వేయవచ్చు కానీ కర్ణాటక లాగానే కథ నడుస్తుందని అనుకోవడం సమంజసం కాదు. - ఎమ్బీయస్‌ ప్రసాద్‌ (నవంబరు 2019)

డిసెంబరు 2019 ఎమ్బీయస్‌: పవన్‌కి మతోయిందా?

''పవన్‌ కళ్యాణ్‌ ట్రాన్స్‌ఫార్మర్‌ లేని కరంటు లాటి వాడు'' అన్నాడో మిత్రుడు. అతని ఆలోచనాధోరణి, శక్తియుక్తులు ప్రజలకు చేరవు, చేరే వ్యవస్థ, పార్టీనిర్మాణం అతను ఏర్పాటు చేసుకోలేదు అని అతని భావన. ఇప్పుడు తిరుపతిలో హిందువులపై, ఇంగ్లీషు మీడియంపై మాట్లాడినది వింటే ఓల్టేజి స్టెబిలైజర్‌ లేని కరంటు కూడా అనిపిస్తోంది. ఒక్కోప్పుడు లో ఓల్టేజి కారణంగా నెలల తరబడి నిశ్చేతనంగా ఉంటాడు. ఇంకోప్పుడు హై ఓల్టేజి కారణంగా తీవ్రంగా విరుచుకు పడతాడు. షాకిస్తాడు. హిందువులు, సెక్యులరిజం గురించి అతను అన్నదానిపై రాయడానికి చాలా ఉంది, దానికి ముందు తక్కిన విషయాలపై నా అభిప్రాయాలు చెప్పేస్తాను.

'ఇంగ్లీషు మీడియంలో చదివినవారు జైలుకి ఎందుకు వెళతారు? అంటే జైలు కెళ్లడం ఇంగ్లీషు నేర్పిందా?' అని పవన్‌ వేసిన ప్రశ్న అర్థరహితం. రెండూ వేరేవేరే విషయాలు, రెండిటికి ముడిపెట్టడం మతిలేని పని. ఏ మీడియంలో చదివినా, అసలు చదవకపోయినా జైలుకి వెళ్లవచ్చు. 'నన్ను ప్రాథమిక విద్య అనంతరం ఇంగ్లీషు మీడియంలో చేర్పించారు. దీంతో చదువంటేనే విరక్తి, భయం వచ్చేశాయి.' అని పవన్‌ చెప్పుకున్నారు. తెలుగు మీడియంలో కంటిన్యూ అయి వుంటే చదువంటే ఆసక్తి కలిగేదన్న గ్యారంటీ లేదు. ఆ మీడియంలో చదువుతూ చదువు వదిలేసినవారు చాలామంది ఉన్నారు. 'భాషలోని పాండిత్యాన్ని అర్థం చేసుకునే శక్తి యీ సమాజం నాకు లేకుండా చేసింది' అని వాపోయారు. తెలుగు మీడియంలో చదివిన చాలామందికి ఆ శక్తి లేదు, ఆసక్తి లేక!

సినిమాల్లోకి వద్దామనుకున్నాక పవన్‌ నాట్యం, పోరాటం, గుఱ్ఱపుస్వారీ, అభినయం వంటి చాలా విద్యలు నేర్చుకుని ఉంటారు. కావాలనుకుంటే యిదీ నేర్చుకుని వుండవచ్చు. అలా నేర్చుకోకపోవడానికి ఇంగ్లీషు మీడియంలో పెట్టిన తలితండ్రులను తప్పుపట్టడం పొరబాటు. 'షేక్‌స్పియర్‌ గురించే ఎందుకు చదవాలి? తిక్కన, నన్నయ ఉన్నారు కదా' అని అడిగారు. ఇంగ్లీషు మీడియంలో చదివినవారు చదువు అయిపోయాక షేక్‌స్పియర్‌ చదువుతున్నారా? తెలుగు పాఠ్యాంశంగా చదివినవారు స్కూలు చదువయ్యాక నన్నయ తిక్కన చదువుతున్నారా? ఇంట్రస్టు ఉంటే చదువుతారు, లేకపోతే లేదు. తెలుగు మీడియంలో చదవకపోయినా శేషేంద్రశర్మ కవిత్వాన్ని పవన్‌ చదివారు కదా! మీడియంతో సమస్య లేదు, ఆసక్తితో ఉంది. తెలుగు సాంతం తీసేస్తే యిలాటి బాధకు అర్థం ఉంటుంది కానీ తెలుగు సబ్జక్టుగా ఉన్నంతకాలం యీ వేదన అనవసరం.

తెలుగు హీరోలకు చాలామందికి తెలుగు మాట్లాడడం, రాయడం రాదని పవన్‌ వాపోయారు. హీరోయిన్‌లు, విలన్‌లు కారెక్టరు యాక్టర్ల విషయంలో అది కరక్టు కావచ్చేమో కానీ హీరోలకు తెలుగు రాయడం రాకపోవచ్చు కానీ మాట్లాడడం రాదంటే నమ్మలేం. తెలుగు రాయడం రాకపోవడానికి కారణం పరరాష్ట్రాలలో పెరగడం కావచ్చు, స్వరాష్ట్రంలో చదివినా తెలుగు నిర్బంధం కాకపోవడం వలన కావచ్చు. ఇప్పుడు తెలుగు సబ్జక్టు నిర్బంధం చేయాలని డిమాండు చేయడం ద్వారా పవన్‌ యీ సమస్యకు పరిష్కారం చూపవచ్చు. 'బూతులు, తిట్లే సినిమాల్లో ప్రమాణాలై పోయాయి' అని యిప్పుడు వాపోతున్న పవన్‌ సినిమాల్లో అతను పలికిన కొన్ని డైలాగులు మ్యూట్‌ కావడం గమనించాను. గొంగళిలో తింటూ.. సామెత గుర్తుకు వచ్చింది.

ఇక జగన్‌ జైలు ప్రస్తావన గురించి. పవన్‌ తరచుగా మాట్లాడేది దీని గురించే. టిడిపి వాళ్లు ఎ1 అంటూంటారు, ఈయన జైలు అంటాడు. ఇవన్నీ వినివిని కూడా ఓటర్లు వైసిపికి 151 సీట్లు యిచ్చారు. జైలుకి వెళ్లకపోయినా పవన్‌ను రెండు చోట్ల ఓడించారు. ఎందుకంటే జగన్‌ జైలుకి వెళ్లినది రాజకీయ కారణాల చేత తప్ప, కోర్టులో శిక్ష పడి.. కాదు. కేసులు పెట్టి యిన్నాళ్లయినా ఒక్క దానిలోనూ తీర్పు రాలేదు. బయట ఉంటే సాక్షులను ప్రభావితం చేస్తాడన్న సాకు చూపి, జైల్లో పెట్టారు. ఇక కేసులంటే - యీ దేశంలో ఎవరైనా ఎవరి మీదైనా ఏ కారణం చూపైనా కేసు పెట్టవచ్చు. వరకట్నం కేసుల్లో అమెరికాలో ఉన్న ఆడపడుచు మొగుడి మీద కూడా పెట్టేస్తున్నారు. శ్రీజ యింట్లోంచి వెళ్లిపోయినప్పుడు మా బాబాయి నన్నేమైనా చేస్తాడని భయం అంది. వెంటనే పవన్‌ తుపాకీ తీసుకుని వచ్చి పోలీసు స్టేషన్‌లో సరెండర్‌ చేశాడు. అయినా కత్తితో పొడుస్తావేమోనని అనుమానం అంటూ పోలీసులు అతన్ని కస్టడీలో తీసుకుని వుండవచ్చు.

'మతం మారితే కులం పేరు పేరెందుకు?' అని పవన్‌ చాలా సమంజసమైన ప్రశ్న అడిగారు. 2009లోనే నేను వైయస్సార్‌ క్రైస్తవుడు తప్ప రెడ్డి కాదు అని వ్యాసం రాస్తే చాలామంది ఆశ్చర్యపడ్డారు. కొంతమంది క్రైస్తవ రెడ్లు 'మా మతం క్రైస్తవం, కులం రెడ్డి. తరతరాలుగా యిదే పద్ధతి' అంటూ అమాయకంగా వాదించారు. క్రైస్తవంలో కులం ఉందా? బైబిల్‌లో కులం గురించి రాశారా చూపండి అంటూ అడిగాను. వాళ్లు కన్‌ఫ్యూజ్‌ అయిపోయారు. చిన్నప్పణ్నుంచి వాళ్లు అలాగే నమ్మారు. నా ఫ్రెండు ఒకతను గుజరాతీ జైన్‌. మతం హిందూ, కులం జైన్‌ అని అఫీషియల్‌ డాక్యుమెంట్లలో రాసేవాడు. జైన్‌ అనేది వేరే మతం కదా, హిందూ ఎలా రాస్తావంటే 'ఏమో, మా పూర్వీకుల దగ్గర్నుంచి యిలాగే రాస్తున్నాం' అని వాదించాడు. కావచ్చు. నేను గమనించిన దేమిటంటే రెడ్డి, చౌదరి వంటి ఆధిపత్య కులాల వారే మతం మారినా కులం పేరు కొనసాగిస్తున్నారు. జార్జి నాయుడు, పీటర్‌ యాదవ్‌, జాన్‌ గౌడ్‌.. యిలాటి వాళ్లు నాకు తగలలేదు.

కడప జిల్లాలో యీ క్రైస్తవ రెడ్లు చాలామంది కనబడతారు. దీనికి అభ్యంతర పెట్టవలసినది చర్చిలే. క్రైస్తవంలోకి వచ్చాక ఆ కులం పేరు తీసేయ్‌ అని పట్టుబట్టాలి. ముస్లిం మతంలోకి మారితే కులం తగిలించుకుంటే ఒప్పుకోరు. బెంగాల్‌ ప్రాంతంలో చౌధురి అనేది కులం పేరు కాదు, టైటిల్‌. అందుకే ఘనీఖాన్‌ చౌధురి, అధీర్‌ రంజన్‌ చౌధురి కనబడతారు. మతవ్యాప్తికి అడ్డు వస్తోందని కాబోలు ఆంధ్రలో చర్చిలు కులసంకేతం వద్దని పట్టుబట్టటం లేదు. ఇది జగన్‌తో ప్రారంభం కాలేదు, అతనితో అంతం కాబోదు. పవన్‌కి హఠాత్తుగా యీ విషయం గుర్తుకు రావడానికి కారణం రాజకీయమే కావచ్చు. కానీ తన ఫ్యాన్స్‌లో క్రైస్తవుల్ని కులనామం వదులుకోమని పిలుపు నివ్వడం, ఆ మేరకు షరతులు పెట్టాలని చర్చిలకు విజ్ఞప్తి చేయడం యిలాటివి చేస్తే బాగుంటుంది.

ఇక హిందూమతం గురించి చేసిన వ్యాఖ్యలు చాలా దారుణంగా ఉన్నాయి. 'మతరాజకీయాలు చేసేది హిందూనేతలే' అనేది సర్వాబద్ధం. ముస్లింలు ముస్లిం లీగు, మజ్లిస్‌ వగైరా పేరుతో, శిఖ్కులు అకాలీ దళ్‌ పేరుతో, క్రైస్తవులు కేరళ కాంగ్రెసు (కొందరు నాయర్లను కలుపుకున్నారు) పేరుతో దశాబ్దాలుగా మతరాజకీయాలు నడుపుతూనే ఉన్నారు. ఎన్నికల సమయంలో గుళ్లలో హిందువులకు ఓటేయమని ప్రసంగాలు చేయరు కానీ మసీదుల్లో, చర్చిల్లో ఫలానావారికి ఓటేయమని బోధిస్తూంటారు. హిందువులకు హిందూ మహాసభ ఉండేది. కానీ దానికి ప్రజాదరణ పెద్దగా లభించలేదు. అత్యధికభాగం హిందువులు కాంగ్రెసునే ఆదరించారు. ముస్లిములలో ముస్లిం లీగ్‌ అనుయాయుల కంటె కాంగ్రెసు అనుయాయులే ఎక్కువ వుండేవారు. శిఖ్కులందరూ అకాలీ దళ్‌లో, కేరళ క్రైస్తవులందరూ కేరళ కాంగ్రెసులో లేరు. వారివారి రాజకీయ అభిప్రాయాలకు అనుగుణంగా వేర్వేరు పార్టీల్లో ఉన్నారు. మన దేశంలో హిందువులు ఎక్కువ కాబట్టి తమ కంటూ ఓ పార్టీ విడిగా ఉండాలి అనే భావన వారికి ఎప్పుడూ కలగలేదు.

అయితే దేశవిభజన అల్లర్ల తర్వాత హిందువులకు స్వీయరక్షణ అవసరం అనే అభిప్రాయం ఉత్తరాది ప్రాంతాల్లో బలపడింది. కాంగ్రెసు పార్టీ పాకిస్తాన్‌ పట్ల, దేశంలో ఉన్న ముస్లిముల పట్ల అవసరమైన దాని కంటె ఎక్కువ ఉదారంగా ఉంటోందని, దానివలన హిందువులకు నష్టం వాటిల్లుతోందని కొందరు ప్రచారం చేయసాగారు. భారతదేశం అన్ని మతాలనూ సమానంగా చూడవలసిన అవసరం లేదని, ఇది ప్రధానంగా హిందూదేశమే కాబట్టి, యిక్కడ ఉన్నవారెవరైనా సరే హిందూ సంస్కృతికి, ఆహారపు అలవాట్లకు, జీవనవిధానానికి లోబడి ఉండాలని వాదించసాగారు. అలా ఉండడం యిష్టం లేనివాళ్లు పాకిస్తాన్‌కో, పాలస్తీనాకో వెళ్లిపోవాలని అనసాగారు. ఇది హిందూత్వవాదం అని పేరు పడింది. హిందువుల్లో అతివాదులు హిందూత్వవాదులు అనుకోవచ్చు. పవన్‌ కళ్యాణ్‌ హిందూత్వవాదులకు, హిందువులకు కన్‌ఫ్యూజ్‌ అయి యిద్దర్నీ కలిపి మాట్లాడేశారు. 'సెక్యులరిజాన్ని యిబ్బంది పెడుతోంది హిందువులు మాత్రమే' అనడం ఘోరాతిఘోరం.

'సర్వమత సమభావన' అనే కాన్సెప్టు హిందూమతానిదే. నాస్తికత్వంతో సహా అన్ని రకాల భేదాభిప్రాయాలను యిముడ్చుకున్నది హిందూమతమే! నువ్వు విష్ణువుని ఆమోదించకపోయినా, శివుణ్ని ఆమోదించకపోయినా, అసలు దేవుడికి రూపమే లేదు పొమ్మన్నా, సృష్టికి మూలకారణం దేవుడు కాదన్నా, సాయిబాబా వంటి అన్యమతస్తుడిని కొలిచినా - నువ్వు హిందువుగానే పరిగణించబడతావు. దీనికి పోప్‌్‌ లాటి పీఠాధిపతి ఎవరూ లేరు. ఎవరి అభిమతం వారిదే. బహుళత్వమే భరతజాతి సంస్కృతికి పట్టుకొమ్మ. భరతభూమిలో మెజారిటీ హిందువులే కాబట్టి, ఆ బహుళ సంస్కృతి క్రెడిట్‌, పరమతసహన క్రెడిట్‌ హిందువులకే చెందుతుంది. అందుకే హిందూ మహాసభ, ఆరెస్సెస్‌, భారతీయ జనసంఘ్‌, బిజెపి వంటి హిందూత్వ సంస్థలు అధికారం కోసం దశాబ్దాల పాటు పోరాడవలసి వచ్చింది. హిందువులు మతపరంగా ఓట్లేసి ఉంటే ఆ పార్టీలు ఎప్పుడో గద్దె కెక్కేవి. ఇది గ్రహించిన బిజెపి ఒక దశలో ఆరెస్సెస్‌ భావజాలానికి దూరంగా జరిగి, తమ విధానమూ సెక్యులరిజమే అనసాగారు. ఆడ్వాణీ తను సెక్యులరిస్టునని, కాంగ్రెసు, కమ్యూనిస్టులు యిత్యాదులు సూడోసెక్యులరిస్టులని అనసాగారు.

సూడో (కుహనా) సెక్యులరిస్టులు అని వారెందుకు అన్నారంటే బిజెపియేతర రాజకీయపక్షాలు మైనారిటీల పాలిట రక్షకులుగా అవతార మెత్తడం చేత! నిజానికి వీళ్లు ముస్లిముల ఉద్ధరణకు చేసింది ఏమీ కనబడదు. చేసి ఉంటే, ముస్లిముల స్థితిగతులు యిలా వుండేవి కావు. వీళ్లు ముస్లిము ఛాందసవాదులు చెప్పినట్లు ఆడుతూ, అది చూసి మురిసి ముక్కలై యావన్మంది ముస్లిములు తమకు ఓటేసేస్తారనే భ్రమలో బతుకుతూ వచ్చారు. మీ కోసం ఉర్దూ మీడియం స్కూళ్లు పెడతాం, ఇమాముల జీతాలు పెంచుతాం, మదరసాలను స్కూళ్లగా గుర్తిస్తాం, ముమ్మారు తలాక్‌ విషయంలో ఆడవాళ్లకు అన్యాయం జరిగినా ఆ జోలికి రాము, భరణం విషయంలో ఆడవారికి అన్యాయం జరిగి, సుప్రీం కోర్టు తీర్పు వారి పక్షాన తీర్పు యిచ్చినా దానిని తిరగతోడి దుర్మార్గులైన మీ మగవాళ్లకు అండగా నిలుస్తాం.. యిలాటి వాగ్దానాలతోనే నెట్టుకుని వచ్చారు.

మెజారిటీ హిందువులు ఉదారవాదులు అయినట్లే, మెజారిటీ ముస్లిములు ఉదారవాదులు. దేశమంతా ఎటువైపు గాలి వీస్తూ ఉంటే వాళ్లూ అటే ఓట్లేశారు. ఇందిరా గాంధీ ప్రభంజనంలో కానీ, జనతా ప్రభంజనంలో కానీ, ఎన్టీయార్‌ ప్రభంజనంలో కానీ వారు భిన్నంగా ఓటేయలేదు. కానీ వారిని ప్రత్యేక ఓటు బ్యాంకుగా చూస్తూ తక్కిన పార్టీల వారు వారిలో ఛాందస నాయకులను దువ్వుతూ వచ్చారు. మతరాజకీయాలు నడిపే మైనారిటీలకు చెందిన మతతత్వ పార్టీలతో భాగస్వామ్యం నెరుపుతూ, హిందూత్వ పార్టీ ఐన బిజెపిని మాత్రం అంటరానిదానిగా చూశాయి ఆ పార్టీలు. 'మేం సెక్యులరిస్టులం, మతతత్వ పార్టీ ఐన బిజెపికి వ్యతిరేకులం' అంటే చాలు, ఎంత అవినీతిపరులైనా సరే, అసమర్థులైనా సరే వాళ్లతో చేతులు కలుపుతూ వచ్చారు. బిజెపి ఒంటరిదై పోతూ వచ్చింది. దాంతో వాళ్లు యీ పార్టీలన్నిటినీ కలిపి సూడో-సెక్యులర్‌ పార్టీలు అనసాగారు. తటస్థులైన ప్రజలను ఆకర్షించడానికి బిజెపి వాజపేయి వంటి ఉదారవాదిని ముందు పెట్టుకుని, భిన్న సిద్ధాంతాలకు చెందిన పార్టీలతో కలిసి ఎన్‌డిఏ ఏర్పరిచింది. ఆరేళ్లు పాలించింది.

కానీ ఆర్థిక విషయంలో, అభివృద్ధి విషయంలో ప్రజలను సంతృప్తి పరచలేక 2004 ఎన్నికలలో ఓడిపోయింది. ఆ తర్వాత కాంగ్రెసు నాయకత్వంలో పదేళ్లు రాజ్యం చేసిన యుపిఏ అవినీతిలో కూరుకుపోయి ప్రజల చేత అసహ్యించుకోబడింది. ఈ వైఫల్యానికి సెక్యులరిజానికి ముడిపెట్టి బిజెపి యీసారి మోదీ నాయకత్వంలో హిందూత్వ ప్లస్‌ విపరీత జాతీయవాదం జండాతో 2014 ఎన్నికలలో ఘనవిజయం సాధించింది. ఇక అప్పణ్నుంచి హిందూత్వ అజెండా ఉధృతంగా అమలు చేస్తూ ముందుకు సాగుతోంది. ప్రతిపక్షాలు చేతకానితనంతో మూలపడడంతో, రాజకీయపు టెత్తులను ఉపయోగించి బిజెపి నానాటికీ విరాజిల్లుతోంది. ఇప్పుడు సూడో అనే మాట తీసేసి అసలు సెక్యులరిజం అనేదాన్నే నిందార్థంలో వాడుతున్నారు. సెక్యులరిస్టులు హిందూ ధర్మానికి వ్యతిరేకులు అనే అర్థం తీస్తున్నారు. ఉదార హిందువులు యీ పరిణామాలను చూసి విస్తుపోతున్నారు. ఐసిస్‌ గురించి అడిగితే ఉదార ముస్లిముల్ని అడిగితే వాళ్లు ఎలా అయితే చేతులెత్తేస్తారో, యిప్పుడు హిందూత్వ ప్రభంజనం గురించి సాధారణ హిందువులు అలాగే చేతులెత్తేస్తున్నారు.

ఈ హిందూత్వ ఉధృతి యింకా ఐదేళ్లు వుంటుందో, ఆ లోపులే ముగుస్తుందో తెలియదు. మీడియా వేసిన లెక్కల ప్రకారం 2017లో భారత్‌లో 71% ఏరియాలోని రాష్ట్రాలను పాలిస్తున్న బిజెపి, దాని మిత్రపక్షాలు 2019 నాటికి 40%కి పడిపోయాయట. ఇప్పటికీ ఆ పార్టీ ఆధ్వర్యంలో 17 రాష్ట్ర ప్రభుత్వాలు పనిచేస్తున్నాయి. కానీ వీటిలో పెద్ద రాష్ట్రాలు ఉత్తర ప్రదేశ్‌, గుజరాత్‌, కర్ణాటక, హరియాణా మాత్రమే. 2019 పార్లమెంటు ఎన్నికలలో జాతీయవాదాన్ని రెచ్చగొట్టి లబ్ధి పొందారు కానీ తర్వాత వచ్చిన అసెంబ్లీ ఎన్నికలలో ఆ మంత్రం పారలేదు. పార్లమెంటు ఎన్నికల ఫలితాల తర్వాత తెలంగాణ, బెంగాల్‌లలో రాబోయే ప్రభుత్వం బిజెపిదే అని చెప్పుకున్నారు కానీ హుజూర్‌ నగర్‌ ఉపయెన్నికలో 1% ఓట్లు కూడా రాలేదు. ఇక బెంగాల్‌లో మొన్న జరిగిన 3 ఉపయెన్నికలలో బిజెపి ఒక్కటీ గెలవలేదు. హిందూత్వ గురించి సోషల్‌ మీడియా ఎంత అడావుడి చేసినా, క్షేత్రస్థాయిలో ఆర్థిక కారణాలే ప్రజల తీర్పును ప్రభావితం చేస్తున్నాయి. మతం పేర కొట్లాట పెట్టుకునే తీరిక కానీ, ఓపిక కానీ ఎవరికీ లేవు.

ఇలాటి సమయంలో పవన్‌ మతం గురించి ఎక్కువగా మాట్లాడడమే అనవసరం. ఒకవేళ మాట్లాడదలిస్తే పెరుగుతున్న హిందూత్వ రాజకీయ భావనల గురించి అటోయిటో వ్యాఖ్యానించాలి. కానీ హిందూత్వ రాజకీయాన్ని హిందువుల తలకు చుట్టి హిందువులను అసహనపరులుగా చిత్రీకరించడం అన్యాయం, అక్రమం. 'టిటిడిలో అన్యమత ప్రచారం చేయిస్తున్నది హిందువులే, హిందూ నాయకుల ప్రేరణ లేనిదే యిలాటివి జరగవు' - అని యీయన ఏ ఆధారాలతో తీర్మానించాడు? బిజెపి అధికారంలోకి రాని క్రితం నుంచి ఆ పని జరుగుతూనే ఉంది. 'సెక్యులరిజాన్ని యిబ్బంది పెట్టేది, మతాల గొడవలు పెట్టేది హిందువులే, యితర మతాల నాయకులు యిలాటివి చేయరు' - అని సర్టిఫికెట్టు దేని ఆధారంగా యిచ్చాడు? ఎన్నికలలో గెలుపు కోసం మతాన్ని కాదు, కులాన్ని కాదు, దేన్నయినా వాడుకుంటూ వస్తున్నారని, దీనికి ఏ మతస్తులూ మినహాయింపు కాదనీ చరిత్ర చెపుతోంది. ఇది తెలుసుకోవడానికి వేలాది పుస్తకాలు చదవనవసరం లేదు. పాతబస్తీలో మజ్లిస్‌ చేస్తున్నదేమిటో చూస్తే చాలు. పవన్‌ను ఖండించవలసిన పని బిజెపిది, విఎచ్‌పిది మాత్రమే కాదు, హిందువులందరిదీ! వారిలో హిందూత్వవాదులు కూడా ఉంటే ఉండవచ్చు, కానీ హిందూ ఉదారవాదులు కూడా గళమెత్తి యితన్ని ఖండించాలి.

ఈ వ్యాఖ్యలతో బాటు పవన్‌ జగన్‌కు వ్యతిరేకంగా అనేక రాజకీయపరమైన వ్యాఖ్యలు చేస్తున్నారు. చేస్తే చేయవచ్చు కానీ వాటివలన ఫలితం పెద్దగా ఉండదని నా అభిప్రాయం. జగన్‌ వచ్చి ఆర్నెల్లు కాకుండానే యిలా విరుచుకు పడిపోతే ఏకీభవించే ప్రజలు తక్కువ వుంటారు. ఓ ఏడాది ఓపిక పడితే అప్పటికి జగన్‌ పొరపాట్లు చాలా దొరుకుతాయి. ఇప్పటికే ఆంధ్రజ్యోతి టీవీని బహిష్కరించి చాలా పెద్ద తప్పు చేశాడు. విమర్శను ఎదుర్కోవాలి ప్రశ్నించే గొంతును నులిమివేయ కూడదు. తప్పుడు వార్తలు రాస్తే ప్రభుత్వపరంగా కేసులు పెడతాం జాగ్రత్త అనడం వరకు కరక్టే. అబద్ధపు దుష్ప్రచారం జరగకుండా చూడవలసిన బాధ్యత ప్రభుత్వానిది. కానీ ఓ టీవీ ఛానెల్‌ చూడడానికే వీల్లేదనడం అధికార దుర్వినియోగం. గతంలో బాబు, కెసియార్‌ యిలా చేసి విమర్శల పాలయ్యారు. అలాగే పథకాలకు పాత పేర్లు తీసేసి, వైయస్‌ పేరు పెట్టడాలు, చంద్రన్న తరహాలో జగనన్న అమ్మ ఒడి అంటూ పేరు పెట్టడం - యివన్నీ టిడిపి పోకడలే. వీటిని ప్రజలు ఏ మేరకు సహించారో ప్రత్యక్షంగా చూసి కూడా జగన్‌ నేర్చుకోకపోవడం అవివేకం.

దేశం మొత్తం మీద ఆర్థిక స్థితి కుదేలయింది. రాష్ట్ర పరిస్థితి అంతకంటె వెనకే ఉంది తప్ప మెరుగ్గా లేదు. అయినా జగన్‌ అడ్డూ, ఆపూ లేకుండా వరాలు ప్రకటిస్తూనే పోతున్నాడు. నిధులు ఎక్కణ్నుంచి వస్తాయో చెప్పటం లేదు. వీటికి నిధులివ్వాలంటే పాత వాటికి కోత పెట్టాలి, లేదా ఎత్తి వేయాలి. వాటి వలన ప్రయోజనం పొందుతూ వచ్చినవారు గగ్గోలు పెడతారు. ఇదంతా జరగడానికి ఒక ఏడాది పడుతుంది. అప్పటికి జగన్‌పై మోజు తీరిపోయి, అతన్ని విమర్శించేవారు చెప్పేది జనాలు శ్రద్ధగా వినడం మొదలుపెడతారు. పవన్‌ యీ అస్త్రాలను అప్పటిదాకా దాచుకుంటే మేలు. ఇప్పుడే ఎమ్యూనిషన్‌ ఖర్చు చేసేసుకుంటే, అప్పటికి నిర్వీర్యం అయిపోతాడు. రాజకీయపరంగా ఏమైనా అనే స్వేచ్ఛ మన దేశంలో ఉంది. కానీ తెలిసీతెలియకుండా హిందువులను కానీ, మరో మతస్తులను కానీ విమర్శిస్తే ఛీత్కారాలు తప్పవు. ఇది పవన్‌ గుర్తెరగాలి. - ఎమ్బీయస్‌ ప్రసాద్‌ (డిసెంబరు 2019)

నవంబరు 2019 ఎమ్బీయస్‌: శ్రీలంకలో ఫలించని భారత్‌ వ్యూహం

ఈ నెలలోనే శ్రీలంకకు అధ్యక్షుడిగా ఎన్నికైన గోటబయ రాజపక్ష మూడు రోజుల పర్యటనపై భారత్‌కు వచ్చి వెళ్లాడు. చైనాకు వెళ్లకుండా యిక్కడకు రావడం మనను బుజ్జగించే ప్రయత్నమే తప్ప, రాజపక్ష కుటుంబమంతా చైనా పక్షపాతులే. ఆ సంగతి తెలిసి అతను అధికారంలోకి రాకూడదని భారత్‌ ప్రయత్నించి 2015లో సఫలీకృతమైంది కానీ యీ సారి విఫలమైంది. భారత్‌ తనకు వ్యతిరేకమని గోటబయ అన్నగారైన మహీంద రాజపక్ష పలుమార్లు చెప్పాడు. 2010లో అధికారానికి వచ్చినపుడు గత ప్రభుత్వం శ్రీలంకలో ఉన్న భారతీయ దౌత్యాధికారులు యిళ్లు కట్టుకోవడానికి అంటూ మన దేశానికి యిచ్చిన స్థలాన్ని వెనక్కి తీసేసుకుని చైనాకు యిచ్చాడు. అక్కడ చైనా హోటల్‌, కమ్మర్షియల్‌ కాంప్లెక్సు కట్టేసింది! 2015లో అతను అధికారంలోకి రాకుండా చేయడానికి భారతదేశపు గూఢచారి విభాగం 'రా' ప్రయత్నించిందని రాజపక్ష ఆరోపణ. దానిని పరిశీలకులు కూడా నమ్ముతారు. ఇలాటి భారత వ్యతిరేకికి యింత పాప్యులారిటీ ఎందుకు?

మహీంద రాజపక్షను తన హయాంలో తన కుటుంబసభ్యులతో పార్టీని, ప్రభుత్వాన్ని నింపేశాడు. చైనాతో కలిసి భారీ ఇన్‌ఫ్రాస్ట్రక్చర్‌ ప్రాజెక్టులు చేపట్టి, వాటిల్లో విచ్చలవిడిగా అవినీతికి పాల్పడ్డాడని ఆరోపణలు వచ్చాయి. అయితే దశాబ్దాల పాటు శ్రీలంకను వేధించిన ఎల్‌టిటిఇని అతని పాలనలో పూర్తిగా మట్టుపెట్టడం జరిగింది. అది సింహళీయులను మెప్పించి, వాళ్లకు ఆరాధ్యుణ్నిగా చేసింది. ఈ సారి ఎన్నికలలో కూడా ఆ ఓటు బ్యాంకే అతని తమ్ముడు గోటబయను గద్దెకెక్కించింది. శ్రీలంకలో అధ్యక్షుడు అంటే ప్రతి ఐదేళ్ల కోసారి ఎన్నికయ్యే నియంత! రాజ్యాంగం వాళ్లకు అన్ని అధికారాలు కట్టబెట్టింది. వాటిని ఉపయోగించి గోటబయ తన అన్నగారు మహీందను ప్రధానమంత్రిగా నియమించాడు. అంతేకాదు, తన బంధువులందరినీ పదవుల్లో నియమించేశాడు. ఇలాటి నియంతలను లంక ప్రజలు మళ్లీ ఎందుకు ఎన్నుకున్నారో అర్థం చేసుకోవాలంటే కాస్త నేపథ్యం తెలుసుకోవాలి. 2015 ఫిబ్రవరిలో రాజపక్ష ఓడిపోయి, మైత్రీపాల అధ్యక్షుడై మన దేశానికి వచ్చినపుడు అప్పటిదాకా జరిగిన శ్రీలంక రాజకీయ పరిణామాల గురించి 5 భాగాల వ్యాసం రాశాను. లింకు కింద యిస్తున్నాను. వీలైతే చదవండి.

ష్ట్ర్‌్‌జూర://్‌వశ్రీబస్త్రబ.స్త్రతీవa్‌aఅసష్ట్రతీa.షశీఎ/aత్‌ీఱషశ్రీవర/ఎపర/ఎపర-రతీఱశ్రీaఅసa-జూతీవరఱసవఅ్‌-5-59907.ష్ట్ర్‌ఎశ్రీ

2015లో జరిగినదేమిటంటే గడ్డిపోచల్లా విడివిడిగా పడి వున్న ప్రతిపక్షాలు వెంటిగా ఏర్పడి మహీంద రాజపక్ష అనే మత్తగజాన్ని బంధించాయి. వారిని అలా సంఘటితం చేసిన వ్యక్తి రాజపక్ష పార్టీకే చెందిన చంద్రికా కుమారతుంగ! రాజపక్ష వేలితో అతని కన్నునే పొడవాలనే ప్రణాళికతో అతని పార్టీలోనే అతనికి కుడిభుజంగా, అతని కాబినెట్‌లో ఆరోగ్యమంత్రిగా వున్న మైత్రీపాలను దువ్వింది. రాజపక్ష, మైత్రీపాల, అతని వెనుక వున్న చంద్రిక అందరూ ఎస్‌ఎల్‌ఎఫ్‌ పార్టీకి చెందినవారే. రాజపక్ష యిన్నాళ్లూ పార్టీని తన గుప్పిట్లో పెట్టుకున్నాడు. చంద్రిక, మైత్రీపాల కలిసి పార్టీని రెండుగా చీల్చారు. మైత్రీపాలకు మద్దతు పలకమని చంద్రిక తనకు బద్ధశత్రువుగా వున్న యుఎన్‌పి నాయకుడు రణిల్‌ విక్రమసింఘేను కూడా అర్థించింది. దాంతో ప్రతిపక్షాలన్నీ కలిసి న్యూ డెమోక్రాటిక్‌ ఫ్రంట్‌ (ఎన్‌డిఎఫ్‌) ఏర్పరచారు. ఈ కూటమిలో రైటిస్టు భావాలున్న యుఎన్‌పి, మార్క్సిస్ట్‌ భావాలు కల జెవిపి, బౌద్ధ సన్యాసులు నడిపే జెఎచ్‌యు, రెండు ముస్లిము పార్టీలు, తమిళ నేషనల్‌ ఎలయన్స్‌ - లాటి భిన్న దక్పథాలున్న పార్టీలున్నాయి.

ఇంతమంది కలిసినా రాజపక్షపై విన్నింగ్‌ మార్జిన్‌ 3.7% మాత్రమే (81.5% పోలింగు జరగగా మైత్రీపాలకు 51.28%కు వచ్చి 12 ఎలక్టొరల్‌ జిల్లాలలో నెగ్గగా రాగా, రాజపక్షకు 47.58% వచ్చి 10 జిల్లాలలో నెగ్గాడు) అంటే రాజపక్ష ఎంత బలంగా పాతుకుపోయాడో చూడండి. అతని కూటమిలో సిలోన్‌ వర్కర్స్‌ కాంగ్రెస్‌, కమ్యూనిస్టు పార్టీ, లంక సమ సమాజ పార్టీ, నేషనల్‌ ఫ్రీడమ్‌ ఫ్రంట్‌, నేషనల్‌ యూనియన్‌ ఆఫ్‌ వర్కర్స్‌, అప్‌ కంట్రీ పీపుల్స్‌ ఫ్రంట్‌ యిలా అనేకానేక పార్టీలున్నాయి. బోధుబలసేన మద్దతు ఎలాగూ వుంది. మైత్రీపాల 2015 జనవరి 9 న అధ్యక్షుడిగా ప్రమాణస్వీకారం చేసిన వెనువెంటనే యుఎన్‌పికి చెందిన రణిల్‌ విక్రమ్‌సింఘేను ప్రధానమంత్రిగా చేశాడు.

మైత్రీపాల, విక్రమసింఘే యిద్దరూ మన మద్దతుదారులే కాబట్టి హమ్మయ్య అనుకుంది భారత్‌. కానీ ఆ సంకీర్ణ ప్రభుత్వం సరిగ్గా సాగలేదు. దానికి కారణాలు చాలా ఉన్నాయి. అధ్యక్ష ఎన్నికలైన ఏడు నెలలకే 2015 ఆగస్టులో పార్లమెంటు ఎన్నికలు జరిగి విక్రమసింఘే పార్టీకి 106 సీట్లు వచ్చాయి. ఇతర ప్రతిపక్షాలతో కలిసి సంకీర్ణ ప్రభుత్వం ఏర్పరచి రాజ్యం చేయడం మొదలుపెట్టారు. అయితే రాజపక్ష హయాంలో చేసిన అప్పులు తీర్చడం వారికి గగనమై పోయింది. దాంతో చైనా కంపెనీ ఋణంతో తీసుకున్న మగంపురా మహీంద రాజపక్ష పోర్టును నిర్వహించలేక 2017లో ఆ కంపెనీకే 99 ఏళ్ల లీజుకి యిచ్చేశారు. 2017లో ఆ దేశపు ఆర్థిక ప్రగతి రేటు 3.1%. ఇది 16 ఏళ్లలో కనిష్టం. ప్రజలు అసంతృప్తి చెందసాగారు. దానివలన రాజపక్ష పార్టీ 2018 ప్రాంతీయ ఎన్నికలలో ఘనవిజయం సాధించింది. ముఖ్యంగా దక్షిణ ప్రాంతాల్లో! గ్రామీణ ప్రాంతాల్లో! దిగువ మధ్యతరగతి ఓటర్లలో! ఇది మైత్రీపాలను ప్రభావితం చేసింది. విక్రమసింఘేతో అంటకాగడం కంటె రాజపక్షవైపు ఫిరాయిస్తే మంచిదనుకున్నాడు. అతని ప్రోద్బలంతో 2018 అక్టోబరులో ఓ కుట్ర పన్ని విక్రమసింఘేను ప్రధాని పదవి నుండి తొలగించాడు.

దీనికి అతను చెప్పిన కారణం ఏమిటంటే - సెంట్రల్‌ బ్యాంక్‌ బాండ్‌ అమ్మకాలలో జరిగిన 65 మిలియన్‌ డాలర్ల స్కాముకి విక్రమసింఘేదే పొరబాటు అన్నాడు. దీనికి తోడు 'రా' సహాయంతో కాబినెట్‌ మంత్రుల్లో ఒకడు తనను చంపడానికి కుట్ర చేశాడని, కానీ దానిపై విచారణ జరగకుండా విక్రమసింఘే అడ్డుపడ్డాడని కూడా అన్నాడు. ఈ సాకుతో అతన్ని తీసేసి, అక్టోబరు 26న రాజపక్షను ప్రధానిగా నియమించాడు. విక్రమసింఘే అది చట్టవిరుద్ధమని వాదిస్తూ పదవికి రాజీనామా చేయడానికి నిరాకరించాడు. పార్లమెంటు, సుప్రీం కోర్టు అతనికి మద్దతుగా నిలవడంతో యింకేం చేయలేక రాజపక్ష రెండు నెలల తర్వాత వెనక్కి తగ్గాడు. కానీ దీనివలన అధికార పార్టీలోని లుకలుకలు బాహాటంగా అందరికీ తెలిశాయి. దీనితో ప్రభుత్వ నిల్వలు 1 బిలియన్‌ అమెరికన్‌ డాలర్ల మేరకు తరిగిపోయాయి. శ్రీలంక రూపాయి విలువ తరిగింది. జపాన్‌, అమెరికా తామిచ్చే ఎయిడ్‌ను నిలిపివేశాయి.

దీని తర్వాత ఈ ఏడాది ఏప్రిల్‌లో ఈస్టర్‌ సందర్భాన బట్టిలోవలోని చర్చిలో ముస్లిము తీవ్రవాదులు బాంబులు పెట్టి సుమారు 300 మందిని చంపివేయడంతో అధికార కూటమి పరువు పోయింది. ఈ దాడి గురించి భారత ప్రభుత్వం ముందస్తుగా సమాచారం అందించినా ప్రభుత్వం చర్యలు చేపట్టలేదని బయటకు వచ్చింది. ఈ దాడులకు వ్యతిరేకంగా యితర ప్రాంతాల్లో అల్లర్లు జరిగినప్పుడు ప్రభుత్వం వాటిని అదుపు చేయలేకపోయింది. ఉగ్రవాదులతో సంబంధం ఉందంటూ సింహళ తీవ్రవాద సంస్థలు ఆరోపించడంతో 9 మంది మంత్రులు, యిద్దరు గవర్నర్లు రాజీనామాలు చేయవలసి వచ్చింది. ప్రపంచమంతా ముస్లిమ్‌ఫోబియా వ్యాపిస్తోంది. ఈస్టర్‌ దాడుల తర్వాత సాధారణ శ్రీలంక పౌరుడు 'ముస్లిములకు బుద్ధి చెప్పే రాజపక్ష వంటి మొండిఘటం ఉండి ఉంటే యిలా జరిగేది కాదని సింహళ ప్రజలు అనుకోవడంతో రాజపక్ష పునరాగమనం సుగమమైంది.

కూటమి పాలనలో కరువు, ద్రవ్యోల్బణం, నిరుద్యోగం, పన్నుల భారం యివన్నీ ప్రజలను విసిగించాయి. పెద్ద ప్రాజెక్టులను చేపట్టడం, ఫారిన్‌ యిన్వెస్ట్‌మెంట్లకై వెంపర్లాడడం పట్ల చూపిన శ్రద్ధ ప్రభుత్వం సాధారణ ప్రజల నిత్యసమస్యలను తీర్చడంలో కనబరచలేదు. పైగా కూటమిలో అంతఃకలహాలు దాని పనితీరును దారుణంగా దెబ్బ తీశాయి. నిజానికి విక్రమసింఘే ప్రభుత్వం రాజ్యాంగ సవరణ ద్వారా అధ్యక్షుడి అపరిమత అధికారాలకు కత్తెర వేసింది. (ఇప్పుడు గోటబయ ఆ సవరణకు సవరణ తెస్తున్నాడు) తూర్పు, ఉత్తర ప్రాంతాల్లోని తమిళ ప్రాంతాలలో ఉద్రిక్తతను తగ్గించి, ప్రజాస్వామ్యాన్ని తిరిగి తెచ్చింది. మిలటరీ అధీనంలో ఉన్న ప్రాంతాలను పౌరులకు అప్పగించింది. న్యాయవ్యవస్థ స్వేచ్ఛగా మెలగేట్లా చూసింది. సమాచార హక్కు, మానవహక్కులు వంటివి పునరుద్ధరింప బడ్డాయి. అందుకే అక్కడ ఆ పార్టీకి ఓట్లు బాగా పడ్డాయి. అయితే ముస్లిము తీవ్రవాదుల దుశ్చర్య యీ సంస్కరణలను దారుణంగా దెబ్బ తీసింది.

2016లో రాజపక్ష ఓ పాత పార్టీని స్వాధీనం చేసుకుని దానికి శ్రీలంక పొదుజన పెరమున (పీపుల్స్‌ ఫ్రంట్‌ అని అర్థం) అని పేరు పెట్టి తన అనుచరులందరినీ దానిలో చేర్పించాడు. ఇప్పుడు దాని ద్వారానే తన తమ్ముడు గోటబయను అధ్యక్ష అభ్యర్థిగా నిలబెట్టాడు. లెఫ్టినెంట్‌ కల్నల్‌ నందసేన గోటబయ రాజపక్ష 70 ఏళ్లవాడు. కాలేజీ చదువు తర్వాత కుటుంబమంతా రాజకీయాల్లో మునిగి తేలుతున్నా తను మాత్రం 1971లో సైన్యంలో చేరాడు. అనేక అంతర్యుద్ధాలలో పాల్గొన్నాడు. సైన్యం నుంచి ముందుగానే 1998లో బయటకు వచ్చేసి, అమెరికాకు వలస వెళ్లి ఐటీ రంగంలో చేరాడు. అక్కడి పౌరసత్వం తీసుకున్నాడు. అన్నగారు మహీంద 2005లో అధ్యక్షుడైనప్పుడు తిరిగి వచ్చాడు. అతను 2015 వరకు పాలించినప్పుడు రక్షణ శాఖామాత్యుడిగా పనిచేశాడు. తమిళ పులులను, వారి నాయకుడు ప్రభాకరన్‌ను సంహరించడంలో ప్రధాన పాత్ర అతనిదే. యుద్ధానంతరం అనేక అర్బన్‌ డెవలప్‌మెంట్‌ ప్రాజెక్టులు చేపట్టాడు. అన్నగారి ఓటమితో పదవి వదులుకున్నాడు. ఇప్పుడు తొలిసారిగా ఎన్నికలలో పోటీ చేశాడు.

శ్రీలంకలో సింహళులు, క్రైస్తవులు కలిసి 70% ఉంటారు. రాజపక్ష సోదరులు సింహళ బౌద్ధ జాతీయవాదాన్ని ఎగదోశారు. దానికి తోడు దేశరక్షణ, దేశ ఆర్థికవ్యవస్థను మెరుగుపరచడం వంటి వాగ్దానాలు చేశారు. నవంబరులో ఎన్నికలు జరిగాయి. విక్రమసింఘే తను వెనక్కాల ఉండి, యుఎన్‌పి అభ్యర్థిగా సజిత్‌ ప్రేమదాసను నిలబెట్టారు. అతనికి గ్లామర్‌ లేదు. చివరకు ఆ పార్టీకి బలమున్న కొలంబో, కాండీలలో సైతం ఓట్లు పోగొట్టుకున్నాడు. గోటబయకు 52% ఓట్లు రాగా, సజిత్‌కు 42% ఓట్లు వచ్చాయి. సింహళులు అధికంగా ఉండే దక్షిణ, పశ్చిమ, మధ్య ప్రాంతాలలో గోటబయకు మెజారిటీ వచ్చింది. తమిళులు, ముస్లింలు ఎక్కువగా ఉండే ఉత్తర, తూర్పు ప్రాంతాల్లో సజిత్‌కు మెజారిటీ వచ్చింది.

ఈ ఎన్నికలలో కూడా రాజపక్ష తిరిగి రాకుండా ఉండడానికి మన దేశం కృషి చేసి ఉంటుంది. ఎందుకంటే అతను వస్తే చైనా చేతిలోకి శ్రీలంక వెళ్లిపోయి, మన దేశభద్రతకు ప్రమాదం కలుగుతుంది. కానీ మనం సమర్థించినవాళ్లు చేతకానివాళ్లు కావడంతో, వాళ్లలో వాళ్లు కలహించడంతో, మన పథకం విఫలమై రాజపక్షలు అధికారంలోకి వచ్చేశారు. గోటబయ నెగ్గగానే మన విదేశాంగ మంత్రి శ్రీలంకకు వెళ్లి స్నేహహస్తం చాచి, మన దేశానికి ఆహ్వానించారు. ఇక్కడకు వచ్చాక 3 వేల కోట్ల రూ.ల ఆర్థికసాయం ప్రకటించారు. ఇన్నీ తీసుకున్న తర్వాత కూడా వాళ్లు చైనావైపు మొగ్గడం తథ్యం.

తమ నియంతృత్వపు ధోరణి ఏ మాత్రం మారలేదని వాళ్లు బాహాటంగా చూపించుకుంటున్నారు. ప్రస్తుత పార్లమెంటులో వాళ్లకు మెజారిటీ లేదు. దాని పదవీకాలం యింకా 10 నెలలుంది. దాన్ని రద్దు చేసి, గాలి తమకు అనుకూలంగా ఉండగానే సాధ్యమైనంత త్వరలో ఎన్నికలు నిర్వహించాలని రాజపక్షల వ్యూహం. మామూలుగా అయితే ఆర్నెల్ల ముందుగా అంటే 2020 మార్చికి రద్దు చేయవచ్చు. ఇంకా అంతకంటె ముందుగానే రద్దు చేయడానికి, విక్రమసింఘే కుదించిన అధికారాలను మళ్లీ తెచ్చేసుకుందామని, తన చిత్తం వచ్చినట్లు పాలించాలని గోటబయ చూస్తున్నాడు. దానికి పార్లమెంటు అడ్డుపడకుండా డిసెంబరు 3న దాని సమావేశాన్ని జనవరి దాకా వాయిదా వేశాడు. ముందుముందు యింకా ఎన్ని చిత్రాలు జరుగుతాయో చూడాలి. ఏం జరిగినా మన దేశానికి మేలు చేసేవి కావని మాత్రం గ్రహించవచ్చు. - ఎమ్బీయస్‌ ప్రసాద్‌ (డిసెంబరు 2019)

డిసెంబరు 2019 ఎమ్బీయస్‌: మూడు రాజధానుల ముచ్చట

ఏ రాష్ట్రంలోనూ లేనట్లు ఆంధ్రలో మూడు 'రాజధానులు' రాబోతున్నాయి. చూడబోతే యిది పేర్లలో గమ్మత్తులా ఉంది. హైకోర్టు ఉన్నంత మాత్రాన జ్యుడిషియల్‌ రాజధాని అనేస్తారా? ఉత్తర ప్రదేశ్‌లో హైకోర్టు ఇలహాబాద్‌లో ఉంది. అంత మాత్రం చేత దాన్ని రాజధాని అంటున్నారా? అసెంబ్లీ సెషన్లు వేర్వేరు ప్రాంతాలలో జరగడం జమ్మూకశ్మీర్‌, మహారాష్ట్రల విషయంలో చూస్తున్నాం. అసెంబ్లీ సెషన్‌ జరిగినంత మాత్రాన జమ్మూను, నాగపూర్‌ను రాజధాని అనటం లేదు కదా. ఇక్కడ తేడా ఏమిటంటే అన్ని అసెంబ్లీ సెషన్లు ఒకే చోట జరుగుతాయి. అందుకని దాన్ని 'లెజిస్లేటివ్‌ రాజధాని' అనేస్తున్నారు! ఇక అసలైన రాజధాని అనగా - సెక్రటేరియట్‌ వగైరాలు ఉన్నది. దానికి ఎగ్జిక్యూటివ్‌ రాజధాని అంటున్నారు. అమరావతే రాజధాని అంటూనే ఆచరణలో వైజాగ్‌ను రాజధాని చేయడానికి ప్రయత్నాలు జరుగుతున్నట్లు తోస్తోంది.

 రెండు రాజధానుల ఖర్చు అవసరమా అనేది మౌలికమైన ప్రశ్న. అవసరమే అనుకుంటే, ఏది ఎక్కడ ఉండాలి అనేది ఉపప్రశ్న.

మొదటగా మెచ్చుకోవలసినది రాయలసీమకు హైకోర్టు యివ్వడం! గతంలో కర్నూలును రాజధాని చేసినపుడు, గుంటూరుకు హైకోర్టు యిచ్చారు. ఇప్పుడు గుంటూరుకు రాజధాని యిచ్చినపుడు కర్నూలుకు హైకోర్టు యివ్వడం న్యాయం. కానీ బాబు దాన్ని విస్మరించడంతో రాయలసీమకు అన్యాయం జరిగిందని రాయలసీమేతరులు కూడా అనుకున్నారు. నిజానికి హైకోర్టుతో న్యాయవాదులకే పని. వాది, ప్రతివాది కూడా వెళ్లనక్కరలేదు. అక్కడ న్యాయవాదుల వాదనలు మాత్రమే వుంటాయి. న్యాయవాదులు, న్యాయాధిపతులు, లిటిగెంట్లకు కోర్టులతో పని వుంటుంది. సెషన్స్‌ కోర్టులు ఎక్కడి కక్కడ ఎలాగూ ఉంటాయి. కానీ హైకోర్టు యివ్వడం రాయలసీమ కొంతవరకు ఉపశమించడానికి పనికి వస్తుంది.

రాయలసీమ లాగే ఉత్తరాంధ్రకు కూడా చాలా ఫిర్యాదులున్నాయి. వెనుకబడిన ప్రాంతమైనా తమను ఎవరూ పట్టించుకోలేదన్న బాధ ఉంది. అందువలన వారికి కూడా ఏదో ఒకటి చేయవలసిన అవసరం ఉంది. వైజాగ్‌లో ఏదో ఒక రాజధాని పెట్టడం ఆ ప్రాంతాన్నీ తృప్తి పరుస్తుంది. తమిళనాడులో కానీ, కర్ణాటకలో కానీ యీ ప్రాంతాల గోల లేదు. కానీ మన తెలుగువారం ప్రత్యేకజీవులం అని నిరూపించుకున్నాం. ఉమ్మడి రాష్ట్రంలో ప్రభుత్వ పెట్టుబడులన్నీ హైదరాబాదులోనే గుమ్మరించి, మనలో మనం కొట్లాటలు తెచ్చుకున్నాం. దాంతో తక్కిన ప్రాంతాలకు అభివృద్ధి లేకుండా పోయింది. సణుగుడు ప్రారంభమైంది. తమాషా ఏమిటంటే రాజధాని ఉన్న తెలంగాణ ప్రాంతం కూడా తమకు అన్యాయం జరిగిందని వాదించి, నెగ్గింది. ఈ రోజు తమిళులు, కన్నడిగులు కలిసి వున్నా తెలుగువారు మాత్రం విడిపోయి, జలవివాదాలు, ఉద్యోగవివాదాలలో మునిగి తేలుతున్నామంటే దానికి కారణం హైదరాబాదు!

అది గుర్తించి ఆ హైదరాబాదు సిండ్రోమ్‌ను వదిలించుకునివుంటే ఐదేళ్ల క్రితమే రాష్ట్రంలో వికేంద్రీకరణ జరిగి, బాగుపడేది. ప్రభుత్వం కొంత పెట్టుబడి పెట్టి ప్రాజెక్టులు ప్రారంభిస్తే ప్రయివేటు పెట్టుబడులు వాటంతట అవే వచ్చి, సహజంగా ఆ ప్రాంతమంతా బాగుపడుతుంది. కానీ బాబు ఆ సిండ్రోమ్‌తో బాధపడి, హైదరాబాదును తలదన్నే రాజధాని కడతానని చెప్పి బొక్కబోర్లా పడ్డారు. ఐదేళ్లలో జరిగిన లేదా జరగని పనుల పట్ల అసంతృప్తి చెందిన ప్రజలు - ఆ ప్రాంతం వారితో సహా - టిడిపిని ఓడించారు. జగన్‌ వచ్చిన దగ్గర్నుంచి వికేంద్రీకరణ అంటూ ఉన్నారు. ఇప్పుడు ఆచరణలో చేసి చూపిస్తామంటున్నారు. రెండు రాజధానుల నిర్వహణా భారం మోయడానికి కష్టమేనని వాదిస్తున్నారు కొందరు. నిజానికి రెండేసి లెజిస్లేచర్‌ నగరాలు నిర్వహించడం, జమ్మూకశ్మీర్‌కు, మహారాష్ట్రకు భారమే కదా. వాటితో పోలిస్తే ఆంధ్రకు తక్కువే అవుతుంది, ఎందుకంటే వైజాగ్‌లో అసెంబ్లీ భవనం మేన్‌టేన్‌ చేయనవసరం లేదు.

మంత్రుల క్వార్టర్స్‌ యిక్కడా కట్టాలి కాబట్టి కొంత ఖర్చే అనవచ్చు. కానీ తెలుగు వారి మనస్తత్వం దృష్ట్యా అది అవసరమైన ఖర్చే అనిపిస్తోంది. ఎందుకంటే బాబు అన్నీ అమరావతిలోనే పెట్టడం చూసి యితర జిల్లాల వారు భగ్గుమంటూ వచ్చారు. రాజకీయ నిరుద్యోగులు ప్రత్యేక రాయలసీమ ఉద్యమం, ప్రత్యేక ఉత్తరాంధ్ర ఉద్యమం ప్రారంభించేందుకు అనువైన పరిస్థితులు ఏర్పడ్డాయి. ఈ మూడు రాజధానుల కాన్సెప్టు ద్వారా తెలుగు వారు మళ్లీ విడిపోయే ప్రమాదాన్ని నివారించడం జరుగుతోంది. అయితే దేన్ని లెజిస్లేటివ్‌ కాపిటల్‌ చేయాలి, దేన్ని ఎగ్జిక్యూటివ్‌ కాపిటల్‌ చేయాలి అనే దగ్గర చర్చకు అవకాశం ఉంది. లెజిస్టేటివ్‌ కాపిటల్‌ అనేది పెద్ద విశేషం కాదు. అసెంబ్లీ సెషన్లు జరిగినప్పుడు మాత్రం అది చురుగ్గా ఉంటుంది. తక్కిన సమయాల్లో అక్కడ పనేమీ ఉండదు. ఎగ్జిక్యూటివ్‌ కాపిటలే ప్రధానం. సెక్రటేరియట్‌, దాని స్టాఫ్‌ నివాసాలు, మంత్రుల నివాసాలు వగైరా అక్కడే ఉంటాయి. దాన్ని అమరావతిలో పెట్టాలా లేక వైజాగ్‌లో పెట్టాలా అనేది కమిటీ తేల్చవచ్చు. పాలకులు ఒకసారి తమ మనోభావాన్ని వ్యక్తపరిచాక కమిటీ వేరేలా రిపోర్టు యిస్తుందని భావించనక్కరలేదు.

సాధారణంగా సామాన్యుడు సెక్రటేరియట్‌కు వెళ్లవలసిన అవసరం లేదు. ఇన్నేళ్ల నా జీవితంలో నేను వెళ్లినది ఒక్కసారే - అదీ ఒక ప్రధానాధికారిని ఒక ఫంక్షన్‌కు ఆహ్వానించడానికి! ఇప్పుడు ఆన్‌లైన్‌ వ్యవహారాలు వచ్చాక అనేక పనులు యింట్లోంచే చేసేసుకుంటున్నాం. కొన్ని కొన్ని శాఖలను వేర్వేరు జిల్లాలలో పెడతారని కూడా విన్నాను. ఎండోమెంట్స్‌ శాఖను తిరుపతిలో, మైనింగ్‌ శాఖను కడపలో.. యిలా! అది కూడా జరిగితే రాష్ట్రంలోని ప్రజలు రాజధానికి స్వయంగా వెళ్లవలసిన అవసరం పడదు. అలాటి వికేంద్రీకరణ జరగకపోతే మాత్రం రాష్ట్రంలో ఒక మూల ఉన్న వైజాగ్‌కు బదులు మధ్యలో ఉన్న అమరావతే ఎగ్జిక్యూటివ్‌ కాపిటల్‌గా ఉండటానికి అర్హత కలిగి వుంది. వైజాగ్‌ను లెజిస్లేటివ్‌ కాపిటల్‌ చేయవచ్చు.

తక్కిన అంశాలను పరిగణిస్తే అమరావతిలో కంటె వైజాగ్‌లో భూమి ఖరీదు తక్కువ నుకుంటాను. అమరావతి ప్రాంతపు సస్యభూములు నాశనం కాకుండా ఉంటాయి. వైజాగ్‌కు డిఫెన్సు వారి అభ్యంతరాలు ఉంటూంటాయి. వాటిని ఎలా పరిష్కరిస్తారో చూడాలి. ఆ మధ్య వచ్చిన హుదూద్‌ లాటిది మళ్లీ వస్తే ఊరు నాశనం కాకుండా జాగ్రత్తలు తీసుకోవాలి. ఆ మాటకు వస్తే అమరావతికి భూకంప భయం ఉందన్నారు. వైజాగ్‌కు రాజధాని మారితే హైదరాబాదు నుంచి వెళ్లిన ఉద్యోగుల నోట్లో కరక్కాయ పడినట్లే. ఇప్పుడైతే ఫ్యామిలీని హైదరాబాదులో పెట్టి విజయవాడకు అప్‌ అండ్‌ డౌన్‌ వ్యవహారంలా ఉంది. సీట్లో ఉండేది తక్కువ అంటున్నారు. వైజాగ్‌ అయితే షిఫ్ట్‌ అవ్వక తప్పని పరిస్థితి. ఇక నగర వాతావరణం గురించి మాట్లాడితే హైదరాబాదు తర్వాత తెలుగు రాష్ట్రాల్లో కాస్మోపోలిటన్‌ కల్చర్‌ ఉన్నది, పరరాష్ట్రీయులను, పరభాషీయులను ఆకర్షించేది వైజాగ్‌ మాత్రమే. విజయవాడ, గుంటూరు కావు. ఇది వ్యక్తిగత అభిప్రాయం మాత్రమే.

దీనిపై విస్తృతంగా చర్చలు ఎలాగూ జరుగుతాయి. కొత్త పాయింట్లేవైనా చర్చకు వస్తే వాటిపై మళ్లీ మాట్లాడుకోవచ్చు. వికేంద్రీకరణ నిజంగా చేస్తున్నందుకు హర్షణీయం. అదే విధంగా జగన్‌ పాలనలో, పార్టీలో కూడా వికేంద్రీకరణ చేస్తే బాగుంటుంది. సిఎం ఆఫీసులోనే అధికారమంతా కేంద్రీకరించడంతో ఎల్వీ సుబ్రహ్మణ్యంకు ఉద్వాసన జరిగింది. ఉపముఖ్యమంత్రులతో సహా మంత్రులందరికీ ఏ మాత్రం వాయిస్‌ ఉంటోందో తెలియటం లేదు. పార్టీలో కూడా పాలిట్‌బ్యూరో లాటిది వుందో, లేక జగనే సర్వాధికారిగా ఉన్నాడో తెలియదు. ఇటు ప్రభుత్వం, అటు పార్టీ రెండూ మేనేజ్‌ చేయలేక బాబు వంటి అనుభవజ్ఞుడే దెబ్బ తిన్నారు. జగన్‌ దాని నుంచి పాఠాలు నేర్చుకుంటున్నట్లు కనబడటం లేదు. పార్టీ పని వేరే వాళ్లకు అప్పగించకపోతే పాలన కుంటుబడుతుంది. - ఎమ్బీయస్‌ ప్రసాద్‌ (డిసెంబరు 2019)

డిసెంబరు 2019 ఎమ్బీయస్‌: ఉద్యోగులపై జాలి

జగన్‌ 'ఏమో, ఏమో' అంటున్నా ఆంధ్ర రాజధానిని వైజాగ్‌కు తరలిస్తున్నారని అందరికీ అర్థమై పోయింది. దాంతో కొందరు ఉద్యోగులపై జాలి కురిపిస్తున్నారు. పాపం హైదరాబాదు నుంచి అమరావతి వెళ్లారు, ఇప్పుడు అక్కణ్నుంచి మళ్లీ వైజాగ్‌ వెళ్లాలట, ఎంత కష్టం, ఎంత కష్టం అని నిట్టూర్పులు విడుస్తున్నారు. కొందరేమో మూడు రాజధానులంటే మూడు చోట్లా ప్రభుత్వోద్యోగులకు యిళ్లు యిచ్చేస్తారట, సర్కారు వారికి ఎంత నష్టం, ఎంత నష్టం అని వాపోతున్నారు.

మొదటగా నష్టం గురించి మాట్లాడుకుంటే జగన్‌ మాటల గారడీతో మూడు రాజధానులు అంటున్నాడు కానీ హైకోర్టు ఉన్న ఊరిని ఎవరూ రాజధాని అని పిలవరు. ఆ లెక్కన పది రాష్ట్రాలకు రెండేసి రాజధానులున్నాయని మన పుస్తకాల్లో రాసుకోవాలి. అలాగే అసెంబ్లీ సెషన్స్‌ నిర్వహించే చోటునూ రాజధాని అనరు. ఆ లెక్కన జమ్మూకశ్మీర్‌ రాజధాని జమ్మూ, మహారాష్ట్రకు రాజధాని నాగపూర్‌ అనాలి, పోనీ సగం రాజధాని అనాలి. ఈ రాజధాని మాట ఫ్యాషనై పోయి, తిరుపతిని ఆధ్యాత్మిక రాజధానిగా చేయాలి అని డిమాండు వస్తోంది. దానితో బాటు కాకినాడను మెరైన్‌ రాజధాని, కడపను మైనింగ్‌ రాజధాని, శ్రీకాకుళాన్ని జీడిపప్పు రాజధాని.. అంటూ యిలా ప్రతీ జిల్లాకు ఓ రాజధానిని ప్రకటించవచ్చు! కానీ అసలైన రాజధాని సెక్రటేరియట్‌ వగైరాలు ఉన్నదే, దాన్నే ఎగ్జిక్యూటివ్‌ రాజధాని అనే పేరుతో పిలుస్తున్నారు.

ప్రభుత్వోద్యోగులు ఎక్కడ పని చేస్తే అక్కడ క్వార్టర్లు యిస్తారు, అదీ కొన్ని శాఖలకు మాత్రమే. మహా అయితే యిళ్ల స్థలాలు కేటాయించవచ్చు. అదీ, రాష్ట్రంలో ఎక్కడో ఒక చోటే యిస్తారు తప్ప బదిలీ చేసిన చోటల్లా యివ్వరు. అయినా పని చేసిన చోటే స్థలం యిస్తాం, నువ్వు యిల్లు కట్టుకుని తీరాలి అని ప్రభుత్వం అనదు. నువ్వు సొంతింట్లో ఉండు, బంధువులింట్లో ఉండు, అద్దింట్లో ఉండు నా కనవసరం, సమయానికి ఆఫీసుకి వచ్చి పని చేస్తే చాలు అనే ప్రభుత్వం చెప్తుంది. అందువలన ప్రభుత్వానికి అదనంగా అయ్యే ఖర్చేమీ ఉండదు. ఉద్యోగులకు ఆ రూపేణా ఒరిగేదీ ఏమీ ఉండదు.

ఇక ఉద్యోగుల కష్టం గురించి! హైదరాబాదు నుంచి అప్‌ అండ్‌ డౌన్‌ చేసే వారి గురించే ఎక్కువగా మాట్లాడుతున్నారు. పాపం వాళ్లను బాబు ఎంతో మురిపెం చేస్తే, జగన్‌ వాళ్లను యిక్కట్లపాలు చేసి వైజాగ్‌ తరిమివేస్తున్నాడు అంటున్నారు. మొదటగా తెలుసుకోదగినది బాబు చేసిన మురిపెం దేశంలో ఎవ్వరూ చేసి ఉండరు. అది ప్రజాధనంతో చేశారని మర్చిపోవద్దు. వారానికి ఐదు రోజులే పని, మీకోసం ప్రత్యేక రైళ్లు, పనిలో వెసులుబాటు... యింటూ యిన్ని వరాలు కురిపించవలసిన అవసరం ఉందా? ఉద్యోగి అన్నవాడు ఉద్యోగంలో చేరిన రోజే సంతకం పెట్టి యిస్తాడు - మీరు నన్ను ఎక్కడకి బదిలీ చేస్తే అక్కడకు వెళ్లి పని చేస్తాను అని. కొన్ని ప్రత్యేక పరిస్థితుల్లో బతిమాలుకుని బదిలీని మార్పించుకోవచ్చు. కానీ అదంతా యాజమాన్యం యిష్టాయిష్టాలపై ఆధారపడి వుంటుంది. ఫలానా చోటికి వెళ్లు అంటే తట్టా, బుట్టా సర్దుకుని వెళ్లవలసినదే. అందుకే 'ఉద్యోగికి దూరభూమి లేదు' అనే సామెత పుట్టింది.

బ్యాంకు ఉద్యోగులను సాధారణంగా మూడేళ్ల కో సారి బదిలీ చేస్తారు, యీ మధ్య రెండేళ్లకే చేస్తున్నారు. యాజమాన్యం అవసరం బట్టి రాష్ట్రాలు, రాష్ట్రాలు దాటి పని చేయవలసి ఉంటుంది. అక్కడి భాష వేరు, సంస్కృతి వేరు, ఆహారపు అలవాట్లు వేరు - యిలా ఎన్ని కారణాలు చెప్పినా వినరు. ఐటీ వాళ్ల విషయంలో వారం రోజుల వ్యవధిలో వేరే దేశం వెళ్లి పని చేసుకుని రా అంటారు. ప్రయివేటు ఉద్యోగుల విషయంలో ఎప్పుడైనా, ఏమైనా జరగవచ్చు. ఈ 'ఆక్యుపేషనల్‌ హజార్డ్‌' ఉందని తెలిసినా ఉద్యోగంలో ఎందుకు చేరతారంటే కరువొచ్చినా, కాటకమొచ్చినా నెల తిరిగేసరికి జీతం రాళ్లు ఠంచన్‌గా చేతిలో పడతాయి. వ్యవసాయంలో, వ్యాపారంలో ఆ సౌలభ్యం లేదు. ఉద్యోగం అనేది సేవకవృత్తి. యజమాని చెప్పినట్లు చేయాల్సిందే. అయితే ఉద్యోగికి కొన్ని హక్కులు వుంటాయి. కానీ బదిలీ నిరాకరించడం వాటిలో ఒకటి కాదు.

ఉద్యోగ పరిస్థితులు ఎల్లకాలం ఒకేలా ఉండాలని లేదు. కొన్ని శాఖలను ఎత్తివేయవచ్చు, కొన్నిటిని కలిపివేయవచ్చు, మరి కొన్నిటిని వేరే ఊరికి పంపవచ్చు. 'ఉమ్మడి ఆంధ్రప్రదేశ్‌ ఎల్లకాలం వుంటుంది, ఎన్ని దశాబ్దాలైనా సరే నన్ను హైదరాబాదులో ఉంచుతారు అనుకుని హైదరాబాదులో యిల్లు కొన్నాను. ఇప్పుడు అమరావతికి మారిస్తే ఎలా?' అని వాదించడానికి కుదరదు. రాజకీయ కారణాల వలన రాష్ట్రం విడిపోయింది. అందువలన అమరావతికి వెళ్లు అన్నారు. ఇప్పుడు పైకి ఏ కారణాలు చెప్పినా రాజకీయ కారణాల చేతనే రాజధాని అమరావతి నుండి మారి వైజాగ్‌కు వెళుతోంది. అక్కడకి వెళ్లు అంటే వెళ్లాల్సిందే. అమరావతికి వచ్చి మూడేళ్లు దాటింది, వైజాగ్‌లో సౌకర్యాలు తయారయ్యేటప్పటికి ఇంకో ఏడాది పడుతుంది. అమ్మయ్య, నాలుగేళ్లు ఒకే చోట ఉండగలిగాను అని సంతోషించాలి తప్ప, అమరావతికి అలవాటు పడిపోయాను, కదలను అని వాదించే హక్కు ఉద్యోగికి లేదు.

ఇవి బాబుకి తెలియని విషయాలు కావు. అయినా ఎందుకో గాని హైదరాబాదు ఉద్యోగులను నెత్తి నెక్కించుకున్నారు. సకల సౌకర్యాలు సమకూర్చారు. దాని వలన వారి పని సామర్థ్యం పెరిగిందా అనేది మనకు తెలియదు. ఏది ఏమైనా పని చేసేచోట, కుటుంబం ఉండకపోతే సామర్థ్యం దెబ్బ తింటుంది. ఎంతసేపూ సొంత వూరు ఎంత త్వరగా వెళ్లిపోదామన్న ధ్యాసే ఉంటుంది. రెండు, మూడు సెలవులు ఒకేసారి వస్తే మరో రెండు రోజులు లీవు పెట్టి వారం దాకా కనబడకుండా పోతారు. ఏడాది మధ్యలో ఉండగా బదిలీ అయినపుడు ఉద్యోగులు సాధారణంగా కుటుంబాన్ని షిఫ్ట్‌ చేయలేరు, పిల్లల చదువు కారణంగా! తర్వాత ఎకడమిక్‌ ఇయర్‌ ప్రారంభమయేనాటికి యిల్లు మారుస్తారు. అమరావతికి దగ్గర్లో ఉన్న విజయవాడ, గుంటూరులలో విద్యాలయాలకు కొదవ లేదు. పైగా అదేమీ అడవి కాదు, వస్తువులు దొరకని చోటు కాదు. రవాణా సౌకర్యాలు లేని చోటు కాదు. ఎకడమిక్‌ ఇయర్‌ ప్రారంభమయ్యేవరకు యీ సౌకర్యాలు యిచ్చినా, తర్వాత ఆపివేయవలసింది.

ఆపకపోవడంతో వాళ్లు హైదరాబాదు వదిలి రాలేదు. భార్య/భర్త హైదరాబాదులో ప్రయివేటు ఉద్యోగంలో లేదా తెలంగాణ ప్రభుత్వోద్యోగంలో ఉండడం, నగరం విడిచి రావడానికి బుద్ధి పుట్టకపోవడం యిలాటి వ్యక్తిగత కారణాలు ఉండవచ్చు. వాటికి ఆంధ్ర రాష్ట్ర ప్రజలు బాధ్యులు కారు. ఉద్యోగులకు చెల్లినంత కాలం చెల్లింది. ఇకపై చెల్లేట్లు లేదు. అలా అనుకుని ఊరుకోవడం ఉత్తమం. వైజాగ్‌ వెళితే యీ అప్‌ అండ్‌ డౌన్‌లు కుదరవు. కాపురం మారిస్తే వారికీ, వారితో పనిబడే పౌరులకూ సుఖం. కాదు, హైదరాబాదు కాపురమే ముఖ్యం అనుకుంటే ఎగ్జిట్‌ గేటు ఎప్పుడూ తెరిచే వుంటుంది. ప్రభుత్వ, ప్రయివేటు సంస్థలన్నీ నడివయసు ఉద్యోగులను ఎలా వదుల్చుకుందామా అని చూస్తున్నాయి. వాలంటరీ రిటైర్‌మెంట్‌ అడిగితే సంతోషంగా యిచ్చేస్తాయి.

తరలి వచ్చిన ఉద్యోగులు యిప్పుడిప్పుడే విజయవాడ పరిసరాల్లో యిళ్లు కట్టుకున్నారు. ఇప్పుడు వైజాగ్‌ పొమ్మంటే ఎలా పాపం? అని కొందరు వాదిస్తున్నారు. విజయవాడ యిల్లు ఎక్కడికీ పోదు, అద్దె కిస్తారు. లేకపోతే అది అమ్మేసి, వైజాగ్‌లో మరొకటి కొనుక్కుంటారు. వాటి గురించి మన కెందుకు గోల? నేను మద్రాసులో పని చేసేటప్పుడు ఒక ఫ్లాట్‌ కొన్నాను. కొన్నాను కాబట్టి నన్నక్కడే కొనసాగించాలని వాదించగలనా? హైదరాబాదు వచ్చేశాక, కొన్నేళ్లకు మద్రాసు ఫ్లాట్‌ అమ్మేసి, హైదరాబాదులో కొనుక్కున్నాను. వీటితో యాజమాన్యానికి ఏం సంబంధం?

హైదరాబాదుకి, వైజాగ్‌కి చాలా దూరం అని కొందరు వాదిస్తున్నారు. అసలు హైదరాబాదు ఉద్యోగుల మీద యింత ఫోకస్‌ దేనికి? ఆంధ్రలో ఉన్న 13 జిల్లాల ఉద్యోగుల గురించి ఎందుకు మాట్లాడరు? వారిన్నాళ్లూ దూరంగా ఉన్న హైదరాబాదులో పని చేస్తూ వచ్చారు కదా! రాష్ట్రం విడిపోయినప్పుడు బాబు ఏమన్నారు? ఉమ్మడి రాజధాని కాబట్టి హైదరాబాదులోనే పదేళ్లూ ఉంటూ ఆంధ్రను పాలిస్తాను, రాజధాని కట్టాక వెళతాను, ఆ లోపున యిక్కడ ఆంధ్రమూలాల వారికి రక్షణగా నిలుస్తాను అన్నారా లేదా? అప్పుడు యీ దూరభారాల గురించి ఆలోచించలేదా? శ్రీకాకుళం వాడు, చిత్తూరు వాడు హైదరాబాదు రావలసి వస్తోందే అని ఫీలవలేదా?

ఆ దిక్కుమాలిన ఓటుకు నోటు కేసులో దొరికిపోయి, కెసియార్‌తో ఒప్పందం కుదుర్చుకోవడం చేత కదా, పరుగుపరుగున పారిపోయారు! పోతూపోతూ ఉద్యోగులందరికీ స్థానచలనం కలిగించారు! దానికి హైదరాబాదు ఉద్యోగులు ఏమనుకుని పోతారోనని కదా యింత బుజ్జగించారు! ఇకనైనా వాళ్లని చంక దింపడం మంచిది. ఆంధ్ర ప్రభుత్వోద్యోగుల్లో హైదరాబాదు మూలాల వారే కాదు, తక్కిన జిల్లాల వారు కూడా ఉన్నారు. తూర్పు గోదావరి జిల్లా అవతలి నుంచి ఉన్న ఉద్యోగులందరూ వైజాగ్‌ రాజధాని అంటే హర్షిస్తారు.

ఇక ఉద్యోగుల అవస్థల మీద, ప్రభుత్వం వాటి మీద పెట్టే ఖర్చు మీద కొందరికి తెగ అనుమానాలు వచ్చేస్తున్నాయి. ప్రభుత్వోద్యోగులు కోర్టుకి వెళ్లాలంటే వైజాగ్‌ నుంచి కర్నూలు వెళ్లడం ఎంత కష్టం, ఎంత నష్టం అంటున్నారు. అసలు ఉద్యోగి హైకోర్టుకి ఎందుకు వెళతాడు? అఫీషియల్‌గా వెళ్లాల్సింది ఏదైనా ఉంటే ప్రాంతీయంగా ఉన్న సెషన్స్‌ కోర్టులోనే తేలిపోతుంది. హైకోర్టుకి ప్రభుత్వ న్యాయవాది వెళతాడు. అతనికి ఏదైనా సందేహం ఉంటే లీగల్‌ శాఖలోని ఉన్నతోద్యోగి ఎవరో ఒకరు వెళ్లవచ్చు, లేదా ఫోన్‌లోనే సందేహం తీర్చవచ్చు. హైదరాబాదు ఊళ్లో ఊళ్లోనే, వ్యక్తిగతంగా ఎవరూ కలవటం లేదు. వాట్సాప్‌లో పంపేయండి, చూసుకుంటాను అంటున్నారు.

హైదరాబాదును దేశానికి రెండో రాజధాని చేయాలి అని తెలుగువారందరూ ముక్తకంఠంతో అడుగుతున్నారు. అది ఖర్చుతో కూడుకున్న వ్యవహారం కాదా? వృథావ్యయం కాదా? ఆ డబ్బును అభివృద్ధిపై ఖర్చు పెట్టవచ్చు కదా! ఉద్యోగులకు కష్టం కాదా? పార్లమెంటు సెషన్‌ అయితే యావత్‌ సెంట్రల్‌ సెక్రటేరియట్‌ కదిలి రావాలంటే ఎంత కష్టం? - అనే వాదన దిల్లీ వాళ్లు చేస్తే మనం వింటామా? కానీ యిప్పుడు మాత్రం 'అసెంబ్లీ సెషన్‌ టైములో యావత్తు సెక్రటేరియట్‌ కదిలి రావలసి వస్తుంది, ఎంత ఖర్చు' అంటూ కొందరు వాపోతున్నారు. హైదరాబాదు సెక్రటేరియట్‌ స్టాఫందరూ అసెంబ్లీ భవన్‌ పక్కన అడ్డా వేసుకుని ఉండగా చూశామా? అసెంబ్లీ సెషన్లకు, ఉద్యోగులకు ఉన్న లింకు గురించి నాకు తెలిసినంత వరకు చెప్తాను.

అసెంబ్లీలో ప్రజాప్రతినిథులు ప్రశ్నలు వేస్తారు. ఎవరు ఏమడిగినా సంబంధిత శాఖ ఆ ప్రశ్న గురించిన సమాచారం సేకరించి సంబంధిత మంత్రికి అందిస్తుంది. దాన్ని మంత్రి అసెంబ్లీలో చదువుతాడు. సెషన్‌లో వున్నన్ని రోజులూ అనేక ప్రశ్నలు వస్తాయి. అయితే అన్నిటికీ మంత్రి అప్పటికప్పుడే జవాబు చెప్పనక్కరలేదు. కనుక్కుని చెప్తాం అనవచ్చు. ఒక్కోప్పుడు వెంటనే చెప్పాల్సి వుంటుంది. సప్లిమెంటరీ ప్రశ్న వేస్తే దానికీ సమాధానం చెప్పాల్సి వుంటుంది. దానికి గాను ఉద్యోగి అసెంబ్లీ హాలుకి పక్కనే ఆఫీసర్స్‌ బాక్స్‌లో కూర్చుని వాటికి సమాధానం రాసి పంపాలి. ఇలా వెళ్లే ఉద్యోగి సాధారణంగా ఐఏఎస్‌ స్థాయివాడు అయి వుంటాడు. అందువలన అసెంబ్లీ సెషన్‌ జరిగేటప్పుడు శాఖాధిపతులు తప్ప తక్కిన వాళ్లెవరూ వెళ్లనక్కరలేదు. అందువలనే అసెంబ్లీ సెషన్‌ వేరే చోట పెట్టడం ఖర్చుతో కూడుకున్న వ్యవహారం అని రాష్ట్రాలు భావించటం లేదు.

అమరావతిలో యిప్పటికే కట్టిన భవంతుల మాటేమిటి? అనే ప్రశ్న వస్తుంది. ఎగ్జిక్యూటివ్‌ కాపిటల్‌ పేర వైజాగ్‌కు సెక్రటేరియట్‌ మాత్రం తరలించి, వివిధ శాఖలను వేర్వేరు చోట్లకు పంచడం జరిగితే దీనికి సమాధానం దొరుకుతుంది. ఎందుకంటే యీ క్రమంలో కొన్ని అమరావతిలోనే ఉండిపోతాయి, కొన్ని తరలిపోతాయి. ఉండిపోయినవాటికి ఆ భవంతులు పనికి వస్తాయి. ఉద్యోగులు తరలి వెళ్లిపోయినంత మాత్రాన అభివృద్ధి ఆగిపోదు. ఉద్యోగి కుటుంబాల అవసరాలు తీర్చే వారి సంఖ్యలోనే హెచ్చుతగ్గులు వస్తాయి. సెక్రటేరియట్‌ వచ్చినంత మాత్రాన వైజాగ్‌లో ఊహూ జనాలు పెరిగిపోరు. స్టేట్‌ సెక్రటేరియట్‌లో పనిచేసే వారి సంఖ్య మహా అయితే ఎంత ఉంటుంది? ఐదు వందలా? ఆరు వందలా? అసలు రాజధానికి, అభివృద్ధికి లింకుందా? అనేది ముఖ్యమైన విషయం. దానిపై మరోసారి మాట్లాడుకుందాం. - ఎమ్బీయస్‌ ప్రసాద్‌ (డిసెంబరు 2019)

డిసెంబరు 2019 ఎమ్బీయస్‌: తెలుగు మీడియం లాభాలు?

జగన్‌ ప్రభుత్వ స్కూళ్లలో ఇంగ్లీషు మీడియం పెడతానన్న దగ్గర్నుంచి మాతృభాష గురించి, తెలుగు ఔన్నత్యం గురించి టీవీ చర్చల్లో హోరెత్తించారు. రకరకాల వాదనలు వినబడ్డాయి. రేపోమాపో తెలుగు కనుమరుగు అయిపోతున్నట్లు, దాని రక్షణకు నడుం బిగించకపోతే లాభం లేదన్నట్లు బిల్డప్‌లు యిచ్చేశారు. రాజధానుల రగడ వలన టీవీల్లో కాస్త వెనకబడింది కానీ వాట్సప్‌లు పుంజుకున్నాయి. ప్రాథమిక దశలో మాతృభాషామాధ్యమంలో చదవడం ఎంత గొప్పదో కలాం గారి కొటేషన్‌తో సహా చాలా వచ్చిపడుతున్నాయి. ఇన్నాళ్లూ 90%కు పైబడి ప్రయివేటు బడులలో, మూడోవంతు ప్రభుత్వ బడులలో ఇంగ్లీషు మీడియంలో బోధన సాగుతోంది. తక్కినవాటిలో కూడా పెడతామనగానే మిన్ను విరిగి మీద పడినట్లు యింత హంగామా జరిగింది.

మీడియం మారుతోంది కానీ భాషగా తెలుగు ఎక్కడికీ పోవటం లేదు. ఒక సబ్జక్టుగా కొనసాగుతుంది. ప్రయివేటు స్కూళ్లల్లో - కనీసం స్టేటు సిలబస్‌లో - దాన్ని నిర్బంధం చేయాలని తెలుగు భాషాభిమానులు అడగాలి, ఉద్యమాలు చేయాలి కానీ అది మానేసి ప్రభుత్వస్కూళ్లల్లో ఇంగ్లీషు మీడియానికి అభ్యంతర పెట్టడం అర్థరహితం. ప్రతిపక్షాలు యాగీ చేశాయంటే, అది వాటి జన్మహక్కు. కానీ మామూలు ప్రజలు, మేధావులు అందరూ కూడా యిదే ధోరణిలో మాట్లాడడం చూసి విస్తుపోతున్నాను. ఈ సందర్భంగా వాళ్లు లేవనెత్తిన పాయింట్లు, నా వ్యాసానికి స్పందనగా వచ్చిన వ్యాఖ్యలు సమీకరించి, వాటిపై నా అభిప్రాయం వ్యక్తం చేస్తున్నాను.

ముందుగా కొందరు ఇంగ్లీషు మీడియాన్ని సమర్థిస్తున్నావ్‌, తెలుగు మాయమైపోయి, నీ వ్యాసాలు చదివేందుకు ఎవరూ మిగలరు చూస్కో అని హెచ్చరించారు. మీడియం లేకపోయినా తెలుగువాళ్లుంటారు, వాళ్ల భాష ఉంటుంది. తెలుగు సినిమాలు వస్తూనే ఉంటాయి. హాలీవుడ్‌ సినిమాలు తెలుగులో అనువాదం అయితే తప్ప మార్కెట్‌ పెంచుకోలేని పరిస్థితి కొనసాగుతుంది. సెల్‌ఫోన్‌లో తెలుగు లిపి వాడే సౌకర్యమూ ఉంటుంది. పోనీ తెలుగు భాష సిలబస్‌లో ఒక సబ్జక్టుగా కూడా తీసేసే దశ వచ్చి, లిపి ఎవరికీ అర్థం కాకపోయినా ప్రజలు తెలుగు మాట్లాడుతూనే ఉంటారు. ఆఫీసులో ఇంగ్లీషు మాట్లాడినా, తిట్టుకోవడానికైనా తెలుగు బూతులు నేర్చుకుంటారు. నేను బతికుండగానే తెలుగు చదివేవారు లుప్తమై పోయే పరిస్థితి వస్తే, నేను రాయడం మానేసి, యూట్యూబ్‌ ఛానెల్లో మాట్లాడడం మొదలుపెడతాను. అందువలన నా భవిష్యత్తు గురించి వర్రీ కావద్దు.

కొందరు ఇంగ్లీషు గొప్పేమిటి? ప్రపంచంలో దాన్ని మాట్లాడేవారు 20%యే కదా అంటున్నారు. జ్ఞానం పెంచుకోవడానికి, ఇతర రాష్ట్రాలలో, విదేశాల్లో పని చేయడానికి మనకు ఏదో ఒక అంతర్జాతీయ భాష అవసరం ఉంది. మనను ఇంగ్లీషు వాళ్లు పాలించారు కాబట్టి ఇంగ్లీషు అంటున్నాం. ఫ్రెంచ్‌ వాళ్లు పాలిస్తే ఫ్రెంచ్‌ అనేవాళ్లం. రెండూ వద్దు, స్పానిష్‌ నేర్చుకుందాం, చైనీస్‌ నేర్చుకుందాం అంటారా, ఆ ముక్క చెప్పాలి. తెలుగు, హిందీలతోనే కాలక్షేపం చేసేద్దామంటే మాత్రం కుదరదు. హిందీ అన్ని రాష్ట్రాలలోనూ చెల్లదు. ఇండియా కున్న లింకు భాష ఇంగ్లీషే! తెలుగు, హిందీల ద్వారా మనకు అవసరమైనంత జ్ఞానం సమకూరదు - ప్రస్తుతం వాటిల్లో తగినన్ని పుస్తకాలు లేవు కాబట్టి! భవిష్యత్తులో వస్తే అప్పటి ముచ్చట అప్పటిది.

కలాం గారి కాలానికీ, వెంకయ్య నాయుడు గారి కాలానికీ యిప్పటికీ పోలిక కుదరదు. అప్పట్లో అందరూ ప్రాథమిక విద్య మాతృభాషలోనే సాగించారు. ఇప్పుడు కొందరు మాతృభాష, కొందరు ఇంగ్లీషు మీడియం కావడంతో ఇంగ్లీషు మీడియం వాళ్లకున్న ఆత్మవిశ్వాసం తక్కినవాళ్లలో సమకూరక వాళ్లు నష్టపోతున్నారు. హిందీ మాధ్యమంలోనే చదివిన ఉత్తరాది వాళ్లు ఇంగ్లీషు విషయంలో వెనుకబడి, ఆ విషయంలో సిగ్గుపడుతూంటారు. ఉత్తరాదిన దక్షిణాది వారికి వైట్‌కాలర్‌ ఉద్యోగాలు విస్తారంగా దొరుకుతాయి, దక్షిణాది వాళ్లంటే వాళ్లు ఇంగ్లీషులో దిట్టలని అక్కడ అభిప్రాయం. మన దగ్గర ఇంగ్లీషు రాని హిందీవాళ్లకు ఆఫీసు ఉద్యోగాలు రావు. వాళ్లు వచ్చి వ్యాపారాలు, పనులు చేసుకుని బతకాల్సిందే.

నేను ముఖ్యంగా అనే పాయింటు చాలా మంది మిస్‌ చేశారు - ఇంజనీరింగు, పోస్ట్‌ గ్రాజువేషన్‌ వంటి చదువుల వరకు మాతృభాషలో కొనసాగించ గలిగితే మనం జర్మనీ, ఫ్రాన్స్‌ దేశాలతో పోల్చుకోవాలి. మధ్యలో ఇంగ్లీషు మీడియంలో మారాల్సిన అగత్యం ఉన్నపుడు ఆ పనేదో ఎంత త్వరగా చేస్తే అంత మంచిది కదా అన్నాను. నేను గతంలోనే రాశాను. 12వ తరగతి వరకు నాది తెలుగు మీడియం. బియస్సీ ఇంగ్లీషు మీడియం కాబట్టి లెక్కలు, ఫిజిక్స్‌, కెమిస్ట్రీల గురించి ఇంగ్లీషులో చర్చించగలను. కానీ బయాలజీ, జూవాలజీ మాత్రం తెలుగు పదాలే నోట్లో ఆడతాయి. గుండె గురించి ఎవరితోనైనా చర్చించాల్సిందంటే కర్ణిక, జఠరిక అనే తప్ప చప్పున ఇంగ్లీషు పదాలు తట్టవు. అలాగే భూగోళం కూడా! అక్షాంశాలు, రేఖాంశాలు అనేదే నోట్లో ఆడుతుంది. దేన్ని లాంగిట్యూడ్‌ అంటారు, దేన్ని లాటిట్యూడ్‌ అంటారు కాస్త ఆలోచించుకుని మాట్లాడవలసి వస్తుంది.

మనం ఇంగ్లీషులో తడబడడానికి కారణం యిదే! తెలుగులో ఆలోచించుకుని, దాన్ని ఇంగ్లీషులో తర్జుమా చేసుకుని మాట్లాడతాం. అందువలన అది నేచురల్‌గా తోచదు. రెండు భాషల ఇడియమ్స్‌ వేరు. నేను ఇంగ్లీషులో కథ రాసినపుడు, ఆలోచన దగ్గర్నుంచి ఇంగ్లీషులోనే చేస్తాను. వాక్యాలు ఇంగ్లీషులోనే పేర్చుకుంటాను. తెలుగునుంచి ఇంగ్లీషులోకి, ఇంగ్లీషునుంచి తెలుగులోకి అనువాదాలు చేశాను. అప్పుడు ఒరిజినల్‌ చదివేసి పక్కన పెట్టేసి, దాన్ని వేరే భాషలో ఆలోచించుకుంటూ రాస్తాను. మధ్యమధ్యలో వెరిఫై చేసుకుంటాను.

విదేశాల్లో ఉన్న మనవాళ్లల్లో చాలామంది తెలుగు భావాలను ఇంగ్లీషులో వ్యక్తీకరించి, నవ్వులపాలవుతూంటారని విన్నాను. మన పిల్లలు ఇంగ్లీషు మీడియంలోనే చదివి, ఇంగ్లీషు సినిమాలు, సీరియల్స్‌ చూసిచూసి నేర్చుకుంటారు కాబట్టి వాళ్ల ఎక్స్‌ప్రెషన్లు నేచురల్‌గా ఉంటాయి. వాళ్ల కంటె మన ఒకాబిలరీ ఎక్కువ ఉన్నా మన ఇంగ్లీషులో కొంత కృతకత, ఉచ్చారణాదోషం ఉంటూంటుంది. ఇంగ్లీషు మీడియంలో చదివిన వారందరికీ మంచి ఉచ్చారణ ఉంటోందని చెప్పలేం. నేర్పిన ఉపాధ్యాయుల బట్టి ఉంటుంది. రేపు 100% మంది ఇంగ్లీషు మీడియంలోకి మారిపోయినంత మాత్రాన చాకులై పోతారని గ్యారంటీ లేదు. కాస్త ఎడ్వాంటేజి పెరుగుతుందంతే.

తమిళులు చూడండి, వాళ్లకి మాతృభాష పట్ల ఎంత భక్తో అంటున్నారు. అవును నిజమే, వాళ్ల కుంది. అంతమాత్రం చేత వాళ్ల పిల్లల్ని ఇంగ్లీషు మీడియంలో చదివించడం మానటం లేదు. స్కూల్లో తమిళం సబ్జక్టుగా లేని సందర్భాల్లో యింట్లో నేర్పుతున్నారు. మనం అది అనుకరించాలి. రాష్ట్రం వెలుపలకి బదిలీలు ఉంటాయి కదాని పిల్లల్ని సిబిఎస్‌ఇలో చేర్పించి తెలుగు కంపల్సరీ కాకుండా చూసుకుంటాం. కానీ యింట్లో తెలుగు రాయడం, చదవడం నేర్పం. అది చేయకుండా ఇంగ్లీషు మీడియం పనికిరాదని వాదన చేయడం, పనికిమాలిన పని. తమిళనాడు వాళ్లకి హిందీతో సమస్య ఉంది. వాళ్ల ప్రభుత్వం ప్రభుత్వస్కూళ్లల్లో హిందీ నేర్పదు. ఉద్యోగాలు కావాలంటే ఇంగ్లీషుతో బాటు, హిందీ అవసరం కూడా ఉందని గ్రహించిన తమిళులు విడిగా దక్షిణ భారత హిందీ ప్రచార సభ నిర్వహించే పరీక్షలకు పంపించి, పిల్లలకు హిందీ నేర్పిస్తారు. అంతే తప్ప, తమిళం ఒక్కదానితోనే ఊరేగుతాం అనరు.

ఇంగ్లీషు జోలికి పోకుండా మాతృభాషలోనే సర్వం నిర్వహిస్తాం అనే రాష్ట్రాల ప్రజల గురించి చెప్తాను వినండి. గుజరాత్‌లో మొరార్జీ దేశాయ్‌ ముఖ్యమంత్రిగా ఉండగా మొత్తమంతా గుజరాతీ మీడియం చేసేశాడు. దాని కారణంగా గుజరాతీలు ఘోరంగా దెబ్బతిన్నారు. నేను పని చేసిన స్టేటు బ్యాంక్‌ ఆఫ్‌ సౌరాష్ట్ర ప్రధాన కార్యక్షేత్రం గుజరాత్‌లోని సౌరాష్ట్ర ప్రాంతం. 1974లో తొలిసారి అక్కడకు వెళ్లినపుడు వాళ్ల ఇంగ్లీషు భాషాలేమిని చూసి దడుచుకున్నాను.

నిజానికి వాళ్లలో ఎంతోమంది తెలివైనవారున్నారు, కానీ ఇంగ్లీషులో ప్రావీణ్యత లేని కారణంగా, ఉద్యోగాలకై యితర రాష్ట్రాలకు వెళ్లలేక పోయేవారు. ప్రమోషన్లు వచ్చేవి కావు. ఇంగ్లీషు మ్యాగజైన్లు కొనేవారు కారు, ఇంగ్లీషు నవలలు చదివేవారు కారు. దాంతో వాళ్ల నాలెజ్‌ పరిమితంగానే ఉండేది. దానికి వాళ్లు సిగ్గుపడుతూ ఉండేవారు. మా దగ్గరకి వచ్చి ఇంగ్లీషు నేర్పమని అడిగేవారు. 45, 50 ఏళ్లు దాటిన వారికే ఇంగ్లీషు బాగా వచ్చేది. గుజరాతీ మీడియం చేశాక చదువుకున్న వారందరూ ఇంగ్లీషులో వీక్‌యే. నిజానికి గుజరాత్‌లో కాస్మోపాలిటన్‌ కల్చర్‌ అనేది బరోడా (వడోదరా)లో మాత్రమే కనబడుతుంది. అహ్మదాబాద్‌లో ఆ రోజుల్లో మెయిన్‌ బస్‌స్టాండ్‌లో కూడా బోర్డులన్నీ గుజరాతీ భాషలోనే (వాళ్ల అంకెలు కూడా వేరు) ఉండేవి.

నేను చెప్తున్నది, గుజరాత్‌లో పెరిగిన గుజరాతీల గురించి మాత్రమే. బొంబాయిలో పెరిగిన గుజరాతీలు యితరుల్లాగానే ఉంటారు. గుజరాత్‌లో పెరిగిన గుజరాతీల్లో కూడా ఇంగ్లీషు బాగా వచ్చినవారు ఉన్నారు. కానీ వారి శాతం బాగా తక్కువ. బయట నుంచి అక్కడకు వెళ్లినవారు అవస్థ పడతారు. దక్షిణాదిన కేరళ వెళితేనే మనం భాషాపరంగా యిబ్బంది పడతాం. వాళ్లకు స్కూళ్లలో ఇంగ్లీషు, హిందీ నేర్పినా సరే వాళ్లు మలయాళంలోనే మాట్లాడతారు. బోర్డులూ అవీ ఎక్కువగా మలయాళంలోనే ఉంటాయి. ఇక గుజరాత్‌ వెళితే హిందీ రాకపోతే అంతే సంగతులు. అందువలన మాతృభాషపై మరీ అంత ఎంఫసిస్‌ మంచిది కాదు.

కొంతమంది వాదించారు - ఒక పేద బాలిక తన మాతృభాషా మాధ్యమంలోనే చదవాలి అనుకుంటే ఈ కొత్త రూలు కారణంగా చదవలేక పోతుంది కదా, అది ఆమె ప్రాథమిక హక్కుకు భంగం కదా అని. వాదనకు యిది బాగానే ఉంది కానీ, పేదలెప్పుడూ మధ్యతరగతి వారినే అనుకరిస్తారు. మొదట్లో వాళ్లు చదువు గురించి పట్టించుకునేవారు కారు. కానీ మధ్యతరగతి యిళ్లలో పని చేసి, వాళ్లను గమనించి, వాళ్ల పిల్లల్లా మన పిల్లల్లా చదువుకుంటే తెల్ల చొక్కా వేసుకుని కుర్చీలో కూర్చుని డబ్బు సంపాదిస్తారు, లేకపోతే మనలాగే జీవితాంతం చాకిరీ తప్పదు అనుకున్నారు.

అందుకే కష్టార్జితంలో చాలా భాగం వెచ్చించి పిల్లల్ని స్కూళ్లకు పంపుతున్నారు. ఫీజు రీఎంబర్స్‌మెంటు స్కీము వచ్చాక ఇంజనీరింగులు కూడా చేయిస్తున్నారు. మధ్యతరగతివాళ్లు తమ పిల్లల్ని తెలుగు మీడియంలో వేస్తూ ఉంటే వాళ్లూ తప్పకుండా వేస్తారు. కానీ వీళ్లు తమ పిల్లల్ని ప్రయివేటు స్కూళ్లల్లో, ఇంగ్లీషు మీడియంలో వేస్తూన్నంత కాలం వాళ్లూ శక్తికి మించిన భారాన్ని తలకెత్తుకుని ప్రయివేటు స్కూళ్లకు పంపడానికే చూస్తారు. ప్రభుత్వ స్కూళ్లలో ఇంగ్లీషు మీడియం పెడితే వాళ్లకు భారం తగ్గుతుంది.

పేదలనే కాదు, డబ్బున్నవాళ్లు కూడా తమ పిల్లలు ఆధునికత వైపు మళ్లాలని కోరుకుంటారు. మా మార్వాడీ ఫ్రెండ్స్‌ 'మా కోడలు పిల్లలకు మార్వాడీ భాష నేర్పటం లేదు, వాళ్లతో హిందీలోనే మాట్లాడుతోంది' అని ఫిర్యాదు చేస్తూంటారు. సంగతేమిటంటే మార్వాడీ భాషకే అంటిపెట్టుకుంటే ఆ పిల్లలు తాత, తండ్రుల్లా వ్యాపారానికే అంటిపెట్టుకుని పోతారని, అప్‌గ్రేడ్‌ అయితే ఉద్యోగస్తులవుతారని వాళ్ల అంచనా. ఇంగ్లీషుకి అప్‌గ్రేడ్‌ చేసే స్థాయి ఆ కోడళ్లకు లేదు, అందువలన తాము హిందీ నేర్చుకుని (మార్వాడీలకు సులభంగా వచ్చేస్తుంది) పిల్లలకు మొదటిమెట్టుగా హిందీయే నేర్పుతున్నారు. అలా అయితే 'స్టయిల్‌' వస్తుందని వాళ్ల లెక్క.

కొందరు రాశారు - తెలుగు మీద అభిమానంతో మా పిల్లల్ని తెలుగు మీడియంలోనే వేశాను. ఇప్పుడు వాళ్లు పెరిగి పెద్దవాళ్లయి ఉన్నతోద్యోగాలు చేస్తున్నారు అని. సంతోషం, కానీ వాళ్లు వాళ్ల పిల్లల్ని ఏ మీడియంలో చదివిస్తున్నారో, చదివించబోతున్నారో గమనించండి. 'తెలుగు మీడియం వలన మేం పైకి రావడానికి అవస్థ పడవలసి వచ్చింది, మా పిల్లలకు ఆ అవస్థ తప్పిస్తున్నాం' అంటూ ఇంగ్లీషు మీడియంలో వేయడానికే అవకాశం ఎక్కువ వుంది.

చదివేది ఏ మీడియం ఐనా, చదివే ఆసక్తి ఉండాలి, తెలివితేటలుండాలి. కానీ ఇంగ్లీషు మీడియంలో చదవడం వలన నేను నష్టపోయాను అని ఎవరూ చెప్పుకోరు - ఒక్క పవన్‌ కళ్యాణ్‌ తప్ప! దాని కారణంగా నాకు చదువు మీద ఆసక్తి పోయింది అన్నాడాయన. ఆయన తెలుగు మీడియంలో ప్రైవేటుగా డిగ్రీకి కట్టి పాసయితే ఆ మాటకు విలువ వస్తుంది. లేకపోతే ఆసక్తి పోవడానికి యితర వ్యాపకాలు కారణమనుకోవాల్సి వస్తుంది.

ప్రభుత్వ స్కూళ్లల్లో టీచర్లు తగినంత మంది ఉండాలి, సమయానికి రావాలి, సరిగ్గా బోధన చేయాలి, పర్యవేక్షణ ఉండాలి.. అంటూ చాలా మంది రాశారు. మీడియం ఏదైనా యివి కావలసినవే. ఇంగ్లీషు మీడియం పెడితే చాలు, యివేమీ పట్టించుకోనక్కరలేదు అని నేనెక్కడా రాయలేదు. ఆ మాట కొస్తే ప్రయివేటు స్కూళ్లలో, కాలేజీల్లో కూడా విద్యాప్రమాణాలు బాగా లేవు. లైబ్రరీలు, లేబరేటరీలు, ప్లే గ్రౌండ్స్‌ లేవు, వాటి గుర్తింపు కాన్సిల్‌ చేస్తాం అని గ్రాంట్స్‌ కమిషన్‌ వాళ్లు హెచ్చరిస్తూనే ఉంటారు. వీళ్లు అవేమీ చేయకుండా లైసెన్సు రెన్యూ చేయించుకుంటూనే ఉంటారు.

విద్య, వైద్య యీ రెండు రంగాలనూ ఎంత బాగా నిర్వహిస్తే అంత మంచిది. ప్రయివేటు స్కూళ్లు వసూలు చేసే ఫీజులు - అదీ నగదు రూపంలో - చాలా ఎక్కువై పోయి, వాటికి ప్రభుత్వాన్ని శాసించేటంత బలం వచ్చేసింది. ముందుగా ఆ ఫీజుల్ని నియంత్రించి వాళ్ల మదాన్ని అణచాలి. అది చేయాలంటే ప్రభుత్వ స్కూళ్లను బలోపేతం చేసి, ప్రజలకు ఒక మెరుగైన ప్రత్యామ్నాయం చూపాలి. లేకపోతే ప్రయివేటు స్కూళ్ల వారు తలిదండ్రులను బ్లాక్‌మెయిల్‌ చేయగలరు. మధ్యతరగతి వాళ్లను కూడా ప్రభుత్వ స్కూళ్లకు ఆకర్షించినపుడే అవి మెరుగుపడతాయి. ఆకర్షించడానికి మంచి ఉపాయం - ఇంగ్లీషు మీడియం.

జగన్‌ చేసినది మంచిదే అయినా, మేధావులతో చర్చించి చేయాల్సింది అని కొందరంటారు. ఈ మేధావుల్లో హిపోక్రాట్స్‌ ఎక్కువ. తమ పిల్లల్ని తెలుగు సబ్జక్టుగా కూడా లేకుండా ఇంగ్లీషు మీడియంలో చదివిస్తూనే పైకి మాత్రం 'తెలుగు భాష ఔన్నత్యాన్ని పెంచాలి, మీరంతా తెలుగు మీడియంలో చదవాలి' అని సూచనలు చేస్తారు. టీవీ చర్చల్లో టీవీ యాంకర్‌ ఇంగ్లీషు మీడియంకు వ్యతిరేకంగా మాట్లాడిన వారిని మీ పిల్లల సంగతేమిటి? అని అడిగినప్పుడల్లా వాళ్లు నీళ్లు నములుతున్నారు తప్ప జవాబు చెప్పటం లేదు.

ఏది ఏమైనా ప్రభుత్వ పాఠశాలల్లో ఇంగ్లీషు మీడియం గురించి, మేధావులు, భాషావేత్తలు, రాజకీయ నాయకులు ఆందోళన పడుతున్నారు కానీ దానివలన ప్రత్యక్షంగా ప్రభావితమయ్యే బడుగు వర్గాల వారు అభ్యంతర పెట్టటం లేదు. వారికి నోరు లేదనుకోనక్కరలేదు. వరదలు వచ్చినపుడు బాధితులు తిరగబడటం లేదా? వారి తరఫున ఎవరైనా లాయరైనా కేసు పెట్టి ఉండేవాడు. చివరగా - మనకు ఇంగ్లీషు, తెలుగు రెండిటి అవసరమూ ఉంది. రెండూ నేర్చుకుందాం. ప్రయివేటు స్కూళ్లలో ఇంగ్లీషు మీడియంతో పాటు తెలుగు ఒక సబ్జక్టుగా ఉండాలని అడుగుదాం. హిందీ అంటారా, వస్తే మంచిదే, రాకపోయినా చల్తా హై. దేశంలో మంచి హిందీ మాట్లాడేవారి సంఖ్య తక్కువ. పైగా మనం 'మద్రాసీ'లమని మన మొహమే చెప్తుంది. మన హిందీదోషాలను క్షమించేస్తారు! - ఎమ్బీయస్‌ ప్రసాద్‌ (డిసెంబరు 2019)

డిసెంబరు 2019 ఎమ్బీయస్‌: అమరావతి రైతు ఆందోళన

మామూలు పరిస్థితుల్లో ఏ రాష్ట్రంలో నైనా రాజధాని మార్చి వుంటే అంత పేచీ లేదు. ఎక్కడో అక్కడ ఉంటుంది అనుకుని ఊరుకుంటారు. కానీ ఆంధ్ర విషయంలో లాండ్‌ పూలింగ్‌ ప్రక్రియ కారణంగా రైతుల సమస్య వచ్చిపడింది. ఏ ప్రాజెక్టయినా సరే భూసేకరణ అనేది పెద్ద సమస్య. ఇస్తానన్న పరిహారం, ప్రత్యామ్నాయ ఆవాసం దశాబ్దాలైనా యివ్వకపోవడం జరుగుతూంటుంది. యుపిఏ ప్రభుత్వం దానిపై దృష్టి సారించి, భూసేకరణకై లాండ్‌ ఎక్విజిషన్‌ చట్టం తెచ్చింది. దాని ప్రకారం భూములిచ్చినవారికి చాలా డబ్బే యివ్వాల్సి ఉంటుంది. నిర్ణీత సమయంలో ప్రాజెక్టు చేపట్టకపోతే వెనక్కి యివ్వాల్సి ఉంటుంది. దాదాపు 33 వేల ఎకరాల సేకరణ లక్ష్యం పెట్టుకున్న బాబు దాన్నించి తప్పించుకోవడానికి కొత్త ఎత్తు ఎత్తారు. ఎల్‌పిఎస్‌ (లాండ్‌ పూలింగ్‌ స్కీము) అని పెట్టి భూమి యిచ్చినవారి పాలిట ఫూలింగ్‌ స్కీములా మార్చారు. అది గ్రహింపుకి రావడంతో రైతులు యిప్పుడు గగ్గోలు పెడుతున్నారు.

బాబు ప్రభుత్వం యిచ్చిన ఆఫర్‌ ఏమిటి? రాజధాని నిర్మాణానికై మీరు సిఆర్‌డిఏకి భూమి యివ్వండి. దానికి విద్యుత్‌, నీరు, డ్రైనేజి సౌకర్యాలు కల్పించి డెవలప్‌ చేస్తాం. దానిలో కొంత మేము ఉంచుకుని కొంత మీకిస్తాం. మీరు ఎకరం (4800 చ.గ.) భూమి యివ్వండి. మీది జరీబు (మిక్కిలి సారవంతమైన) భూమైతే, వెయ్యి చ.గజాల నివేశన (రెసిడెన్షియల్‌) స్థలం, 450 చ.గ.ల వాణిజ్య (కమ్మర్షియల్‌) స్థలం యిస్తాం, మీది మెట్ట భూమైతే (డ్రై ల్యాండ్‌) అది 1000, 200, మీది ఎసైన్‌డ్‌ భూమైతే అది 800, 100 అని. ఆ ఆఫర్‌ ఒప్పుకుని భూమి యిచ్చిన రైతులకు అన్నమాట ప్రకారం బాబు ప్రభుత్వం ఆ యా స్థలాలు రిజిస్టర్‌ చేసి యిచ్చేసింది. ఇక డెవలప్‌ చేయడమొకటే మిగిలింది. అది తాపీగా సాగుతోంది.

ఇప్పుడు జగన్‌ ప్రభుత్వం ఏమంటోంది? మేం కూడా తక్కినవన్నీ డెవలప్‌ చేసేసి, మీకు అప్పగించేస్తాం అంటోంది. అంటే ప్రభుత్వం తన మాట నిలబెట్టుకున్నట్లే. మరి రైతులు ఎందుకు ఆందోళన చేస్తున్నారు? ఎందుకంటే వాళ్లకు యివ్వబోయే కమ్మర్షియల్‌ స్థలానికి పెద్దగా విలువ వుండబోదని వాళ్లకు తెలిసిపోయింది. విలువ ఉంటుందని చెప్పినవారెవరు? బాబు! ఎందుకంటే డెవలప్‌ చేసి యిస్తాం అనే ఆఫర్‌ రియల్‌ ఎస్టేటు వ్యాపారి ఎవరైనా యిచ్చే ఆఫర్‌ లాటిదే. ఆ మాత్రానికి మూడు పంటలు పండే భూమిని మేం ఎందుకు యివ్వాలి? అని రైతులు అడిగారు. మీ కివ్వబోయే 450/250 చ.గ.ల స్థలం లాకాయిలూకాయిది కాదు. సాక్షాత్తూ బంగారమే అని నమ్మబలికారు బాబు.

 'ఇక్కడ ప్రపంచమంతా తెల్లబోయి చూసే అద్భుత నగరం ఏర్పడబోతోంది. దానిలో ప్రతీ చ.అ.కు ఎంతో కమ్మర్షియల్‌ వేల్యూ ఉంటుంది. ఉదాహరణకి మీ స్థలంలో ఓ కమ్మర్షియల్‌ కాంప్లెక్స్‌ కట్టేమనుకోండి, మీ వాటాకు కొన్ని షాపులు వస్తాయి. వాటి మీద అద్దెతో మీరు కొన్ని తరాలపాటు కాలు మీద కాలు వేసుకుని కూర్చోవచ్చు.' అని చెప్పారు. పరిపాలనాదక్షుడిగా, హైటెక్‌ సిటీ నిర్మాతగా బాబుకి యిమేజి ఉంది. పైగా కేంద్రంలో ఉన్న బిజెపితో సఖ్యంగా ఉన్నాడు. మోదీ లక్షల కోట్లు యిక్కడ గుమ్మరిస్తాడు, మన జీవితంలో వచ్చిన అద్భుతావకాశం యిది అనుకున్న వాళ్లు ఐచ్ఛికంగా భూములిచ్చారు. ఇవన్నీ జరిగినప్పటి మాట కదా అనుకున్నవాళ్లు యివ్వలేదు. నయానో, భయానో వాళ్లను వంచి మరిన్ని ఎకరాలు సాధించారు.

వీళ్లందరికీ మాటలతో అరచేతిలో స్వర్గం చూపించారు కానీ రాతపూర్వకంగా ఏమీ యివ్వలేదు. ప్రభుత్వం యిచ్చిన జిఓలలో యింత కమ్మర్షియల్‌ స్థలం యిస్తాం అని వుంది తప్ప, దాని పక్కన మేం ఫలానాది కడతాం, దాని కారణంగా స్థలం విలువ యింత ఉంటుంది అని రాసి లేదు. ఇది సాధారణంగా బిల్డర్లు మనతో వ్యవహరించే తీరులోనే ఉంది. 'ఇక్కడ హార్డ్‌వేర్‌ పార్క్‌ వస్తోంది, మెట్రో యిక్కడి దాకా వేద్దామాని అధికార్లు సర్వే చేసి వెళ్లారు, ఎయిర్‌పోర్టు యిటువైపు మారుస్తారు' వంటి మాటలు నోటితో చెప్తారు. సేల్‌ ఎగ్రిమెంట్‌లో అవేమీ ఉండవు. పక్కనే ఇన్ఫోసిస్‌ క్యాంపస్‌ వస్తోంది, ఫ్లాట్‌ అద్దెకిస్తే నెలకు పాతిక వేలు ఖాయం అనుకుని ఫ్లాట్‌ కొంటాం. తర్వాత అవి రాకపోతే బిల్డర్‌ను కోర్టుకి యీడ్చలేం, ఎందుకంటే అగ్రిమెంటులో అవేమీ లేవు. బిల్డర్‌ను అడిగితే 'వస్తాయని నేనూ నమ్మానండి. అందుకే పది ఫ్లాట్లు నా వద్దే ఉంచుకున్నాను. మీతో పాటు నేనూ నష్టపోయాను, ఏం చేయగలం? మన కింతే ప్రాప్తం' యింత విబూది తీసి చేతిలో పెడతాడు.

ఇప్పుడు రైతులదీ అదే పరిస్థితి. స్థలాలు డెవలప్‌ చేసి యివ్వకపోతే ప్రభుత్వంది తప్పవుతుంది. కానీ వాటి మార్కెట్‌ విలువ యింత ఉండి తీరాలి అని ఏ కోర్టూ రూలింగు యివ్వలేదు. అది అర్థమవుతున్న కొద్దీ రైతులకు దుఃఖం కలుగుతోంది. మొదట ప్రభుత్వభూముల్లోనే రాజధాని కడతారనుకున్నారు. ఈ లాండ్‌ పూలింగు ఐడియా రాకముందు, యిక్కడ వాళ్లు యిచ్చిన భూమికి బదులుగా వేరే చోట, చవగ్గా దొరికే భూమిని దీనికి రెట్టింపు పరిమాణంలో భూములిస్తారు, రైతులే కాబట్టి అక్కడ వ్యవసాయం చేసుకుని వృద్ధి చెందుతారు అనుకున్నారు. అదే జరిగి వుంటే సహజపరిణామంలో ఆ భూముల విలువ పెరిగేది. కానీ బాబు ప్రభుత్వ భూములను పట్టించుకోకుండా, ప్రత్యామ్నాయ భూములిచ్చే ఆలోచన మానేసి, యీ డెవలప్‌మెంట్‌ ఆఫర్‌ వాళ్ల కళ్ల ముందు ఆడించారు. దాని విలువ గురించి గాలి కబుర్లు చెప్పి గారడీ చేశారు.

వాళ్లను బురిడీ కొట్టిస్తూనే 'పైసా ఖర్చు లేకుండా భూసేకరణ చేస్తున్నా, ప్రపంచంలో ఎవ్వరూ యీ పని చేయలేక పోయారు' అని మనకు కబుర్లు చెప్పారు. నిజానికి ఆయన అప్పటికప్పుడు డబ్బు యివ్వలేదు కానీ ప్రభుత్వం నెత్తిన డెవలప్‌ చేసే పెద్ద బాధ్యత పెట్టారు. దానితో బాటు ఏన్యుయుటీ పేర ఏటా ఎకరాకు రూ.30 వేలు (మెట్ట అయితే) రూ.50 వేలు (జరీబు అయితే) యిస్తానన్నారు. ప్రతీ ఏడూ 10% చొప్పున పెంచుకుంటూ పోతానన్నారు. ఇలా పదేళ్లు యిస్తానన్నారు. అంటే దాని అర్థం - ఎకరా మెట్ట భూమికి పదేళ్లకు 4.78 లక్షల అద్దె, ఎకరా జరీబు భూమికి పదేళ్లకు 7.97 లక్షల అద్దె చెల్లించాలన్నమాట. ఇలా రమారమి 33 వేల ఎకరాలకు చెల్లించాలంటే ప్రభుత్వంపై ఎంత భారం పడుతుందో ఆలోచించండి.

ఇది కాకుండా భూములు తీసేసుకోవడం చేత జీవనభృతి కోల్పోయిన వ్యవసాయ కూలీలకు (హీనపక్షం 15 వేల మంది ఉండవచ్చు) ఏడాదికి 30 వేలు యిస్తూండాలి. ఈ చెల్లింపులకై ఈ ఏడాది బజెట్‌లో కేటాయించిన మొత్తం రూ.187 కోట్లు. ఈ మొత్తానికి డెవలప్‌ చేయడానికి ఉపయోగించి వుంటే రైతులకు త్వరగా భూములు తిరిగి యిచ్చేయవచ్చు. కానీ రాజధాని నిర్మాణానికి నిధులు రాలేదు. అనుకున్నన్ని ఋణాలు రాలేదు. పర్యావరణ పరమైన అనుమతులు ఓ పట్టాన రాలేదు. పైగా అనేక సంక్షేమ పథకాలకు నిధులు వెచ్చించాల్సి వచ్చింది. అందువలన డెవలప్‌మెంట్‌ పనులు కుంటినడక నడుస్తున్నాయి. ఇవన్నీ గమనిస్తున్న రైతులు ప్రభుత్వం నెలనెలా యిచ్చే డబ్బు పుచ్చుకుంటూ ఆ అద్భుతనగరం ఎప్పుడు వెలుస్తుందా అని ఎదురు చూస్తూ కూర్చున్నారు. సాధారణంగా ఒక రాజధాని తయారు కావడానికి 20, 25 ఏళ్లు పడుతుంది. కానీ బాబు మై హూఁ న అన్నారు.

కొన్నాళ్లకే సందేహాలు ప్రారంభమయ్యాయి, ఈయనకు మోదీ డబ్బిచ్చేట్టు లేడే, ఎలా కడతాడబ్బా అని! రైతుల శంకలు పటాపంచలు చేయడానికి బాబు పబ్లిసిటీని పెంచారు, శంకుస్థాపనలపై శంకుస్థాపనలు చేశారు. కొత్త డిజైన్లన్నారు, మార్చామన్నారు, లండన్‌ నిపుణులను రప్పించామన్నారు, జపాన్‌ వాళ్లతో భాగస్వామ్యం అన్నారు, సింగపూరు వాళ్లు ఉచితంగా ప్లాను వేసి యిస్తారన్నారు, ఇక్కడి ఎమ్మెల్యేలను, రైతులను సింగపూరు పంపారు. చూశారు కదా, అచ్చు అలాగే యిక్కడ వెలుస్తుంది చూడండి అన్నారు.

ఈ పబ్లిసిటీ రంధిలో పడి, నిర్మాణాలు చేపట్టడం మర్చిపోయారు. కట్టిన కాస్త బిల్డింగులనూ నాణ్యంగా కట్టలేదు. పర్యావరణ సమస్యలను పరిష్కరించలేదు. అన్నీ అరకొర పనులే. అయినా ఐదేళ్లలో పూర్తి చేస్తానన్న బింకం వదలలేదు. సింపుల్‌గా కట్టుకుంటే ఫర్వాలేదు కానీ, అద్భుతనగరాలు కడతామంటే మేం డబ్బెందుకు యివ్వాలి అని బిజెపి వాళ్లు బహిరంగంగా అంటున్నా 'ఏదో అనుకున్నా, మరేదో జరిగింది, ఇదిగో ఎవరి భూములు వాళ్లు తీసేసుకోండి. ప్రభుత్వభూముల్లోనే సంసారపక్షంగా రాజధాని కడతాను' అని ఒక్కనాడూ అనలేదు.

బాబు గేమ్‌ప్లాన్‌ ఏమిటో ఎవరికీ తెలియదు. పాతికేళ్లదాకా తనే పాలిస్తానని, ఆ లోగా రాజధాని కట్టేస్తానని అనుకున్నారా? నిజంగా అద్భుతనగరం కడతానని ఆయన తనను తాను నమ్మించుకుని ఉండకపోతే తన సన్నిహితులందరి చేత అక్కడ భూములెందుకు కొనిపిస్తాడు? తను చెప్పిన మహానగరం అవతరించకపోతే ఆ భూమికి విలువ ఉండదు కదా! అంటే ప్రజల్ని మభ్యపెట్టడమే కాక, తనను తాను కూడా మభ్యపెట్టుకున్నాడా? దేశంలో ఏ రాష్ట్ర రాజధానీ ఆ స్థాయిలో లేనప్పుడు, యిక్కడ మాత్రం ఎలా వెలుస్తుంది? విభజిత రాష్ట్రం చిన్నది. 25 ఎంపీలు ఉన్న రాష్ట్రం. గుజరాత్‌ కున్న ఎంపీలు 26. దాని రాజధాని గాంధీనగర్‌ 177 చ.కి.మీ. విస్తీర్ణంలో ఉంది. అమరావతి కూడా ఆ సైజులో తయారవుతుంది. అంతకంటె ఎక్కువగా ఎలా ఊహించగలం?

బాబు ముందులో ఏమనుకున్నా, క్రమేపీ వాస్తవాలు గ్రహిస్తున్న కొద్దీ తన ఆశలు తగ్గించుకుంటూ, జనం ఆశలు దింపుతూ రావల్సింది. కానీ బీరాలు పలుకుతూనే పోయారు. కేంద్రం యివ్వకపోతే అంతర్జాతీయంగా అప్పులు తెస్తాం అన్నారు. తీర్చే సామర్థ్యం వనరులు లేని కొత్త రాష్ట్రానికి ఎలా వుంటుంది అని వాళ్లు మాత్రం ఆలోచించరా? ఇలా మభ్యపెట్టడం చేతనే ఆశాభంగం చెందిన ప్రజలు ఎన్నికలలో దెబ్బ తీశారు. అమరావతి గుదిబండ తగుల్చుకుని ఉండకపోతే బాబు అంత నవ్వులపాలయి వుండేవారు కారు. అంత ఘోరంగా ఓడేవారు కారు. రాజధాని ప్రాంతం వారితో సహా టిడిపిని మట్టి కరిపించారు. ముఖ్యమంత్రి కొడుకు, మంత్రి అయిన లోకేశ్‌ మంగళగిరిలో ఓడిపోయాడు.

రాజధాని ప్రాంతమూ, టిడిపికి గట్టి పట్టు ఉన్న కృష్ణా, గుంటూరు జిల్లాలలో ఫలితాలు ఘోరంగా వచ్చాయి. కృష్ణాలో 16 సీట్లుంటే గతంలో 14 వస్తే యీ సారి 2 వచ్చాయి. గుంటూరులో 17 ఉంటే గతంలో 12 వస్తే యీసారి 2 వచ్చాయి. ఎందుకిలా జరిగింది? అని కాస్త ఆలోచించి చూడాలి. భూములిచ్చిన రైతులు కొందరు పనులేమీ కాలేదని ఆక్రోశంతో టిడిపికి వ్యతిరేకంగా ఓట్లేశారనుకుందాం. కానీ ఆ రైతులు 29 గ్రామాల్లోనే ఉన్నారు. వాళ్లున్న మంగళగిరి, తాడికొండ నియోజకవర్గాల్లో వైసిపి నెగ్గింది సరే తక్కిన చోట్ల ఉన్నవారికి ఏమైంది? ఎప్పటికైనా ఆ అద్భుతనగరం మన ప్రాంతంలో వస్తే మన ఆస్తులకు విలువ పెరుగుతుంది కదాన్న ఆశతోనైనా టిడిపికి ఓటేయ్యాలి కదా! ఎందుకు వేయలేదు?

టిడిపిని ఓడించి, వైసిపిని అధికారంలోకి తెస్తే రాజధాని దొనకొండకు తరలి పోవచ్చు అని ఎన్నికలకు ముందు అన్నారు. జగన్‌కు అక్కడ భూములున్నాయని, తనకు అధికారం వస్తే అక్కడకు రాజధాని పట్టుకుపోతాడని టిడిపి వారు తెగ ప్రచారం చేశారు. (ఇప్పుడు వైజాగ్‌కు రాజధాని వెళుతోందంటే అక్కడ జగన్‌ కబ్జా చేసిన భూములున్నాయంటున్నారు) ఒకవేళ రాజధాని యిక్కడే ఉంచినా సాదాసీదాదే కడతాడు తప్ప అద్భుతనగరం మాత్రం ఛస్తే కట్టడు అనే అవగాహన కృష్ణా, గుంటూరు వాసులకు ఉంది. అయినా వారు టిడిపిని గెలిపించలేదు. దీని అర్థం ఏమిటి?

'రైతులకు ఏన్యుయిటీ పదేళ్లపాటు యిస్తానని బాబు ఒప్పుకున్నాడంటే దాని అర్థం అద్భుత నగరం పదేళ్లలో రూపు దిద్దుకుంటుందని. కానీ దానిలో సగం కాలం ఐదేళ్లు అయ్యేపోయింది. కథ ముందుకు కదలలేదు. కనీసం మెట్రో ఐనా రాలేదు. అద్భుతనగరం కాదు కదా, సాధారణ రాజధాని కట్టడం కూడా బాబు తరం కాదు. విజయవాడలోని దుర్గ గుడి దగ్గర పూర్తి కాని ఫ్లయిఓవర్‌ ఆయన డాబు కబుర్లను వెక్కిరించే దిష్టిబొమ్మలా కనిపిస్తోంది. ఆయన కట్టాకట్టడు, కట్టలేనని ఒప్పుకోనూ ఒప్పుకోడు. జగన్‌ నెగ్గితే యిక్కడ అద్భుతనగరం కట్టనంటాడు, అలా అయితే నైతిక బాధ్యత వహించి మాకిచ్చే నష్టపరిహారం పెంచమని అడగవచ్చు' అనుకున్నారా?

తెలియదు. చట్టబద్ధంగా ప్రభుత్వాన్ని లొంగదీయలేమని వాళ్లకూ తెలుసు, వాళ్ల లాయర్లు చెప్పేవుంటారు. బాబుని తిట్టుకునీ ప్రయోజనం లేదు. ప్రపంచ బ్యాంకు వాళ్లు అమరావతిలో రాజధాని అంటే అప్పివ్వమని చెప్పి వెళ్లిపోయారు. ఇప్పుడు జగన్‌ అమరావతి రాజధాని కాదు అనకుండా లెజిస్లేటివ్‌ రాజధాని అంటూ మెలిక పెట్టాడు. అందువలన రాజధానికై భూములు తీసుకుని కట్టకపోవడం ప్రభుత్వం మాట తప్పడమే అనడానికి లేదు. రాజధాని కాకపోవడమేం, లెజిస్లేటివ్‌ రాజధాని కదా అని బుకాయించవచ్చు. ఇక నైతికంగా ఒత్తిడి చేసి ఎక్కువ పరిహారం సాధించడమొకటే ప్రాక్టికల్‌ సొల్యూషన్‌. అలా కాకుండా వాళ్లను ఎమోషనల్‌గా రెచ్చగొట్టడానికి ప్రతిపక్షాలు - ముఖ్యంగా టిడిపి - ప్రయత్నించవచ్చు. దానికి వారు వాడే ఆయుధం - రాజధాని తరలిపోతే అభివృద్ధి తరలిపోతుంది అని.

రాజధాని ఉన్నచోట అభివృద్ధి ఉంటుంది అనే స్లోగన్‌తో గతంలో టిడిపి, యిప్పుడు వైసిపి ప్రజలను మభ్యపెడుతున్నాయి. అసలు రాజధానికి, అభివృద్ధికి సంబంధం ఉందా అన్న విషయం తర్వాతి వ్యాసంలో చర్చిద్దాం. - ఎమ్బీయస్‌ ప్రసాద్‌ (డిసెంబరు 2019)

డిసెంబరు 2019 ఎమ్బీయస్‌: రాజధానికీ, అభివృద్ధికీ లింకుందా?

రాజధాని ఉంటేనే అభివృద్ధి జరుగుతుంది అనే నినాదం టిడిపి లేవనెత్తింది. అన్నీ రాజధాని అమరావతిలో పెట్టడాన్ని ఆ విధంగా సమర్థించుకుంది. ఒక రాజధానిని మూడు ముక్కలు చేసి, అభివృద్ధిని మూడు ప్రాంతాలకూ పంచుతున్నాం అనే నినాదంతో వైసిపి ముందుకు వెళుతోంది. న్యాయరాజధాని పేరుతో హైకోర్టు వచ్చినంత మాత్రానే తమకు అభివృద్ధి ఫలం అందిపోతుందని రాయలసీమ నాయకులు హర్షం వ్యక్తం చేస్తున్నారు. రాజధాని వైజాగ్‌కు వచ్చేస్తోంది కాబట్టి ఉత్తరాంధ్ర మూడు జిల్లాలు ఎడాపెడా అభివృద్ధి అయిపోతాయని అక్కడివారు ఆనందించేస్తున్నారు. పాలకుల ప్రచార ఉధృతిలో పడి అలా ఆలోచిస్తున్నారేమో కానీ కాస్త నిదానంగా ఆలోచిస్తే రెండిటికి లింకు లేదని వాళ్లకే బోధపడుతుంది. దేశానికి దిల్లీ రాజధాని. కానీ ఆర్థిక రాజధాని ముంబయి. ముంబయి అంత బాగా దిల్లీ అభివృద్ధి చెందిందా? కృష్ణా జిల్లాకు ముఖ్యపట్టణం మచిలీపట్నం. విజయవాడలో జరిగినంత అభివృద్ధి అక్కడ జరిగిందా?

ఏదైనా ప్రదేశం అభివృద్ధి చెందాలంటే ప్రధానంగా నాలుగు రకాలుగా జరుగుతుంది. పరిశ్రమల పరంగా, వాణిజ్యపరంగా, సంస్థల పరంగా, పర్యాటన పరంగా. పెద్ద పరిశ్రమ వస్తే వాటికి అనుబంధ యూనిట్లు అనేకం వెలుస్తాయి. ప్రధానమైన దానిలో పనిచేసే సంఘటిత కార్మికులు, అనుబంధమైన వాటిలో పనిచేసే అసంఘటిత కార్మికులు అందరూ కలిసి పెద్ద వర్క్‌ఫోర్స్‌ తయారవుతుంది. వారికి సేవలందించే వృత్తి పనివారు, దుకాణదారులు అనేక మందికి ఉపాధి దొరుకుతుంది. అయితే పరిశ్రమలు ఏర్పడడానికి తగిన వనరులు ఉండాలి. మత్స్యపరిశ్రమ రావాలంటే సముద్రం ఉండాలి. మైకా పరిశ్రమ రావాలంటే గనులుండాలి. వనరులు ఉండడమే కాదు, వాటితో పని చేయడానికి నైపుణ్యం ఉన్న కార్మికులుండాలి. వాళ్లు రీజనబుల్‌ కూలీకి దొరకాలి. విద్యుత్‌, నీరు వగైరా ఇన్‌ఫ్రాస్ట్రక్చర్‌ బాగుండాలి. స్థానిక రాజకీయనాయకులు, గూండాలు చొరబడి మామూళ్లు వసూలు చేయకూడదు. శాంతిభద్రతలు బాగుండాలి.

వాణిజ్యపరంగా ఎదగాలంటే రాష్ట్రంలోని, అవసరం బట్టి దేశంలోని అన్ని ప్రాంతాల నుంచి రవాణా సౌకర్యం బాగుండాలి. ఆ ఊళ్లోని వ్యాపారస్తులకు పరపతి ఉండాలి. సరుకు నాణ్యమైనది దొరకాలి. వేరే ప్రాంతాల నుంచి యిక్కడకు వచ్చి అమ్ముకునేందుకు, కొనేందుకు భాషాపరంగా కూడా వీలుండాలి. గోడౌన్ల లభ్యత, ప్రభుత్వాధికారుల సహకారం, సరుకులు ఎక్కించడానికి, దింపడానికి చవకైన కార్మికులు.. యిలాటివన్నీ ఉండాలి. అంతేకాదు సామాజికపరమైన, రాజకీయపరమైన ఆందోళనలు తరచుగా జరగకూడదు. తూర్పుగోదావరి జిల్లా ముఖ్యపట్టణం కాకినాడ. కానీ వాణిజ్యపరంగా రాజమండ్రికి ప్రాముఖ్యత ఉంది. దక్షిణాదిన వ్యాపారానికి చెన్నయ్‌ గుండెకాయ లాటిది. అక్కడ ఉత్పత్తి జరగకపోయినా లావాదేవీలు విపరీతంగా జరుగుతాయి.

సంస్థల పరంగా చెప్పాలంటే పేరున్న వైద్యాలయాలు, విద్యాలయాలు, విశ్వవిద్యాలయాలు, రిసెర్చి సంస్థలు, తర్ఫీదిచ్చే సంస్థలు,.. యిలాటివన్నీ వస్తాయి. విద్యార్థులు, అధ్యాపకులు ఉండేటందుకు వసతి, భోజన సౌకర్యాలు, దేశంలోని యితర ప్రాంతాల నుంచి వచ్చేందుకు వీలైన ప్రయాణసౌకర్యాలు యివన్నీ ఉండాలి. జాతీయ సంస్థలు ఉన్నపుడు అక్కడకు వివిధ రాష్ట్రాల వారు తప్పక వస్తారు. అందువలన కాస్మోపోలిటన్‌ వాతావరణం ఉండడం అత్యావశ్యకం. రక్షణకు సంబంధించిన సంస్థలు కొన్నిటికి స్ట్రాటజిక్‌ ఎడ్వాంటేజి ఉండాలి. డిఫెన్స్‌ లాబ్స్‌ హైదరాబాదులో పెట్టడానికి, షార్‌ శ్రీహరికోటలో పెట్టడానికి భౌగోళిక కారణాలుంటాయి. కేంద్రంతో సఖ్యంగా ఉంటే కొన్ని జాతీయ సంస్థలు వస్తాయి. లేకపోతే పక్క రాష్ట్రాలకు పోతాయి. పెద్ద పెద్ద ప్రాజెక్టులు కట్టినపుడు సహజంగా చుట్టుపట్ల ప్రాంతాలన్నిటిలో యాక్టివిటీ పెరుగుతుంది.

ఇక టూరిజం - ఇది నాలుగు రకాలుగా ఉంటుంది. ఒకటి పుణ్యక్షేత్రాలకు టూరిస్టులు వస్తారు, రెండోది చారిత్రాత్మక ప్రదేశాలు చూడడానికి వస్తారు, మూడోది ప్రకృతి అందాలున్న చోటికి చూడడానికి వస్తారు, నాలుగోది విలాసంగా గడిపే అవకాశం ఉన్నవాటికి వస్తారు. వీటన్నిటికీ పబ్లిసిటీ ముఖ్యం. దేవుళ్ల గురించి యితర రాష్ట్రాలలో ప్రచారం చేయిస్తే కొత్త భక్తులు వస్తారు. వారికి ప్రయాణ, భోజన, వసతి సౌకర్యాలు సమకూర్చగలిగితే, ఆ యా గుళ్లను శుభ్రంగా, పద్ధతి ప్రకారం ఉంచగలిగితే భక్తులు పెరుగుతారు. ఇక చారిత్రాత్మక ప్రాంతాలను గుర్తించి, పరిరక్షించి, వాటి గురించి ప్రజల్లో అవగాహన కల్పిస్తే తప్ప ఎవరూ రారు. ప్రకృతి అందాలున్నా, పరిసరాలను శుభ్రంగా ఉంచకపోతే, అక్కడ హోటళ్లు బాగా ఉండకపోతే రారు. విలాసాలకై వచ్చే టూరిస్టులు మన దగ్గర తక్కువే. కాస్త డబ్బుంటే ఏ సింగపూరో, థాయ్‌లాండో పోతారు.

ఇక రాజధానిలో యివేమీ ఉండనక్కరలేదు. సెక్రటేరియట్‌, మంత్రిగణం, వాళ్ల క్వార్టర్లు ఉంటే చాలు. సెక్రటేరియట్‌లో పైరవీ చేసే వాళ్లు మకాం వేయడానికి హోటళ్లు, సాయంత్రం స్టాఫ్‌ను తాగించడానికి బార్లు ఉంటే చాలు. జ్యుడీషియల్‌ రాజధాని పేరుతో హైకోర్టు ఉన్న చోటా అంతే. కక్షిదారులు దిగేందుకు హోటళ్లు, న్యాయవాదులు ఉండేటందుకు యిళ్లు ఉంటే చాలు. లెజిస్లేటివ్‌ రాజధానిలో అయితే ఎమ్మెల్యేలు వచ్చినపుడు దిగేందుకు క్వార్టర్లు, వాళ్లని కలిసేందుకు వచ్చే జనం దిగేందుకు హోటళ్లు, ప్రభుత్వ స్టాఫ్‌ ఉండేందుకు వసతి సౌకర్యాలు ఉంటే చాలు. వీటివలన ప్రజల రాకపోకలు విపరీతంగా ఏమీ పెరిగిపోవు.

హైదరాబాదు సంగతే తీసుకుంటే - దానిలో అన్నీ కొంత కొంత ఉన్నాయి. చారిత్రాత్మక నగరం కాబట్టి టూరిజం పరంగా, కేంద్ర సంస్థలున్నాయి కాబట్టి సంస్థల పరంగా, పరిశ్రమలున్నాయి కాబట్టి పారిశ్రామికంగా, అందరికీ అందుబాటులో వుంది కాబట్టి వాణిజ్యపరంగా ఎదిగింది. రాజధాని కావడం చేత మాత్రమే కాదు. ఎందుకంటే హైదరాబాదు నైజాం రాష్ట్రానికి ఎప్పణ్నుంచో రాజధాని. ఉమ్మడి ఆంధ్రప్రదేశ్‌కు 1956 నుంచి రాజధాని. అయినా విశేషంగా అభివృద్ధి చెందింది, గత 30, 35 ఏళ్లగానే! అప్పటిదాకా ఆంధ్రప్రాంత ప్రజలు మద్రాసు, బెంగుళూరులలో పెట్టుబడులు పెట్టేవారు, వ్యాపారాలకు అక్కడికే వెళ్లేవారు, టూరిజానికి అటే వెళ్లేవారు. హైదరాబాదు వస్తే భాషాసమస్య ఉంటుందని భయం. చాలా ఏళ్లపాటు శాంతిభద్రతలు సమస్యగా ఉండేవి.

ఏదైనా ప్రాంతం అభివృద్ధి చెందాలంటే అక్కడి వాతావరణం ముఖ్యం. భౌతికపరమైన వాతావరణం ఆహ్లాదంగా ఉంటే అందరికీ బాగుంటుంది. దిల్లీలో అలాటి వాతావరణం ఉన్నా, పర్యావరణ సమస్యల వలన బాబోయ్‌ అనిపించేస్తోంది. వీటన్నిటితో బాటు రాజకీయ, సామాజిక వాతావరణం కూడా బాగుండాలి. అక్కడ ఎలాటి రకమైన వివక్షత ఉండకూడదు. బయటివారిని ఆదరించే గుణం స్థానికులకు ఉండాలి. అందరూ కలిసిమెలసి ఉండగల, భిన్న సంస్కృతులు వర్ధిల్లగల కాస్మోపాలిటన్‌ కల్చర్‌ ఉండాలి. తెలంగాణలో సుహృద్భావమైన వాతావరణం ఉండడం చేతనే, దేశంలోని అన్ని ప్రాంతాల వారూ దశాబ్దాలుగా యిక్కడకి వచ్చి స్థిరపడగలిగారు. 1969 ఉద్యమం ఒక కుదుపు కుదిపింది. అది సర్దుకోవడానికి టైము పట్టింది. తర్వాత కెసియార్‌ నడిపిన ఉద్యమం కొన్నేళ్లపాటు అభివృద్ధిని అడ్డుకుంది. రాష్ట్రవిభజన తర్వాత అది సర్దుకుంది.

బాబు అమరావతిని అద్భుతనగరం చేస్తానన్నపుడు అది విపరీతంగా అభివృద్ధి అయిపోతుందని చెప్పుకొచ్చారు. ఎలా? అక్కడ పరిశ్రమలు రావాలంటే ప్రభుత్వం భూమిని కేటాయిస్తే సరిపోదు. పైన చెప్పిన వనరులు, నిపుణులు ఉండాలి. వ్యాపారాలు రావాలంటే పక్కనే ఉన్న విజయవాడను వదిలి ఎందుకు వస్తారు? సంస్థలు పెట్టవచ్చు. విద్య, వైద్యాలయాలు యిప్పటికే అక్కడ చాలా ఉండి, శాచ్యురేషన్‌కి వచ్చేశాయి. కొన్నిటికి భౌగోళిక పరిమితులున్నాయి. ముఖ్యంగా కాస్మోపోలిటన్‌ కల్చర్‌ అక్కడ ప్రస్తుతానికి లేదు. మీరు వస్తే దానంతట అదే వస్తుంది అని నమ్మించాలి. ఇక టూరిజానికి వస్తే అక్కడ జరిగిన చరిత్ర పెద్దగా ప్రాచుర్యంలోకి రాలేదు, పైగా దానికి ఆనవాళ్లు మిగలలేదు, ఉన్న గుడులూ మరీ పెద్దవి కావు. ప్రకృతి అందాల కోసం రావాలంటే, సముద్రమూ లేదు, పర్వతాలూ లేవు, కృష్ణానదిని చూడాలంటే పర్యావరణాన్ని తగలేసిన తర్వాత మిగిలిందేముంది?

అందువలన బాబు విలాసవంతమైన ప్రాంతంగా మలచి టూరిజం వృద్ధి చేస్తానన్నారు. సింగపూరు తరహాలో పెద్దపెద్ద భవంతులు, క్లబ్బులు, హోటళ్లు కడతామని అన్నారు. నా చిన్నపుడు మద్రాసులో ఎల్‌ఐసి బిల్డింగు చూసి అబ్బో అనుకున్నాను. తర్వాత బొంబాయిలో ఎక్స్‌ప్రెస్‌ బిల్డింగు ఎక్కి మురిసిపోయాను. మా పిల్లలు వాటికేసి చూడనైనా చూడరు. ఎక్కడపడితే అక్కడ ఎత్తయిన భవంతులు వచ్చేశాయి. టూరిస్టు స్పాట్స్‌లో కూడా చరిత్ర బాగా ఉన్న యూరోప్‌, ప్రకృతి బాగా ఉన్న న్యూ జిలాండ్‌ వంటి వాటికి వెళ్లడానికి యిష్టపడతారు తప్ప బిల్డింగుల కోసం. హోటళ్ల కోసం వెళ్లరు. అలా వెళ్లాలంటే అక్కడ షాపింగుమాల్స్‌లో చవకగా వస్తువులు దొరికే అనుకూల పరిస్థితి ఉండాలి, దగ్గర్లో పరిశుభ్రంగా మేన్‌టేన్‌ చేసే బీచ్‌లు ఉండాలి. పాతకాలంలోనే మహరాజులు బ్రహ్మాండమైన ప్యాలస్‌లు కట్టారంటే చూడబోతాం. అంతకంటె పెద్ద భవంతులు యిప్పుడు కట్టారంటే వింతేముంది అనుకుని చూడడానికి వెళ్లం. ఇవేమీ గమనించకుండా కొన్ని దశాబ్దాలలో అమరావతిలో కోటి జనాభా ఉంటారు, లక్షలమంది టూరిస్టులుగా వస్తారు అని గ్రాఫిక్స్‌లో చూపిస్తే ఏం లాభం?

బాబుకి మళ్లీ అధికారం దక్కివున్నా ఆయన అమరావతిలో ఏమీ చేయగలిగేవాడు కాదు, ఆయన నుంచి భూములు చవగ్గా కేటాయింపచేసుకున్న సంస్థలు, వ్యక్తులు అక్కడ ఏమీ కట్టేవారు కారు. ఇది కళ్ల ఎదురుగా కనబడుతున్న వాస్తవం. కానీ హైకోర్టు తరలి వెళ్లిపోతున్నంత మాత్రాన, సెక్రటేరియట్‌ కదలి వెళ్లిపోతున్నంత మాత్రాన యావత్తు 'అభివృద్ధి' ఆగిపోతోందన్న ప్రచారం దుర్మార్గం. బాబు మాటలు నమ్మి అక్కడ పెట్టుబడులు పెట్టినవారు బాబుని బహిరంగంగా తిట్టలేక, యిలాటి ప్రచారంతో స్థానికులను రెచ్చగొడుతున్నారంతే. మేం భూమి కొన్నాం కాబట్టి లక్షల కోట్లు ఖర్చు పెట్టి యిక్కడ హోటళ్లు, క్లబ్బులు, ఆడిటోరియాలు, ఫార్ములా1లు పెట్టు అని ఎవరూ ప్రభుత్వాన్ని డిమాండ్‌ చేయజాలరు.

కానీ అమరావతి నుంచి సెక్రటేరియట్‌ మార్చడానికి తగిన కారణం జగన్‌ చెప్పటం లేదు. 'వైజాగ్‌కు ఐటీ సెంటర్‌గా తయారయ్యే అవకాశాలు బాగా ఉన్నాయి కాబట్టి ఎలాగూ అభివృద్ధి చెందుతుంది. కావాలంటే వైజాగ్‌నే లెజిస్లేటివ్‌ కాపిటల్‌గా చేసి, అమరావతిని ఎగ్జిక్యూటివ్‌ రాజధాని చేయవచ్చు కదా!' అనే వాదన చాలా బలమైనది. దానికి ప్రభుత్వం యివ్వగలిగే సమాధానాలు - 'అక్కడ ప్రభుత్వభూముల్లో పెడతాం కాబట్టి భూమి ఉచితం, అక్కడి నేల గట్టిగా ఉంటుంది కాబట్టి, నిర్మాణవ్యయం తక్కువ, అక్కడైతే పర్యావరణ సమస్యలు అడ్డురావు కాబట్టి ప్రపంచ బ్యాంకు నుంచి ఋణాలు తెచ్చుకోవడం సులభం...' వంటివి!

నిజానికి దొనకొండ అన్ని విధాలా అనువైనది, అన్ని ప్రాంతాల వారికీ అందుబాటులో ఉన్నది అని అనేకమంది నిపుణులు రాశారు. కానీ దొనకొండకు మారిస్తే విమర్శల పాలవుతానని జగన్‌ భయపడ్డాడేమో తెలియదు. దొనకొండకు నీటి సౌకర్యం ఏర్పాటు చేయడానికి టైము పడుతుంది కాబట్టి, వైజాగ్‌ను కాపిటల్‌ చేసి, దొనకొండ ప్రభుత్వ భూముల్లో అక్కడకు రాదగిన పరిశ్రమలకు చౌకగా భూమి కేటాయించి, యిన్‌ఫ్రాస్ట్రక్చర్‌ డెవలప్‌ చేస్తే అది అభివృద్ధి నగరంగా ఎదగవచ్చు. దానికి రాష్ట్రం అన్ని మూలల నుంచి జనం రావచ్చు. జనాలకు సెక్రటేరియట్‌తో పనిబడదు కానీ, అభివృద్ధి చెందిన నగరంతో పని పడుతుంది.

ఇన్‌సైడ్‌ ట్రేడింగ్‌ జరిగిందన్న సాకు చూపి జగన్‌ అమరావతి నుంచి రాజధానిని మార్చేస్తున్నారు అని కొందరు వాదిస్తున్నారు. దానికి రాజధాని మార్చనక్కరలేదు, అద్భుతనగరం కట్టడం మానేస్తే చాలు. ఆ స్థలాలకు వాళ్లూహించిన మార్కెట్‌ వేల్యూ రాదు. అసలు యిన్‌సైడ్‌ ట్రేడింగ్‌ నేరం కింద వాళ్లకు శిక్ష పడుతుందో లేదో చెప్పలేం. కార్పోరేట్‌ రంగంలో అయితే ఆ నేరానికి కొన్ని సెక్షన్లు ఉన్నాయి కానీ, యీ రంగంలో వాటికి సంబంధించిన సెక్షన్లు ఉన్నాయా? అందుచేత ఆ మాట ఉపయోగించినా, ఉపయోగించకపోయినా ముందస్తు సమాచారంతో అక్కడ భూములు కొన్నారన్నది వాస్తవమని తేలిపోయింది. రాష్ట్రవిభజన తర్వాత ఆంధ్రకు సిఎం కావడానికి బాబుకి ఎక్కువ ఛాన్సులున్నాయని, ఆయన సిఎం అయితే విజయవాడ-గుంటూరు పరిసర ప్రాంతాల్లోనే రాజధాని పెడతాడని ఊహించడం సహజం.

అందువలన విజయవాడ, గుంటూరు నగరాలలో, లేదా పరిసర పట్టణాలలో భూములు కొనుక్కుని పెట్టుకున్నారంటే మనం ఆశ్చర్యపడనక్కరలేదు. నూజివీడులో ప్రభుత్వ భూములున్నాయి కాబట్టి ఆ పక్క ఊళ్లలో కొన్నా అర్థం చేసుకోవచ్చు. కానీ ఎక్కడో ఉద్దండరాయపాలెం వంటి వూళ్లల్లో కొన్నారంటే దాని అర్థం - కచ్చితంగా వాళ్లకు ముందస్తు సమాచారం అందిందనే! అది కూడా దూరాన ఉన్న అనంతపురం వాళ్లు, హైదరాబాదు వాళ్లు, అమెరికా పౌరులు కొన్నారంటే ఏమనుకోవాలి? వైసిపి వాళ్లు యీ మాటంటే 'రుజువులు చూపించండి' అంటూ టిడిపి వాళ్లు ఛాలెంజ్‌ చేశారు. మొన్న అసెంబ్లీలో 4 వేల ఎకరాల గురించి జాబితా - సర్వే నెంబర్లతో సహా - చదివితే 'అసెంబ్లీలో చదువుతారా?' అంటూ కోప్పడుతున్నారు, అదేదో ఘోరకార్యం అయినట్లు! ఇప్పుడు 'చేతనైతే కేసులు పెట్టండి' అని ఛాలెంజ్‌ చేస్తున్నారు. ఆ ముచ్చట తీరుతుందో లేదో, తగిన సెక్షన్లు వున్నాయో లేదో నాకు తెలియదు కానీ టిడిపి వారు గోల్‌మాల్‌ చేశారనే అభిప్రాయం ప్రజల్లోకి బలంగా వెళ్లింది. ఆ కారణం చూపి కావాలంటే టిడిపి వారు పరువునష్టం దావా వేయవచ్చు.

చివరగా - రాజధాని తరలిపోవడం వలన కృష్ణా, గుంటూరు ప్రజలకు నష్టం వాటిల్లుతుందా? రాజధాని ప్రకటన తర్వాత, బాబు భ్రమరావతి గ్రాఫిక్స్‌ వలన ఏదో అద్భుతం జరగబోతోంది, దాన్ని ఎన్‌క్యాష్‌ చేసుకోవాలి అనుకున్న వారి వలన అక్కడ స్థలాలు రేట్లు విపరీతంగా పెరిగిపోయాయి. ఇళ్ల అద్దెలు పెరిగిపోయాయి, షాపుల అద్దెలు బంజారా హిల్స్‌ రేట్లతో పోటీ పడ్డాయి, క్షౌరం చేసేవాడు కూడా రేట్లు పెంచేశాడు. జీవనవ్యయం పెరిగి సామాన్యుడు యిబ్బంది పడ్డాడు. ఎందుకంటే వ్యయం పెరిగింది కానీ ఆదాయం పెరగలేదు పాపం. సింగపూరు వాళ్లు వచ్చి రేట్లు పెంచేదాకా చుట్టుపట్ల నిర్మాణాలను అనుమతించకూడదన్న బాబు విధానం వలన నిర్మాణకార్యక్రమాలు జరగలేదు. హైదరాబాదు నుంచి పరిశ్రమలు తరలి రాలేదు. కాసింతమంది ఉద్యోగులు తప్ప యితర జనం తరలి రాలేదు. అందువలన ఎకనమిక్‌ యాక్టివిటీ పుంజుకోలేదు. బాబు కట్టలేడన్న సంగతి రుజువు కాగానే గత 2,3 సంవత్సరాలుగా భూమి ధర తగ్గుతూ వచ్చింది. ఇప్పుడీ ప్రకటనతో భూమి రేట్లు భూమికి దిగి వచ్చి సామాన్యుడికి యింటి స్థలం కొనుక్కునే వెసులుబాటు వస్తుంది. అంతవరకు మేలు! - ఎమ్బీయస్‌ ప్రసాద్‌ (డిసెంబరు 2019)

డిసెంబరు 2019 ఎమ్బీయస్‌: ఝార్‌ఖండ్‌ యిచ్చిన ఝట్కా

ఝార్‌ఖండ్‌ ఫలితాలు పూర్తిగా వెలువడలేదు కానీ ఆ రాష్ట్రం బిజెపి చేతిలోంచి జారిపోయిందనేది నిశ్చయమై పోయింది. ఇది రాసే సమయానికి బిజెపికి 12 తగ్గి 25 వస్తే జెఎంఎం (ఝార్ఖండ్‌ ముక్తి మోర్చా)కు 30, దానితో పొత్తు పెట్టుకున్న కాంగ్రెసుకు 16, ఆర్‌జెడికి 1 వచ్చాయి. 81 సీట్ల అసెంబ్లీలో జెఎంఎం కూటమికి 47 వచ్చాయి కాబట్టి ఎవర్ని పిలవాలన్న సందిగ్ధం గవర్నరుకి లేదు. 'కాంగ్రెసు ముక్త్‌ భారత్‌'ను సాధిద్దామనుకున్న బిజెపి కల దూరమౌతూ పోతోంది. ఈ ఝార్‌ఖండ్‌ ప్రభుత్వంలో కాంగ్రెసు భాగస్వామి కాబోతోంది. గత ఏడాదిలో జరిగిన ఎన్నికలలో ఐదిటిలో బిజెపి అధికారం కోల్పోయింది. మధ్యప్రదేశ్‌, రాజస్థాన్‌, ఛత్తీస్‌గఢ్‌, మహారాష్ట్ర, ఇప్పుడీ ఝార్‌ఖండ్‌. హరియాణాలో సొంత ప్రభుత్వానికి బదులుగా సంకీర్ణ ప్రభుత్వం వచ్చింది. ఎన్నికలలో ఓడిపోయినా ఫిరాయింపులతో కర్ణాటకలో అధికారం సంపాదించుకుంది.

ఎగ్జిట్‌ పోల్స్‌లో కొన్ని ప్రస్తుత ఫలితాలను ఊహించగలిగినా (వాళ్లు చాలా పెద్ద రేంజి పెట్టుకుని చెప్పారు) చాలామంది ఝార్‌ఖండ్‌లో హంగ్‌ అసెంబ్లీ వస్తుందనే అన్నారు. హంగ్‌ అనగానే అమిత్‌ ఏదో ఒకటి చేసేసి, బిజెపి ప్రభుత్వాన్ని తెచ్చేస్తాడని అందరూ అనుకున్నారు. కానీ ఝార్‌ఖండ్‌ ప్రజలు ఆయనకు గుఱ్ఱాల వ్యాపారం (హార్స్‌ ట్రేడింగ్‌) చేసే బాధ తప్పించారు. కౌంటింగ్‌ మొదలై ఒక రౌండు కాగానే కూటమి, బిజెపి బలాబలాలు సమానంగా వస్తున్నాయని తెలియగానే యిరుపక్షాలూ జెవిఎం (పి) నేత బాబూలాల్‌ మరాండీకి ఫోన్లు చేసేశారు. ఆ పార్టీకి 5 వస్తున్నాయని అనుకున్నారు. చివరకు 3 వచ్చాయి. ఫలితాలు స్పష్టంగా రావడంతో యిక ఆ ఫోన్లు ఆపేశారు.

ఎన్నార్సీ (పౌరసత్వ జాబితా)ని వ్యతిరేకించే వర్గాలు, ఝార్‌ఖండ్‌ తీర్పు బిజెపి విధానానికి చెంపపెట్టని అంటున్నాయి. కానీ గుర్తుంచుకోవాల్సి ఏమిటంటే ఎన్నార్సీపై వెనకడుగు మోదీ నిన్ననే వేసేశారు. అందువలన దానికి, ఝార్‌ఖండ్‌ తీర్పుకి సంబంధం లేదనుకోవాలి. స్థానిక సమస్యలే ప్రధానంగా తెరపైకి వచ్చాయిట. జర్నలిస్టులు పౌరులను పౌరసత్వ జాబితా, రామమందిరం, ఉమ్మడి కోడ్‌, కశ్మీర్‌ వంటి విషయాలపై వారి అభిప్రాయాలు అడిగితే వాళ్లు చికాకు పడ్డారట. వాటికీ మాకూ ఏం సంబంధం? మాకు యిక్కడ అందాల్సినవి అందక ఛస్తూంటే వాటి గురించి మాట్లాడతారేమిటి అని అడిగారట. ఇది బిజెపి నాయకులకు కూడా తట్టలేదు. వాళ్లు గతంలో గ్యాస్‌ సిలిండరు యివ్వడం, మరుగుదొడ్లు కట్టించడం గురించి మాట్లాడి ఆకట్టుకున్నారు. ఈసారి అవేమీ మాట్లాడలేదు. అన్నీ జాతీయ విషయాలే!

ఝార్‌ఖండ్‌లో కేంద్ర సంక్షేమ పథకాలు ఏవీ సవ్యంగా అమలు కాకపోవడంతో ప్రజలు ఆగ్రహంగా ఉన్నారని గ్రహించి బిజెపి కేంద్ర నాయకులు వచ్చి ఆర్టికల్‌ 370, అయోధ్య, సిఎఎ,.. వీటిపై మాట్లాడి 'చూడండి మీకెంత చేసేస్తున్నామో' అని యింప్రెస్‌ చేయబోయారు. ఏడు నెలల క్రితం జరిగిన పార్లమెంటు ఎన్నికలలో పాకిస్తాన్‌పై దాడుల గురించే మాట్లాడి 14 సీట్లలో 12 గెలుచుకున్నాం కదా, అదే ట్రిక్‌ మళ్లీ ప్లే చేద్దాం అనుకున్నారు. ఆ ఎన్నికలలో బిజెపికి 11, దాని భాగస్వామి ఎజెఎస్‌యు (ఆల్‌ ఝార్‌ఖండ్‌ స్టూడెంట్స్‌ యూనియన్‌)కు 1 వచ్చాయి. వారికి ప్రత్యర్థి కూటమిలో ఉన్న జెఎంఎంకు 1, కాంగ్రెసుకు 1 వచ్చాయి. అయితే మే నుంచి డిసెంబరు లోపున ప్రజల ఆర్థిక స్థితి అధ్వాన్నమై పోవడంతో ఆ కోపం ఎలాగూ ఉంది. దాంతో మోదీగారు మోదీ 6 సార్లు వచ్చి 9 బహిరంగ సభల్లో పాల్గొన్నా, అమిత్‌ 11 సభల్లో పాల్గొని జాతీయ విషయాలపై ఉద్ఘాటించినా జనం పట్టించుకోలేదు.

ప్రతిపక్షాలు స్థానిక సమస్యల మీదే మాట్లాడాయి. అది ఓటర్ల తలకు బాగా ఎక్కింది. బిజెపి 2014 అసెంబ్లీ ఎన్నికలలో పాత ముఖ్యమంత్రులు చేసిన అవినీతిపై లెక్చర్లు దంచి, 5 సీట్ల ఎజెఎస్‌యు భాగస్వామిగా 42 సీట్లతో ప్రభుత్వం ఏర్పరచింది. ఆ తర్వాత రెండు నెలలకు 8 సీట్ల జెవిఎం(పి) నుంచి 6గుర్ని ఫిరాయింపుదారులను చేర్చుకుని యిమేజి పోగొట్టుకుంది. ఆ తర్వాతి రోజుల్లో కేసుల్లో యిరుక్కుని, చార్జిషీట్లు అందుకున్న వారిని కూడా తన పార్టీలో చేర్చుకుని టిక్కెట్లిచ్చింది. మోదీ వచ్చి వాళ్ల తరఫున ప్రచారం కూడా చేశాడు. ఇక దానితో ఎదుటి వారి అవినీతి గురించి బిజెపి చెప్పే మాటలకు విలువ పోయింది. పైగా సరయూ రాయ్‌ అనే విజిల్‌ బ్లోయర్‌ - సొంతంగా కృషి చేసి అక్రమాలను బయటపెట్టి ప్రజలను అప్రమత్తం చేసే పారా హుషారీ కి అమిత్‌ టిక్కెట్టు యివ్వకపోవడం బిజెపి బండారాన్ని బయటపెట్టింది.

సరయూ రాయ్‌ బిజెపియేతర గత ప్రభుత్వాల అవినీతిని బయటపెట్టి, ప్రజలను బిజెపికి మళ్లించి పార్టీకి ఎంతో సాయపడ్డాడు. అతనికి పార్టీ టిక్కెట్టు యివ్వాలని ఎందరు చెప్పినా అమిత్‌ పట్టించుకోలేదు. దాంతో అతను స్వతంత్రుడిగా ముఖ్యమంత్రికి వ్యతిరేకంగా నిలబడి అతన్ని ఓడించేశాడు. ఇలాటి రాజకీయ తప్పిదాలు చాలానే జరిగాయి. పార్లమెంటు ఎన్నికల వరకు ఎజెఎస్‌యుతో ఉన్న పొత్తును అమిత్‌ తెంపేశాడు. దాంతో వాళ్లు, జెవిఎం(పి) వాళ్లు బిజెపి ఓట్లకు గండి కొట్టారు. మామూలుగా ఝార్‌ఖండ్‌ చిన్న రాష్ట్రం కాబట్టి రాజకీయ అనిశ్చితి ఎక్కువ. ఏ ప్రభుత్వమూ ఐదేళ్లు పూర్తి చేసుకోదు. రఘువర్‌ దాస్‌ ప్రభుత్వం ఐదేళ్లపాటు సుస్థిర ప్రభుత్వాన్ని నడిపింది కాబట్టి, అందరూ మురిసి ముక్కలవుతారని, యీసారి సొంతంగా 50కు పైగా సీట్లు వస్తాయని అంచనా వేసి ఒంటరిగా పోటీ చేయించాడు అమిత్‌.

గతంలో దేశవ్యాప్తంగా గిరిజనులు కాంగ్రెసుకి ఓటేసేవారు. కానీ గత పదేళ్లగా ఆరెస్సెస్‌ గిరిజన ప్రాంతాల్లో పని చేస్తూ విద్య, వైద్య సౌకర్యాలు అందించి, వారిని బిజెపి వైపుకి మళ్లించింది. అందుకని ఏ రాష్ట్రంలోనైనా సరే, గిరిజన ప్రాంతాల్లో బిజెపి గెలుస్తోంది. అలాటిది గిరిజనులు ఎక్కువగా ఉన్న ఛత్తీస్‌గఢ్‌లో బిజెపి ఓడిపోవడం షాక్‌ యిచ్చింది. ఇప్పుడు యిది! దీనికి కారణం కొత్త రాజకీయ సమీకరణాలతో బిజెపి చేస్తున్న ప్రయోగాలు. జాట్‌లు ఎక్కువగా ఉన్న హరియాణాలో జాటేతరుణ్ని, మరాఠాల ప్రాబల్యం బాగా ఉన్న మహారాష్ట్రలో బ్రాహ్మణ్ని ముఖ్యమంత్రిని చేసినట్లే, జనాభాలో 26% గిరిజనులున్న ఝార్‌ఖండ్‌లో గిరిజనేతరుడైన రఘువర్‌ దాస్‌ని ముఖ్యమంత్రిని చేసింది. పంజాబీని హరియాణా ముఖ్యమంత్రి చేసినట్లే, ఛత్తీస్‌గఢ్‌ వ్యక్తిని ఝార్‌ఖండ్‌ ముఖ్యమంత్రి చేసింది.

ఆ విధంగా గిరిజనేతరులందరినీ సంఘటితం చేసిందని సంతోషించిందే కానీ అతని ద్వారా గిరిజన వ్యతిరేక చట్టాలు చేయించ నారంభించింది. తమ భూములకు రక్షణ పోతోందని తెలియగానే గిరిజనులు తిరగబడ్డారు. (దీనిపై దాస్‌ పనితీరులో లోపాలపై గతంలో 2018 జులైలో ఒక వ్యాసం రాశాను, లింకు చూడండి) పైగా నిత్యావసర వస్తువుల పంపిణీ వారి ప్రాంతాల్లో సరిగ్గా జరగలేదు. బిజెపి గిరిజన వ్యతిరేకి అని భావించారు కాబట్టి గిరిజన ప్రాంతాలలో బిజెపి ఓడిపోయింది. గిరిజన నాయకుడైన బిజెపి మంత్రి అర్జున్‌ ముండాను ఎన్నికల ప్రచారంలో విస్తారంగా ఉపయోగించక పోవడంలో విజ్ఞత ఏమిటో అమిత్‌కే తెలియాలి. రఘువర దాస్‌ ప్రభుత్వం రమారమి 10 వేల మందిపై దేశద్రోహం కేసులు మోపడం జనాల్ని మండించింది. ఇప్పటికీ దారిద్య్రరేఖకు దిగువన ఉన్నవారి సంఖ్య ఝార్‌ఖండ్‌లో చాలా ఎక్కువ.

కార్పోరేట్ల ద్వారా మీడియాహౌస్‌లను కైవసం చేసుకుని బిజెపి మీడియాలో తన గురించి గొప్పగా రాయించుకుంటూ, తనే దాని మాయలో పడింది. తాజాగా హరియాణా, మహారాష్ట్రలలో తన బలాన్ని ఎక్కువగా అంచనా వేసుకుని బోర్లా పడింది. ఇప్పుడు ఝార్‌ఖండ్‌లోనూ అదే జరిగింది. తను ఏం చేసినా చెల్లిపోతుందని అనుకుంటే కుదరదని ఝార్‌ఖండ్‌ ఓటరు చెప్పాడు. అంతేకాదు, జాతీయవాదంతోనూ, ముస్లిము బూచిని చూపించే హిందూత్వవాదంతోనూ ఆట్టేకాలం నెగ్గలేవని కూడా చెప్పాడు. ఇప్పటికైనా స్థానిక సమస్యలపై దృష్టి పెట్టి, బడాయి కబుర్లు మాని ఆర్థిక స్థితిని మెరుగుపరచమని హెచ్చరిస్తున్నాడు. పూర్తి గణాంకాలు వచ్చాక మరో వ్యాసం రాస్తాను. అప్పుడు మనకు యింకా స్పష్టమైన చిత్రం గోచరిస్తుంది. (ఫోటో జెఎంఎం నాయకుడు, కాబోయే ముఖ్యమంత్రి హేమంత్‌ సోరేన్‌)- ఎమ్బీయస్‌ ప్రసాద్‌ (డిసెంబరు 2019)

<https://telugu.greatandhra.com/articles/mbs/jharkhand-tribal-unrest-91612.html>

డిసెంబరు 2019 ఎమ్బీయస్‌: దృష్టి మరల్చడానికేనా?

ప్రస్తుతం రాష్ట్రాన్ని పీడిస్తున్న అనేకానేక సమస్యల నుండి ప్రజల దృష్టిని మరల్చడానికే జగన్‌ ఆంధ్ర రాజధానిని మూడుముక్కలు చేస్తున్నట్లు ప్రకటించాడని బాగా ప్రచారం జరుగుతోంది. అధికారపక్షం మీద సాధారణంగా వచ్చే ఆరోపణే యిది. కొన్ని సందర్భాల్లో అది నిజం కూడా అవుతుంది. కానీ యీ సందర్భంలో నాకు అది అతుకుందని అనిపించటం లేదు. ఎందుకో కారణాలు చెప్తాను. ఇది ఎప్పణ్నుంచో పకడ్బందీగా వేసుకున్న పథకం అనిపిస్తోంది నాకు. ఇసుక పాలసీ విషయంలో కొత్త పాలసీ తయారు కాకుండా ఉన్న అమ్మకాలను నిలిపివేయడం చాలా దారుణ ఫలితాలను యిచ్చిందని గ్రహించాక జగన్‌ తక్కినవన్నీ ప్లాను చేసుకుని ఒక అజెండాతో వరుసగా అన్నీ చేసుకుంటూ పోతున్నాడు. రాజధాని మార్పు (అవును అది మార్పే) గురించి ఆర్నెల్ల ముందే కసరత్తు జరిగిందని, ప్రభుత్వభూములు ఎక్కడున్నాయో గుర్తించమని సిఎం ఆఫీసు వైజాగ్‌ కలక్టరుకు లేఖలు రాసిందని ఆంధ్రజ్యోతి ఉవాచ.

ఆ విధంగా వైజాగ్‌ పరిసరాల్లో భూములను గుర్తించారు. ఖర్చులెంతవుతాయో ఓ లెక్క వేసుకున్నారు. అమరావతిలో చాలా భాగం పూర్తయిన పనులు మాత్రం సాంతం పూర్తి చేసి, తక్కినవాటికి ఫుల్‌స్టాపో, కామాయో పెట్టారు. బొత్స చేత అమరావతి రాజధానిగా పనికి రాదని ప్రకటింపచేశారు. దానికి రియాక్షన్‌ ఎలా వుందో టెస్ట్‌ చేసుకుని ధైర్యం తెచ్చుకున్నారు. సదరు ప్రకటన అసెంబ్లీ సమావేశాల చివరి రోజున జగనే చేశారు. ప్రకటన రాగానే రైతులు రాస్తా రోకో చేసి, అసెంబ్లీకి హాజరయ్యే ఎమ్మెల్యేలను అడ్డుకుంటారని ఊహించి, ఆ లోపునే అసెంబ్లీ ముగించేశారు. అసెంబ్లీలో ప్రకటనకు 'మూడు రాజధానులు' రంగు పులిమారు. దాంతో అమరావతిలో నిరసనలు వచ్చినా, రాయలసీమ, ఉత్తరాంధ్రలలో హర్షాతిరేకాలు వస్తాయని, డామేజి ఆఫ్‌సెట్‌ అవుతుందని అంచనా వేశారు.

రాజధానిగా దేన్ని ఎంచుకున్నా హై కోర్టుతో సహా అన్నీ ఒకే చోట పెట్టాలని నిన్న పవన్‌ కళ్యాణ్‌ ప్రవచించారు. కానీ ప్రకాశం, సంజీవరెడ్డి వంటి దిగ్దంతులు అలా అనుకోలేదు. అందుకని శ్రీబాగ్‌ ఒడంబడిక అని చేసుకుని కోస్తా, రాయలసీమలలో రాజధాని ఒక చోట ఉంటే హైకోర్టు మరో చోట ఉండాలని తీర్మానించారు. దాని ప్రకారం కర్నూలు రాజధాని ఐతే, గుంటూరుకి హైకోర్టు యిచ్చారు. 2014లో మళ్లీ ఆంధ్ర ఏర్పడింది కానీ రాయలసీమకు రాజధాని కానీ హైకోర్టు కానీ ఏదో ఒకటి యివ్వాలి. ఆ ఒప్పందాన్ని బాబు కాలరాసినందుకు రాయలసీమ రగులుతోంది. అందువలన యిప్పుడు హైకోర్టు యివ్వడం న్యాయమైన పద్ధతి. కానీ యిప్పటికీ టిడిపి నాయకులు కర్నూలుకి హైకోర్టు ఎందుకు, బెంచ్‌ యిస్తే చాలు అంటున్నారు, వాళ్లని యింకా మండించడానికి.

హైకోర్టు ఉన్నదాన్ని ఎవరూ రాజధాని అనరు. కానీ జగన్‌ హైకోర్టు మాత్రం యిచ్చి దానికి గ్రాండ్‌గా 'జ్యుడిషియల్‌ కాపిటల్‌' అని పేరు పెట్టాడు. సెక్రటేరియట్‌ ఎక్కడుంటే దాన్నే రాజధాని అనాలి. కానీ దానికి ఎగ్జిక్యూటివ్‌ కాపిటల్‌ అని పేరు పెట్టి లెజిస్లేటివ్‌ కాపిటల్‌ పేరును అమరావతికి పెట్టారు. ఈ పేర్ల గారడీ ఎందుకంటే అమరావతిలో రాజధాని మాయమై పోయిందని అనిపించుకోకుండా ఉండడానికి. ఎందుకంటే గత ప్రభుత్వం 'రాజధాని నిర్మాణం కోసం సేకరిస్తున్నాం' అని చెప్పి రైతుల నుంచి భూములు వసూలు చేసింది. దాన్ని మన్నించినట్లు ఉండాలంటే, అమరావతిని కూడా ఏదో ఒక రాజధాని పేరుతో పిలవాలి. ఆ విధంగా చట్టాన్ని తృప్తిపరచ గలుగుతారు కానీ అమరావతిలో అద్భుత నగరం వస్తుందంటూ హెచ్చు ధరలకు భూములు కొన్నవారిని తట్టుకోవడం ఎలా? వాళ్లు రైతుల పేరు చెప్పి ఉద్యమాలు చేస్తారని తెలుసు.

రైతుల పేరు చెప్పగానే ప్రజలు తప్పకుండా సానుభూతి చూపుతారు. ఉద్యమం వెనుక అమరావతిలో భూకుంభకోణాలు చేసిన పెద్దలున్నారని, రైతుల పేరు చెప్పి తమ ఆస్తులు కాపాడుకునే ప్రయత్నం చేస్తున్నారని నిరూపించగలిగితే ఆ ఉద్యమం బలహీనపడుతుందని వైసిపి వారు లెక్క వేశారు. అమరావతిలో 'ఇన్‌సైడర్‌ ట్రేడింగ్‌' జరిగిందని ప్రతిపక్షంలో ఉండగా చెప్పిన మాటలను నిరూపించుకోవడానికి అధికారంలోకి వచ్చాక ఆధారాలు సేకరించ సాగారు. భూములిచ్చిన రైతుల పరిస్థితి ఏమిటో, ఆ భూముల ప్రస్తుత సొంతదార్లెవరో వివరాలు అన్నీ చేతికి తెచ్చుకున్నారు. రాజధాని ప్రకటన చేసేందుకు ముందే సిఆర్‌డిఏ ప్రాంతంలో 4 వేల ఎకరాల సొంతదార్లెవరో సర్వే నెంబర్లతో సహా ప్రకటించేశారు. దాంతో టిడిపి నాయకులందరికీ యీ అమరావతిలో సొంత ప్రయోజనాలున్నాయని అందరికీ అర్థమై పోయింది.

దాంతో పరువు నిలుపుకోవాలంటే ఉద్యమవేడిని చల్లారకుండా చూసుకోవలసిన పని టిడిపిది అయింది. రాజధానిని ముక్కలు చేస్తే రాష్ట్రం సర్వనాశనం అయిపోతుందని రాష్ట్రప్రజలందరిలో ఆవేశం తెప్పిద్దామని చూశారు. కానీ అంబ పలకటం లేదు. రాష్ట్రంలో 16 వేల గ్రామాలుంటే వాటిలో పదో వంతు కృష్ణా, గుంటూరు జిల్లాల్లో ఉన్నాయి. రాజధాని తరలిపోతే మనకు నష్టం కదాని వాళ్లయినా స్పందిస్తారనుకుంటే వాళ్లూ రోడ్ల మీదకు రావటం లేదు. భూములిచ్చిన 29 గ్రామాల్లో రైతులైనా ప్రాణాలకు తెగించి పోరాడతారనుకుంటే, వాటిల్లో 3 గ్రామాల ప్రజలు మాత్రమే పోరాటం చేస్తున్నారు. క్షేత్ర స్థాయిలో యీ నిరుత్సాహాన్ని అధిగమించడానికి టీవీ చర్చల్లో, సోషల్‌ మీడియాలో మహా యాక్టివ్‌గా ఉన్నారు, టిడిపి నాయకులు, వారి అభిమానులు. ప్రజలందరూ వేరే సమస్యపై దృష్టి పెట్టకుండా యిదే జీవన్మరణ సమస్య అన్నట్లు ఫీలవాలని వారి ఆశ.

కొన్ని పత్రికలు, టీవీ ఛానెల్స్‌ పొద్దస్తమానూ దాని గురించే మాట్లాడిస్తున్నాయి. ఎందుకంటే ఆ మీడియా పెద్దలకు అక్కడ భూములున్నాయి. వాళ్లు చెప్పే మాటలు ఒకదానిని మరొకటి ఖండించేట్లు ఉన్నాయి. రాజధాని ఉన్నంత మాత్రాన అభివృద్ధి జరగదని, హైదరాబాదు 1956 నుండి రాజధానిగా ఉన్నా, ఎన్టీయార్‌ ముఖ్యమంత్రి అయ్యాకనే అంటే 1983 నుంచే అభివృద్ధి చెందిందని ఆంధ్రజ్యోతి రాధాకృష్ణ తన కొత్త పలుకులో రాశారు. ఇక అలాటప్పుడు రాజధాని తరలిస్తే బాధేముంది? రాజధానిగా మారినంత మాత్రాన వైజాగ్‌ అభివృద్ధి చెందుతుందన్న గ్యారంటీ లేదు. రాజధానిని పోగొట్టుకున్నంత మాత్రాన అమరావతి అభివృద్ధి చెందదన్న ష్యూరిటీ లేదు. లొకేషనల్‌ ఎడ్వాంటేజి వలన, స్థానిక ప్రజల కృషి, నేర్పుల వలన అమరావతి ప్రాంతం ఎలాగూ అభివృద్ధి చెందుతుంది. అది ఏ మేరకు అనేదానిపైనే చర్చ.

చంద్రబాబు చెప్పిన మాయానగరం యిలకు దిగి ఉంటే అంతర్జాతీయ నగరం ఏర్పడి జనాలకు కోట్లు కురిసి వుంటాయని అనుకోవచ్చు. అది బాబు కలలోనే నిలిచిపోయింది. ఆ విషయం మూడేళ్ల క్రితమే తేటతెల్లమై పోయింది. బాబు ముఖ్యమంత్రిగా మళ్లీ వచ్చి వున్నా దాన్ని కట్టగలిగేవారు కారు. ఆయనే కాదు, ఎవ్వరూ కట్టలేరు. కడతానని చెప్పినా నమ్మే పని లేదు. అలాటిది ఇప్పుడు కొత్తగా గగ్గోలు పెట్టడం దేనికి? ఇదివరకు కంటె, అంటే ల్యాండ్‌ పూలింగ్‌ ప్రక్రియ కంటె ముందున్న పరిస్థితి కంటె యిప్పుడు అధ్వాన్నమై పోయినందుకు అనుకుంటాం. కానీ డిసెంబరు 26 నాటి ఆంధ్రజ్యోతి చదివాక నాకు కనువిప్పు కలిగింది.

''నేనే రాజా - నేనే కూలీ'' అనే ఆ కథనంలో చాలా గణాంకాలు యిచ్చారు. 29 గ్రామాల్లో ఏడాదికి మూడు పంటలు పండించుకుంటూ రైతులందరూ భోగభాగ్యాలతో తులతూగుతూ ఉంటే, ల్యాండ్‌ పూలింగు పేర వాటిని లాక్కుని, వారి నోట మట్టి కొట్టారని అనుకుంటూ వచ్చాను. కానీ కాదుట! వారిలో 86% మంది పరిస్థితి చాలా ఘోరంగా ఉంటూ వచ్చిందట. 34,322 ఎకరాలు యిచ్చిన రైతులు మొత్తం 29,881 మంది అంటే సగటున తలా 1.2 ఎకరాలన్నమాట. దీనిలో 10 ఎకరాల కంటె ఎక్కువ యిచ్చినవారు 159 మంది మాత్రమే. ఎకరం నుంచి రెండు ఎకరాల దాకా భూవసతి వున్నవారు 5227 మంది మాత్రమే. 20,490 మందికి ఎకరం లోపే భూమి ఉంది. తక్కినవాళ్లకు 2 కంటె ఎక్కువ, 10 కంటె తక్కువ ఉందన్నమాట.

29 గ్రామాల్లో 7 గ్రామాల్లో మాత్రమే మూడు పంటలు పండుతాయట. తక్కినవన్నీ వర్షాధారమేనట. ఏడాదికి ఒక పంట, బోరు పడితే రెండో పంట - అంతే! పాడి మీద వచ్చే ఆదాయంతో కలిపి నెలకు రూ.7-8 వేల కంటె ఆదాయం ఉండేది కాదు. అదీ తన పొలంలో తనే కూలీగా పని చేసుకుంటూ, తీరిక సమయాల్లో వేరే చోటకి కూలీకి వెళితే! ఇదీ వాళ్ల పరిస్థితి. ఇప్పుడు ప్రభుత్వం ఏం చేస్తోంది? భూపరిహారంగా నెలకు 2500తో మొదలుపెట్టి ఏటా 10% పెంచుకుంటూ పోతోంది. (అది యిప్పుడు ఏ 3300యో అయి వుండవచ్చు) తమ పొలంలో తామే కూలీలుగా చేసుకుంటున్నవారిని వ్యవసాయ కూలీలుగా గుర్తించి కూలీ పరిహారంగా నెలకు రూ. 2500 యిస్తోంది. అంటే దాదాపు 5800 వస్తోంది. ఇది ఏ పనీ చేయకుండా వచ్చేది. పొలం పని ఎటూ లేదు కాబట్టి వేరే చోట కూలికి వెళితే నెలకు 5-6 వేలు సులభంగా వస్తుందనుకుంటాను.

దేశంలో అనేకమంది రైతులు రిస్కు తీసుకుని వ్యవసాయం చేసి, నకిలీ విత్తనాలతో, నకిలీ ఎరువులతో అవస్థ పడుతూ, పంట చేతి కంది వచ్చే టైముకి మార్కెట్‌ ధర పడిపోయి నానా బాధలూ పడి, ఋణాలు తీర్చలేక, ఆత్మహత్యలకు పాల్పడుతున్న యీ తరుణంలో లాండ్‌ పూలింగులో భూములిచ్చిన రైతులు అదృష్టవంతులని చెప్పాలి. వారికి నెలకు 10 వేలు వస్తోంది. ఇది తమ పొలంలో తాము కూలీలుగా పని చేసుకునే 86% మంది రైతుల మాట. తక్కిన 14% మందికి కూలీ పరిహారం నెలకు 2500 రాదు. కానీ వారికి భూపరిహారం ఎకరాకి 3300 చొ||న వస్తోంది. వేరే ఆదాయ వనరు ఎలాగూ వెతుక్కుంటారు. ఎందుకంటే వారికి యిక్కడ చేయవలసిన పనంటూ ఏమీ లేదు.

ఇది ఏటా వచ్చే ఆదాయం. ఇది కాక ప్రభుత్వం పొలాన్ని ప్లాట్లుగా చేసి ఎకరాకి (ఎకరం కంటె తక్కువ ఉన్నా ఎకరం కిందే లెక్క వేస్తారట) 1000 చ.గ. నివేశన స్థలం, 250 చ.గ./450 చ.గ. వాణిజ్య స్థలం యిస్తానంది. దానికి తన ఖర్చుతో విద్యుత్‌, నీరు, డ్రైనేజి సౌకర్యం యిస్తానంది. రాజధాని అక్కడ ఉన్నా లేకపోయినా వీటి విలువ తప్పకుండా పెరుగుతుంది. ఎందుకంటే రైతుల కోసం కాకపోయినా ప్రభుత్వం తన వాటాకు వచ్చే వాణిజ్యస్థలం కోసమైనా డెవలప్‌ చేస్తుంది కదా! డెవలప్‌ చేసి వదిలేయకుండా ఏదో ఒక బిల్డింగు కడుతుంది కదా! అందువలన అక్కడ సింగపూరు కమ్మర్షియల్‌ కాంప్లెక్సు కాకపోయినా, కనీసం సినిమా హాలైనా వస్తుంది కదా! ఏ విధంగా చూసినా అమరావతి రైతులకు లాండ్‌ పూలింగు వలన లాభమే తప్ప నష్టం కనబడటం లేదు. ఆంధ్రజ్యోతి అంకెల ప్రకారం (అవి తప్పని పాఠకులకు ఎవరికైనా తెలిస్తే చెప్ప ప్రార్థన) వాళ్లు గతంలో కంటె చాలా మెరుగ్గా అయ్యారు.

ప్రాజెక్టులకు పొలాలిచ్చిన అనేక మంది రైతులకు, గృహస్థులకు పరిహారం రాక, ప్రత్యామ్నాయ స్థలం కేటాయించబడక అలమటిస్తున్నారు. వారితో పోలిస్తే వీళ్లు చాలా చాలా బెటరు. ప్రత్యామ్నాయ స్థలం వీళ్ల పేర రిజిస్టరై పోయింది కూడా. ఆంధ్రజ్యోతి ప్రకారం కొందరు వాటిలో కొంత భాగం అమ్ముకుని, కొంత ఉంచుకున్నారట. అంటే రెడీ క్యాష్‌ కూడా వచ్చేసిందన్నమాట. అందుకే లాగుంది, 'కావాలంటే భూములు వెనక్కి యిచ్చేస్తాం' అని ప్రకటించినా ఎవరూ ముందుకు రావటం లేదు. వ్యవసాయం చేసుకుంటే మిగిలేదేమీ లేదు అని మనకు తెలియకపోయినా వాళ్లకు తెలుసు కదా! ఈ కారణం చేతనే కాబోలు 29 గ్రామాల్లో కేవలం 3 గ్రామాల ప్రజలు మాత్రమే అలజడి చేస్తున్నారు. జగన్‌ ప్రభుత్వం డెవలప్‌ చేయను అంటే అందరూ కదిలేవారు.

ఇప్పటిదాకా రైతుల గురించే మాట్లాడాం. కానీ రియల్టర్ల గురించి మాట్లాడితే మాత్రం కథ వేరేలా ఉంటుంది. బాబు చెప్పిన అద్భుతనగరం వెలుస్తుందని నమ్మి, విపరీతమైన ధరలతో అక్కడ భూమి కొన్నవారికి, కేటాయింప చేసుకున్నవారికి నిరాశ కలగడం, తద్వారా కడుపు రగలడం సహజం. తమను ఊరించి, గోతిలో దింపినందుకు బాబుపై కోపం వుండే వుంటుంది. రాజధాని పేరు చెప్పి, ఎంతో కొంత ధరకు ఎవరో ఒకరికి అంటగట్టేస్తే మంచిదని చూస్తూండగా, రాజధాని కూడా తరలిపోతుందని తెలిస్తే కొనే వాడు ఎవరూ దొరకరని అర్థమై పోయి, జగన్‌పై భగ్గుమంటున్నారు. రైతులను అడ్డు పెట్టుకుని యీ సమస్యను సజీవంగా ఉంచుతున్నారు. రాజకీయ కారణాలతో టిడిపి వీరికి మద్దతు ఎలాగూ యిస్తుంది.

రాజధాని మార్పు నిర్ణయం ఫైనల్‌గా వెలువడినా, కొత్త చోట స్థలాలు గుర్తించడానికి, బిల్డింగులు ఏర్పడడానికి హీనపక్షం ఏడాది పడుతుంది. అప్పటిదాకా దీనిని న్యూస్‌లో ఉంచడం, ఆవేశం చల్లారకుండా చూడడం జరిగే పని కాదు. 1953లో ముఖ్యమంత్రి ప్రకాశం గారు కర్నూలుని రాజధానిగా ప్రకటించగానే, రాజధాని ఆశిస్తున్న విజయవాడ వాసులు పెద్ద ఆందోళన చేపట్టారు. అక్కడున్న ప్రకాశం గారి విగ్రహాన్ని పగలగొడతామని ప్రకటించారు. ఆ విషయం ఆయనకు చెపితే 'పగలకొట్టుకోమను, అది పెట్టమని వాళ్లని అడిగానా? వాళ్లే పెట్టారు, వాళ్లే కూలగొడతారు' అని తీసిపారేశాడాయన. కృష్ణా జిల్లా వారు తర్వాత కూలగొట్టనూ లేదు, ప్రకాశం గారిని మన్నించకుండానూ లేరు. ఆ ఆవేశం చల్లారింది. రాజధాని ఎక్కడ ఉంటే అక్కడకు, అభివృద్ధి ఎక్కడ వుంటే అక్కడికి - మద్రాసు కానీ, బెంగళూరు కానీ, హైదరాబాదు కానీ - వెళ్లి పెట్టుబడులు పెడుతూనే వచ్చారు తప్ప స్థానికంగానే యిన్వెస్ట్‌ చేస్తామని పట్టుబట్టి కూర్చోలేదు. వీళ్లందరూ రేపు వైజాగ్‌లో స్థలాలు కొని, అపార్టుమెంట్లు కట్టి అమ్మినా ఆశ్చర్యపడకండి. - ఎమ్బీయస్‌ ప్రసాద్‌ (డిసెంబరు 2019)